id
stringlengths 36
36
| title
stringlengths 8
2.31k
| content
stringlengths 4
21.7k
| datetime
stringdate 1478-01-28 12:00:00+0700
2025-05-08 14:01:23+0700
| domain
stringclasses 9
values | url
stringlengths 31
236
|
|---|---|---|---|---|---|
724654bb-e60e-4d95-b819-ac5171279aa5
|
សាលារាជធានីភ្នំពេញជំរុញសកម្មភាពបរិស្ថានគ្មានផ្សែងបារីនៅតាមរមណីយដ្ឋាន
|
ស្របពេលដែលច្បាប់គ្រប់គ្រងថ្នាំជក់មិនទាន់ចេញជាធរមាន សាលារាជធានីភ្នំពេញ ពង្រឹងសកម្មភាពអនុវត្តន៍បរិស្ថានគ្មានផ្សែងបារីនៅតាមអគារសាធារណៈ ជាពិសេសតំបន់រមណីយដ្ឋាន និងតំបន់មានមនុស្សច្រើននៅក្នុងទីក្រុង។ បញ្ហាបំពុលបរិស្ថានដោយផ្សែងបារី ត្រូវបានអ្នកជំនាញខាងសុខភាពយកចិត្តទុកដាក់កាន់តែខ្លាំងឡើងៗ។ ដោយការយកចិត្តទុកដាក់ចំពោះបញ្ហានេះ ទើបអង្គការចលនាដើម្បីសុខភាពកម្ពុជា អង្គការសុខភាពពិភពលោក និងសាលារាជធានីភ្នំពេញ កាលពីសប្ដាហ៍មុននេះ បានសហការធ្វើសិក្ខាសាលាលើកទី២ ស្ដីពីការពង្រឹងសកម្មភាពអនុវត្តន៍បរិស្ថានគ្មានផ្សែងបារីនៅក្នុងទីក្រុង។ អភិបាលរាជធានីភ្នំពេញ លោក ប៉ា សុជាតិវង្ស បានអបអរសាទរ និងគាំទ្រចំពោះសកម្មភាពរបស់មន្ត្រីខណ្ឌនានានៃរាជធានីភ្នំពេញ ចូលរួមនៅក្នុងការកាត់បន្ថយការជក់បារី ឬលុបបំបាត់ផ្សែងបារីនៅរាជធានីភ្នំពេញ។ លោក ប៉ា សុជាតិវង្ស មានប្រសាសន៍ថា ការចូលរួមនេះ គឺជាផ្នែកមួយនៃការប្រកួតប្រជែងទីក្រុងគ្មានផ្សែងបារីនៅក្នុងតំបន់៖ ។ ទោះជាយ៉ាងនេះក្ដី លោកបញ្ជាក់ថា ដោយសារអ្នកជក់បារីនៅមានចំនួនច្រើននៅឡើយ ដូច្នេះការអនុវត្តវិធានការគ្មានផ្សែងបារីនៅក្នុងទីក្រុង មិនទាន់អាចអនុវត្តបានម៉ឺងម៉ាត់នៅឡើយទេ។ លោកថា នេះគឺជាការចាប់ផ្ដើមផ្សព្វផ្សាយអំពីបរិស្ថានគ្មានផ្សែងបារី។ នាយកអង្គការចលនាដើម្បីសុខភាពកម្ពុជា វេជ្ជបណ្ឌិត មុំ គង់ ថ្លែងថា បរិស្ថានគ្មានផ្សែងបារីជាសកម្មភាពដែលត្រូវបានទីក្រុងជាច្រើនអនុវត្ត ដើម្បីសុខភាពសាធារណៈរបស់ពលរដ្ឋ៖ ។ នៅក្នុងចលនាជំរុញបរិស្ថានគ្មានផ្សែងបារី រហូតមកដល់ពេលនេះ ចូលរួមដោយមន្ត្រីសាលាខណ្ឌទាំង១២ នៃរាជធានីភ្នំពេញ។ មន្ត្រីនៅខណ្ឌទាំងនេះ ធ្លាប់បានចុះផ្សព្វផ្សាយអំពីសារាចរក្រសួងសុខាភិបាល និងអនុក្រឹត្យរាជរដ្ឋាភិបាល ស្ដីពីការហាមឃាត់ការផ្សាយពាណិជ្ជកម្មផលិតផលថ្នាំជក់ និងការហាមបង្ហុយផ្សែងផលិតផលថ្នាំជក់នៅកន្លែងធ្វើការ និងកន្លែងសាធារណៈ។ ទោះជាដូច្នេះក្ដី នៅពេលនេះ អភិបាលរងខណ្ឌដូនពេញ អ្នកស្រី មុត យ៉ាងសូនី មានប្រសាសន៍ថា ថ្វីបើការផ្សព្វផ្សាយអំពីផលប៉ះពាល់នៃផ្សែងបារីមានប្រសិទ្ធភាពខ្លះពិតមែន ប៉ុន្តែមានម្ចាស់ហាង ឬ ភោជនីយដ្ឋានមួយចំនួន ដែលត្អូញត្អែរអំពីការលំបាកចំពោះការហាមនេះ៖ ។ អភិបាលរាជធានីភ្នំពេញ លោក ប៉ា សុជាតិវង្ស បញ្ជាក់ថា ការអនុវត្តវិធានការដើម្បីបរិស្ថាននៅរាជធានីភ្នំពេញ មិនទាន់អាចធ្វើឲ្យបានតឹងរ៉ឹងទេ។ លោកណែនាំមន្ត្រីខណ្ឌឲ្យបន្តការផ្សព្វផ្សាយពីផលប៉ះពាល់នៃថ្នាំជក់ និងឲ្យមានការបែងចែកកន្លែងសម្រាប់សាធារណជន និងសម្រាប់អ្នកជក់បារីឲ្យដាច់ពីគ្នា៖ ។ លោកវេជ្ជបណ្ឌិត មុំ គង់ មានប្រសាសន៍ថា ទីតាំងដែលត្រូវហាមឃាត់ការជក់ ឬបង្ហុយផ្សែងបារី គឺសំដៅដល់ទីតាំងដែលមានដំបូល និងជញ្ជាំង ឬតំបន់ដែលមានមនុស្សច្រើន។ មន្ត្រីគ្រប់គ្រងកម្មវិធីគ្មានផ្សែងបារីអាស៊ាន អ្នកស្រីវេជ្ជបណ្ឌិត ដូមីលីន វីលឡារ៉េស (Domilyn Villarreiz) ឲ្យដឹងថា ក្នុងចំណោមសារធាតុគីមី ៧ពាន់មុខក្នុងផ្សែងបារី គឺមាន ៧០មុខបង្កឲ្យកើតជំងឺមហារីក។ អ្នកដែលនៅជិតអ្នកជក់បារី ក៏រងផលប៉ះពាល់ដូចអ្នកជក់ដែរ៖ ។ ទាក់ទងនឹងផលប៉ះពាល់នៃផ្សែងបារីនេះដែរ នៅប្រទេសកម្ពុជា អាជ្ញាធរអប្សរាបានកំណត់តំបន់ទេសចរណ៍អង្គរ និងតំបន់ប្រាសាទមួយចំនួនជាតំបន់គ្មានផ្សែងបារីចាប់តាំងពីឆ្នាំ២០១២ មក។ មន្ត្រីអាជ្ញាធរអប្សរាថ្លែងថា ផ្សែងបារីមិនត្រឹមតែធ្វើឲ្យប៉ះពាល់ដល់សុខភាពអ្នកទេសចរប៉ុណ្ណោះទេ គឺផ្សែងបារីអាចធ្វើឲ្យប៉ះពាល់ថ្មប្រាសាទដែរ៕
|
2015-04-30T16:31:00+07:00
|
rfa.org
|
https://www.rfa.org/khmer/program/health/Phnom-Penh-City-Hall-promotes-Smoke-free-in-the-public-areas-04302015052808.html
|
170d3b05-0768-46b3-a496-373fc7777c60
|
មន្ទីរពេទ្យមិត្តភាពខ្មែរ-សូវៀតពិនិត្យនិងព្យាបាលជំងឺភ្នែកកុមារឥតគិតថ្លៃ
|
ក្រុមគ្រូពេទ្យឯកទេសផ្នែកជំងឺភ្នែកនៃមន្ទីរពេទ្យមិត្តភាពខ្មែរ-សូវៀត ជូនដំណឹងថា នៅមន្ទីរពេទ្យនេះនឹងមានផ្ដល់ការពិនិត្យព្យាបាលជំងឺភ្នែកដោយឥតបង់ថ្លៃ រយៈពេល ២ថ្ងៃ គឺចាប់ពីថ្ងៃពុធ ទី២៩ និងថ្ងៃសុក្រ ទី៣០ ខែមេសា នេះ។ គ្រូពេទ្យផ្នែកជំងឺភ្នែកនៅមន្ទីរពេទ្យមិត្តភាពខ្មែរ-សូវៀត អ្នកស្រីវេជ្ជបណ្ឌិត ឱ ធីតា មានប្រសាសន៍ថា ការពិនិត្យ និងព្យាបាលជំងឺភ្នែកឥតបង់ថ្លៃនេះ គឺសម្រាប់តែអ្នកជំងឺជាកុមារដែលមានអាយុក្រោម ១៤ឆ្នាំ។ កម្មវិធីនេះ ជាកិច្ចសហការរវាងមន្ទីរពេទ្យមិត្តភាពខ្មែរ-សូវៀត និងវេជ្ជបណ្ឌិតឯកទេសជំងឺភ្នែកចំពោះកុមារមកពីប្រទេសអូស្ត្រាលី ដែលមានឈ្មោះថា សៃថ៍ ហ្វរអល (sight for all)។ អ្នកស្រីអំពាវនាវដល់ឪពុកម្ដាយកុមារដែលមានជំងឺភ្នែក ឲ្យរួសរាន់មកទទួលសេវានេះ៕
|
2015-04-29T14:00:00+07:00
|
rfa.org
|
https://www.rfa.org/khmer/news/health/Doctors-to-give-free-eyes-surgery-for-Children-04292015030046.html
|
d28dbe23-3a55-4ef4-9713-127594b1aebf
|
ជនពិការស្នើឲ្យរដ្ឋាភិបាលផ្ដល់ការព្យាបាលជំងឺដោយឥតគិតថ្លៃ
|
តំណាងអង្គការជនពិការចំនួន ៥៧ មកពីបណ្ដាខេត្តទូទាំងប្រទេស បានចូលរួមពិភាក្សាឈ្វេងយល់ពីកង្វល់ និងផលវិបាកផ្សេងៗដែលជនពិការកំពុងប្រឈមក្នុងពេលបច្ចុប្បន្ន។ កង្វល់ជាច្រើនត្រូវបានពួកគាត់លើកឡើងក្នុងសិក្ខាសាលាស្ដីពី «យន្តការបណ្ដឹង» ដែលធ្វើឡើងនៅព្រឹកថ្ងៃទី២៨ ខែមេសា នៅក្នុងទីក្រុងភ្នំពេញ។ កង្វល់ទាំងនោះមានដូចជា ការខ្មាសអៀននៅក្នុងសង្គម ការរើសអើងរបស់សង្គម និងជាពិសេសផលវិបាកនៃការទទួលបានសេវាព្យាបាលជំងឺពីមន្ទីរពេទ្យរដ្ឋ ពេទ្យឯកជន ដែលពួកគាត់បានអះអាងថា គ្រូពេទ្យមួយចំនួនមិនបានយកចិត្តទុកដាក់ចំពោះពួកគាត់។ តំណាងអង្គការជនពិការចំនួន ៥៧ មកពីគ្រប់ខេត្តក្រុងបានលើកឡើងថា ជនពិការមានឧបសគ្គជាច្រើនរស់នៅក្នុងសង្គម ពិសេសនៅពេលមានជំងឺម្ដងៗ ដោយពួកគាត់ស្នើឲ្យរដ្ឋាភិបាលអនុគ្រោះលើថ្លៃសេវាព្យាបាលជំងឺដោយឥតគិតថ្លៃនៅមន្ទីរពេទ្យរដ្ឋ។ នៅក្នុងសិក្ខាសាលាថ្នាក់ជាតិនៅព្រឹកថ្ងៃទី២៨ មេសា តំណាងអង្គការជនពិការបានលើកឡើងនូវក្តីបារម្ភផ្សេងៗ ដូចជាការមិនធ្វើជម្រាលនៅតាមមន្ទីរពេទ្យ បន្ទប់ទឹកសាធារណៈ សាលារៀន ស្ថាប័នរដ្ឋ មិនមានឈ្មោះបោះឆ្នោត ការទទួលបានសេវាព្យាបាលជំងឺដោយយកចិត្តទុកដាក់ និងឥតគិតថ្លៃ។ល។ កញ្ញា ជាតិ សុខា នាយិកាប្រតិបត្តិនៃសមាគមពិការខួរឆ្អឹងខ្នងកម្ពុជា នៅខេត្តបាត់ដំបង បានលើកឡើងថា ការទទួលបានការព្យាបាលជំងឺនៅមណ្ឌលសុខភាពផ្នែកជំងឺឆ្អឹងខ្នង គឺពិតជាលំបាក។ ជាទូទៅនៅពេលមានជំងឺតម្កាត់ផ្សេងៗ កញ្ញាមិនងាយទៅមណ្ឌលសុខភាព ឬមន្ទីរពេទ្យនោះទេ ព្រោះថា មធ្យោបាយក្នុងការធ្វើដំណើរទៅមណ្ឌលសុខភាពមានការលំបាក ហើយត្រូវអង្គុយរង់ចាំយូរ ម្យ៉ាងមន្ទីរពេទ្យ ឬមណ្ឌលសុខភាព និងទីកន្លែងស្នាក់នៅមិនបង្កភាពងាយស្រួលដល់ពួកគាត់ ដូចជាបន្ទប់ និងបង្គន់មិនមានជម្រាល ជាដើម៖ ។ ស្រដៀងនឹង កញ្ញា ជាតិ សុខា ដែរ លោក ប៉ែន មុនី អ្នកឯកទេសសម្របសម្រួលគម្រោងកម្មវិធីលើកកម្ពស់សិទ្ធិជនពិការនៃអង្គការសហប្រជាជាតិ នៃកម្មវិធីអភិវឌ្ឍន៍ យូ.អិន.ឌី.ភី (UNDP) ប្រចាំនៅកម្ពុជា បានមានប្រសាសន៍ថា សេវាសុខភាពសាធារណៈនៅតែគិតលុយ និងមានតម្លៃថ្លៃសម្រាប់ជនពិការ។ សេវាសុខភាពថ្លៃនេះ បានបង្កផលលំបាកសម្រាប់ពួកគាត់ និងមន្ទីរពេទ្យនៅឆ្ងាយ ដែលភាគច្រើននៃជនពិការមានជីវភាពក្រីក្រ។ លោកបន្តទៀតថា មន្ទីរពេទ្យ ឬមណ្ឌលសុខភាព អាជ្ញាធរមូលដ្ឋាន ប្រជាជនគ្រប់រូបគួរតែផ្ដល់ការយកចិត្តទុកដាក់ជួយសម្រួល និងផ្ដល់អាទិភាពដល់ពួកគាត់ មិនថាតាមមន្ទីរពេទ្យ ឬតាមទីសាធារណៈនោះទេ។ ប្រធានអង្គការជនពិការកម្ពុជា លោក ងិន សៅរ័ត្ន បានថ្លែងថា ការទទួលបានការព្យាបាលជំងឺរបស់ជនពិការ គ្រូពេទ្យមួយចំនួនក្រៅពីមិនសូវខ្វល់ខ្វាយដល់ជនពិការពេលព្យាបាលជំងឺនោះ ប៉ុន្តែទាំងបានប្រើប្រាស់ពាក្យសម្ដីមិនសមរម្យ មិនបានយល់ពីតម្រូវការរបស់ជនពិការ តម្លៃព្យាបាលជំងឺដូចមនុស្សធម្មតា និងពិសេសនៅពេលពួកគាត់គ្មានប័ណ្ណក្រីក្រ។ លោកបានបន្ថែមទៀតថា ជនពិការភាគច្រើនមានជីវភាពឋិតនៅក្រោមបន្ទាត់ក្រីក្រ និងមានចំណូលតិចជាងមួយដុល្លារក្នុងមួយថ្ងៃ។ ដូច្នេះរដ្ឋាភិបាលគួរតែមានយន្តការផ្ដល់ជូនជនពិការនូវការព្យាបាលជំងឺដោយឥតគិតថ្លៃ៖ ។ វិទ្យុអាស៊ីសេរី មិនអាចទាក់ទងរដ្ឋមន្ត្រីក្រសួងសុខាភិបាល លោក ម៉ម ប៊ុនហេង ដើម្បីសុំបំភ្លឺជុំវិញការស្នើសុំរបស់ជនពិការនេះបាននៅឡើយទេ នៅថ្ងៃទី២៨ ខែមេសា។ តំណាងអង្គការជនពិការមកពីខេត្តស្វាយរៀង លោក គឹម សំអឿន បានមានប្រសាសន៍ថា នៅមន្ទីរពេទ្យបង្អែកខេត្តស្វាយរៀង គ្រូពេទ្យមិនបានយល់ច្បាប់ស្ដីពីជនពិការ ហើយក៏ខ្វះការយកចិត្តទុកដាក់ចំពោះស្ត្រីពិការ និងជនពិការ ហើយការព្យាបាលជំងឺត្រូវបង់លុយដូចប្រជាពលរដ្ឋទូទៅដែរ។ លោកបានបញ្ជាក់ទៀតថា ការព្យាបាលដោយគិតថ្លៃនេះ បានប៉ះពាល់ដល់ការរស់នៅប្រចាំថ្ងៃរបស់ពួកគាត់ ព្រោះថា ជនពិការគ្មានលទ្ធភាពគ្រប់គ្រាន់ប្រកបអាជីវកម្មដូចមនុស្សពេញលក្ខណៈនោះឡើយ៖ ។ របាយការណ៍របស់ក្រសួងសង្គមកិច្ច អតីតយុទ្ធជន និងយុវនីតិសម្បទា បានបង្ហាញថា ជនពិការទាំងអស់នៅទូទាំងប្រទេសមានជាង ៣០ម៉ឺននាក់។ ច្បាប់ស្ដីពីកិច្ចការពារ និងលើកកម្ពស់សិទ្ធិជនពិការដែលមាន ១៤ជំពូក ៦០មាត្រា និងអនុសញ្ញាសិទ្ធិជនពិការអន្តរជាតិ ការផ្ដល់សេវាសុខភាពដោយឥតគិតថ្លៃ ជាកាតព្វកិច្ចរបស់រដ្ឋាភិបាល។ ច្បាប់ស្ដីពីកិច្ចការពារ និងលើកកម្ពស់សិទ្ធិជនពិការ ត្រូវបានអនុម័តឲ្យប្រើប្រាស់កាលពីខែកក្កដា ឆ្នាំ២០០៩។ ជនពិការកម្ពុជា នឹងមានលទ្ធភាពច្រើនក្នុងការចូលរួមនៅក្នុងការងាររដ្ឋ ឯកជន និងត្រូវមានការបញ្ចុះតម្លៃចំពោះការព្យាបាលជំងឺ និងបញ្ហាផ្សេងៗទៀត៕
|
2015-04-28T17:55:00+07:00
|
rfa.org
|
https://www.rfa.org/khmer/news/health/disable-suggest-transparency-on-public-health-04282015014713.html
|
2cf0c2d4-280b-4fa8-be26-e4188c70adab
|
ប្រជាពលរដ្ឋនៅស្ទឹងមានជ័យទទូចឲ្យរដ្ឋាភិបាលពន្លឿនធ្វើផ្លូវ
|
ការកសាងផ្លូវនៅប្រទេសកម្ពុជា ក្រុមហ៊ុនដែលដេញថ្លៃធ្វើផ្លូវមិនសូវខ្វល់ពីផលប៉ះពាល់នៃសុវត្ថិភាព សុខភាព និងការប្រកបរបររកស៊ីរបស់ប្រជាពលរដ្ឋនោះទេ។ ចំណែករដ្ឋាភិបាលវិញ ក៏មិនមានចំណាត់ការណាមួយឲ្យបានជាក់លាក់នោះដែរ។ ជាក់ស្ដែងក្នុងរាជធានីភ្នំពេញ ប្រជាពលរដ្ឋរស់នៅម្ដុំស្ទឹងមានជ័យ រអ៊ូរទាំ និងខឹងសំបារចំពោះការជួសជុល និងស្ថាបនាកំណាត់ផ្លូវព្រះមុនីរ៉េត ឡើងវិញ។ ៖ នេះជាការលើកឡើងរបស់បុរសវ័យចំណាស់បីទៅបួននាក់ ដែលកំពុងអង្គុយជជែកគ្នាពីរឿងធ្វើផ្លូវនៅក្នុងសង្កាត់ស្ទឹងមានជ័យ នៅតូបមួយដែលមានលក់បាយ ស្បែកជើង មួក ម៉ាស និងសម្ភារៈប្រើប្រាស់មួយចំនួនទៀត។ បុរសវ័យចំណាស់ទាំងនេះ ឋិតក្នុងចំណោមពលរដ្ឋជាច្រើននាក់ទៀតដែលរអ៊ូរទាំមិនដាច់ថា នៅទីនោះដីហុយមើលអ្វីមិនឃើញ រកស៊ីមិនកើត ភ្លៀងទឹកលិច ទឹកដក់លើផ្លូវ លិចចូលក្នុងផ្ទះ និងមិនមានភ្ញៀវមកទិញឥវ៉ាន់។ ជាក់ស្ដែងការធ្វើផ្លូវយឺតយ៉ាវ នៅកំណាត់ផ្លូវព្រះមុនីរ៉េត ម្តុំស្ទឹងមានជ័យ បានបង្កការលំបាកយ៉ាងខ្លាំងដល់ការរស់នៅរបស់ប្រជាពលរដ្ឋ និងមានផលប៉ះពាល់យ៉ាងធ្ងន់ធ្ងរដល់ការរកស៊ីដែលជាហេតុបណ្ដាលឲ្យប្រជាពលរដ្ឋមួយចំនួន មិនមានលទ្ធភាពគ្រប់គ្រាន់ដើម្បីរកប្រាក់បង់ថ្លៃផ្ទះជួល ដោយសារតែមិនមានភ្ញៀវមកទិញឥវ៉ាន់។ ម្យ៉ាងវិញទៀត គាត់ត្រូវរ៉ាប់រងលើការចំណាយក្នុងជីវភាពប្រចាំថ្ងៃ ត្រូវបង់លុយឲ្យកូនរៀន និងម្យ៉ាងកូនឈឺស្ទើររាល់ថ្ងៃ ដោយសារមានជំងឺប្រចាំកាយដែលគាត់អះអាងថា បណ្ដាលមកពីដីហុយខ្លាំងពេក។ មានទឹកមុខក្រៀមក្រំ ភ្នែកសម្លឹងទៅផ្ទះ ស្រីលាភ លើកដៃចង្អុលចុះឡើង ដើម្បីបង្ហាញពីធូលីដីក្នុងផ្ទះរបស់គាត់។ គ្រាន់តែហារមាត់និយាយមិនទាន់បាន ១០មាត់ផង មុខរបស់ស្រីលាភ ប្រែក្រហម ហើយទឹកភ្នែកលួចស្រក់ចុះមកដោយមិនដឹងខ្លួន។ ស្រីលាភ បានលើកថា សព្វថ្ងៃក្រុមគ្រួសារគាត់ដេកលើដី ស៊ីលើដី ដកដង្ហើមនាំដីចូលច្រមុះ និងដីហុយចូលមាត់ជារៀងរាល់ថ្ងៃ។ ស្រីលាភ បានបន្តទៀតថា បើរដ្ឋាភិបាលលោក ហ៊ុន សែន មិនពន្លឿនក្នុងការធ្វើផ្លូវនេះទេ គាត់ច្បាស់ជាស្លាប់ដោយសារដាច់បាយជាក់ជាមិនខាន៖ «»។ កំណាត់ផ្លូវនេះ មិនសូវមានដីហុយប៉ុន្មានទេនៅពេលមានភ្លៀងធ្លាក់ តែបែរជាមានទឹកលិច និងមានក្លិនស្អុយចេញពីទឹកលូមកជំនួសវិញ។ តួយ៉ាងបន្ទាប់ពីភ្លៀងបង្អោរពីរមេយ៉ាងធំលាយឡំនឹងខ្យល់កន្ត្រាក់កាលពីថ្ងៃទី២២ ២៣ ខែមេសា។ លោក សារ៉ាត់ មានសម្បុរខ្មៅស្រអែម មានមាឌធំដំបង ពាក់មួកកន្តឹប និងមានដីមួយបង្គីក្នុងដៃដើម្បីយកមកទប់ផ្លូវមិនឲ្យទឹកហូរចូលផ្ទះគាត់។ លោកបានលើកឡើងស្រដៀងនឹងស្រីលាភ ដែរ។ គាត់ថា មិនដឹងថ្ងៃណាផ្លូវនេះធ្វើរួចនោះទេ។ បើរដ្ឋាភិបាលនៅតែមិនផ្ដោតការយកចិត្តទុកដាក់ទៀតនោះ វាពិតជារំខានខ្លាំងណាស់ដល់ការរស់នៅរបស់គាត់។ រីឯស្ត្រីវ័យចំណាស់ម្នាក់ទៀតដែលសុំមិនបញ្ចេញឈ្មោះ បាននិយាយថា គាត់ឈឺដេកនឹងអង្រឹងដើរទៅណាមិនរួចទេ។ សព្វថ្ងៃការលក់ម្ហូបបាយរបស់គាត់មិនសូវដាច់ ព្រោះមិនមានភ្ញៀវច្រើនដូចមុន។ ពេលមានភ្លៀងម្តងៗទឹកដក់ផ្លូវត្រឹមជង្គង់ និងដក់ពីរទៅបីថ្ងៃទើបស្ងួត ម្ល៉ោះហើយតើនឹងមានភ្ញៀវមកពីណាទិញបាយរបស់គាត់ហូប៖ «»។ ទាក់ទងទៅនឹងផ្លូវដែលកំពុងធ្វើនៅស្ទឹងមានជ័យនេះ លោក ឡុង ឌីម៉ង់ អ្នកនាំពាក្យសាលាក្រុងភ្នំពេញ បានលើកឡើងយ៉ាងដូច្នេះថា ផ្លូវនេះចាប់ផ្ដើមធ្វើនៅចុងឆ្នាំ២០១៤ មានទំហំជាង ២០ម៉ែត្រ និងមានប្រវែងពីគល់ស្ពានស្ទឹងមានជ័យ ដល់ច្រមុះជ្រូកផ្លូវវ៉េងស្រេង ហើយអាចនឹងរួចនៅក្នុងរដូវវស្សា ឆ្នាំ២០១៥។ លោកបានបន្ថែមទៀងថា ជាធម្មតាផ្លូវដែលកំពុងធ្វើគឺតែងតែមានដីហុយ ប៉ុន្តែបន្ទាប់ពីធ្វើផ្លូវរួច នឹងលែងមានដីហុយទៀតហើយ៖ «»។ លោក សន ជ័យ តំណាងសម្ព័ន្ធគណនេយ្យភាពសង្គមអាស៊ី និងប៉ាស៊ីហ្វិក ប្រចាំកម្ពុជា បានលើកឡើងថា ការអភិវឌ្ឍផ្លូវស្ទឹងមានជ័យនេះ វាពិតជាមានផលប៉ះពាល់យ៉ាងខ្លាំងដល់ការរស់នៅរបស់ប្រជាពលរដ្ឋ។ ក្រុមហ៊ុនដែលបានដេញថ្លៃធ្វើផ្លូវនេះ ត្រូវតែគិតគូរពីសុវត្ថិភាព សុខុមាលភាព និងមុខរបរកស៊ីប្រចាំថ្ងៃរបស់ប្រជាជន មិនមែនមិនអើពើ ហើយចេះតែអូសបន្លាយច្រើនថ្ងៃ ច្រើនខែតាមចិត្តនោះទេ។ ម្យ៉ាងវិញទៀត អាជ្ញាធរមានសមត្ថកិច្ច ត្រូវចាត់វិធានការភ្លាមៗ បើសិនក្រុមហ៊ុនដេញថ្លៃធ្វើផ្លូវមិនគោរពតាមកិច្ចសន្យា និងមិនខ្ចីខ្វល់ពីផលវិបាកនៃផលប៉ះពាល់ដល់ប្រជាជន។ ទន្ទឹមនឹងនេះដែរ ប្រជាជនដែលរងផលប៉ះពាល់ដោយផ្ទាល់អាចមានសិទ្ធិធ្វើការតវ៉ា ឬដាក់ញត្តិទៅម្ចាស់គម្រោង ឬសាលាក្រុងភ្នំពេញ ដើម្បីឲ្យជួយអន្តរាគមន៍ជុំវិញបញ្ហានេះ៖ «»។ លោកវេជ្ជបណ្ឌិត ឃុន ឃៀង ដែលមានឯកទេសខាង ត្រចៀក ច្រមុះ បំពង និងកែសម្ផស្ស បានបញ្ជាក់ថា ដីហុយពិតជាមានផលប៉ះពាល់ច្រើនណាស់ដល់សុខភាពរបស់ប្រជាពលរដ្ឋ។ ការដកដង្ហើមចេញលាយឡំនឹងដីហុយ វាអាចធ្វើឲ្យយើងឆាប់ផ្ដាសាយ តឹងច្រមុះ ហៀរសំបោរ ក្អក និងខូចប្រព័ន្ធប្រសាទខាងក្នុងនៃច្រមុះ។ ក្លិនស្អុយដែលជាប់នឹងដីហុយ អាចធ្វើឲ្យមនុស្សម្នាក់រលាកទងសួត និងប្រព័ន្ធដង្ហើមដំណើរការមិនល្អ និងអាចឈានដល់ការរលាកប្រព័ន្ធដង្ហើមក៏ថាបាន៖ «»។ ពាក់ព័ន្ធនឹងភ្នែកវិញ លោកចក្ខុបណ្ឌិត ហេង ច្រាង បានមានប្រសាសន៍ថា ជាធម្មតាធូលីដីតែងមានបាក់តេរី មេរោគ ដែលជាកត្តាបណ្ដាលឲ្យភ្នែកនឹងប្រឈមអាលែកហ្សី (ជំងឺភ្នែកក្រហម រលាកភ្នាសភ្នែក និងកញ្ចក់នៃកែវភ្នែក)៖ «»។ បើយោងតាមការអះអាងរបស់លោកវេជ្ជបណ្ឌិត ថៃ គា ឯកទេសសើស្បែក កាមរោគ អេដស៍ បញ្ជាក់ថា ដីហុយច្រើនក៏អាចបណ្ដាលឲ្យបញ្ហាស្បែក ដូចជារមាស់ អាលែកហ្សី និងដំបៅស្បែក៕
|
2015-04-27T16:25:00+07:00
|
rfa.org
|
https://www.rfa.org/khmer/news/health/people-complain-about-dusty-road-04272015043448.html
|
df4906f8-c17b-436e-8fd8-b1bf2e4e83a6
|
បទសម្ភាសន៍៖ វិធីការពារជំងឺគ្រុនចាញ់
|
ថ្ងៃទី២៥ ខែមេសា ជាទិវាប្រយុទ្ធប្រឆាំងនឹងជំងឺគ្រុនចាញ់។ នៅឆ្នាំ២០១៥ នេះ ទិវានេះប្រារព្ធឡើងក្រោមប្រធានបទ៖ «វិនិយោគក្នុងអនាគតដើម្បីប្រយុទ្ធនឹងជំងឺគ្រុនចាញ់»។ ស្របពេលគ្នានេះដែរ លោកនាយករដ្ឋមន្ត្រី ហ៊ុន សែន បង្ហាញថា កម្ពុជាសម្រេចបានលទ្ធផលល្អលើសការរំពឹងទុកក្នុងកិច្ចការប្រយុទ្ធប្រឆាំងនឹងជំងឺគ្រុនចាញ់ មុនគោលដៅសហស្សវត្សរបស់អង្គការសហប្រជាជាតិឆ្នាំ២០១៥។ ដំណាក់កាលឆ្នាំដំបូងនៃការអនុវត្តផែនការយុទ្ធសាស្ត្រជាតិ លុបបំបាត់ជំងឺគ្រុនចាញ់ ២០១១-២០២៥ អត្រាស្លាប់ដោយសារជំងឺគ្រុនចាញ់បានថយចុះពី ១៥១នាក់ ក្នុងឆ្នាំ២០១០ មកនៅ ១៨នាក់ក្នុងឆ្នាំ២០១៤។ យ៉ាងណាក៏ដោយ ជំងឺគ្រុនចាញ់នៅតែជាបន្ទុកធ្ងន់ធ្ងរសម្រាប់កម្ពុជា និងមិនទាន់បានលុបបំបាត់មេរោគគ្រុនចាញ់បានមួយរយភាគរយនោះទេ។ សូមស្ដាប់បទសម្ភាសន៍រវាងលោក សិរី មុនី ជាមួយលោកវេជ្ជបណ្ឌិត លី សូវ៉ាន់ ប្រធានមជ្ឈមណ្ឌលជាតិប្រយុទ្ធនឹងជំងឺឆ្លងដូចតទៅ៖
|
2015-04-26T15:34:00+07:00
|
rfa.org
|
https://www.rfa.org/khmer/news/health/malaria-04262015043203.html
|
c3576cad-5ef6-4e02-83ee-1c59c44f3a4a
|
ស្ថានភាពមនុស្សវិកលចរិតម្នាក់នៅខេត្តតាកែវដែលតែងហៅខ្លួនឯងថា ប៉ុល ពត
|
នៅក្រុងដូនកែវ ខេត្តតាកែវ ល្បីថាមានបុរសវ័យក្មេងម្នាក់ដាក់ឈ្មោះខ្លួនឯងថា ប៉ុល ពត ហើយតែងតែអួតប្រាប់គេឯងថា គាត់ជិតឡើងកាន់អំណាចហើយ។ ប្រការនេះ ធ្វើឲ្យប្រជាពលរដ្ឋខ្លះរើសអើងរូបគាត់។ ចំណែកអ្នកខ្លះទៀត មិនហ៊ាននិយាយស្ដីចូលគាត់ទេ ព្រោះខ្លាចគេចោទថាពាក់ព័ន្ធនយោបាយ អាចនាំទុក្ខដល់ខ្លួន។ តើបុរសនោះជាអ្នកណា? ហើយហេតុអ្វីបានជាគាត់តាំងខ្លួនជា ប៉ុល ពត ជាមេដឹកនាំរបបប្រល័យពូជសាសន៍ដូច្នេះ? [...សំឡេងអ្នកផ្សារតាកែវ រៀបរាប់អំពីបុរសឈ្មោះ ប៉ុល ពត...] នេះជាការអះអាងរបស់បុរសរត់ម៉ូតូឌុបវ័យកណ្ដាលម្នាក់នៅផ្សារតាកែវ រៀបរាប់លក្ខណៈសម្បត្តិរបស់បុរសម្នាក់ដែលអះអាងខ្លួនថា ប៉ុល ពត។ នោះ គឺបុរសវិកលចរិតវ័យប្រមាណ ៣០ម្នាក់ ដែលចូលចិត្តយកអត្ថបទកាសែតមកបិទលើសម្ភារៈប្រើប្រាស់ប្រចាំរបស់ខ្លួនទាក់ទងរឿង ប៉ុល ពត មេដឹកនាំខ្មែរក្រហមផ្សេងទៀត។ បុរសនោះមិនមានទីកន្លែងរស់នៅពិតប្រាកដទេ តែអ្នកក្រុងដូនកែវ ប្រាប់ថា គាត់ឧស្សាហ៍បង្ហាញមុខនៅតូបកាសែត និងនៅតៀមកាហ្វេក្បែរផ្សារ។ បន្ទាប់មក អ្នកយកព័ត៌មានវិទ្យុអាស៊ីសេរី បានជួបគាត់ដោយចៃដន្យនៅតៀមកាហ្វេដូចអ្នកក្រុងដូនកែវ អះអាងមែន។ ក្រឡេកមើលពីចម្ងាយឃើញបុរសនោះ គាត់អង្គុយតុមួយតែឯង មិនមានអ្នកណាហ៊ានអង្គុយជិតគាត់ទេ ហើយក៏មិនមាននរណានិយាយរកគាត់ដែរ មានតែគាត់និយាយតែឯងអំពីរឿងនយោបាយ៖ ។ គាត់ហាក់ដូចជាភាំងមួយភ្លែតពេលវិទ្យុអាស៊ីសេរី ចូលទៅសុំសម្ភាស តែគាត់ឆ្លើយថា កុំអាលសម្ភាស ចាំបន្តិចទៀតខ្ញុំនឹងឡើងកាន់អំណាចហើយ ដល់ពេលនោះចាំមកសម្ភាសគាត់ចុះ រួចហើយគាត់ក៏រុញម៉ាស៊ីនថតសំឡេងចេញ ដោយនិយាយថា គាត់ស្គាល់អាស៊ីសេរី និងវិទ្យុដទៃទៀតច្បាស់ណាស់ មិនបាច់មកសម្ភាសទេ។ និយាយដល់ត្រង់នេះ គាត់ក៏សុំផ្អាកបទសម្ភាសន៍ដោយនិយាយថា គាត់សុំទូរស័ព្ទទៅប្រធានាធិបតីអាមេរិក បារ៉ាក់ អូបាម៉ា (Barack Obama) និងអគ្គលេខាធិការអង្គការសហប្រជាជាតិ លោក បាន គីមូន (Ban Ki-moon) មួយភ្លែតសិន ដើម្បីសុំជំនួយជួយប្រជាពលរដ្ឋខ្មែរក្រីក្រសិន។ ត្រង់ចំណុចនេះ ភ្ញៀវដែលនៅតុជុំវិញនោះនាំគ្នាលួចសើចគាត់លាន់។ នៅលើតុកាហ្វេ គាត់ដាក់សម្ភារៈពាសពេញ ដូចជា ថូទឹកជ័រ កញ្ចប់បារីកែច្នៃ ខ្សៀ ទូរស័ព្ទដៃ ដែលសម្ភារៈទាំងនោះគាត់បិទរូបអ្នកដឹកនាំនានាអមទៅដោយអត្ថបទព័ត៌មាន ដែលគាត់កាត់យកពីទំព័រកាសែតចាស់ៗមកបិទពីលើ។ អត្ថបទទាំងនោះ ភាគច្រើនជាអត្ថបទនយោបាយស្ដីពី ប៉ុល ពត និងមេដឹកនាំខ្មែរក្រហមដទៃទៀតដូចជា នួន ជា ខៀវ សំផន និងតា ម៉ុក៖ ។ នៅលើមួកគាត់ផ្នែកខាងមុខសរសេរអក្សរក្រហមថា ប៉ុល ពត និងអក្សរផ្សេងទៀតជុំវិញមួក ចំណែកនៅខ្នងអាវខាងក្រោយក៏សរសេរ ឈ្មោះ ប៉ុល ពត ធំៗ។ នៅលើអាវផ្នែកខាងមុខ ក៏មានសរសេរអក្សរដូចគ្នាដែរ។ ជាទូទៅ ជនវិកលចរិតតែងរងការរើសអើងនៅក្នុងសង្គម ជួនកាលពួកគាត់ត្រូវរងការវាយធ្វើបាប និងចាប់រំលោភក៏មាន។ ក៏ប៉ុន្តែ បុរសវិកលចរិតម្នាក់នេះនៅមានគេរាប់អានខ្លះដែរ បើទោះបីជាមានភ្ញៀវខ្លះរើសអើងមិនអង្គុយតុកាហ្វេជាមួយគាត់ក៏ដោយ។ នោះ គឺម្ចាស់ហាងកាហ្វេឈ្មោះ ដា ជាប់ផ្សារតាកែវ ដែលបុរសនេះតែងមកហូបកាហ្វេនៅទីនេះ។ ចំណែកអាជីវករលក់កាសែតម្នាក់នៅក្រុងដូនកែវ ដែលសុំមិនបញ្ចេញឈ្មោះ ក៏មានការសន្ដោសប្រណីដីដល់បុរសឈ្មោះ ប៉ុល ពត នេះដែរ បើទោះបីជាបុរសនោះទិញកាសែតគាត់មិនដែលឲ្យលុយក៏ដោយ។ ដោយសារសង្គ្រាម ហិង្សានយោបាយ និងហិង្សាសង្គមគ្រួសារ រួមទាំងភាពក្រីក្រ ជាពិសេសការឆ្លងកាត់របបប្រល័យពូជសាសន៍ ប៉ុល ពត ធ្វើឲ្យប្រជាពលរដ្ឋខ្មែរភាគច្រើនមានជំងឺបាក់ស្បាត និងធ្លាក់ទឹកចិត្តច្រើន ដែលអាចនាំឲ្យមានការសម្លាប់ខ្លួនក៏មាន។ តាមរបាយការណ៍ស្ទង់មតិរបស់សាកលវិទ្យាល័យភ្នំពេញ ឆ្នាំ២០១២ អត្រានៃការសម្លាប់ខ្លួនដោយប្រការនេះមានចំនួន ៤២,៣៥ភាគរយ ក្នុងចំណោមមនុស្ស ១សែននាក់ កាលពីឆ្នាំ២០១១។ អត្រានេះមានកម្រិតខ្ពស់ ប្រៀបធៀបទៅនឹងប្រទេសនានាលើសកលលោក ដែលមានអត្រាត្រឹម ១៦ភាគរយ។ ទាក់ទងទៅនឹងជំងឺរបស់បុរសវិកលចរិតនៅខេត្តតាកែវ នេះ សាស្ត្រាចារ្យឯកទេសវិកលវិទ្យា លោកវេជ្ជបណ្ឌិត មុនី សត្ថារា និងជាប្រធានផ្នែកជំងឺផ្លូវចិត្តនៃមន្ទីរពេទ្យព្រះកុសុមៈ អះអាងថា បុរសនោះមានជំងឺវិកលចរិតម្យ៉ាងហៅថា ទឹកចិត្តឡើងខ្ពស់ ដែលប្រភេទជំងឺនេះឋិតនៅក្នុងកម្រិតស្រាលអាចព្យាបាលបាន តែនៅពេលអ្នកជំងឺនេះធ្លាក់ទឹកចិត្ត គាត់នឹងឋិតក្នុងប្រភេទវិកលចរិតកម្រិតធ្ងន់ ដែលអាចនាំឲ្យគាត់សម្លាប់ខ្លួនបាន ដូចអ្នកជំងឺធ្លាក់ទឹកចិត្តដទៃទៀត ដែលធ្លាប់សម្លាប់ខ្លួនជាបន្តបន្ទាប់រយៈពេលកន្លងមក។ លោក មុនី សត្ថារា ឲ្យដឹងថា សព្វថ្ងៃរដ្ឋាភិបាលមិនទាន់មានថវិកាគ្រប់គ្រាន់សម្រាប់ប្រមូលផ្ដុំជនវិកលចរិតនៅទូទាំងប្រទេស មកថែទាំព្យាបាលបានទាំងអស់នៅឡើយ។ មិនមានរបាយការណ៍ជាផ្លូវការណាមួយបញ្ជាក់ថា ចំនួនជនវិកលចរិតនៅទូទាំងប្រទេសចំនួនប៉ុន្មាននោះទេ ក៏ប៉ុន្តែនៅពេលឆាប់នេះ អង្គការ ធីភីអូ (TPO = Tran cultural Psychosocial Organization) សហការជាមួយរដ្ឋាភិបាល នឹងចាប់ផ្ដើមគម្រោងតូចមួយប្រមូលផ្ដុំជនវិកលចរិតកម្រិតធ្ងន់ប្រមាណជាង ១០នាក់ ដែលគ្រួសារដាក់ច្រវាក់ឃុំឃាំងនៅក្នុងផ្ទះ មកព្យាបាលក្រោមថវិកាជំនួយចំនួន ៥ពាន់ដុល្លាររបស់ព្រះមហាក្សត្រ៕
|
2015-04-24T16:30:00+07:00
|
rfa.org
|
https://www.rfa.org/khmer/news/health/Mad-man-makes-himself-top-KR-leader-in-takeo-04242015050828.html
|
4e4b41a3-d4ee-45c2-8bd6-f3a096188b74
|
អ្នកផ្ទុកមេរោគអេដស៍នៅឃុំរកាទី៨ស្លាប់
|
មនុស្សទី៨ ដែលផ្ទុកមេរោគអេដស៍បានស្លាប់កាលពីថ្ងៃទី២០ មេសា កន្លងទៅ។ អ្នកស្លាប់ទី៨នេះ ជាអ្នកជំងឺម្នាក់ក្នុងចំណោមអ្នកដែលផ្ទុកមេរោគអេដស៍ទាំងអ្នកកើតថ្មី និងចាស់ជិត ៣០០នាក់ នៅឃុំរកា ស្រុកសង្កែ ខេត្តបាត់ដំបង។ មន្ត្រីសុខាភិបាលខេត្តបាត់ដំបង បញ្ជាក់ថា អ្នកដែលស្លាប់ចុងក្រោយនេះគឺជាមនុស្សចាស់ជរាហើយមានសុខភាពទ្រុឌទ្រោម ពិបាកក្នុងការព្យាបាល។ អ្នកដែលស្លាប់នោះសាច់ញាតិនៃសពកំពុងរៀបចំធ្វើបុណ្យតាមប្រពៃណីព្រះពុទ្ធសាសនា នៅផ្ទះសាច់ញាតិនៅភូមិនិងឃុំរកា។ កូនស្រីទី១នៃសពឈ្មោះ អ្នកស្រី ចាន់ វាសនា ថ្លែងនៅក្រោមរោងបុណ្យសំយាបផ្ទះកាលពីព្រឹកថ្ងៃទី២១ មេសា ថា អ្នកដែលស្លាប់នោះជាម្ដាយរបស់អ្នកស្រី ឈ្មោះលោកយាយ តាត ឆយ អាយុ ៨៩ឆ្នាំ រស់នៅភូមិរកា ឃុំរកា ស្រុកសង្កែ ខេត្តបាត់ដំបង។ លោកយាយបានស្លាប់កាលពីរសៀលថ្ងៃទី២០ មេសាកន្លងទៅ។ អ្នកស្រីបន្តថា ម្ដាយរបស់អ្នកស្រីកន្លងមកពុំមានជំងឺអ្វីធ្ងន់ធ្ងរនោះទេ គឺធ្លាក់ខ្លួនឈឺបន្ទាប់ពីធ្វើតេស្តឈាមនៅមណ្ឌលសុខភាពរកា ហើយមានមេរោគអេដស៍កាលពីថ្ងៃទី១៩ ធ្នូ ឆ្នាំ២០១៤៖ ។ ទាក់ទងនឹងបញ្ហានេះ អនុប្រធានមន្ទីរសុខាភិបាលខេត្តបាត់ដំបង លោក ស៊ូ សានិត មានប្រសាសន៍បញ្ជាក់ថា មនុស្សទី៨ ដែលផ្ទុកមេរោគអេដស៍នៅឃុំរកា ស្លាប់នោះ ពុំមែនស្លាប់ដោយសារមានមេរោគអេដស៍តែមួយមុខនោះទេ គឺដោយសារជាមនុស្សចាស់ជរាហើយមានសុខភាពទន់ខ្សោយជាច្រើនឆ្នាំមកហើយ ធ្វើឲ្យពិបាកក្នុងការមើលថែនិងព្យាបាលឲ្យបានធូរស្រាល៖ ។ ទោះយ៉ាងនេះក្ដី មន្ត្រីជំនាញជំងឺអេដស៍ថ្លែងថា អ្នកដែលផ្ទុកមេរោគអេដស៍ត្រូវប្រញាប់ទៅជួបគ្រូពេទ្យរកសេវាថែទាំសុខភាពឲ្យបានឆាប់ជាការប្រសើរ។ ទីប្រឹក្សាបច្ចេកទេសអង្គការប្រយុទ្ធប្រឆាំងនឹងជំងឺអេដស៍ហៅកាត់ថា ខាណា (Khana )លោក នី សុជាតិ មានប្រសាសន៍ថា អ្នកផ្ទុកមេរោគអេដស៍ដែលរស់នៅស្អាត និងមានអនាម័យល្អ ហើយទទួលសេវាថៃទាំតាមការណែនាំរបស់គ្រូឲ្យបានទៀងទាត់ នឹងមានសុខភាពល្អ រស់រានមានជីវិតដូចមនុស្សធម្មតា៖ ។ មន្ត្រីសុខាភិបាលខេត្តបាត់ដំបង ឲ្យដឹងថា រហូតមកទល់ពេលនេះ អ្នកដែលផ្ទុកមេរោគអេដស៍នៅឃុំរកា ទាំងអ្នកដែលឆ្លងចាស់និងអ្នកកើតថ្មីចំនួន ២៨៩នាក់ គឺមនុស្សចាស់ដែលមានអាយុ ៦០ឆ្នាំឡើងទៅចំនួនជិត ៥០នាក់។ ក្នុងចំណោមនោះមានអ្នកស្លាប់ចំនួន ៨នាក់៕
|
2015-04-21T11:00:00+07:00
|
rfa.org
|
https://www.rfa.org/khmer/news/health/8th-HIV-carrier-died-at-Roka-04202015233355.html
|
9d01ad02-d654-49fd-89d0-7887fe423d68
|
ពលរដ្ឋនៅខេត្តកំពង់ចាមត្អូញត្អែរខ្វះទឹកស្អាតប្រើប្រាស់
|
ប្រជាពលរដ្ឋនៅឃុំជ្រៃវៀន ស្រុកព្រៃឈរ ខេត្តកំពង់ចាម នាំគ្នាស្នើឲ្យអង្គភាពពាក់ព័ន្ធ ជាពិសេសផ្នែកផ្គត់ផ្គង់សេវាទឹកស្អាត ជួយដោះស្រាយការលំបាករបស់ពួកគាត់ ដោយសារការប្រើប្រាស់ទឹកស្អាត គឺមិនបានគ្រប់គ្រាន់ឡើយនាប៉ុន្មានខែមកនេះ។ ចំណែកអាជ្ញាធរថា ពួកគេកំពុងជួយដោះស្រាយបញ្ហាជូនប្រជាពលរដ្ឋ។ ពលរដ្ឋនៅផ្សារព្រៃទទឹង ឃុំជ្រៃវៀន ស្រុកព្រៃឈរ យល់ថា កង្វះទឹកប្រើប្រាស់ប្រមាណ ២ខែមកនេះ គឺដោយសារតែអង្គភាពផ្គត់ផ្គង់ទឹកស្អាត បានពង្រីកសេវាផ្តល់ទឹករបស់ខ្លួនទៅឲ្យសហគ្រាសផលិតទឹកសុទ្ធ និងឲ្យទៅពលរដ្ឋនៅតំបន់ផ្សេងកាន់តែច្រើនថែមទៀត ប៉ុន្តែការផ្គត់ផ្គង់ទឹកពីប្រភពមេនៅដដែល។ ពលរដ្ឋរស់នៅឃុំជ្រៃវៀន ថ្លែងមិនឲ្យបញ្ចេញឈ្មោះឲ្យដឹងថា ប្រមាណជាពីរខែមកហើយដែលពួកគាត់មិនមានទឹកប្រើប្រាស់គ្រប់គ្រាន់ រហូតដល់ពលរដ្ឋខ្លះត្រូវប្រើប្រាស់អណ្ដូងទឹកផ្ទាល់ខ្លួនវិញ ក៏ប៉ុន្តែសម្រាប់ពលរដ្ឋនៅផ្សារព្រៃទទឹង ខ្លះវិញ កាន់តែពិបាកជាងគេ ពីព្រោះពួកគាត់មិនមានអណ្ដូងទឹកសម្រាប់ប្រើ៖ ។ អង្គភាពផ្គត់ផ្គង់ទឹកស្អាតនៅឃុំជ្រៃវៀន គឺបញ្ជូនទឹកបន្តតាមទុយោពីកន្លែងផ្គត់ផ្គង់ទឹកស្អាតពីឃុំពាមជីកង ស្រុកកងមាស ដែលបូមទឹកពីទន្លេមេគង្គមក។ ប្រភពដដែលបន្តថា ពលរដ្ឋបានជូនដំណឹងនេះទៅអាជ្ញាធរ ប៉ុន្តែពួកគេមិនសូវអើពើសោះ។ លោកថា ក្រៅពីមិនមានទឹកផ្តល់ជូនពលរដ្ឋគ្រប់គ្រាន់ហើយ តម្លៃទឹកក៏ថ្លៃថែមទៀត គឺរហូតដល់ ២.២០០រៀលក្នុងមួយម៉ែត្រគូប ស្របពេលតម្លៃភ្លើងទាប។ ទាក់ទងបញ្ហានេះ អ្នកគ្រប់គ្រងសាខាការិយាល័យផ្គត់ផ្គង់ទឹកស្អាតស្រុកព្រៃឈរ លោក លឹម ឃាង មានប្រសាសន៍ថា មិនមែនដោយសារខាងលោកពង្រីកសេវាទឹកប្រើប្រាស់ជូនសហគ្រាសផលិតទឹកសុទ្ធនោះទេ ប៉ុន្តែភាពខ្វះខាតដោយសារតម្រូវការ គឺកើនឡើងមួយទ្វេជាបីនាពេលបច្ចុប្បន្ន។ លោកបន្ថែមថា មិនមែនតែស្រុកព្រៃឈរ ទេដែលជួបបញ្ហានេះ ប៉ុន្តែនៅតំបន់ផ្សេងៗក៏ជួបដូចគ្នាដែរ។ ជាក់ស្តែង សូម្បីតែទីរួមខេត្តកំពង់ចាម ក៏អណ្ដូងទឹកផ្គត់ផ្គង់ទឹកស្អាតត្រូវរីងដែរ រហូតអាជ្ញាធរត្រូវបូមទឹកពីទន្លេទៅប្រើប្រាស់ទៀតផង។ លោកឲ្យដឹងដែរថា ការបញ្ជូនទឹកពីស្រុកកងមាស មកស្រុកព្រៃឈរ គឺមានចម្ងាយឆ្ងាយ ហើយកម្ពស់ក៏ខ្ពស់ទៀត ទើបនាំឲ្យការផ្គត់ផ្គង់ទឹកជូនពលរដ្ឋនៅស្រុកព្រៃឈរ ជួបបញ្ហា៖ ។ យ៉ាងណា ខាងលោកកំពុងធ្វើអាងទឹកមួយកន្លែងទៀត ដើម្បីបញ្ជូនពីស្រុកកងមាស មកស្តុកទុក ហើយដំណើរការអាចនឹងបញ្ចប់នៅអំឡុងពេលមួយខែទៀត ដែលនាំឲ្យការផ្គត់ផ្គង់ទឹកលែងមានបញ្ហា។ បន្ថែមពីនេះទៀត អ្នកគ្រប់គ្រងសេវាទឹកស្អាតដដែលឲ្យដឹងទៀតថា ចំពោះតម្លៃនោះ គឺដោយសារតែសេវាបញ្ជូនទឹកពីស្រុកកងមាស ត្រូវចំណាយដើមទុនច្រើន ហើយតម្លៃនេះ គឺបានឯកភាពពីអាជ្ញាធររដ្ឋយ៉ាងត្រឹមត្រូវ ប៉ុន្តែបើគិតពីតម្លៃទឹកស្អាតប្រើប្រាស់របស់ឯកជនក្នុងខេត្តកំពង់ចាម គឺខាងលោកថោកជាងគេផង។ លោកថា មិនអាចយកតម្លៃទឹកស្អាតរបស់រដ្ឋមកប្រៀបធៀបជាមួយឯកជនបានទេ ហើយក៏មិនអាចយកតម្លៃភ្លើងមកប្រៀបធៀបតម្លៃទឹកបានដែរ។ ដោយឡែកអភិបាលស្រុកព្រៃឈរ លោក ទេព រាមមុន្នី មានប្រសាសន៍ថា ខាងលោកក៏បានជំរុញរឿងនេះឲ្យអ្នកគ្រប់គ្រងអង្គភាពទឹកស្អាតឯកជនមួយនេះ គប្បីធ្វើយ៉ាងណាដោះស្រាយបញ្ហាកង្វះទឹកជូនពលរដ្ឋឲ្យបានឆាប់រហ័ស ពីព្រោះរដូវនេះជារដូវក្តៅផង ដែលនាំឲ្យតម្រូវការទឹកកាន់តែច្រើន។ លោកបន្ថែមថា ខាងអាជ្ញាធរតែងយកចិត្តទុកដាក់ជាប្រចាំ ចំពោះការលំបាករបស់ពលរដ្ឋ៖ ។ ទោះបីជាយ៉ាងណាក៏ដោយ តំណាងពលរដ្ឋម្នាក់ លោក ហែម ចាន់ធឿន យល់ថា ជាការប្រសើរដើម្បីដោះស្រាយបញ្ហារបស់ប្រជាពលរដ្ឋ ខាងស្ថាប័នមួយនេះគប្បីផ្តល់ទឹកជូនពលរដ្ឋឲ្យបានគ្រប់គ្រាន់ជាមុនសិន ទើបផ្តល់ទៅឲ្យសហគ្រាសជាក្រោយ។ មួយវិញទៀត គប្បីត្រូវពង្រីកការផ្គត់ផ្គង់ទឹក ដែលបញ្ជូនទឹកពីស្រុកកងមាស បន្ថែមទៀត ជៀសវាងចេះតែពង្រីកបណ្ដាញសេវាប្រើប្រាស់ជូនពលរដ្ឋតំបន់ផ្សេង និងសហគ្រាសនានា ប៉ុន្តែសេវាផ្គត់ផ្គង់មិនបានពង្រីកនោះ។ ជាងនេះទៀត លោកចង់ឲ្យអាជ្ញាធរពាក់ព័ន្ធ គប្បីចុះមកត្រួតពិនិត្យតម្លៃទឹកនេះឡើងវិញ៕
|
2015-04-11T11:55:00+07:00
|
rfa.org
|
https://www.rfa.org/khmer/news/health/people-in-kampongcham-complain-lack-of-water-04112015005005.html
|
d1edcf45-4e48-4f45-994d-69fb8bb2aa38
|
គណៈកម្មការទី១០សភាស្នើឲ្យក្រសួងសុខាភិបាលត្រួតពិនិត្យគ្លីនិកឯកជនខ្វះជំនាញ
|
គណៈកម្មការអង្កេត បោសសម្អាត និងប្រឆាំងអំពើពុករលួយ បានកោះហៅរដ្ឋមន្ត្រីក្រសួងសុខាភិបាល បំភ្លឺទាក់ទងបញ្ហាជាច្រើនដែលបានកើតឡើងនៅក្នុងវិស័យសុខាភិបាល ហើយបង្កឲ្យប្រជាពលរដ្ឋជួបប្រទះ និងរងគ្រោះដោយសារភាពខ្វះចន្លោះក្នុងការគ្រប់គ្រងសេវាមួយនេះ។ ប្រធានគណៈកម្មការដែលមកពីគណបក្សសង្គ្រោះជាតិ អះអាងថា ជំនួបនេះ គឺដើម្បីរក្សានូវវប្បធម៌សន្ទនារវាងគណៈកម្មការ និងរដ្ឋាភិបាល ដោះស្រាយបញ្ហាក្នុងសង្គមជាតិ។ ប្រធានគណៈកម្មការទី១០ នៃរដ្ឋសភា ស្នើឲ្យរដ្ឋមន្ត្រីក្រសួងសុខាភិបាល ត្រួតពិនិត្យ និងគ្រប់គ្រងគ្លីនិកឯកជន ដែលកំពុងរីកដុះដាលជាច្រើនក្នុងប្រទេសកម្ពុជា ហើយខ្វះជំនាញក្នុងការផ្ដល់សេវាព្យាបាលជូនប្រជាពលរដ្ឋ។ លោក ហូរ វ៉ាន់ ប្រធានគណៈកម្មការអង្កេត បោសសម្អាត និងប្រឆាំងអំពើពុករលួយ មកពីគណបក្សសង្គ្រោះជាតិ ថ្លែងនៅមុខមន្ទីររដ្ឋសភា នៅថ្ងៃទី១០ មេសា ក្រោយជំនួបរវាងរដ្ឋមន្ត្រីក្រសួងសុខាភិបាល ថា ក្រសួងគួរពង្រឹង និងចាត់វិធានការគ្រប់គ្រងគ្លីនិកឯកជនដែលពុំមានជំនាញច្បាស់លាស់ ហើយបើកអាជីវកម្មព្យាបាលប្រជាពលរដ្ឋដោយពុំមានវិជ្ជាជីវៈ។ លោក ហូរ វ៉ាន់ ក៏ទាមទារឲ្យក្រសួងពិនិត្យមើលនៅតាមឱសថដ្ឋានជាច្រើន ដែលមានឱសថការីឈរឈ្មោះក្នុងអាជីវកម្មនោះ កំពុងមានភាពមិនប្រក្រតី ហើយចរាចរឱសថក្លែងក្លាយនៅលើទីផ្សារ ដែលត្រូវឲ្យមានច្បាប់ និងមានការត្រួតពិនិត្យចំពោះបញ្ហានេះ៖ ។ សមាគមគ្រឹះស្ថានសេវាសុខាភិបាលឯកជនកម្ពុជា ឲ្យដឹងថា បច្ចុប្បន្នគ្លីនិកឯកជនមានប្រមាណ ៤ពាន់កន្លែង ក្នុងនោះមាន ១៥% ដែលបានបើកដំណើរការដោយខុសច្បាប់។ ពាក់ព័ន្ធជំនួបនេះ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង ដែលបានចូលទៅឆ្លើយបំភ្លឺមានប្រសាសន៍ប្រាប់អ្នកកាសែតថា ក្រសួងនឹងធ្វើការកែលំអបញ្ហាដែលកើតមានឡើងនៅក្នុងវិស័យសេវាសុខាភិបាល។ លោកថ្លែងថា ក្រសួងនឹងទទួលនូវការផ្ដល់មតិ ដើម្បីលើកកម្ពស់ការផ្ដល់សេវាសុខាភិបាលបន្ថែមទៀត៖ ។ ក្នុងជំនួបរវាងគណៈកម្មការទី១០ នៃរដ្ឋសភា និងរដ្ឋមន្ត្រីក្រសួងសុខាភិបាល គណៈកម្មការនេះក៏បានលើកឡើងនូវបញ្ហាមួយចំនួនទៀតមានជាអាទិ៍ បញ្ហាអំពើពុករលួយទាក់ទងនឹងការបាត់ថវិកាពីជំនួយមូលនិធិសាកល គ្លូបប៊ល ហ្វាន់ (Global Fun) ដែលផ្ដល់ជូនមជ្ឈមណ្ឌលជាតិប្រយុទ្ធនឹងជំងឺគ្រុនចាញ់ (ប៉ារ៉ាស៊ីតសាស្ត្រ បាណកសាស្ត្រ) ការគ្រប់គ្រងតម្លៃឱសថដែលពេទ្យរដ្ឋលក់ថ្លៃជាងតម្លៃលក់នៅទីផ្សារ។ គណៈកម្មការនេះ ក៏ស្នើឲ្យបញ្ឈប់ការដោះដូរលក់ទីតាំងអគារពេទ្យរបស់រដ្ឋ កុំឲ្យចាត់វិធានការ និងធ្វើបាប ឬដាក់ពិន័យការងារចំពោះបុគ្គលិករដ្ឋ ឬអ្នកដែលហ៊ានរាយការណ៍ពីបញ្ហាក្នុងក្រសួង បញ្ហាគ្រឿងឧបភោគបរិភោគ ដែលសម្បូរទៅដោយសារធាតុគីមី ហើយដាក់ពិន័យ និងដាក់ទោសទណ្ឌចំពោះជនដែលបានប្រព្រឹត្តដោយប្រើប្រាស់សារធាតុគីមីក្នុងចំណីអាហារ ដើម្បីសុខភាពប្រជាពលរដ្ឋ។ ទាក់ទងទៅដល់ការចំណាយក្នុងវិស័យសុខាភិបាលវិញ។ ចំណាយបានកើនឡើងពីមួយឆ្នាំទៅមួយឆ្នាំ។ រដ្ឋាភិបាលបានចំណាយថវិកាជាតិជាង ១លានដុល្លារក្នុងឆ្នាំ២០០៨។ ក្នុងឆ្នាំ២០១៥ ចំណាយក្នុងវិស័យនេះប្រមាណ ៣០០លានដុល្លារ និងគ្រោងចំណាយប្រមាណ ៥០០លានដុល្លារក្នុងឆ្នាំ២០១៨ ខាងមុខ។ ក្នុងឆ្នាំ២០១៥ នេះ កម្ពុជា ចំណាយប្រាក់ប្រមាណជិត ៦% បើធៀបនឹងផលិតផលក្នុងស្រុកសរុប (GDP)។ តួលេខនេះ នាំឲ្យចំណាយថវិកាក្នុងវិស័យសុខាភិបាលកម្ពុជា ឈរនៅលំដាប់ទី២ ក្នុងតំបន់អាស៊ាន តាមពីក្រោយវៀតណាម ដែលចាយថវិកាជាតិប្រមាណជិត ៧% នៃផលិតផលក្នុងស្រុកសរុប។ មានចម្ងល់ជាច្រើនពីឧបសគ្គក្នុងការដោះស្រាយបញ្ហាក្នុងវិស័យអាទិភាពមួយនេះ នៅពេលដែលថវិកាសម្រាប់ចំណាយមិនខ្វះបែបនេះ៕
|
2015-04-10T19:00:00+07:00
|
rfa.org
|
https://www.rfa.org/khmer/news/health/10th-committee-of-NA-asks-health-ministry-check-private-clinic-04102015075845.html
|
ec70951e-3374-4f8e-947d-fc4a4e792ea4
|
តើបញ្ហាឈឺក្បាលជាការគ្រោះថ្នាក់ឬទេ? (ភាគ២)
|
អាការៈឈឺក្បាល គឺជាបញ្ហាមួយដែលមនុស្សទូទាំងពិភពលោកជួបប្រទះរាល់ថ្ងៃ។ កាលពីសប្ដាហ៍មុន គ្រូពេទ្យជំនាញខាងសរសៃប្រសាទឲ្យដឹងថា បញ្ហាឈឺក្បាលមានច្រើនសណ្ឋាន ហើយក៏មានកត្តាមូលហេតុផ្សេងៗគ្នាដែរ។ ក្នុងនាទីសុខភាពសប្ដាហ៍នេះ លោក ឡេង ម៉ាលី មានសេចក្ដីរាយការណ៍បន្ត អំពីស្ថានភាពនៃប្រភេទបញ្ហាឈឺក្បាលមួយចំនួនទៀត និងថា តើអាការៈឈឺក្បាលនោះជាការគ្រោះថ្នាក់ ឬទេ? គ្រូពេទ្យឯកទេសខាងវះកាត់សរសៃប្រសាទនៃមន្ទីរពេទ្យជប៉ុន ឈ្មោះ សាន់រ៉ាយ (Sunrise) លោកវេជ្ជបណ្ឌិត យ៉ូហ្ស៊ីហ៊្វូមី ហាយ៉ាហ៊្សី (Yoshifumi Hayashi) ឲ្យដឹងបន្ថែមថា បញ្ហាឈឺក្បាលប្រភេទមួយចំនួនទៀតដែលអាចជាអាការៈឈឺក្បាលគ្រោះថ្នាក់ដែរនោះ គឺការឈឺដែលកើតឡើងភ្លាមៗដោយឯកឯង៖ ។ លោកវេជ្ជបណ្ឌិតមានប្រសាសន៍ទៀតថា ការហូរឈាមនៅក្នុងខួរក្បាលនេះ មានពីរប្រភេទធំៗខុសគ្នា៖ ។ លោកវេជ្ជបណ្ឌិត ហាយ៉ាហ្ស៊ី បញ្ជាក់ថា ប្រសិនបើមានអាការៈឈឺក្បាលដូចបានរៀបរាប់មកនេះ គឺវាអាចជារោគសញ្ញាធ្ងន់ធ្ងរ ហើយជាករណីដែលត្រូវបញ្ជូនទៅមន្ទីរពេទ្យដើម្បីសង្គ្រោះបន្ទាន់។ តើធ្វើដូចម្ដេចដើម្បីបង្ការបញ្ហាហូរឈាមក្នុងខួរក្បាលនេះ? លោកវេជ្ជបណ្ឌិតមានប្រសាសន៍ថា វិធីដែលសំខាន់បំផុត គឺការរក្សារបៀបរស់នៅដោយសុខភាពល្អ៖ ។ លោកវេជ្ជបណ្ឌិតថ្លែងថា នៅប្រទេសជប៉ុន បច្ចុប្បន្ននេះ ការពិនិត្យវាយតម្លៃខួរក្បាល គឺជាការពេញនិយមមួយ។ ការពិនិត្យខួរក្បាល ធ្វើឲ្យគ្រូពេទ្យអាចវាយតម្លៃបានថា មានសរសៃក្នុងខួរក្បាលណាមួយដាច់ហូរឈាម ឬក៏ស្ទះ។ ក្រៅពីអាការៈឈឺក្បាលដែលកើតឡើងភ្លាមៗ ក៏មានអាការៈឈឺក្បាលលក្ខណៈរ៉ាំរ៉ៃដែរ។ លោកវេជ្ជបណ្ឌិតមានប្រសាសន៍ថា អាការៈឈឺក្បាលរ៉ាំរ៉ៃនេះ គឺនិយាយសំដៅអាការៈឈឺក្បាលដែលកើតឡើងជាទៀងទាត់ និងរាល់ថ្ងៃ។ ឧទាហរណ៍ស្ត្រីវ័យ ១៦ឆ្នាំ ដែលមានអាការៈឈឺក្បាលទៀងទាត់ ៣ដងក្នុងមួយខែ។ ការឈឺក្បាលនេះ តែងកើតឡើងបន្ទាប់ពីការទទួលទានអាហារ ឬការហាត់ប្រាណ ឬក្នុងអំឡុងពេលមានរដូវ។ ការឈឺក្បាលនេះ ជួនកាលមានលក្ខណៈធ្ងន់ធ្ងររហូតដល់ធ្វើឲ្យក្អួត។ ការឈឺក្បាលនេះ អាចឈឺពេលចូលគេង ហើយបាត់ទៅវិញពេលភ្ញាក់ពីដំណេក។ លោកវេជ្ជបណ្ឌិត ហាយ៉ាហ្ស៊ី ហៅឈ្មោះអាការៈឈឺក្បាលបែបនេះ ថាជាជំងឺប្រកាំង ឬហៅជាភាសាអង់គ្លេសថា ម៉ៃក្រេន (Migraine)៖ ។ លោកបញ្ជាក់ថា មូលហេតុខ្លះបណ្ដាលមកពីបញ្ហាភ្នែក។ បញ្ហាភ្នែក កើតឡើងមុនពេលដែលអាការៈឈឺក្បាលចាប់ផ្ដើមឡើង។ ទាក់ទងនឹងការព្យាបាលវិញ ប្រសិនបើអាការៈឈឺក្បាលនេះមិនសូវធ្ងន់ធ្ងរទេ លោកវេជ្ជបណ្ឌិតគ្រាន់តែឲ្យសម្រាកមួយរយៈពេលខ្លី ការឈឺក្បាលនេះនឹងបាត់ទៅវិញ។ ប៉ុន្តែបើសិនជាលោកអ្នកមានអាការៈឈឺក្បាលប្រកាំងធ្ងន់ធ្ងរ លោកអ្នកអាចត្រូវព្យាបាលដោយថ្នាំ។ លោកវេជ្ជបណ្ឌិតឲ្យដឹងថា ថ្នាំមួយប្រភេទសម្រាប់ជំងឺប្រកាំងមានឈ្មោះថា ហ្សូមិគ (Zomig)៖ ។ លោកវេជ្ជបណ្ឌិតឲ្យដឹងថា ការឈឺក្បាលប្រកាំងអាចកើតឡើងពី ៣ ទៅ ៦ដងក្នុងមួយខែ ដែលមានលក្ខណៈខុសគ្នាពីអាការៈឈឺក្បាលតឹងសាច់ដុំ និងអាការៈកញ្ចុំ ឬភាសាអង់គ្លេសហៅថា Cluster Headache៖ ។ រីឯអាការៈឈឺក្បាលដែលបង្កដោយដុះដុំសាច់ក្នុងខួរក្បាលវិញ ត្រូវបានវេជ្ជបណ្ឌិត ហាយ៉ាហ្ស៊ី ពន្យល់ថា មានលក្ខណៈស្រដៀងគ្នានឹងអាការៈឈឺក្បាលប្រភេទដទៃទៀតដែរ ក៏ប៉ុន្តែលក្ខណៈសម្គាល់ពិសេសមួយនៃការឈឺក្បាល ដែលបង្កដោយដុំសាច់ក្នុងខួរក្បាល គឺអាការៈឈឺនោះកាន់តែធ្ងន់ធ្ងរឡើងម្ដងបន្តិចៗរយៈពេលយូរ ហើយឥតស្រាកស្រាន្ត។ លោកវេជ្ជបណ្ឌិតណែនាំថា ប្រសិនបើមានរោគសញ្ញាបែបនេះ ហើយសង្ស័យថាមានដុំសាច់ក្នុងខួរក្បាល អ្នកជំងឺគប្បីទៅជួបពិគ្រោះជាមួយគ្រូពេទ្យ ដើម្បីឆ្លុះមើលខួរក្បាលដោយម៉ាស៊ីនទំនើប។ ជារួម អាការៈឈឺក្បាលទាំងឡាយណាដែលកើតឡើងភ្លាមៗ ហើយមិនស្រាកស្រាន្តបន្ទាប់ពីការសម្រាក ឬហាត់ប្រាណ ត្រូវតែទៅជួបគ្រូពេទ្យ ព្រោះអាចជាករណីធ្ងន់ធ្ងរ ហើយត្រូវការសង្គ្រោះបន្ទាន់៕
|
2015-04-09T18:30:00+07:00
|
rfa.org
|
https://www.rfa.org/khmer/program/health/Is-that-Headache-Dangerous-part-ii-04092015071843.html
|
265c107a-6d1a-4cfb-a8f1-e73a21b23c28
|
មនុស្សប្រមាណ២លាននាក់ក្នុងពិភពលោកស្លាប់រាល់ឆ្នាំដោយសារអាហារគ្មានសុវត្ថិភាព
|
ក្រសួងសុខាភិបាលកម្ពុជា និងអង្គការសុខភាពពិភពលោក បង្ហាញថា បញ្ហាចំណីអាហារគ្មានសុវត្ថិភាព បណ្ដាលឲ្យមនុស្សទូទាំងពិភពលោកប្រមាណ ២លាននាក់ស្លាប់ជារៀងរាល់ឆ្នាំ។ ការបង្ហាញតួលេខនេះ គឺចំថ្ងៃដែលស្ថាប័នទាំងនេះប្រារព្ធទិវាសុខភាពពិភពលោក នៅថ្ងៃទី៧ ខែមេសា ឆ្នាំ២០១៥។ ចំណីអាហារគ្មានសុវត្ថិភាព ក៏ជាមូលហេតុនាំមុខគេលំដាប់ទី២ ដែលធ្វើឲ្យកុមារអាយុក្រោម ៥ឆ្នាំស្លាប់។ រដ្ឋមន្ត្រីក្រសួងសុខាភិបាល លោកវេជ្ជបណ្ឌិត ម៉ម ប៊ុនហេង មានប្រសាសន៍ថា ក្នុងចំណោមជំងឺរាតត្បាតដែលកើតឡើងនៅប្រទេសកម្ពុជា ស្ទើរតែពាក់កណ្ដាលបង្កឡើងដោយសារបញ្ហាចំណីអាហារ និងទឹកគ្មានសុវត្ថិភាព៖ ។ នាយកដ្ឋានប្រយុទ្ធនឹងជំងឺឆ្លងនៃក្រសួងសុខាភិបាលកម្ពុជា ឲ្យដឹងថា កាលពីឆ្នាំ២០១៤ មានការផ្ទុះជំងឺបណ្ដាលមកពីការពុលចំណីអាហារចំនួន ៤៦៤ករណី ដែលមានមនុស្ស ៨នាក់ស្លាប់។ ថ្មីៗនេះដែរ មានករណីពុលនំប៉័ងសាច់រាប់រយនាក់នៅខេត្តសៀមរាប។ មន្ត្រីក្រសួងសុខាភិបាល បញ្ជាក់នៅថ្ងៃទី៧ មេសា ថា លទ្ធផលនៃការពិសោធរកឃើញថា សាច់នៅក្នុងនំប៉័ងនោះមានមេរោគ តែមិនបាននិយាយឲ្យលម្អិតថា ជាមេរោគឈ្មោះអ្វីនោះទេ។ ដើម្បីកាត់បន្ថយបញ្ហានេះ ទើបក្រសួងសុខាភិបាល និងអង្គការសុខភាពពិភពលោក ដាក់ប្រធានបទសម្រាប់ទិវាសុខភាពពិភពលោកនៅឆ្នាំ២០១៥ ថា "ពីកសិដ្ឋានដល់តុបរិភោគ ធ្វើឲ្យអាហារមានសុវត្ថិភាព"។ ក្នុងន័យនេះ គឺចង់សំដៅដល់ការធ្វើយ៉ាងណាឲ្យមនុស្សគ្រប់រូប យកចិត្តទុកដាក់លើការរៀបចំចម្អិន និងការរក្សាទុកចំណីអាហារឲ្យមានសុវត្ថិភាព គ្មានមេរោគ និងគ្មានជាតិគីមី៕
|
2015-04-07T21:15:00+07:00
|
rfa.org
|
https://www.rfa.org/khmer/news/health/Unsafe-Foods-04072015101007.html
|
39cace25-8965-47a9-ad48-7a298130dcd4
|
ជំទប់ទី២ឃុំរកាជាមនុស្សទី៧ដែលស្លាប់ដោយសារជំងឺអេដស៍
|
ជំទប់ទី២ ឃុំរកា ស្រុកសង្កែ ខេត្តបាត់ដំបង ជាមនុស្សទី៧ ដែលស្លាប់ក្នុងចំណោមអ្នកផ្ទុកមេរោគអេដស៍នៅឃុំរកា ទាំងអ្នកឆ្លងថ្មី និងចាស់ជិត ៣០០នាក់ គិតត្រឹមថ្ងៃទី៦ ខែមេសា ឆ្នាំ២០១៥។រហូតមកទល់ពេលនេះ អ្នកដែលស្លាប់ទាំងនោះរួមមាន មនុស្សចាស់អាយុចាប់ពី ៦០ឆ្នាំឡើងទៅចំនួន ៦នាក់ និងទារកអាយុ ៧ខែម្នាក់នៅភូមិរកា។ សាច់ញាតិក្រុមគ្រួសារនៃសពថ្លែងប្រាប់ខណៈកំពុងធ្វើបុណ្យសពនៅផ្ទះភូមិរកា នៅព្រឹកថ្ងៃទី៧ មេសា ថា លោក សឿម ឆម អាយុ ៦៤ឆ្នាំ ជាជំទប់ទី២ ឃុំរកា បានស្លាប់នៅផ្ទះកាលពីរសៀលថ្ងៃទី៦ មេសា បន្ទាប់ពីលោកធ្វើតេស្ដឈាមនៅមណ្ឌលសុខភាពរកា ហើយមានមេរោគកាលពីថ្ងៃទី១៧ ខែធ្នូ ឆ្នាំ២០១៤ កន្លងទៅ។ លោក ឆម ហ៊ ជាកូនប្រុសនៃសពថ្លែងទាំងយំសោកអាឡោះអាល័យនៅខាងមុខផ្ទះក្នុងពិធីបុណ្យសពនោះថា ឪពុករបស់លោកកន្លងមកមានសុខភាពល្អអាចធ្វើការងារបាន ដោយពុំមានបញ្ហាអ្វីនោះទេ។ លោកបន្តថា បន្ទាប់ពីទៅធ្វើតេស្ដឈាម ហើយមានមេរោគអេដស៍ក្នុងខ្លួនមក ឪពុករបស់លោកធ្លាក់ខ្លួនឈឺជាបន្តបន្ទាប់។ រហូតក្រោយមក ក៏បញ្ជូនទៅសម្រាកព្យាបាលជំងឺនៅមន្ទីរបង្អែកខេត្តបាត់ដំបង ប្រមាណជាង ១ខែ ប៉ុន្តែស្ថានភាពកាន់តែធ្ងន់ធ្ងរឡើងជាលំដាប់ សាច់ញាតិក៏បញ្ជូនលោក សឿម ឆម ត្រឡប់មកផ្ទះវិញបានប្រមាណជាង ១០ថ្ងៃ ក៏ស្លាប់តែម្ដង៖ ។ កូនប្រុសទី២ នៃសពរូបនេះបន្តថា ឪពុករបស់លោកប្រឡូកជាអ្នកនយោបាយថ្នាក់មូលដ្ឋានជាង ១០ឆ្នាំ និងទទួលបានតំណែងជាជំទប់ទី២ ឃុំរកា ចំនួន ៣អាណត្តិមកហើយ គឺតាំងពីគណបក្ស សម រង្ស៊ី រហូតមកទល់គណបក្សសង្គ្រោះជាតិ។ ទាក់ទងនឹងបញ្ហានេះ អនុប្រធានមន្ទីរសុខាភិបាលខេត្តបាត់ដំបង លោក ស៊ូ សានិត មានប្រសាសន៍បញ្ជាក់ថា ការស្លាប់របស់លោកជំទប់ទី២ ឃុំរកា នេះ ពុំមែនដោយសារមានមេរោគអេដស៍តែមួយមុខនោះទេ នៅមានមេរោគប្រចាំកាយរបស់គាត់ជាច្រើនទៀត មានជាអាទិ៍ រោគហើមសន្លាក់ក្បាលជង្គង់ និងរោគរបេងឆ្អឹងខ្នង ជាដើម៖ ។ លោកឲ្យដឹងទៀតថា រហូតមកទល់ពេលនេះ ប្រជាពលរដ្ឋដែលផ្ទុកមេរោគអេដស៍នៅឃុំរកា ទាំងអ្នកដែលឆ្លងចាស់ គឺកាលមុនខែធ្នូ ឆ្នាំ២០១៤ និងអ្នកដែលផ្ទុកមេរោគអេដស៍ថ្មីចាប់ពីថ្ងៃទី៨ ធ្នូ រហូតមកទល់ថ្ងៃទី៦ ខែមេសា ឆ្នាំ២០១៥ មានចំនួន ២៨៨នាក់។ នៅក្នុងនោះ អ្នកដែលមានមេរោគអេដស៍ចាស់ចំនួន ៤០នាក់ និងអ្នកថ្មីចំនួន ២៤៨នាក់។ ចំណែកឯអ្នកស្លាប់វិញរហូតមកទល់ពេលនេះ មានចំនួន ៧នាក់៕
|
2015-04-07T11:40:00+07:00
|
rfa.org
|
https://www.rfa.org/khmer/news/health/7th-die-by-HIV-at-Roka-commune-04072015003436.html
|
8ff2beaf-fb5a-47de-9c8e-54f0718e986e
|
ពេទ្យឆ្មបស្រុកឈូកត្រូវបានប្ដឹងទាក់ទងការស្លាប់ម្ដាយនិងកូនពេលឆ្លងទន្លេ
|
លោកគ្រូម្នាក់បានប្ដឹងពេទ្យឆ្មបស្រុកឈូក ឲ្យទទួលខុសត្រូវចំពោះប្រពន្ធរបស់គាត់ ដែលស្លាប់ទាំងម្ដាយទាំងកូនពេលឆ្លងទន្លេនៅក្នុងមន្ទីរពេទ្យនេះ ដើម្បីរកយុត្តិធម៌។ ក៏ប៉ុន្តែលោកអធិការប៉ូលិសស្រុកឈូក ឆ្លើយថា លោកមិនបានទទួលពាក្យបណ្ដឹងរឿងនេះទេ។ លោក យឿង ភឿន អាយុ ៣១ឆ្នាំ ជាគ្រូបង្រៀននៅស្រុកឈូក ខេត្តកំពត អះអាងថា ប្រពន្ធរបស់លោកដែលជាអ្នកគ្រូបង្រៀនដែរនោះ ឈ្មោះ គង់ វណ្ណាត អាយុ ២៨ឆ្នាំ បានស្លាប់នៅមន្ទីរពេទ្យបង្អែកស្រុកឈូក កាលពីថ្ងៃទី១២ មីនា ឆ្នាំ២០១៥ នៅពេលសម្រាលកូនដំបូង។ លោកគ្រូអ្នកគ្រូទាំងពីរនាក់ប្ដីប្រពន្ធរស់នៅភូមិត្រពាំងតាសេក ឃុំបានាវ ស្រុកឈូក ខេត្តកំពត។ លោកគ្រូ យឿង ភឿន បានចោទប្រកាន់អ្នកគ្រូពេទ្យឆ្មបនៅមន្ទីរពេទ្យនោះថា មិនមានជំនាញពេទ្យផ្នែកសម្ភពត្រឹមត្រូវ ហើយបណ្ដោយឲ្យប្រពន្ធគាត់ហូរឈាមស្លាប់យ៉ាងវេទនាទាំងម្ដាយ និងកូនង៉ែត៖ ។ ទន្ទឹមពេលនេះដែរ លោកក៏បានស្ដីបន្ទោសក្រុមគ្រូពេទ្យឆ្មបនៅមណ្ឌលសុខភាពឃុំបានាវ ស្រុកឈូក ដែរថា បានទុកប្រពន្ធគាត់ឲ្យឈឺធ្ងន់ តាំងពីព្រឹករហូតដល់យប់ ទើបបញ្ជូនបន្តទៅមន្ទីរពេទ្យស្រុកឈូក។ នៅពេលឡានពេទ្យដឹកប្រពន្ធរបស់លោកទៅមន្ទីរពេទ្យ ស្រុកឈូក លោក យឿង ភឿន បានទទូចសុំឲ្យលោកគ្រូពេទ្យដឹកទៅមន្ទីរពេទ្យបង្អែកខេត្តកំពត តែម្ដង ដោយសង្ឃឹមថា នៅមន្ទីរពេទ្យខេត្តអាចមានគ្រូពេទ្យជំនាញជួយសង្គ្រោះជីវិតប្រពន្ធលោកបានទាន់ពេល។ ក៏ប៉ុន្តែលោកថា ការទាមទាររបស់គាត់ត្រូវគ្រូពេទ្យបដិសេធរហូតទាល់តែប្រពន្ធគាត់ធ្ងន់ធ្ងរ ទើបគ្រូពេទ្យនៅទីនោះ ព្រមបញ្ជូនទៅពេទ្យខេត្ត តែប្រពន្ធគាត់បានដាច់ខ្យល់ស្លាប់នៅតាមផ្លូវបាត់ទៅហើយ។ វិទ្យុអាស៊ីសេរី មិនអាចទាក់ទង ប្រធានមណ្ឌលសុខភាពឃុំបានាវ និងប្រធានមន្ទីរពេទ្យបង្អែកស្រុកឈូក បាននៅថ្ងៃទី៥ មេសា ដើម្បីសុំការឆ្លើយតបចំពោះការចោទប្រកាន់នេះ។ ចំណែកអធិការស្រុកឈូក លោក សំរិទ្ធ សីលាវិបុល ឆ្លើយថា លោកក៏មិនបានទទួលពាក្យបណ្ដឹងពី លោក យឿង ភឿន ដែរ។ ជារឿយៗ គេតែងតែឮសេចក្ដីរាយការណ៍អំពីម្ដាយ ឬទារកស្លាប់ពេលសម្រាលកូននៅតាមគ្លីនិកឯកជន និងនៅតាមមណ្ឌលសុខភាពមួយចំនួននៅតាមខេត្ត ខណៈដែលរដ្ឋាភិបាលប្រកាសថា ខ្លួនកំពុងប្រឹងប្រែងបង្កើនគុណភាពសេវាសុខាភិបាលសាធារណៈឲ្យបានដល់មូលដ្ឋានភូមិឃុំ៕
|
2015-04-06T10:55:00+07:00
|
rfa.org
|
https://www.rfa.org/khmer/news/health/woman-and-baby-died-in-takeo-04052015235231.html
|
b5179533-ea04-431f-b7bb-f605f23bbadb
|
ស្ថានភាពគ្រោះថ្នាក់នៃផលិតផលបន្លែផ្លែឈើត្រីសាច់ដែលមានជាតិគីមីនៅកម្ពុជា
|
ក្រុមអង្គការមិនមែនរដ្ឋាភិបាលដែលគាំពារផ្នែកសុខភាព បានរកឃើញថា ផលិតផលដែលប្រជាពលរដ្ឋកម្ពុជា តែងប្រើប្រាស់ប្រចាំថ្ងៃ គឺមានសារធាតុគីមីខ្ពស់បំផុត ជាពិសេសសារធាតុគីមីទាំងនោះរកឃើញនៅក្នុងបន្លែផ្លែឈើ ត្រីសាច់ និងម្ហូបអាហារគ្រឿងកំប៉ុងដទៃទៀត។ ចំណែកមន្ត្រីនាំពាក្យក្រសួងពាណិជ្ជកម្ម អះអាងថា បច្ចុប្បន្នកាំកុងត្រូលដែលជាផ្នែកមួយរបស់ក្រសួងពាណិជ្ជកម្ម ដែលតាមដាន និងត្រួតពិនិត្យរឿងជាតិគីមីនេះ កំពុងបង្កើនវិធានការខ្លាំងជាងមុន។ អ្នកឯកទេសជំនាញវិស័យកសិកម្មដែលឃ្លាំមើលយ៉ាងដិតដល់ អំពីគ្រឿងឧបភោគបរិភោគលើបន្លែផ្លែឈើ ត្រីសាច់ ទាំងផលិតផលក្នុងស្រុក និងនាំចូលពីខាងក្រៅ អះអាងថា ផលិតផលទាំងនោះដែលនាំចូលមកកម្ពុជា គឺមានផ្ទុកទៅដោយសារធាតុគីមីរហូតដល់ ៩៥ភាគរយ។ ថ្លែងនៅក្នុងនាទីវេទិកាអ្នកស្ដាប់វិទ្យុអាស៊ីសេរី កាលពីថ្ងៃទី១០ មីនា លោក យ៉ង សាំងកុមារ ប្រធានមជ្ឈមណ្ឌលសិក្សា និងអភិវឌ្ឍន៍កសិកម្មកម្ពុជា ហៅកាត់ថាសេដាក (CEDAC) មានប្រសាសន៍ថា វាជារឿងដែលគ្រោះថ្នាក់បំផុតសម្រាប់សុខភាព។ លោកបន្តថា នៅក្នុងបន្លែផ្លែឈើគ្រប់ប្រភេទ គឺសុទ្ធតែមានសារធាតុគីមី ដែលអ្នកផ្គត់ផ្គង់ប្រើប្រាស់វាដើម្បីរក្សាគុណភាពផលិតផលសម្រាប់ទុកឲ្យបានយូរថ្ងៃ៖ ។ បើទោះជាបែបនេះក្ដី សម្រាប់អ្នកផ្គត់ផ្គង់បន្លែនៅផ្សារដើមគ ក្នុងរាជធានីភ្នំពេញ ភាគច្រើនបានបដិសេធថា ពួកគេមិនដឹងពីបន្លែផ្លែឈើ ត្រីសាច់មានផ្ទុកដោយសារធាតុគីមីទេ។ អ្នកលក់ឪឡឹកនៅផ្សារដើមគ លោក វង់ វី ឲ្យដឹងកាលពីថ្ងៃទី១៩ មីនា ថា លោកមិនប្រាកដនៅឡើយទេថា នៅក្នុងបន្លែ ឬត្រីសាច់មានជាតិគីមីនោះ។ លោក វង់ វី ទទួលស្គាល់ថា ពិតជាបានដឹងតៗគ្នាថាមានសារធាតុគីមីមែននៅក្នុងបន្លែផ្លែឈើ ត្រីសាច់ ក៏ប៉ុន្តែគេមិនដឹងថា តើត្រូវសម្គាល់ដោយរបៀបណានោះទេ? លោក យ៉ង សាំងកុមារ បណ្ឌិតផ្នែកកសិកម្ម និងជាប្រធានមជ្ឈមណ្ឌលសិក្សា និងអភិវឌ្ឍន៍កសិកម្មកម្ពុជា បង្ហាញតួលេខនៃការស្រាវជ្រាវដោយក្រុមអ្នកស្រាវជ្រាវកម្ពុជា ដែលរកឃើញពីសារធាតុគីមី ហើយត្រូវបានអ្នកផ្គត់ផ្គង់រក្សាគុណភាពផលិតផល ឲ្យដឹងថា ៦១ភាគរយនៃអ្នកលក់សាច់ប៉ាតេមានប្រើជាតិគីមីប្រភេទបូរ៉ាក់ ឬទឹកអន្សារហូតដល់ ៨០ភាគរយ។ ៦៨ភាគរយនៃគុយទាវសរសៃធំ សរសៃតូច មីសំប៉ែត មីពងទា មានសិប្បកម្ម ១៣ទីតាំងហើយដែលប្រើសារធាតុគីមី ក្នុងចំណោម ១៩កន្លែងនៃការស្រាវជ្រាវដែលរកឃើញថា បានប្រើប្រាស់គីមី។ ចំណែកមឹក និងគ្រឿងសមុទ្រមួយចំនួនទៀតប្រមាណ ៧៣ភាគរយ ត្រូវបានគេប្រើជាតិគីមីខ្ពស់ជាងគេ ដើម្បីរក្សាគុណភាព។ ក្រៅពីនេះនៅមានជ្រក់ស្ពៃជាដើម អត្រាដែលប្រើសារធាតុគីមីប្រមាណ ៧ភាគរយ។ លោក ស ម៉ូរ៉ា ប្រធានសហព័ន្ធសហជីពកម្មករចំណីអាហារ និងសេវាកម្មកម្ពុជា ដឹងតាមរយៈវេទិកាអ្នកស្ដាប់វិទ្យុអាស៊ីសេរី កាលពីថ្ងៃទី១០ មីនា ថា ការប្រើផលិតផលដែលមានផ្ទុកដោយសារធាតុគីមីនេះមានផលប៉ះពាល់យ៉ាងខ្លាំងចំពោះសុខភាពអ្នកប្រើប្រាស់។ លោកបន្តថា បើម្ហូបអាហារបន្លែត្រីសាច់ ឬគ្រឿងឧបភោគបរិភោគដទៃទៀតមានជាតិគីមីខ្ពស់ អាចធ្វើឲ្យអ្នកប្រើប្រាស់ឃើញលទ្ធផលភ្លាមៗតាមរយៈក្អួតចង្អោរ ឬរាករូសជាដើម។ បន្លែផ្លែឈើ ត្រីសាច់ ត្រូវបានគេនាំចូលពីប្រទេសវៀតណាម ក្នុងមួយថ្ងៃៗជាច្រើនគីឡូក្រាម។ គ្រឿងប្រើប្រាស់ទាំងនេះ ភាគច្រើនមានផ្ទុកដោយសារធាតុគីមី ដើម្បីរក្សាគុណភាពផលិតផលទុកបានយូរថ្ងៃ។ អ្នកប្រើប្រាស់បានអះអាងថា ពួកគេដឹងថា បន្លែ និងម្ហូបអាហារដែលពលរដ្ឋកម្ពុជា ប្រើប្រាស់សព្វថ្ងៃ ហើយមានជាតិគីមី គឺត្រូវបាននាំចូលពីប្រទេសវៀតណាម។ ចូលរួមនៅក្នុងវេទិកាអ្នកស្ដាប់វិទ្យុអាស៊ីសេរី ពីខេត្តត្បូងឃ្មុំ លោក ស៊ូ យាន បានលើកជាសំណួរថា តើក្នុងករណីផលិតផលមានផ្ទុកសារធាតុគីមីដែលជួយទ្រទ្រង់បន្លែ ផ្លែឈើ ឲ្យនៅស្រស់បានយូរ តើមានផលប៉ះពាល់សុខភាពកម្រិតណា៖ ។ លោកបណ្ឌិត យ៉ង សាំងកុមារ ពន្យល់ថា ការព្យាយាមប្រើប្រាស់ផលិតផលដែលមានសារធាតុគីមី នឹងធ្វើឲ្យប៉ះពាល់ដល់សុខភាពធ្ងន់ធ្ងរ។ លោកបន្តថា មានពេលខ្លះអាចបណ្ដាលឲ្យអ្នកប្រើប្រាស់ក្អួតចង្អោរ ធ្វើទុក្ខភ្លាមៗ។ រឹតតែជះឥទ្ធិពលខ្លាំងមែនទែនបើសិនសារធាតុគីមីនោះមានកម្រិតខ្ពស់ អាចបណ្ដាលឲ្យអ្នកប្រើប្រាស់កើតមហារីកថែមទៀតផង៖ ។ អ្នកជំនាញផ្នែកវិស័យកសិកម្ម រកឃើញថា គ្រឿងប្រើប្រាស់ប្រចាំថ្ងៃនៅតាមទីផ្សារមានបន្លែ ត្រីសាច់ គឺពោរពេញដោយសារធាតុគីមី។ មានផលិតផលជាច្រើនដើម្បីរក្សាគុណភាពទុកឲ្យបានយូរថ្ងៃ អ្នកផ្គត់ផ្គង់ត្រូវបង្ខំចិត្តប្រើជាតិគីមីនៅក្នុងបន្លែ ឬត្រីសាច់ ជាដើម។ គ្រោះថ្នាក់សម្រាប់សុខភាពដោយការប្រើសារធាតុគីមីនេះ ត្រូវបានអ្នកជំនាញផ្នែកវិស័យកសិកម្មបញ្ជាក់ថា ផលិតផលដែលមានផ្ទុកដោយជាតិគីមីនេះ គឺមិនត្រឹមតែរបស់នាំចូលពីក្រៅនោះទេ ក៏ប៉ុន្តែសម្រាប់ការផលិតក្នុងស្រុកវិញ ក៏ព្យាយាមប្រើប្រាស់ខ្លាំងណាស់ដែរ។ លោក យ៉ង សាំងកុមារ ឲ្យដឹងថា សាច់ បន្លែផ្លែឈើ ត្រី រហូតដល់របស់ក្រៀមមានត្រីងៀត ផ្អកប្រហុក ជាដើម គឺមានផ្ទុកទៅដោយសារធាតុគីមីរហូតដល់ ៩៥ភាគរយ។ ទាក់ទងបញ្ហានេះដែរ មន្ត្រីនាំពាក្យក្រសួងពាណិជ្ជកម្ម លោក កែន រដ្ឋា អះអាងថា ស្ថាប័នជំនាញរបស់រដ្ឋ គឺកាំកុងត្រូលដែលជាសេនាធិការរបស់ក្រសួងពាណិជ្ជកម្ម ព្យាយាមរឹតបន្តឹងការត្រួតពិនិត្យយ៉ាងម៉ត់ចត់បានល្អជាងមុន។ បើទោះជាមានការអះអាងបែបនេះក៏ដោយចុះ ក៏សង្កេតឃើញថា ជាតិគីមីដែលមាននៅក្នុងបន្លែផ្លែឈើ នៅតែមានកម្រិតខ្ពស់ដូចមុន ហើយអ្នកប្រើប្រាស់កំពុងប្រឈមចំពោះមុខកាន់តែធ្ងន់ធ្ងរថែមទៀត។ កាលពីចុងខែមីនា កន្លងទៅនេះនៅខេត្តសៀមរាប ប្រជាពលរដ្ឋជិត ១ពាន់នាក់ ពុលនំប៉័ងប៉ាតេ។ ការសង្ស័យជាបឋមសន្និដ្ឋានថាទំនងជានំបុ័ងអាចមានជាតិគីមី ឬនៅក្នុងបន្លែមានសារធាតុគីមី។ លោក ស ម៉ូរ៉ា ប្រធានសហព័ន្ធ សហជីពកម្មករចំណីអាហារ និងសេវាកម្មកម្ពុជា ទម្លាក់កំហុសក្នុងរឿងនេះថាជាបន្ទុករបស់អាជ្ញាធររដ្ឋ។ លោកថ្លែងបន្តថា រដ្ឋាភិបាលហាក់មើលរំលងអំពីសុខភាពរបស់ប្រជាជន ដែលកំពុងប្រើប្រាស់ផលិតផលប្រចាំថ្ងៃដែលមានសារធាតុគីមី ហើយជាតិគីមីនៅក្នុងម្ហូបអាហារនេះ កំពុងតែបំផ្លាញសុខភាពរបស់ប្រជាជនដោយមិនដឹងខ្លួនពីមួយថ្ងៃទៅមួយថ្ងៃ។ លោក ស ម៉ូរ៉ា យល់ឃើញថា ដោយសារតែរដ្ឋាភិបាលបណ្ដោយឲ្យមានអំពើពុករលួយតាមរយៈការនាំចូលនេះហើយ ដែលជាមូលហេតុចម្បងជំរុញឲ្យមានជាតិគីមីកើនឡើងកាន់តែខ្ពស់ទៅៗនៅក្នុងផលិតផលប្រើប្រាស់ប្រចាំថ្ងៃ។ ចំណែកមន្ត្រីនាំពាក្យក្រសួងពាណិជ្ជកម្ម លោក កែន រដ្ឋា ទទួលស្គាល់ថា ប្រហែលជាអាចមានជាតិគីមី។ លោកបន្តថា ថ្វីត្បិតកាំកុងត្រូល គឺជាផ្នែកមួយនៃក្រសួងពាណិជ្ជកម្ម ក៏ពិតមែន ក៏ជាការទទួលខុសត្រូវមានជាប់ទាក់ទិនទៅស្ថាប័នផ្សេងទៀតរបស់រដ្ឋដែរ។ លោកបន្តថា រហូតមកដល់ពេលនេះ រដ្ឋនៅមិនទាន់បានកំណត់ជាគោលការណ៍រួមមួយ ដើម្បីត្រួតពិនិត្យបញ្ហាជាតិគីមីនេះនៅឡើយទេ។ បើទោះជាបែបណា លោក កែន រដ្ឋា អះអាងថា ស្ថាប័នជំនាញរបស់រដ្ឋកំពុងតែជំរុញឲ្យមានកិច្ចខិតខំប្រឹងប្រែងបន្ថែមទៀតក្នុងការធានាពីសុខុមាលភាពជូនប្រជាពលរដ្ឋ៖ ។ បើទោះជាបែបណា ក្រុមអង្គការសង្គមស៊ីវិលយល់ឃើញថា រដ្ឋាភិបាលនៅតែពុំមានយន្តការដើម្បីត្រួតពិនិត្យផលិតផល ដែលមានផ្ទុកដោយសារធាតុគីមីឲ្យបានត្រឹមត្រូវនៅឡើយទេ។ ម្យ៉ាង គួបផ្សំកម្រិតជំនាញរបស់មន្ត្រីដែលទទួលបន្ទុកលើផ្នែកនេះ នៅមានកម្រិតថែមទៀតនោះ៕
|
2015-04-03T16:45:00+07:00
|
rfa.org
|
https://www.rfa.org/khmer/news/health/safety-food-04032015053757.html
|
7bb14ea1-4ef5-41b3-9326-ea3fcf21629b
|
តើបញ្ហាឈឺក្បាលជាការគ្រោះថ្នាក់ឬទេ? (ភាគ១)
|
អាការៈឈឺក្បាល គឺជាបញ្ហាមួយដែលមនុស្សទូទាំងពិភពលោកជួបប្រទះរាល់ថ្ងៃ។ កាលពីសប្ដាហ៍មុន គ្រូពេទ្យជំនាញខាងសរសៃប្រសាទឲ្យដឹងថា បញ្ហាឈឺក្បាលមានច្រើនសណ្ឋាន ហើយក៏មានកត្តាមូលហេតុផ្សេងៗគ្នាដែរ។ ក្នុងនាទីសុខភាពសប្ដាហ៍នេះ លោក ឡេង ម៉ាលី មានសេចក្ដីរាយការណ៍អំពីទីតាំងនៃបញ្ហាឈឺក្បាល និងចំណោទថា តើអាការៈឈឺក្បាលនោះជាការគ្រោះថ្នាក់ឬទេ? គ្រូពេទ្យឯកទេសខាងវះកាត់សរសៃប្រសាទនៃមន្ទីរពេទ្យឈ្មោះ សាន់រ៉ាយ ជប៉ុន (Sunrise Japan) លោកវេជ្ជបណ្ឌិត យ៉ូហ្ស៊ីហ៊្វូមី ហាយ៉ាហ៊្សី (Yoshifumi Hayashi) ពន្យល់ថា រចនាសម្ព័ន្ធក្បាល គឺរាប់បញ្ចូលទាំងមុខ និងកផង។ លោកថា ជារួមការឈឺចាប់នៅផ្នែកណាមួយនៅទីតាំងទាំងនេះ សុទ្ធតែរាប់ថាបញ្ហាឈឺក្បាលដែរ៖ ។ តើអាការៈឈឺក្បាលកន្លែងណា ឬប្រភេទណាដែលជាប្រភេទគ្រោះថ្នាក់? លោកវេជ្ជបណ្ឌិត យ៉ូហ្ស៊ីហ៊្វូមី ហាយ៉ាហ៊្សី មានប្រសាសន៍ថា ដើម្បីចង់ដឹងថា អាការៈឈឺក្បាលណាមួយជាប្រភេទឈឺក្បាលគ្រោះថ្នាក់ គ្រូពេទ្យនឹងគិតអំពីស្ថានភាពនៃការឈឺក្បាលនេះថា តើកើតឡើងដោយរបៀបណា និងមានអាការៈ ឬរោគសញ្ញាអ្វីខ្លះ? ការឈឺក្បាលមានច្រើនប្រភេទ និងក្នុងករណីខុសៗគ្នា។ ប្រភេទទីមួយ គឺករណីឈឺក្បាលក្រោយការប៉ះទង្គិចក្បាល ដូចជាការដួល ការវាយ ឬរបស់រឹងអ្វីមួយធ្លាក់ត្រូវ។ ករណីបែបនេះ គឺអ្នកជំងឺមានអាការៈ ឬរោគសញ្ញាធ្ងន់ក្បាល៖ ។ លោកវេជ្ជបណ្ឌិតថ្លែងថា ករណីនេះ គឺយើងធ្លាប់ជួបប្រទះគ្រប់គ្នា។ លោកហៅឈ្មោះនៃការប៉ះទង្គិចនេះថា ក្រឡកខួរ ឬហៅជាភាសាអង់គ្លេសថា ខន់ខឹសសិន (Concussion)៖ ។ លោកវេជ្ជបណ្ឌិតបញ្ជាក់បន្ថែមថា អាការៈឈឺក្បាលក្នុងករណីប៉ះទង្គិចដែលមានស្ថានភាព និងរោគសញ្ញាបែបនេះ គឺមិនគ្រោះថ្នាក់ទេ។ ក៏ប៉ុន្តែ បើសិនជាករណីដដែលនេះមានអាការៈ ឬរោគសញ្ញាផ្សេងបន្ថែមទៀត ដូចជាការបាត់បង់ស្មារតីហាក់ដូចជាដេកលក់ ឬពេលក្ដិចទៅមិនឈឺ៖ ។ រីឯករណីឈឺក្បាលមួយប្រភេទទៀត គឺមានលាយដោយក្ដៅខ្លួនផង។ លក្ខណៈឈឺក្បាលបែបនេះ បន្ទាប់ពីមានការប៉ះទង្គិចដូចគ្នា ហើយឈឺខ្លាំង។ ជួនកាលអ្នកជំងឺខ្លះអាចមានក្អួតទៀតផង៖ «សំឡេង»។ ក្រៅពីបញ្ហារលាកនៅប្រហោងឆ្អឹងម្ដុំច្រមុះនេះ ក៏អាចមានបញ្ហារលាកនៅត្រចៀកដែរ។ បញ្ហារលាកនៅមានរោគសញ្ញាឈឺនៅក្នុងត្រចៀក ហើយអាចមានហូរខ្ទុះ ឬទឹករងៃពីត្រចៀក។ លោកវេជ្ជបណ្ឌិត ហាយ៉ាហ្ស៊ី មានប្រសាសន៍ថា អាការៈបញ្ហាច្រមុះ និងត្រចៀកបែបនេះ មិនមែនជាលក្ខណៈធ្ងន់ធ្ងរទេ លើកលែងតែមានរោគសញ្ញាបញ្ជាក់បន្ថែមទៀតថា មានការប៉ះពាល់ខួរក្បាល៖ «សំឡេង»។ មានអាការៈឈឺក្បាលមួយប្រភេទទៀត ត្រូវបានលោកវេជ្ជបណ្ឌិតពន្យល់ថា បណ្ដាលមកពីការរលាកនៅជុំវិញសំណុំខួរក្បាល។ ការឈឺក្បាលនេះ មានរោគសញ្ញាដូចជា សន្លប់អត់ដឹងខ្លួន ពិបាកលើកដៃលើកជើង ឬខ្សោយមួយចំហៀងខ្លួន ហើយពិបាកនិយាយ។ រោគសញ្ញាទាំងនេះ គឺទាក់ទងនឹងការរលាកនៅជុំវិញខួរក្បាល ដែលហៅថា ជំងឺរលាកស្រោមខួរ៖ «សំឡេង»។ ជំងឺរលាកស្រោមខួរបច្ចុប្បន្ន អាចការពារកុំឲ្យកើតបាន ដោយការចាក់ថ្នាំបង្ការ៖ «សំឡេង»។ លោកវេជ្ជបណ្ឌិត ហាយ៉ាហ្ស៊ី មានប្រសាសន៍ថា ទារក និងកុមារ ប្រឈមមុខខ្លាំងនឹងជំងឺរលាកស្រោមខួរ។ ដូច្នេះ លោកណែនាំឲ្យឪពុកម្ដាយយកកូនទៅចាក់ថ្នាំបង្ការជំងឺនេះ។ លោកអ្នកនាងទើបតែបានអាន និងស្ដាប់សេចក្ដីរាយការណ៍អំពីអាការៈឈឺក្បាលមួយចំនួន។ សូមលោកអ្នកនាងរង់ចាំអាន និងស្ដាប់សេចក្ដីរាយការណ៍អំពីប្រភេទ និងអាការៈឈឺក្បាលមួយចំនួនទៀតនៅសប្ដាហ៍ក្រោយ៕
|
2015-04-02T12:25:00+07:00
|
rfa.org
|
https://www.rfa.org/khmer/program/health/Is-that-Headache-Dangerous-04022015005407.html
|
78c29774-8725-46cb-b6d1-185496844d1b
|
កម្មករនៅតាកែវប្រមាណ៣០នាក់ដួលសន្លប់
|
កម្មកររោងចក្រ គ័នថេក ខេមបូឌា ខបភើរ៉េហ្សិន (Kauntech Cambodia Cooperation Limited) ឬ ខេថេក (Ktec) ស្ថិតនៅតាមដងផ្លូវជាតិលេខ៣ ក្បែរស្ទឹងស្លាគូ ក្នុងស្រុកត្រាំកក់ ខេត្តតាកែវ ប្រមាណ ៣០នាក់ បានដួលសន្លប់នៅព្រឹកថ្ងៃទី៣១ មីនា ដោយសង្ស័យថា ពុលក្លិនសំរាមដែលអ្នកបោសសម្អាតរោងចក្រដុតនៅក្បែររោងចក្រ។ កម្មករដែលដួលសន្លប់នោះ ត្រូវបានរថយន្តសង្គ្រោះដឹកជញ្ជូនទៅសង្គ្រោះបន្ទាន់នៅគ្លីនិកក្បែររោងចក្រខ្លះ និងបញ្ជូនមកមន្ទីរពេទ្យបង្អែកខេត្តតាកែវខ្លះ។ កម្មករភាគច្រើន ក្រោយពេលដឹងខ្លួនបានប្រាប់អំពីមូលហេតុដែលបណ្ដាលឲ្យកម្មករដួលសន្លប់នៅម៉ោងប្រមាណ ១០ព្រឹកនោះ គឺបណ្ដាលមកពីគេដុតសំរាមដែលលាយឡំទៅដោយស្បោងកៅស៊ូ ជ័រ និងដបជ័រ ធ្វើឲ្យក្លិនស្អុយចូលរោងចក្រក្នុងពេលកម្មករកំពុងធ្វើការ។ សំឡេងកម្មកររួម៖ ។ ក៏ប៉ុន្តែ តំណាងភាគីរោងចក្រ និងជាប្រធានផ្នែកនៃក្រុមកម្មករនៅរោងចក្រនេះ គឺលោក មន សំណាង អះអាងថា ក្លិនដែលគេដុតសំរាមនោះ គ្រាន់តែជាផ្នែកមួយធ្វើឲ្យកម្មករសន្លប់តែប៉ុណ្ណោះ ក៏ប៉ុន្តែមានកត្តារួមផ្សំផ្សេងៗទៀត ដូចជា កម្មការិនីភាគច្រើនមានកូនខ្ចី កម្លាំងខ្សោយសម្រាកមិនគ្រប់គ្រាន់ ដោយសាររវល់មើលកូនពេលយប់។ ក្រៅពីនេះ លោកថា កម្មករខ្លះទៀតហូបចុកមិនគ្រប់គ្រាន់ ឬខំធ្វើការថែមម៉ោងដើម្បីយកលុយចាយចូលឆ្នាំខ្មែរខាងមុខនេះ នាំឲ្យសុខភាពចុះខ្សោយ។ បើតាមគ្រូពេទ្យសង្គ្រោះបន្ទាន់នៅមន្ទីរពេទ្យបង្អែកខេត្តតាកែវ ដែលសុំមិនបញ្ចេញឈ្មោះ ស្ថានភាពជំងឺរបស់កម្មការិនីទាំងនោះបានធូរស្រាលឡើងវិញហើយ បន្ទាប់ពីបានជួយសង្គ្រោះបន្ទាន់រួចមក។ កម្មករជាច្រើនបានបង្ហើបឲ្យដឹងថា ក្រុមរក្សាអនាម័យរោងចក្រ តែងតែដុតសំរាមដែលមានលាយជ័រប្លាស្ទិក រៀងរាល់ថ្ងៃ ធ្វើឲ្យប៉ះពាល់ដល់សុខភាពកម្មករយ៉ាងខ្លាំង។ កម្មការិនី ជិន ធូ អាយុ ២៩ឆ្នាំ ដែលដឹងខ្លួនក្រោយពីសន្លប់ឲ្យដឹងថា កម្មការិនីភាគច្រើន ជាពិសេសអ្នកដែលទើបសម្រាលកូនរួច តែងឈឺក្បាលវិលមុខ ក្អួតចង្អោររាល់ថ្ងៃ ព្រោះធុំក្លិនកៅស៊ូដែលគេដុតនោះ៖ ។ រោងចក្រ ខេថេក ជារោងចក្រផលិតគ្រឿងអេឡិចត្រូនិក ទើបបើកថ្មី ស្ថិតនៅទីតាំងវាលល្វឹងល្វើយ ព័ទ្ធជុំវិញដោយវាលស្រែ ដែលក្នុងបរិវេណរោងចក្រនេះមិនមានដើមឈើទេ៕
|
2015-03-31T14:00:00+07:00
|
rfa.org
|
https://www.rfa.org/khmer/news/health/about-30workers-fainted-03312015025320.html
|
136ba06e-56e6-4b15-beb3-f25bbc19881f
|
តុលាការខេត្តសៀមរាបបញ្ជាឱ្យសមត្ថកិច្ចបិទឡធ្វើនំប៉័ងបណ្ដោះអាសន្ន
|
មន្ត្រីមន្ទីរសុខាភិបាលអះអាងថា រហូតមកដល់ថ្ងៃច័ន្ទ ទី៣០ ខែមីនា នេះ កុមារនិងប្រជាពលរដ្ឋដែលពុលនំប៉័ងប៉ាតេ នៅឃុំពង្រលើ និងឃុំសង្វើយ ស្រុកជីក្រែង ជាង ៨០០នាក់ មានសុខភាពប្រសើរឡើងវិញហើយ ដោយពួកគេនាំគ្នាចេញពីមន្ទីរពេទ្យវិលទៅផ្ទះជាបន្តបន្ទាប់។ ក៏ប៉ុន្តែអាជ្ញាធរខេត្តសៀមរាប ដែលយកសំណល់នំប៉័ងពីកន្លែងកើតហេតុ ព្រមទាំងវត្ថុធាតុដើមខ្លះពីកន្លែងផលិតទៅពិសោធដើម្បីរកជាតិពុលនោះ គឺនៅមិនទាន់ដឹងលទ្ធផលយ៉ាងណានៅឡើយ។ សមត្ថកិច្ចចម្រុះមានប៉ូលិសសេដ្ឋកិច្ច មន្ត្រីកាំកុងត្រូល និងមន្ទីរឧស្សាហកម្មរបស់ខេត្តសៀមរាប បានសម្រេចបិទឡនំប៉័ងយីហោពន្លឺព្រះអាទិត្យ នៅក្នុងភូមិស្លក្រាម សង្កាត់ស្លក្រាម មិនឱ្យផលិតលក់នៅលើទីផ្សារជាបណ្ដោះអាសន្នសិន។ ការសម្រេចបិទនេះ ធ្វើឡើងបន្ទាប់ពីកុមារ និងប្រជាពលរដ្ឋជាង ៨០០នាក់នៅឃុំពង្រលើ និងឃុំសង្វើយ ស្រុកជីក្រែង បានពុលនំប៉័ងប៉ាតេដែលគេទិញពីកន្លែងផលិតយីហោពន្លឺព្រះអាទិត្យនេះ។ ប្រធានការិយាល័យប៉ូលិសសេដ្ឋកិច្ចនៃស្នងការនគរបាលខេត្តសៀមរាប គឺលោក សឿន សេន។ លោកមានប្រសាសន៍កាលពីរសៀលថ្ងៃច័ន្ទ ទី៣០ ខែមីនា ថា ព្រះរាជអាជ្ញារងអមសាលាដំបូងខេត្តសៀមរាប បានចេញបញ្ជាឱ្យសមត្ថកិច្ចបិទឡផលិតនំប៉័ងយីហោពន្លឺព្រះអាទិត្យនេះជាបណ្ដោះអាសន្ន ដើម្បីរង់ចាំលទ្ធផលពិសោធន៍ ថាតើនំប៉័ងដែលផលិតចេញពីកន្លែងនោះមានជាតិពុលដែរ ឬក៏យ៉ាងណា។ មន្ត្រីប៉ូលិសសេដ្ឋកិច្ចដដែលបញ្ជាក់ថា ការបិទទ្វាកន្លែងផលិតនំប៉័ងជាបណ្ដោះអាសន្ននេះ ដើម្បីការពារហានិភ័យនៅក្នុងពេលដែលលទ្ធផលនៃការពិសោធមិនទាន់ចេញ៖ ។ ទោះយ៉ាងណា វិទ្យុអាស៊ីសេរី មិនអាចស្វែងរកការទាក់ទងជាមួយលោក គី ស៊ូឡុង ម្ចាស់ឡនំប៉័ងយីហោពន្លឺព្រះអាទិត្យនេះ ដើម្បីសុំប្រតិកម្មជុំវិញការបិទមិនឱ្យផលិតជាបណ្ដោះអាសន្ននោះបានថាយ៉ាងណានៅឡើយ។ ចំណែកកុមារនិងប្រជាពលរដ្ឋចំនួន ៨០៦នាក់ ដែលទៅចូលរួមទិវាប្រឆាំងពលកម្មកុមារហើយអង្គការចែកនំប៉័ងឱ្យទទួលទាន ពុលតាំងតែពីថ្ងៃទី២៧ ខែមីនា រហូតមកដល់ពេលនេះមានសុខភាពប្រសើរវិញភាគច្រើនហើយ។ ប្រធានមន្ទីរសុខាភិបាលខេត្តសៀមរាប លោកវេជ្ជបណ្ឌិត ក្រូស សារ៉ាត់ មានប្រសាសន៍ថា នៅព្រឹកថ្ងៃច័ន្ទ ទី៣០ ខែមីនា គឺកុមារនិងប្រជាពលរដ្ឋដែលពុលនំប៉័ងប៉ាតេ ភាគច្រើនបានចាកចេញពីមន្ទីរពេទ្យវិលត្រឡប់ទៅផ្ទះវិញ៖ ។ ទោះយ៉ាងណាវេជ្ជបណ្ឌិតដដែលបារម្ភថា ក្នុងចំណោមអ្នកដែលពុលនំប៉័ងប៉ាតេខ្លះ បើទោះបីជាមានសុខភាពប្រសើរឡើងវិញពេលនេះក៏ដោយ ក៏អ្នកមានសុខភាពទន់ខ្សោយនឹងអាចបណ្ដាលឱ្យកើតជំងឺរលាកពោះវៀន និងបញ្ហាក្រពះជាដើម៕
|
2015-03-30T17:20:00+07:00
|
rfa.org
|
https://www.rfa.org/khmer/news/health/authorities-close-bakery-03302015061744.html
|
6889c248-60e8-46bc-947a-918985f19560
|
សមត្ថកិច្ចមិនទាន់រកឃើញមូលហេតុដែលបណ្ដាលឲ្យអ្នកខេត្តសៀមរាបពុលនំប៉័ង
|
ចាប់តាំងតែពីថ្ងៃទី២៧ ខែមីនា ជាថ្ងៃដែលកុមារនិងប្រជាពលរដ្ឋរាប់រយនាក់ នៅឃុំពង្រលើ និងឃុំសង្វើយ ស្រុកជីក្រែង ពុលនំប៉័ងប៉ាតេមក រហូតដល់ថ្ងៃអាទិត្យ ទី២៩ ខែមីនា នេះ គឺមន្ត្រីជំនាញរបស់រដ្ឋាភិបាល នៅមិនទាន់រកឃើញថា តើវាបណ្ដាលមកពីនំប៉័ង ឬក៏មកពីសាច់ប៉ាតេ ហើយនិងជ្រក់ត្រសក់ ឬក៏យ៉ាងណានៅឡើយទេ។ កាលពីព្រឹកថ្ងៃទី២៩ ខែមីនា សមត្ថកិច្ចចម្រុះ មានមន្ទីរឧស្សាហកម្ម ប៉ូលិសសេដ្ឋកិច្ច និងកាំកុងត្រូល បានចុះទៅពិនិត្យកន្លែងផលិតនំប៉័ង យីហោពន្លឺព្រះអាទិត្យ នៅក្នុងភូមិស្លក្រាមសង្កាត់ ស្លក្រាមក្រុងសៀមរាប ដើម្បីសុំនំប៉័ង និងវត្ថុធាតុដើមខ្លះទៀត យកទៅវិភាគដើម្បីរកមូលហេតុនៃការពុលនោះ។ មន្ត្រីមន្ទីរសុខាភិបាលខេត្តសៀមរាបអះអាងថា គេអាចគ្រប់គ្រងទៅលើស្ថានភាពពុលនំប៉័ងប៉ាតេនៅឃុំពង្រលើ ស្រុកជីក្រែង នោះបានហើយ បើទោះបីជាចំនួនអ្នកពុល នៅតែមានបញ្ជូនមកមណ្ឌលសុខភាពបន្ថែមទៀត នៅព្រឹកថ្ងៃអាទិត្យ ទី២៩ ខែមីនានេះក៏ដោយ។ ប្រធានមន្ទីរសុខាភិបាលខេត្តសៀមរាប គឺលោកវេជ្ជបណ្ឌិត ក្រូស សារ៉ាត់ មានប្រសាសន៍ថា គិតមកដល់វេលាម៉ោង១២ថ្ងៃត្រង់ ថ្ងៃអាទិត្យ ចំនួនកុមារនិងប្រជាពលរដ្ឋ ដែលពុលនំប៉័ងសាច់ប៉ាតេទាំងអស់ ៨០៦នាក់។ ទោះយ៉ាងណាលោក ក្រូស សារ៉ាត់ បានបដិសេធចោលព័ត៌មានខ្លះ ដែលថាមានអ្នកពុលមួយចំនួនបានស្លាប់បាត់បង់ជីវិតនោះ។ លោកវេជ្ជបណ្ឌិត ក្រូស សារ៉ាត់ បានបញ្ជាក់ថាស្ថានភាពកុមារនិងប្រជាពលរដ្ឋ ដែលពុលនំប៉័ងប៉ាតេទាំងនោះ មិនធ្ងន់ធ្ងរទេ គឺគ្រាន់តែខ្លះ រាក ក្អួត និងចុកឆ្អល់ក្នុងពោះប៉ុណ្ណោះ៖ « »។ ស្ត្រីឈ្មោះ វុធ ខា ជាអ្នកភូមិក្បាលដំរី នៃឃុំពង្រលើ គឺជាអ្នកពុលនំប៉័ងប៉ាតេម្នាក់ ក្នុងចំណោមអ្នកពុលជាច្រើនទៀត ដែលកំពុងដាក់សេរ៉ូមព្យាបាលនៅមន្ទីរពេទ្យស្រុកសូទ្រនិគម មានប្រសាសន៍ថា កាលពីរសៀលថ្ងៃទី២៧ ខែមីនា គាត់បាននំប៉័ងពីអង្គការដែលរៀបចំធ្វើកម្មវិធីប្រឆាំងពលកម្មកុមារនៅទីនោះ ។ គាត់ និងកូនៗ ៤នាក់ នាំគ្នាហូបហើយក៏មានអាការៈមិនស្រួលនៅវេលាកណ្ដាលអធ្រាត្រ៖ « »។ កាលពីព្រឹកថ្ងៃទី២៩ ខែមីនា ក្រុមសមត្ថកិច្ចជំនាញរបស់រដ្ឋាភិបាល មានប៉ូលិសសេដ្ឋកិច្ចកាំកុងត្រូល និងមន្ទីរឧស្សាហកម្ម បានចុះទៅពិនិត្យកន្លែងផលិតនំប៉័ង យីហោពន្លឺព្រះអាទិត្យ នៅក្នុងភូមិស្លក្រាម សង្កាត់ស្លក្រាម ក្រុងសៀមរាប ដោយសុំនំប៉័ងនិងវត្ថុធាតុដើមខ្លះ យកទៅពិនិត្យជាមួយគ្នានឹងនំប៉័ងដែលគេប្រមូលបានពីកន្លែង ដែលមានប្រជាពលរដ្ឋពុលនោះ។ អនុប្រធានសាខាកាំកុងត្រូលខេត្តសៀមរាប លោក ជុំ ឌីវីរីស មានប្រសាសន៍ថា ក្រុមរបស់លោកមិនទាន់ហ៊ានកំណត់ថាតើការពុលនោះ បណ្ដាលមកពីអ្វីទេ ហេតុដូចនេះ ក្រុមលោកក៏សុំនំប៉័ងខ្លះ និងវត្ថុធាតុដើមខ្លះទៀត ពីកន្លែងផលិតដើម្បីយកទៅពិសោធ វិភាគរកសារធាតុផលិតឱ្យច្បាស់លាស់៖ « »។ ម្ចាស់ហាងនំប៉័ងយីហោពន្លឺព្រះអាទិត្យ លោក គី ស៊ូឡុង ទទួលស្គាល់ថា កាលពីថ្ងៃទី២៧ ខែមីនា កន្លងទៅ លោកពិតជាបានលក់នំប៉័ង ចំនួន ៧៥០ដើម ទៅឱ្យអ្នកជីក្រែងមែន។ លោក គី ស៊ូឡុងបង្ហាញឆន្ទៈថា លោកពេញចិត្តឱ្យសមត្ថកិច្ចយកនំប៉័ង និងវត្ថុធាតុដើមខ្លះទៅពិនិត្យ ដើម្បីលុបលាងភាពមន្ទិលមកលើកន្លែងអាជីវកម្មរបស់លោក។ លោក ស៊ូឡុង បង្ហាញជំនឿយ៉ាងមុតមាំថានំប៉័ងរបស់លោកគ្មានជាតិពុលទេ ពីព្រោះ លោកបានបើករបររកទទួលទានរយៈពេល ១០ឆ្នាំមកហើយ ដោយក្នុង១ថ្ងៃៗលោកបានចែកចាយនំប៉័ង ១ម៉ឺន ២ពាន់ដើម ទៅឱ្យទីផ្សារទូទាំងខេត្តសៀមរាប៖ « ?»។ ការចាប់ផ្ដើមស្រាវជ្រាវរកមូលហេតុពុលនេះ បន្ទាប់ពីកុមារនិងប្រជាពលរដ្ឋ ចំនួនជាង ៨០០នាក់ នៅឃុំពង្រលើ និងឃុំសង្វើយ ស្រុកជីក្រែង ចម្ងាយជាង ១០០គីឡូម៉ែត្រ ភាគខាងកើតពីខេត្តសៀមរាបបានពុលនំប៉័ងសាច់ប៉ាតេ នៅពេលដែលអង្គការទស្សនៈពិភពលោក (World Vision) បានទៅប្រារព្ធទិវាប្រឆាំងពលកម្មកុមារ ទីនោះ ហើយបានចែកនំបុ័ងប៉ាតេឱ្យអ្នកចូលរួមទទួលទាន។ ទោះយ៉ាងណាមន្ត្រីទំនាក់ទំនងផ្នែកព័ត៌មានរបស់អង្គការទស្សនៈពិភពលោក លោក ហុង ច័ន្ទភក្ត្រា បានបដិសេធថា នំប៉័ងប៉ាតេដែលពុលនោះ មិនមែនអង្គការរបស់លោកជាអ្នកទិញនិងចែកផ្ទាល់ដៃទេ គ្រាន់តែអង្គការរបស់លោក ផ្ដល់ប្រាក់ឱ្យយុវជនតំណាងក្នុងស្រុកជីក្រែងនោះចាត់ចែងប៉ុណ្ណោះ។ មន្ត្រីអង្គការទស្សនៈពិភពលោកដដែលបញ្ជាក់ថា បើទោះបីជាអង្គការរបស់លោកមិនមែនជាអ្នកបានទិញនិងចែកនំប៉័ងនោះ ផ្ទាល់ដៃក៏ដោយ ក៏នៅពេលដែលប្រជាពលរដ្ឋមានបញ្ហាដូច្នេះ គឺអង្គការរបស់លោកនៅតែចូលរួមទទួលខុសត្រូវ៖ « »។ ប្រភពពីមន្ត្រីក្រុមប្រឹក្សាឃុំសង្វើយ ស្រុកជីក្រែង ឱ្យដឹងថា នំប៉័ងដែលគេចែកឱ្យកុមារនិងប្រជាពលរដ្ឋជាង ៨០០នាក់ទទួលទាននោះ គឺយកមកពីខេត្តសៀមរាប ក៏ប៉ុន្តែចំពោះសាច់ប៉ាតេ និងជ្រក់វិញ គេដឹងថា ក្រុមយុវជននៅភូមិកន្សែង បានដើរទិញសាច់ជ្រូក និងបន្លែពីផ្សារកំពង់ក្ដីយកទៅធ្វើខ្លួនឯង។ រហូតដល់ពេលនេះ មន្ត្រីជំនាញមិនទាន់រកឃើញមូលហេតុនៃការពុលនោះនៅឡើយ ដោយអ្នកខ្លះបានត្រឹមតែសន្និដ្ឋានថា ប្រហែលជាពុលមកពីជ្រក់ត្រសក់ និងខ្លះទៀតថា ប្រហែលជាពុលសាច់ប៉ាតេជាដើម។ ការពុលនំប៉័ងប៉ាតេ ដែលមានកុមារនិងប្រជាពលរដ្ឋចំនួនច្រើននេះ មិនត្រឹមតែធ្វើឱ្យភ្ញាក់ផ្អើលនៅទូទាំងប្រទេសប៉ុណ្ណោះទេ ថែមទាំងធ្វើឱ្យមានការភ្ញាក់ផ្អើលដល់អ្នកតំណាងរាស្ត្រផងដែរ។ កាលពីរសៀលថ្ងៃទី២៩ ខែមីនា អ្នកស្រី កែ សុវណ្ណរតន៍ អ្នកតំណាងរាស្ត្រ១រូប នៃមណ្ឌលសៀមរាប និងជាប្រធានគណៈកម្មការសុខាភិបាល សង្គមកិច្ច អតីតយុទ្ធជន យុវនីតិសម្បទា ការងារបណ្ដុះបណ្ដាលវិជ្ជាជីវៈ និងកិច្ចការនារី នៃរដ្ឋសភា បានចុះទៅពិនិត្យមើលស្ថានភាពនៃការពុលនំប៉័ងប៉ាតេនោះ ដល់មណ្ឌលសុខភាពឃុំពង្រលើ ដែលជាតំបន់ដាច់ស្រយាល៕
|
2015-03-29T11:55:00+07:00
|
rfa.org
|
https://www.rfa.org/khmer/news/health/not-yet-found-reason-of-poisoned-at-Siemreap-03292015005322.html
|
f9d7ca20-410d-4611-848d-3a9c1f742dfb
|
ពលរដ្ឋក្មេងចាស់រាប់រយនាក់នៅឃុំពង្រលើខេត្តសៀមរាបសង្ស័យថាពុលនំបុ័ងសាច់
|
ប្រភពពីមន្ត្រីផ្នែកសុខភាព ឲ្យដឹងថា សិស្សសាលា និងឪពុកម្ដាយជាច្រើនរយនាក់នៅក្នុងឃុំពង្រលើ ស្រុកជីក្រែង ចម្ងាយជាង ១០០គីឡូម៉ែត្រភាគខាងកើតពីទីក្រុងសៀមរាប កំពុងពុលចំណីអាហារ។ ក្រុមសង្គ្រោះ កំពុងជញ្ជូនកុមារ និងប្រជាពលរដ្ឋទាំងនោះទៅកាន់មណ្ឌលសុខភាពជាបន្តបន្ទាប់ ចាប់តាំងពីព្រឹករហូតដល់ល្ងាចថ្ងៃសៅរ៍ ទី២៨ ខែមីនា។ ការពុលចំណីអាហារនេះ កើតឡើងបន្ទាប់ពីអង្គការទស្សនៈពិភពលោក (World Vision) បានទៅប្រារព្ធទិវាប្រឆាំងពលកម្មកុមារ ហើយបានចែកនំប៉័ងសាច់ជាច្រើនរយដើមទៅឲ្យសិស្សសាលា និងឪពុកម្ដាយទទួលទាន កាលពីរសៀលថ្ងៃទី២៧ ខែមីនា កន្លងទៅ។ ប្រធានមណ្ឌលសុខភាពឃុំពង្រលើ គឺលោក អ៊ុំ សារ៉ាត។ លោកមានប្រសាសន៍ថា ចាប់តាំងពីយប់ថ្ងៃទី២៧ មីនា គឺមានក្មេងៗ និងឪពុកម្ដាយជាច្រើននាក់ បានកើតអាការៈចុកពោះ បន្ទាប់ពីពួកគេបានទទួលទាននំប៉័ងក្នុងទិវាប្រឆាំងពលកម្មកុមារ ដែលធ្វើនៅក្នុងឃុំនោះ។ លោក អ៊ុំ សារ៉ាត បញ្ជាក់ទៀតថា នៅព្រឹកថ្ងៃសៅរ៍ ទី២៨ ខែមីនា មុនដំបូង គឺមានកុមារតិចតួចដែលក្អួត ហើយនាំមកសង្គ្រោះនៅក្នុងមណ្ឌលសុខភាព ក៏ប៉ុន្តែបន្តិចក្រោយមក គឺមានកុមារ និងឪពុកម្តាយសិស្សកាន់តែច្រើនឡើងៗមានអាការៈដូចគ្នានេះ ត្រូវបញ្ជូនមកមណ្ឌលសុខភាព៖ ។ ទោះយ៉ាងណា មន្ត្រីមណ្ឌលសុខភាពប្រចាំឃុំពង្រលើ នៅមិនទាន់អាចបញ្ជាក់ថា តើមានកុមារ និងប្រជាពលរដ្ឋចំនួនប៉ុន្មាននាក់ពិតប្រាកដ ដែលពុលនំប៉័ងនោះនៅឡើយទេ។ ចំណែកប្រធានមន្ទីរសុខាភិបាលខេត្តសៀមរាប លោកវេជ្ជបណ្ឌិត ក្រូស សារ៉ាត់ ក៏បដិសេធមិនធ្វើការអធិប្បាយនៅឡើយ ដោយលោកប្រាប់ថាកំពុងមមាញឹកខ្លាំងក្នុងការជួយសង្គ្រោះ។ ព័ត៌មានពីអាជ្ញាធរមូលដ្ឋានទីនោះឲ្យដឹងថា កាលពីរសៀលថ្ងៃទី២៧ ខែមីនា កន្លងទៅ គឺមានកុមារ និងឪពុកម្ដាយសិស្សប្រមាណជាង ៧០០នាក់ បានចូលរួមប្រារព្ធទិវាប្រឆាំងពលកម្មកុមារដែលរៀបចំដោយអង្គការទស្សនៈពិភពលោក៕ សូមស្ដាប់សេចក្ដីរាយការណ៍បន្ថែមរបស់លោក ហង្ស សាវយុត ពីកន្លែងកើតហេតុផ្ទាល់៖
|
2015-03-28T17:35:00+07:00
|
rfa.org
|
https://www.rfa.org/khmer/news/health/villagers-in-siemreap-poisoning-03282015041920.html
|
93f00fd4-68d2-4dfa-9264-c4cdb9639267
|
ពលរដ្ឋជាង១.២០០គ្រួសារនៅទីជនបទក្នុងខេត្តសៀមរាបខ្វះបង្គន់អនាម័យ
|
សមាជិកក្រុមប្រឹក្សាឃុំរុនតាឯក ស្រុកបន្ទាយស្រី ដែលនៅចម្ងាយជិត ៤០គីឡូម៉ែត្រភាគឦសានពីទីរួមខេត្តសៀមរាប ឲ្យដឹងថា ប្រជាពលរដ្ឋនៅក្នុងឃុំនោះជាង ១.២០០គ្រួសារ កំពុងខ្វះបង្គន់អនាម័យប្រើប្រាស់ប្រចាំថ្ងៃ។ បច្ចុប្បន្ន អង្គការក្រៅរដ្ឋាភិបាលមួយបានចុះទៅផ្សព្វផ្សាយអំពីកម្មវិធីអនាម័យនៅទីជនបទ ហើយបានលក់សម្ភារៈ ព្រមទាំងធានាធ្វើបង្គន់ជូនប្រជាពលរដ្ឋផង ក៏ប៉ុន្តែបញ្ហាចម្បង គឺប្រជាពលរដ្ឋក្រីក្រកំពុងប្រឈមមុខនឹងការគ្មានប្រាក់គ្រប់គ្រាន់។ ប្រជាពលរដ្ឋជាច្រើនគ្រួសាររស់នៅតាមភូមិនៃឃុំរុនតាឯក បានត្អូញត្អែរប្រហាក់ប្រហែលគ្នាថា អង្គការលើកកម្ពស់អនាម័យនៅតាមទីជនបទមួយឈ្មោះ អន្តរជាតិអភិវឌ្ឍន៍សហគ្រាស ដែលហៅកាត់ជាភាសាអង់គ្លេសថា អាយ.ឌី.អ៊ី (IDE) កំពុងលក់សម្ភារៈបង្គន់អនាម័យទៅឲ្យពួកគេក្នុងតម្លៃខ្ពស់ពេក។ ក្រុមអ្នកភូមិទាំងនោះ បង្ហាញពីតម្រូវការចង់បានបង្គន់អនាម័យនៅតាមផ្ទះគ្រប់ៗគ្នា ក៏ប៉ុន្តែក្តីប្រាថ្នានេះបានខកខានទៅវិញ ដោយសារតែមិនមានប្រាក់គ្រប់គ្រាន់។ បុរសម្នាក់ក្នុងចំណោមគ្រួសារជាច្រើនទៀតរស់នៅភូមិតាឯក គឺលោក រី រ៉ង។ លោកមានប្រសាសន៍កាលពីរសៀលថ្ងៃពុធ ទី២៥ ខែមីនា ថា ជាច្រើនថ្ងៃមកហើយភ្នាក់ងារផ្នែកអនាម័យរបស់អង្គការ អាយ.ឌី.អ៊ី បានដើរផ្សព្វផ្សាយឲ្យប្រជាពលរដ្ឋនៅក្នុងឃុំរបស់គាត់បានយល់ពីអនាម័យ ហើយនៅក្នុងការចុះផ្សព្វផ្សាយនោះ គឺអង្គការមានលក់សម្ភារៈ និងធានាសាងសង់បង្គន់ឲ្យផងក្នុងតម្លៃ ៣២ម៉ឺនរៀល។ បុរសដដែលត្អូញត្អែរថា តម្លៃនេះ គឺថ្លៃពេកណាស់សម្រាប់គ្រួសាររបស់គាត់ក្រីក្រ។ គាត់ចង់បានបង្គន់អនាម័យ ក៏ប៉ុន្តែគាត់មានលទ្ធភាពត្រឹមតែជាង ១៥ម៉ឺនរៀល៖ ។ ក្រុមអ្នកភូមិដែលរស់នៅទីជនបទដាច់ស្រយាលទាំងនោះ ចង់ឲ្យអង្គការដែលចុះផ្សព្វផ្សាយអនាម័យ និងសង់បង្គន់ បញ្ចុះតម្លៃឲ្យទាបជាងនេះ ដើម្បីពួកគេមានលទ្ធភាពទិញប្រើប្រាស់។ ទោះយ៉ាងណា អង្គការអន្តរជាតិអភិវឌ្ឍន៍សហគ្រាស បានត្រឹមតែសន្យាថា គេនឹងជជែកគ្នាអំពីរឿងបញ្ចុះតម្លៃនេះ ក៏ប៉ុន្តែគេនៅមិនទាន់កំណត់បានត្រឹមណានៅឡើយ។ អ្នកគ្រប់គ្រងគម្រោង វ័ស (Wash) របស់អង្គការ អាយ.ឌី.អ៊ី លោក ក្លាន់ ម៉ាប់ បញ្ជាក់ថា អង្គការរបស់លោកកំណត់ថ្លៃលក់សម្ភារៈ និងសាងសង់បង្គន់មួយតម្លៃ ២៨ម៉ឺនរៀលនៅតាមទីជនបទនៃខេត្តសៀមរាប។ លោកយល់ថា តម្លៃបង្គន់នេះវាពិតជាថ្លៃជាងខេត្តដទៃទៀតមែន ពីព្រោះខេត្តខ្លះអង្គការរបស់លោកលក់បង្គន់ទៅឲ្យប្រជាពលរដ្ឋប្រើប្រាស់តម្លៃត្រឹមតែពី ២០ ទៅ ២២ម៉ឺនរៀលប៉ុណ្ណោះ។ លោក ក្លាន់ ម៉ាប់ បញ្ជាក់ថា អង្គការរបស់លោកក៏បានយល់ពីបញ្ហានេះ ហើយកំពុងពិភាក្សាអំពីការចុះតម្លៃវិញ៖ ។ សមាជិកក្រុមប្រឹក្សាឃុំរុនតាឯក លោក ជីក រ៉ុច ឲ្យដឹងថា នៅទូទាំងឃុំរបស់លោកមាន ៧ភូមិ ហើយមានប្រជាពលរដ្ឋរស់នៅជាង ១.២០០គ្រួសារ។ ក្នុងចំណោមប្រជាពលរដ្ឋទាំងនោះ គឺមានប្រហែល ២០គ្រួសារក្នុង១ភូមិៗ ដែលមានលទ្ធភាពទិញបង្គន់របស់អង្គការសម្រាប់ប្រើប្រាស់។ លោក ជីក រ៉ុច បញ្ជាក់ថា ជារៀងរាល់ថ្ងៃមានប្រជាពលរដ្ឋក្រីក្រជាច្រើនតែងមកផ្ទះរបស់លោក ដោយស្នើសុំឲ្យជួយនិយាយជាមួយអង្គការឲ្យចុះតម្លៃលក់បង្គន់។ លោកថា ប្រសិនបើអង្គការអាចលក់បង្គន់មួយតម្លៃត្រឹមតែពី ១០ ទៅ ១៥ម៉ឺនរៀល នោះពលរដ្ឋក្រីក្រភាគច្រើននឹងមានលទ្ធភាពទិញប្រើប្រាស់៕
|
2015-03-25T18:25:00+07:00
|
rfa.org
|
https://www.rfa.org/khmer/news/health/villager-in-siemreap-lack-of-toilet-03252015072025.html
|
9fc9c75d-0511-411c-82b2-8c4146d5475b
|
ពលរដ្ឋនៅជនបទក្នុងខេត្តក្រចេះពិបាកទទួលបានសេវាសុខាភិបាល
|
ចំណាត់ការរបស់ក្រសួងសុខាភិបាល ដែលលុបបំបាត់ពេទ្យគ្មានអាជ្ញាប័ណ្ណ ឬអ្នកស៊ីឈ្នួលចាក់ថ្នាំនៅតាមភូមិ កំពុងធ្វើពលរដ្ឋរស់នៅទីជនបទដាច់ស្រយាលជួបបញ្ហាដោយគ្មានអ្នកព្យាបាល ឬទទួលសេវាសុខាភិបាលមិនបានគ្រប់គ្រាន់។ នៅតាមមូលដ្ឋានខ្លះក្នុងពេលនេះ ពេទ្យគ្មានអាជ្ញាប័ណ្ណដែលអ្នកភូមិតែងព្យាបាលត្រូវបញ្ឈប់ ចំណែកពេទ្យរដ្ឋក៏ពលរដ្ឋមិនដឹងទៅរកនៅទីណា? យន្តការបញ្ចៀសខ្លាចមានការរីករាលដាលជំងឺអេដស៍ដូចនៅឃុំភូមិរកា ខេត្តបាត់ដំបង គឺមិនអនុញ្ញាតពេទ្យគ្មានអាជ្ញាប័ណ្ណបន្តអាជីវកម្ម ត្រូវបានអនុវត្តយ៉ាងមានប្រសិទ្ធភាពនៅតាមភូមិឃុំនានាជាបណ្តើរៗហើយ។ ប៉ុន្តែទន្ទឹមនឹងនោះ ប្រជាពលរដ្ឋដែលធ្លាប់ទទួលសេវាព្យាបាលពីគ្រូពេទ្យគ្មានច្បាប់ទាំងនោះ ក៏ពិបាកក្នុងការទទួលសេវាសុខាភិបាលណាស់ដែរ។ រឿងជាក់ស្ដែងកំពុងកើតមានឡើងនៅក្នុងឃុំស្រែជិះ ស្រុកសំបូរ ខេត្តក្រចេះ នៅពេលអាជ្ញាធរលែងអនុញ្ញាតឲ្យមានពេទ្យភូមិទៀតហើយ ចំណែកពេទ្យរដ្ឋដែលត្រូវប្រចាំការនៅប៉ុស្តិ៍សុខភាព ក៏មិនមកបំពេញការងារនៅកន្លែងការងារដែរ។ ពលរដ្ឋមួយរូបលោក ប្រាក់ សៀងលី ប្រាប់ថា អ្នកភូមិត្រូវធ្វើដំណើរលើផ្លូវពិបាកក្នុងចម្ងាយផ្លូវជិត ២០គីឡូម៉ែត្រទើបដល់មណ្ឌលសុខភាព។ លោកបន្ថែមថា ជាក់ស្ដែងក្នុងការរស់នៅប្រចាំថ្ងៃ ពេទ្យឯកជនក្នុងភូមិបានបង្កភាពងាយស្រួលក្នុងការព្យាបាលជាងពេទ្យរដ្ឋ៖ ។ សេវាសុខាភិបាលប៉ុស្តិ៍សុខភាព នៅឃុំស្រែជិះ សម្រាប់បម្រើការព្យាបាលពលរដ្ឋចំនួន៦ ហាក់បីដូចជាប្លែកខុសពីប៉ុស្តិ៍សុខភាពឃុំផ្សេង ត្បិតអីប៉ុស្តិ៍សុខភាពមានទីកន្លែង ប៉ុន្តែគ្មានពេទ្យប្រចាំការ។ គ្រូពេទ្យដែលមកធ្វើការងារនៅទីនេះ បែរជាយកថ្នាំសង្កូវ និងឧបករណ៍សម្ភារៈទុកនៅផ្ទះរបស់ខ្លួនស្នាក់នៅទៅវិញ។ អ្នកភូមិថា កាលនៅមានពេទ្យឯកជន ពួកគេងាយស្រួលក្នុងការព្យាបាល ហើយប្រសិទ្ធភាពនៃការព្យាបាលក៏មិនខុសគ្នាទៅនឹងការព្យាបាលរបស់ពេទ្យរដ្ឋដែរ។ មេឃុំស្រែជិះ លោក ទុយ យុ ប្រាប់ថា មន្ត្រីក្រសួងសុខាភិបាល និងអាជ្ញាធរខេត្តក្រចេះ បានកោះអញ្ជើញពេទ្យគ្មានអាជ្ញាប័ណ្ណក្នុងឃុំនេះ ទៅណែនាំនិងបញ្ឈប់មិនឲ្យធ្វើអាជីវកម្មកាលពីដើមខែមីនា។ លោកមេឃុំក៏មិនខុសពីប្រជាពលរដ្ឋ គឺលោកសង្កេតឃើញក្រោយការលុបបំបាត់ក្រុមពលរដ្ឋពិបាករកគ្រូពេទ្យព្យាបាលនៅពេលឈឺថ្កាត់ម្តងៗ ជាពិសេសគឺពេលយប់៖ ។ ក្រសួងសុខាភិបាលប្រកាសលុបបំបាត់ពេទ្យគ្មានច្បាប់ គឺបន្ទាប់ពីមនុស្សជាង ២០០នាក់នៅឃុំរកា ខេត្តបាត់ដំបង ឆ្លងមេរោគអេដស៍ដោយមិនដឹងខ្លួន។ ករណីរីករាលដាលនេះ ត្រូវបានអ្នកជំនាញរកឃើញដំបូងថា មកពីអ្នករកស៊ីចាក់ថ្នាំម្នាក់ ជាអ្នកបង្កឡើងដោយការមិនគោរពតាមក្បួនខ្នាតវិជ្ជាជីវៈពេទ្យ។ អ្នកនាំពាក្យក្រសួងសុខា លោក លី សូវ៉ាន់ មានប្រសាសន៍ថា ក្រសួងសុខាភិបាលកំពុងសហការជាមួយក្រសួងមហាផ្ទៃ និងអាជ្ញាធរខេត្តពង្រឹងវិស័យឯកជនឲ្យបានប្រសិទ្ធភាព។ អ្នកនាំពាក្យក្រសួងសុខាភិបាល រូបនេះ ស្នើឲ្យពលរដ្ឋមានការចូលរួមជាមួយក្រសួង នៅពេលពលរដ្ឋដឹងថា ប៉ុស្តិ៍សុខភាពណា ឬមណ្ឌលសុខភាពណាគ្មានពេទ្យប្រចាំការត្រូវរាយការណ៍ជាបន្ទាន់៖ ។ អ្នកនាំពាក្យក្រសួងសុខាភិបាល លោក លី សូវ៉ាន់ ប្រាប់ថា លេខទូរស័ព្ទដែលអាចទាក់ទំនងបាន គឺ ០១២ ៩១២ ១២២ និងលេខ ០៨៩ ៦៦៩ ៥៦៧។ ថ្លែងប្រាប់អ្នកកាសែតក្រោយជួបគណៈកម្មការទី៨ នៃរដ្ឋសភាកាលពីខែកុម្ភៈ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង ថានឹងលុបបំបាត់ពេទ្យភូមិគ្មានអាជ្ញាប័ណ្ណមិនឲ្យធ្វើអាជីវកម្មទេ។ ដូចគ្នានេះដែរ កាលពីថ្ងៃទី៩ ខែមីនា ថ្លែងក្នុងពិធីបើកសន្និបាតសុខាភិបាលលើកទី៣៦ លោករដ្ឋមន្ត្រីជំរុញជាថ្មីដល់អាជ្ញាធរ និងមន្ទីរក្រោមឱវាទនៅគ្រប់រាជធានី-ខេត្ត ឲ្យពិនិត្យបន្ថែមដើម្បីលុបបំបាត់អ្នករកស៊ីឯកជនផ្ដល់សេវាសុខាភិបាលខុសច្បាប់នៅតាមមូលដ្ឋាន។ របាយការណ៍ប្រចាំឆ្នាំ២០១៤ របស់ក្រសួងសុខាភិបាលឲ្យដឹងថា ស្ថិតិសេវាឯកជនគ្រប់ប្រភេទពីឆ្នាំ២០០៩ ដល់ឆ្នាំ២០១៤ មានការកើនឡើងជាលំដាប់គឺពី ៣.៧៥៥កន្លែងនៅឆ្នាំ២០០៩ ដល់ ៥.៧៥៧កន្លែងនៅឆ្នាំ២០១៤។ ក្រសួងកំពុងពិនិត្យនិងជំរឿនបន្ថែមអ្នករកស៊ីឯកជនផ្ដល់សេវាខុសច្បាប់នៅតាមមូលដ្ឋាន។ ដោយឡែកអ្នកសិក្សាស្រាវជ្រាវសង្គម លោក កែម ឡី រិះគន់វិធានការនេះ។ លោកថា ការលុបបំបាត់មិនមែនយុទ្ធសាស្ត្រល្អទេ ប៉ុន្តែក្រសួងគួររៀបចំបណ្ដុះបណ្ដាលវិជ្ជាជីវៈដើម្បីឲ្យពេទ្យនោះទាំងក្លាយគ្រូពេទ្យមានចំណេះដឹងត្រឹមត្រូវវិញ។ លោក កែម ឡី លើកឧទាហរណ៍ថា កន្លងមករដ្ឋាភិបាលបរាជ័យម្ដងហើយ ដោយចំណាយពេល ២០ឆ្នាំ ក្នុងការលុបបំបាត់ឆ្មបបុរាណ ប៉ុន្តែមិនទទួលលទ្ធផល៖ ។ ក្រសួងសុខាភិបាលមានបុគ្គលិកគ្រូពេទ្យប្រមាណ ៣ម៉ឺននាក់នាពេលបច្ចុប្បន្ន ក្រសួងក៏គ្រោងជ្រើសរើសពេទ្យបន្ថែមទៀត ដើម្បីបម្រើតម្រូវការប្រជាពលរដ្ឋផ្នែកសុខាភិបាល ខណៈដែលក្រសួងសុខាភិបាល កំពុងមានវិធានការលើពេទ្យគ្មានអាជ្ញាប័ណ្ណ។ ប៉ុន្តែលោក កែម ឡី យល់ថា ជ្រើសរើសគ្រូពេទ្យបន្ថែមប៉ុន្មានទៀត ក៏មិនគ្រប់ដែរ បើរដ្ឋខ្វះការលើកទឹកចិត្តតាមរយៈការផ្ដល់ប្រាក់បន្ថែមដោយគិតទាំងកន្លែងធ្វើការនៅជិតនៅឆ្ងាយនៅទីក្រុង ឬនៅទីជនបទ៕
|
2015-03-25T16:05:00+07:00
|
rfa.org
|
https://www.rfa.org/khmer/news/health/kratie-03252015044957.html
|
7fcd676f-994c-4f48-aebb-99a4f04af393
|
ក្រុមគ្រូពេទ្យរដ្ឋមួយកន្លែងនៅខេត្តក្រចេះបោះបង់កន្លែងការងារ
|
គ្រូពេទ្យរដ្ឋដែលត្រូវបំពេញការងារនៅប៉ុស្តិ៍សុខភាពមួយនៅទីដាច់ស្រយាលខេត្តក្រចេះ បានបោះបង់ចោលកន្លែងការងារ ដោយវេចថ្នាំយកទៅព្យាបាលនៅផ្ទះ។ ទោះពលរដ្ឋ និងអាជ្ញាធរឃុំ រាយការណ៍ទៅថ្នាក់លើយ៉ាងណា ក៏លោកគ្រូពេទ្យមិនមកបំពេញការងារនៅប៉ុស្តិ៍សុខភាពដដែល។ ប៉ុស្តិ៍សុខភាពឃុំស្រែជិះ ក្នុងស្រុកសំបូរ បានក្លាយទៅជាកន្លែងធ្វើការរបស់អាជ្ញាធរឃុំ ក្នុងពេលដែលគ្រូពេទ្យប្រចាំយកផ្ទះរបស់ខ្លួនធ្វើជាកន្លែងការងារ។ មេឃុំស្រែជិះ លោក ទុយ យុ និយាយថា ក្រុមគ្រូពេទ្យចាកចេញពីប៉ុស្តិ៍សុខភាព ដោយប្រាប់ថាមិនហ៊ាននៅ ព្រោះបញ្ហាសុវត្ថិភាព និងប្រាប់ឲ្យពលរដ្ឋទៅព្យាបាលជំងឺនៅផ្ទះគ្រូពេទ្យនោះស្នាក់នៅ។ លោកមេឃុំបន្តទៀតថា ទោះលោករាយការណ៍រឿងនេះទៅថ្នាក់ស្រុកយ៉ាងណា ក៏គ្មានការអន្តរាគមន៍ណាឲ្យគ្រូពេទ្យមកធ្វើការវិញបានដែរ៖ ។ ក្នុងអំឡុងឆ្នាំ២០១០ គ្រូពេទ្យចាកចេញពីប៉ុស្តិ៍សុខភាព។ នៅឆ្នាំ២០១៣ ទីកន្លែងនោះត្រូវបានជួសជុល ប៉ុន្តែលោកគ្រូពេទ្យនៅតែមិនមកធ្វើការងារនៅកន្លែងដដែល។ នៅទីបំផុត ក្រុមការងារឃុំបានយកប៉ុស្តិ៍សុខភាពដែលគ្រូពេទ្យបោះបង់ចោលនេះ ធ្វើជាកន្លែងការងារមកទល់សព្វថ្ងៃនេះ។ ប្រជាពលរដ្ឋម្នាក់ គឺលោកស្រី សោ សាកម្ម ឲ្យដឹងថា នៅពេលកូនចៅលោកស្រីឈឺថ្កាត់ម្តងម្កាល ត្រូវទៅព្យាបាលនៅផ្ទះលោកគ្រូពេទ្យ ហើយត្រូវបង់លុយដូចពេទ្យឈ្នួលដែរ។ ពលរដ្ឋរូបនេះប្រាប់ថា នៅពេលនេះ គឺពលរដ្ឋជួបបញ្ហាសុខភាព ព្រោះពេទ្យឯកជនដែលធ្លាប់ព្យាបាល ត្រូវអាជ្ញាធរឈប់ឲ្យព្យាបាល ហើយពេទ្យរដ្ឋក៏មិននៅកន្លែងទៀត៖ ។ អាជ្ញាធរឃុំឲ្យដឹងថា ប៉ុស្តិ៍សុខភាពនេះមានគ្រូពេទ្យត្រូវបំពេញការងារ។ វិទ្យុអាស៊ីសេរី មិនអាចសុំការបំភ្លឺពីក្រុមគ្រូពេទ្យទាំងពីរនាក់នេះបានទេ ដោយលេខទូរស័ព្ទនោះមិនអាចទទួលការហៅចូលបាន។ អ្នកនាំពាក្យសាលាខេត្តក្រចេះ និងជាអ្នកទទួលខុសត្រូវផ្នែកសុខាភិបាល អ្នកស្រី ប៊ន សុភី ឲ្យដឹងថា លោកស្រីទទួលព័ត៌មានពីមន្ទីរសុខាភិបាលរឿងនេះខុសពីសេចក្តីរាយការណ៍របស់វិទ្យុអាស៊ីសេរី។ ទោះយ៉ាងនេះក្តី អ្នកស្រីថានឹងស៊ើបអង្កេតបន្ត ឬត្រូវចុះដល់ទីកន្លែងជាក់ស្តែង៖ ។ ឃុំស្រែជិះ នៅដាច់ស្រយាលពីទីរួមខេត្ត ផ្លូវចូលមានលក្ខណៈស្មុគស្មាញ លំបាក និងមានចម្ងាយជាង ១០០គីឡូម៉ែត្រពីខេត្តក្រចេះ។ ឃុំនេះមាន ៦ភូមិ ហើយប្រជាពលរដ្ឋក្រៅពីរកគ្រូពេទ្យឲ្យព្យាបាល គេមានជំនឿទៅលើការបន់ស្រន់អារក្សអ្នកតា៕
|
2015-03-24T14:40:00+07:00
|
rfa.org
|
https://www.rfa.org/khmer/news/health/villager-in-kratie-complain-about-health-officer-us-home-as-office-03242015033407.html
|
0cf378d4-fa50-443b-96c8-01e9909d0ca7
|
ពលរដ្ឋខ្លះនៅខេត្តក្រចេះមិនហ៊ានយកកូនទៅចាក់វ៉ាក់សាំងខ្លាចឆ្លងមេរោគអេដស៍
|
ករណីឆ្លងរីករាលដាលជំងឺអេដស៍នៅឃុំរកា ខេត្តបាត់ដំបង បានធ្វើឲ្យពលរដ្ឋមួយចំនួននៅក្នុងខេត្តក្រចេះ មិនហ៊ានយកកូនទៅចាក់វ៉ាក់សាំងការពារជំងឺផ្សេងៗទេ ព្រោះខ្លាចឆ្លងមេរោគអេដស៍។ ទោះយ៉ាងណាអាជ្ញាធរមានសមត្ថកិច្ចបានពន្យល់ប្រាប់ឲ្យកុំព្រួយបារម្ភរឿងនេះ និងអំពាវនាវឲ្យក្រុមពលរដ្ឋនាំកូនចៅទៅចាក់ថ្នាំបង្ការតាមការកំណត់។ ការជឿតៗគ្នា និងការបង្ហាញក្តីបារម្ភពីម្នាក់ទៅម្នាក់ បានធ្វើឲ្យប្រជាពលរដ្ឋខ្លះក្នុងឃុំគោលាប់ និងឃុំថ្មី ក្នុងស្រុកចិត្របុរី ខេត្តក្រចេះ មិនហ៊ានយកកូនទៅចាក់ថ្នាំបង្ការជំងឺឡើយ។ អ្នកខ្លះទោះកូនដល់កំណត់ត្រូវទៅចាក់ថ្នាំបង្ការហើយក៏ដោយ ក៏មិនហ៊ានទៅចាក់ដែរ។ ប្រជាពលរដ្ឋម្នាក់ លោកស្រី យុំ ស្រីនាង ឲ្យដឹងថា លោកស្រីមិនហ៊ានយកកូនទៅចាក់ថ្នាំបង្ការឡើយ ព្រោះខ្លាចឆ្លងមេរោគអេដស៍នៅពេលចាក់ថ្នាំនោះ។ លោកស្រីរៀបរាប់ថា លោកស្រីលឺគេនិយាយតៗគ្នាថា ពលរដ្ឋនៅភូមិរកា ខេត្តបាត់ដំបង ឆ្លងរោគអេដស៍ព្រោះរឿងចាក់ថ្នាំនេះ៖ ។ ការព្រួយបារម្ភរបស់ពលរដ្ឋនៅពេលនេះ គឺស្របពេលដែលប្រជាពលរដ្ឋនៅក្នុងឃុំរកា ខេត្តបាត់ដំបង បានឆ្លងមេរោគអេដស៍ជាង ២០០នាក់ ដោយមិនដឹងខ្លួន។ មេឃុំគោលាប់ ស្រុកចិត្របុរី លោក ឈុំ ឆូយ ប្រាប់ថា ការព្រួយបារម្ភរបស់ពលរដ្ឋដោយតែជឿតាមព័ត៌មានមិនច្បាស់លាស់។ លោកបន្តថា ក្រោយដឹងរឿងនេះ អាជ្ញាធរមូលដ្ឋានបានចុះផ្សព្វផ្សាយដល់ពលរដ្ឋកុំឲ្យយល់ខុសរឿងនេះ៖ ។ តាមការបញ្ជាក់របស់អាជ្ញាធរខេត្តក្រចេះ កន្លងមក ប្រជាពលរដ្ឋនៅស្រុកឆ្លូង ក៏យល់ដូច្នេះដែរ ហើយពួកគេមួយចំនួនមិនចាក់ថ្នាំបង្ការនោះទេ។ ប៉ុន្តែក្រោយមន្ត្រីសុខាភិបាលធ្វើយុទ្ធនាការផ្សព្វផ្សាយ រឿងនេះក៏ស្ងប់ស្ងាត់ទៅវិញ។ អ្នកនាំពាក្យសាលាខេត្តក្រចេះ និងជាអ្នកទទួលខុសត្រូវផ្នែកសុខាភិបាល អ្នកស្រី ប៊ន សុភី។ អ្នកស្រីថា មិនទាន់ដឹងរឿងនេះនៅឡើយ។ អ្នកស្រីបញ្ជាក់ថា នឹងកោះប្រជុំក្រុមការងារដើម្បីចុះដល់មូលដ្ឋានអប់រំផ្សព្វផ្សាយតាមប្រព័ន្ធផ្សព្វផ្សាយ មិនឲ្យពលរដ្ឋខ្លាចការចាក់វ៉ាក់សាំងការពារនេះ៖ ។ ថ្លែងបញ្ជាក់បន្ថែមពីអាជ្ញាធរខេត្តក្រចេះ អ្នកនាំពាក្យក្រសួងសុខាភិបាល លោក លី សូវ៉ាន់ ប្រាប់ថា មេរោគអេដស៍មិនអាចឆ្លងតាមការចាក់វ៉ាក់សាំងការពារជំងឺឡើយ។ លោកថា ម្ជុលដែលគ្រូពេទ្យប្រើប្រាស់រួចហើយគេមិនយកមកប្រើម្តងទៀតទេ៕
|
2015-03-19T11:20:00+07:00
|
rfa.org
|
https://www.rfa.org/khmer/news/health/kratie-03192015000605.html
|
5ea9d920-bc6c-4952-bb50-b2238f7ccdcb
|
ក្រុមគ្រួសារស្ត្រីសម្រាលកូនស្លាប់នៅពោធិ៍សាត់ពិចារណាប្ដឹងគ្រូពេទ្យ
|
ក្រុមគ្រួសារស្ត្រីដែលស្លាប់ដោយសារធ្លាក់ឈាមច្រើនក្រោយពេលសម្រាលកូន នៅខេត្តពោធិ៍សាត់ កំពុងពិចារណាប្ដឹងគ្រូពេទ្យឆ្មបវ័យក្មេងម្នាក់ប្រចាំនៅមណ្ឌលសុខភាព ឃុំតាលោ ស្រុកបាកាន។ មន្ត្រីសិទ្ធិមនុស្សថ្លែងគាំទ្រគំនិតរបស់ក្រុមគ្រួសារជនរងគ្រោះនេះ ដើម្បីឲ្យពេទ្យឆ្មបតាមមណ្ឌលនានា បង្កើនការយកចិត្តទុកដាក់ និងគោរពវិជ្ជាជីវៈរបស់ខ្លួន។ ក្រុមគ្រួសារសពស្ត្រីវ័យ ២១ឆ្នាំ ឈ្មោះ ហៀង ចាន់នី នៅភូមិព្រៃរោង ឃុំតាលោ ដែលស្លាប់កាលពីថ្ងៃទី១៣ ខែមីនា ឆ្នាំ២០១៥ ចោទពេទ្យឆ្មបប្រចាំមណ្ឌលសុខភាពតាលោ ថាបានធ្វេសប្រហែស និងបូមយកទារិកាចេញពីផ្ទៃម្ដាយខុសបច្ចេកទេស បណ្ដាលឲ្យម្ដាយស្លាប់មុនបញ្ជូនទៅសង្គ្រោះបន្ទាន់នៅមន្ទីរពេទ្យបង្អែកខេត្តពោធិ៍សាត់។ ក្រុមគ្រួសារសពអះអាងថា ដំណើរការប្ដឹងផ្ដល់អាចចាប់ផ្ដើមនៅក្រោយថ្ងៃបុណ្យខួប ៧ថ្ងៃរួច។ ឪពុកបង្កើតរបស់សព គឺលោក កាក់ គឹមហៀង ថ្លែងនៅថ្ងៃទី១៥ ខែមីនា ថា ពេទ្យឆ្មបនៅមណ្ឌលសុខភាពតាលោ ឈ្មោះ ស៊ុន កញ្ញា បានប្រើបច្ចេកទេសបូម និងបារយកសុកចេញមិនត្រឹមត្រូវ គឺជាហេតុនាំឲ្យធ្លាក់ឈាមមិនឈប់ ហើយយឺតយ៉ាវឲ្យបញ្ជូនទៅសង្គ្រោះនៅមន្ទីរពេទ្យបង្អែក។ លោកថា ក្រោយពីកូនស្រីស្លាប់ទៅ បានបន្សល់ចៅស្រីម្នាក់ ហើយកំពុងពិបាកអ្នកចិញ្ចឹមបីបាច់៖ ។ វិទ្យុអាស៊ីសេរី មិនអាចទាក់ទងពេទ្យឆ្មបប្រចាំនៅមណ្ឌលសុខភាពតាលោ គឺអ្នកស្រី ស៊ុន កញ្ញា ដើម្បីសុំការអត្ថាធិប្បាយជុំវិញបញ្ហានេះបានទេ នៅថ្ងៃទី១៥ ខែមីនា ដោយទូរស័ព្ទមិនអាចទាក់ទងបាន។ ប៉ុន្តែប្រធានមន្ទីរពេទ្យបង្អែកខេត្តពោធិ៍សាត់ លោក ច័ន្ទ សុខា បញ្ជាក់ថា ការស្លាប់របស់ស្ត្រីឈ្មោះ ហៀង ចាន់នី គឺបណ្ដាលមកពីធ្លាក់ឈាមច្រើនពេក និងយឺតពេលបញ្ជូនមកសង្គ្រោះដោយបញ្ហាផ្លូវលំបាក។ លោក ច័ន្ទ សុខា បង្ហើបថា ក្រុមគ្រូពេទ្យមិនទាន់រកឃើញពីមូលហេតុពិតប្រាកដនៃការធ្លាក់ឈាមនេះនៅឡើយទេ ប៉ុន្តែក្រុមការងារគម្រោងគាំពារមាតា និងទារកនឹងចុះអង្កេតករណីនេះបន្ថែមទៀត៖ ។ មន្ត្រីសម្របសម្រួលសមាគមអាដហុក (Adhoc) ប្រចាំខេត្តពោធិ៍សាត់ លោក ភួង សុធា ដែលចុះអង្កេតករណីនេះថ្លែងថា ជនរងគ្រោះបានទៅពិនិត្យ និងតាមដានសុខភាពនៅមណ្ឌលសុខភាពជាប្រចាំ គឺពុំមានសញ្ញាគ្រោះថ្នាក់ណាមួយដល់ម្ដាយ និងកូនក្នុងផ្ទៃនោះទេ។ លោកគិតថា ការស្លាប់នេះបណ្ដាលមកពីការធ្វេសប្រហែស និងខ្វះបច្ចេកទេសរបស់ពេទ្យឆ្មប។ លោកគាំទ្រការប្ដឹងរកយុត្តិធម៌របស់ក្រុមគ្រួសារជនរងគ្រោះ ហើយនឹងជួយរៀបចំពាក្យបណ្ដឹង និងប្រឹក្សាផ្លូវច្បាប់បន្ថែមទៀត ប្រសិនបើក្រុមគ្រួសារជនរងគ្រោះពឹងខាងលោកឲ្យជួយជ្រោមជ្រែងក្នុងដំណើរការរឿងក្ដីនេះ៕
|
2015-03-16T10:45:00+07:00
|
rfa.org
|
https://www.rfa.org/khmer/news/health/family-of-pregnant-woman-died-in-pursat-2sue-health-official-03152015234356.html
|
5e18cf86-937d-4f9d-bfff-20b48a21fe78
|
ការបរិភោគអាហារដើម្បីសុខភាពល្អ
|
ក្រុមគ្រូពេទ្យដែលជំនាញខាងផ្នែកថែទាំសុខភាព និយាយថា ការហាត់ប្រាណ ការទទួលទាន ដំណេក និងរបបអាហារ គឺជាកត្តាសំខាន់សម្រាប់ធ្វើឲ្យយើងមានតុល្យភាពរវាងផ្លូវកាយ និងផ្លូវចិត្ត។ នៅពេលណាបាត់បង់តុល្យភាពរបបអាហារ មិនត្រឹមតែផ្ដល់ផលប៉ះពាល់ដល់សុខភាពផ្លូវកាយប៉ុណ្ណោះទេ គឺនឹងប៉ះពាល់សុខភាពផ្លូវចិត្តដែរ។ ក្នុងនាទីសុខភាពនៅពេលនេះ លោក ឡេង ម៉ាលី មានសេចក្ដីរាយការណ៍មួយទាក់ទងនឹងការទទួលទានចំណីអាហារដើម្បីសុខភាព ដែលមានសារដូចតទៅ៖ សុខភាពល្អ គឺជាកត្តាដែលមនុស្សគ្រប់រូបតែងប្រាថ្នាចង់បាន ប៉ុន្តែផ្ទុយទៅវិញ មនុស្សគ្រប់រូបសុទ្ធតែមានជំងឺបៀតបៀន។ ជំងឺជាច្រើនបណ្ដាលមកពីមេរោគ ដែលធ្វើឲ្យមានផលប៉ះពាល់ទាំងផ្លូវកាយ និងផ្លូវចិត្ត។ ទោះជាដូច្នេះក្ដី គ្រូពេទ្យនៃមន្ទីរពេទ្យគីតាហារ៉ា ជប៉ុន ថ្លែងថា ក៏មានជំងឺខ្លះមិនបណ្ដាលមកពីមេរោគទេ គឺបណ្ដាលមកពីការទទួលទានរបបអាហារមិនត្រឹមត្រូវ។ ជំងឺទាំងនេះមានដូចជា ជំងឺបេះដូង ជំងឺដាច់សរសៃឈាមខួរក្បាល ជំងឺទឹកនោមផ្អែម និងជំងឺមហារីក ជាដើម។ គិលានុបដ្ឋាយិកានៃមន្ទីរពេទ្យគីតាហារ៉ា ជប៉ុន ប្រចាំនៅភ្នំពេញ គឺកញ្ញា អាគីមិ នីស្យុកាក់ (Akemi Nishioka) ហៅជំងឺទាំងនេះថាជាជំងឺទាក់ទងខ្លាំងនឹងរបៀបរបបរស់នៅប្រចាំថ្ងៃរបស់យើង៖ ។ កញ្ញា អាគីមិ នីស្យុកាក់ មានប្រសាសន៍បន្ថែមថា កត្តាទាំងនេះក៏ជាកត្តាពាក់ព័ន្ធនឹងការធ្វើឲ្យរាងកាយយើងចាប់ផ្ដើមមានជំងឺផង និងជាកត្តាធ្វើឲ្យជំងឺវិវឌ្ឍទៅមុខផង។ កញ្ញាឲ្យដឹងថា នៅលើពិភពលោកបច្ចុប្បន្ននេះ ស្ថានភាពជំងឺមិនឆ្លងដែលបណ្ដាលមកពីកត្តាទទួលទានរបបអាហារមិនត្រឹមត្រូវ ដូចជាជំងឺលើសសម្ពាធឈាម ការលើសសារជាតិខ្លាញ់ ភាពធាត់ និងជំងឺទឹកនោមផ្អែម មានសភាពកើនឡើងខ្ពស់ជាងជំងឺឆ្លងដែលបណ្ដាលមកពីមេរោគ។ តើធ្វើដូចម្ដេចដើម្បីកាត់បន្ថយជំងឺទាំងនេះ? កញ្ញា អាគីមិ នីស្យុកាក់ គិលានុបដ្ឋាយិកានៃមន្ទីរពេទ្យគីតាហារ៉ា ជប៉ុន មានប្រសាសន៍ថា កត្តាដែលអាចកាត់បន្ថយជំងឺទាំងនេះបាន គឺមានមានវិធី ៤យ៉ាង៖ ។ ដើម្បីឲ្យមានសុខភាពល្អបរិបូណ៌មួយ ប្រការសំខាន់ គឺយើងត្រូវផ្ដោតទៅលើការទទួលទានអាហារប្រចាំថ្ងៃរបស់យើង៖ ។ កញ្ញា អាគីមិ នីស្យុកាក់ ណែនាំឲ្យយើងទទួលទានអាហារឲ្យមានតុល្យភាព ឬលំនឹងសមស្រប ដែលមានសារធាតុចិញ្ចឹមគ្រប់គ្រាន់ ហើយចាំបាច់សម្រាប់ផ្គត់ផ្គង់ និងទ្រទ្រង់រាងកាយរបស់យើង៖ ។ តើយើងគួរទទួលអាហារប៉ុណ្ណា ដើម្បីឲ្យមានសុខភាពល្អ? កញ្ញា អាគីមិ នីស្យុកាក់ បានប្រសាសន៍ថា ដើម្បីឲ្យមានសុខភាពល្អ បរិមាណចំណីអាហារដែលយើងគួរទទួលទាន គឺអាស្រ័យដោយមាឌរបស់មនុស្សធំ ឬតូច។ កញ្ញាណែនាំតាមគោលការណ៍រង្វាស់រង្វាល់សាមញ្ញមួយដោយប្រើបាតដៃ។ អាហារម្សៅដែលមានជាតិស្ករ មនុស្សម្នាក់គប្បីទទួលទានបាយ ១ដុំទំហំប៉ុនកណ្ដាប់ដៃស្ដាំរបស់ខ្លួនក្នុងមួយពេល។ បើសិនជាសរសៃមី ឬគុយទាវដែលឆ្អិនហើយ ឬនំបញ្ចុក គឺឲ្យទទួលទានត្រឹមបរិមាណនំបញ្ចុកមួយចង្វាយប៉ុណ្ណោះ។ ចំពោះសាច់វិញ ជាពិសេសសាច់ត្រី គឺប៉ុនទំហំប្រអប់បាតដៃ ដែលមិនរាប់ទាំងម្រាមទេ ហើយមានកម្រាស់ប៉ុន ២ធ្នាប់ដៃ។ រីឯអាហារពួកវីតាមីន គឺបន្លែ ប្រសិនបើជាបន្លែស្រស់ចំនួនមួយកម្បង់។ បើជាបន្លែឆ្អិន គឺមួយទូកដៃក្នុងមួយពេល។ ជាទូទៅ បរិមាណក្នុងមួយថ្ងៃ គឺបន្លែទម្ងន់ ៣៥០ក្រាមក្នុងមួយថ្ងៃ។ ដោយឡែកអំបិល និងស្ករ គឺត្រូវកាត់បន្ថយដែរ៖ ។ ការចាប់ផ្ដើមសាកល្បងបន្ថយបរិមាណសារជាតិទាំងនេះដំបូង អាចធ្វើឲ្យអណ្ដាតរបស់យើងបាត់បង់រសជាតិ។ ក្នុងករណីនេះ កញ្ញា អាគីមិ នីស្យុកាក់ ណែនាំឲ្យខាកស្ដោះទឹកមាត់ឲ្យបានច្រើនដង មុនពេលទទួលទាន ហើយកុំប្រើទឹកជ្រលក់ច្រើនពេក ជាពិសេសទឹកម្ជូរ ឬក្រូចឆ្មារ ជាដើម៖ ។ ចំពោះទឹកវិញ កញ្ញាថ្លែងថា តាមគោលការណ៍នៅប្រទេសជប៉ុន ពលរដ្ឋម្នាក់ៗត្រូវបានណែនាំឲ្យទទួលទឹកឲ្យបាន ២លីត្រក្នុងមួយថ្ងៃ។ ក៏ប៉ុន្តែលើកលែងចំពោះអ្នកមានជំងឺបេះដូង ហើយត្រូវពិគ្រោះជាមួយគ្រូពេទ្យអំពីការទទួលទានទឹកប្រចាំថ្ងៃ៕
|
2015-03-12T15:05:00+07:00
|
rfa.org
|
https://www.rfa.org/khmer/program/health/Healthy-Food-Eating-for-Health-03122015034943.html
|
3ff4e88a-67d7-44cd-af6c-156a46573bc4
|
គ្រូពេទ្យពិនិត្យនិងព្យាបាលជំងឺភ្នែកឥតបង់ថ្លៃសម្រាប់អ្នកក្រីក្រ
|
ក្រុមគ្រូពេទ្យឯកទេសផ្នែកជំងឺភ្នែកនៃមន្ទីរពេទ្យមិត្តភាពខ្មែរ-សូវៀត ជូនដំណឹងថា នៅមន្ទីរពេទ្យមិត្តភាពខ្មែរ-សូវៀត មានកម្មវិធីពិនិត្យ ព្យាបាលជំងឺភ្នែកដោយឥតបង់ថ្លៃរយៈពេល ៥ថ្ងៃ គឺចាប់ពីថ្ងៃច័ន្ទ ទី៩ ដល់ថ្ងៃសុក្រ ទី១៣ ខែមីនា។ គ្រូពេទ្យផ្នែកជំងឺភ្នែក នៅមន្ទីរពេទ្យមិត្តភាពខ្មែរ-សូវៀត លោកវេជ្ជបណ្ឌិត សាលី ធារិទ្ធ បញ្ជាក់ថា ដោយមានកិច្ចសហការជាមួយមូលនិធិសុខភាពភ្នែកអូស្ត្រាលី ឈ្មោះ ហ្វ្រេដ ហូឡូ (Fred Hollows Foundation) កម្មវិធីពិនិត្យ និងព្យាបាលជំងឺភ្នែកនេះ មិនរើសមុខជំងឺជាក់លាក់ណាមួយទេ៖ ។ អ្នកស្រីវេជ្ជបណ្ឌិត ឱ ធីតា ផ្នែកជំងឺភ្នែកនៅមន្ទីរពេទ្យមិត្តភាពខ្មែរ-សូវៀត បញ្ជាក់បន្ថែមថា ក្រៅពីកិច្ចសហការគ្នាផ្នែកបច្ចេកទេស មូលនិធិសុខភាពភ្នែក ហ្វ្រេដ ហូឡូ ក៏ជួយផ្ដល់ជំនួយជាថ្នាំសម្រាប់ជំងឺភ្នែកទៀតផង។ អ្នកស្រីវេជ្ជបណ្ឌិតឱ្យដឹងថា មានអ្នកជំងឺជាង ១០នាក់ បានទទួលការវះកាត់ក្នុងចំណោមអ្នកជំងឺភ្នែកប្រមាណ ១០០នាក់ ដែលមកពិនិត្យព្យាបាលនៅថ្ងៃច័ន្ទ ទី៩ មីនា។ ខាងមន្ទីរពេទ្យមិនកំណត់ចំនួនអ្នកជំងឺ៕
|
2015-03-09T18:55:00+07:00
|
rfa.org
|
https://www.rfa.org/khmer/news/health/free-eye-treatment-for-poor-03092015075250.html
|
5d0e2104-a106-42d4-afac-91707f592d18
|
អ្នកផ្ទុកមេរោគអេដស៍នៅឃុំរកាទី៦បានស្លាប់
|
មនុស្សទី៦ ជាអ្នកផ្ទុកមេរោគអេដស៍នៅឃុំរកា ខេត្តបាត់ដំបង បានស្លាប់នៅរសៀលថ្ងៃទី៧ មីនា ឆ្នាំ២០១៥។ អ្នកផ្ទុកមេរោគអេដស៍នោះ ឈ្មោះ លោក ទឹម តូយ អាយុ ៦៩ឆ្នាំ នៅភូមិរកា ឃុំរកា ស្រុកសង្កែ ជាមនុស្សម្នាក់ក្នុងចំណោមអ្នកផ្ទុកមេរោគអេដស៍ជាង ២០០នាក់។ កូនស្រីនៃសព គឺអ្នកស្រី តូយ សុភី ថ្លែងថា ឪពុករបស់អ្នកស្រីធ្លាក់ខ្លួនឈឺធ្ងន់ប្រមាណ ១ខែមកហើយ ដោយរយៈមួយខែនេះធ្លាប់ទៅសម្រាកព្យាបាលជំងឺរបេងនៅមន្ទីរពេទ្យបង្អែកខេត្តបាត់ដំបង ចំនួន ២លើក ប៉ុន្តែមិនបានធូរស្រាលទេ។ អ្នកស្រីបន្តថា ដោយជំងឺកាន់តែធ្ងន់ទៅ ក្រោយមកសាច់ញាតិក៏នាំឪពុកត្រឡប់មកផ្ទះវិញបានប្រមាណ ១០ថ្ងៃក៏ស្លាប់តែម្ដង គឺក្រោយពីធ្វើតេស្តឈាមនៅមណ្ឌលសុខភាពរកា ហើយឃើញមានមេរោគអេដស៍កាលពីថ្ងៃទី២២ ធ្នូ ឆ្នាំ២០១៤៖ ។ សៀវភៅតាមដានសុខភាពអ្នកមេរោគអេដស៍របស់មន្ទីរពេទ្យខេត្តបាត់ដំបង ឲ្យដឹងថា កន្លងមកអ្នកស្លាប់ធ្លាប់ទៅព្យាបាលជំងឺរបេងនៅមន្ទីរពេទ្យខេត្តលើកដំបូងនៅថ្ងៃ១៩ មករា ឆ្នាំ២០១៥ ក្រោយមកក៏ទៅជួបគ្រូពេទ្យជាបន្តបន្ទាប់រហូតដល់ថ្ងៃស្លាប់។ រហូតមកទល់ពេលនេះ អ្នកផ្ទុកមេរោគអេដស៍នៅឃុំរកា បានស្លាប់កើនឡើងដល់ចំនួន ៦នាក់ហើយ គឺមានមនុស្សចាស់ ៥នាក់ និងទារកអាយុ ៧ខែម្នាក់៕
|
2015-03-08T12:32:00+07:00
|
rfa.org
|
https://www.rfa.org/khmer/news/health/6th-hiv-infected-in-roka-die-03082015002542.html
|
c92a8d16-56cc-4a00-83e2-dffa404fbf52
|
គ្រូពេទ្យជប៉ុនអប់រំអំពីសុខភាពនិងចំណីអាហារ
|
ក្រុមគ្រូពេទ្យជំនាញរកឃើញថា ពលរដ្ឋខ្មែរជាច្រើនបានស្លាប់ដោយជំងឺដែលមិនបង្កដោយមេរោគ រួមមានជំងឺបេះដូង ជំងឺដាច់សរសៃឈាមខួរក្បាល ជំងឺមហារីក ជាដើម។ ដើម្បីការពារជំងឺទាំងនោះ វេជ្ជបណ្ឌិតជប៉ុន ណែនាំពីការថែទាំសុខភាព និងការទទួលទានអាហារឲ្យត្រូវតាមបច្ចេកទេស ដោយជ្រើសរើសអាហារគ្មានសារធាតុគីមី។ គ្រូពេទ្យមន្ទីរព្យាបាល គីតាហារ៉ា ជប៉ុន (Kitahara Japan Clinic) អប់រំពីសុខភាពនិងចំណីអាហារ នៅថ្ងៃ២៨ ខែកុម្ភៈ ថា មនុស្សគ្រប់រូបគួរស្វែងយល់នូវអ្វីដែលគួរ និងមិនគួរបរិភោគ ដើម្បីឲ្យមានសុខភាពល្អ។ គិលានុបដ្ឋាយិកាជប៉ុន នៃមន្ទីរពេទ្យ គីតាហារ៉ា កញ្ញា អាគីម៉ីនីស៊ូតា ថ្លែងថា ជំងឺអាចកើតឡើងចេញពីរបៀបរស់នៅដែលពាក់ព័ន្ធខ្លាំងនឹងសកម្មភាពប្រចាំថ្ងៃ មានដូចជា ទម្លាប់ទទួលទានអាហារមិនសមស្របផង ការជក់បារីផង មិនធ្វើលំហាត់ប្រាណផង និងសភាពតានតឹងក្នុងខ្លួនផង។ កញ្ញាបន្តថា ការលើសសម្ពាធឈាម លើសសារធាតុខ្លាញ់ធាត់ និងទឹកនោមផ្អែម ជំងឺ ៤ប្រភេទនេះ បើមនុស្សណាម្នាក់មានជំងឺលើសពី២ ក្នុងចំណោមជំងឺ ៤មុខនេះ អាចបង្ខំអ្នកជំងឺឆាប់ស្លាប់។ ដើម្បីបន្ថយបញ្ហាកើតឡើងនោះ មនុស្សម្នាក់ៗត្រូវទទួលទានដុំបាយដែលអាចក្ដាប់ពេញ ១ដៃ ក្នុង១ពេល។ បើទទួលទានសរសៃមីត្រូវទទួលទានតែមួយដុំ បើទទួលទានបន្លែស្រស់ក្តី និងឆ្អិនក្តី ត្រូវឲ្យបាន ៣៥០ក្រាមក្នុង១ថ្ងៃ និងត្រូវពិសាទឹក ២លីត្រក្នុង១ថ្ងៃ៖ ។ បន្ថែមលើនោះគ្រូពេទ្យស្ម័គ្រចិត្តនៃមន្ទីរពេទ្យ គីតាហារ៉ា ជប៉ុន វេជ្ជបណ្ឌិត ហេង ថាយលី ថ្លែងថា មូលហេតុដែលធ្វើឲ្យមនុស្សបច្ចុប្បន្នស្លាប់ភាគច្រើន ដោយសារតែជំងឺដែលមិនបង្កដោយមេរោគ។ លោកពន្យល់ថា ជំងឺបេះដូង ជំងឺដាច់សរសៃឈាមខួរក្បាល ជំងឺមហារីកជាដើម មិនមានមេរោគបង្កទេ តែវាធ្វើឲ្យមនុស្សស្លាប់នៅវ័យក្មេង៖ ។ នៅក្នុងការស្វែងយល់ពីសុខភាព និងចំណីអាហារនោះ លោកស្រី សេង សុមាក់ អ្នកចូលរួមស្តាប់ការពន្យល់របស់គ្រូពេទ្យជប៉ុន ឲ្យដឹងថា គាត់មិនដែលចាប់អារម្មណ៍ពីការថែទាំសុខភាពដោយការជ្រើសរើសអាហារនោះទេ គាត់តែងតែថែទាំសុខភាពដោយហាត់កីឡា ហើយទទួលទានអាហារតាមចិត្តចង់ គាត់មិនបានគិតថា ក្នុង១ថ្ងៃ ត្រូវទទួលទានបន្លែប៉ុន្មាន បាយប៉ុន្មាន សាច់ប៉ុន្មាន ខ្លាញ់ប៉ុន្មាននោះទេ៖ ។ លោក អ៊ឹង សុធារ៉ា មន្ត្រីសហករណ៍សរីរាង្គខ្មែរពន្យល់ថា ការសម្គាល់បន្លែមិនប្រើជីគីមី ឬបន្លែសរីរាង្គ ជាបន្លែដែលដាក់លក់មិនសូវទាក់ទាញអ្នកទិញ។ ត្រូវសំគាល់បន្លែលើការដឹកជញ្ជូន បើដឹកផ្លូវឆ្ងាយ ឆាប់ស្លោក ឬស្វិត ស្លឹកបន្លែមានដង្កូវស៊ីច្រើន ពណ៌បន្លែចាស់ និងផ្លែខ្វៀនខ្វង់ មិនមានទំហំប៉ុនៗគ្នា សុទ្ធតែជាបន្លែដែលមិនប្រើជីគីមី៕
|
2015-03-01T11:55:00+07:00
|
rfa.org
|
https://www.rfa.org/khmer/news/health/how-to-get-safe-food-02282015234800.html
|
fc325529-afa0-472a-ae3e-bf573d0d9fe4
|
ពលរដ្ឋនៅខេត្តកំពង់ធំត្អូញត្អែរថាឡធ្យូងក្នុងភូមិប៉ះពាល់ដល់សុខភាព
|
ពលរដ្ឋនៅឃុំសាលាវិស័យ ស្រុកប្រាសាទបល្ល័ង្គ ខេត្តកំពង់ធំ បានលើកឡើងពីផលប៉ះពាល់ដោយផ្សែងចេញពីឡធ្យូង នៅក្នុងភូមិជាង ១០កន្លែង បណ្ដាលឲ្យប្រជាពលរដ្ឋនៅក្នុងភូមិ ពិសេសក្មេងៗមានជំងឺ។ យ៉ាងណា អាជ្ញាធរបញ្ជាក់ថា នឹងចាត់វិធានការដល់ម្ចាស់អាជីវកម្មទាំងនោះបន្ថែមទៀត។ ចំហេះផ្សែងចេញពីឡធ្យូងជាង ១០កន្លែង នៅក្នុងភូមិបណ្ដាលឲ្យពលរដ្ឋមួយចំនួនមានជំងឺជាហូរហែ ដូចជាជំងឺក្អក រលាកសួត ជំងឺផ្លូវដង្ហើម ឈឺក្បាល និងផ្ដាសាយ ជាដើម។ ពលរដ្ឋដែលរងផលប៉ះពាល់ បានប្រាប់ទៅអាជ្ញាធរឃុំជារឿយៗ ប៉ុន្តែមិនទាន់ឃើញមានវិធានការចំពោះម្ចាស់អាជីវកម្មទាំងនោះទេ។ ពលរដ្ឋនៅភូមិត្រពាំងថ្មថ្មី ឃុំសាលាវិស័យ សុំមិនបញ្ចេញឈ្មោះឲ្យដឹងថា សកម្មភាពដុតឧសយកធ្យូងនៅក្នុងភូមិ គឺចាប់ផ្ដើមប្រមាណជា ២ឆ្នាំមកហើយ ដោយចេះតែបង្កផលប៉ះពាល់ដល់ពលរដ្ឋស្ទើរពេញមួយភូមិ។ អ្នកស្រីថា កាលពីមុនឡធ្យូង គឺដុតនៅកន្លែងឆ្ងាយពីភូមិ ប៉ុន្តែតាំងពីម្ចាស់អាជីវកម្មទាំងនោះផ្លាស់ប្ដូរមកដុតនៅក្នុងភូមិ បណ្ដាលឲ្យពលរដ្ឋ ពិសេសស្ត្រីពោះធំ និងកូនក្មេងមានជំងឺ៖ ។ អ្នកស្រីបន្ថែមថា គាត់មិនចង់ឲ្យគេបិទដំណើរការអាជីវកម្មរបស់ពួកគេទាំងស្រុងទេ ប៉ុន្តែអ្នកស្រីចង់ឲ្យគេផ្លាស់ប្ដូរទៅធ្វើកន្លែងណាមួយឆ្ងាយពីកន្លែងប្រជាពលរដ្ឋរស់នៅ ដើម្បីជៀសវាងផលប៉ះពាល់ដល់អ្នកភូមិ។ ស្រដៀងគ្នានេះ មេភូមិត្រពាំងថ្មថ្មី អ្នកស្រី ជ័រ ទណ មានប្រសាសន៍ដែរថា ពលរដ្ឋក្នុងភូមិពិតជាមានបញ្ហាច្រើន ដោយសារឡធ្យូងនោះមែន។ អ្នកស្រីថា គាត់បានណែនាំដល់ម្ចាស់អាជីវកម្មទាំងនោះឲ្យធ្វើយ៉ាងណាជៀសវាងផលប៉ះពាល់ដល់ពលរដ្ឋ ប៉ុន្តែពួកគេធ្វើតាមបានតែរយៈពេលខ្លីប៉ុណ្ណោះ។ អ្នកស្រីបន្ថែមថា កន្លងមកគាត់បានប្រាប់អាជ្ញាធរឃុំ ប៉ុន្តែមិនទាន់ឃើញចំណាត់ការណាមួយឲ្យមានប្រសិទ្ធភាពឡើយ៖ ។ ទោះយ៉ាងណា វិទ្យុអាស៊ីសេរី នៅមិនអាចទាក់ទងម្ចាស់អាជីវកម្មណាម្នាក់ក្នុងចំណោមពួកគេទាំងនោះបានទេ នៅថ្ងៃទី២៧ កុម្ភៈ។ មេឃុំសាលាវិស័យ លោក អឹម អន មានប្រសាសន៍ថា កន្លងមកខាងលោកបានណែនាំដល់ម្ចាស់អាជីវកម្មទាំងនោះហើយ ប៉ុន្តែពួកគេមិនបានអនុវត្តតាម ដោយសារតែពលរដ្ឋមិនមានមុខរបរសម្រាប់ធ្វើក្រោយពេលសម្រាកពីរបរធ្វើស្រែរបស់ខ្លួន។ តែយ៉ាងណាលោកថា បច្ចុប្បន្នសកម្មភាពឡធ្យូង គឺថយចុះខ្លះហើយ បន្ទាប់ពីឈើដែលពួកគេទទួលយកពីក្រុមហ៊ុនកាន់តែស្បើយ ហើយអាជីវកម្មទាំងនោះនឹងឈានទៅបញ្ឈប់តែម្តង នៅពេលឈើនៅក្នុងក្រុមហ៊ុនអស់៖ ។ ឈើដែលពលរដ្ឋយកមកធ្វើធ្យូងសម្រាប់លក់ គឺគេយកមកពីខាងក្រុមហ៊ុន គល់ វាសនា ដាំដើមអាកាស្យានៅក្នុងឃុំ ដោយពួកគាត់សុំចែកទិញកម្ទេចកំទីពីក្រុមហ៊ុនសម្រាប់យកមកធ្វើធ្យូងគ្រាន់ជាមុខរបរប្រចាំថ្ងៃរបស់ខ្លួន។ ទោះជាយ៉ាងណា មេភូមិត្រពាំងថ្មថ្មី បញ្ជាក់ថា សកម្មភាពអាជីវកម្មធ្យូង គឺមិនថយចុះទេ មានតែកើនឡើង។ ដោយឡែកប្រធានមណ្ឌលសុខភាពឃុំសាលាវិស័យ លោក លឹម ស្រ៊ុន មានប្រសាសន៍ថា លោកនៅក្បែរកន្លែងអាជីវកម្មធ្យូងនោះដែរ ប៉ុន្តែមិនឃើញថាមានផលប៉ះពាល់ធ្ងន់ធ្ងរណាកើតឡើងលើប្រជាពលរដ្ឋទេ។ លោកបន្ថែមថា ប្រសិនបើមានបញ្ហាដោយសារចំហេះផ្សែងចេញពីឡនោះមែន ពលរដ្ឋគប្បីនៅឲ្យឆ្ងាយពីផ្សែងចេញពីឡ ទើបធ្វើឲ្យពួកគាត់គេចផុតពីផលប៉ះពាល់បាន៕
|
2015-02-27T17:05:00+07:00
|
rfa.org
|
https://www.rfa.org/khmer/news/health/bad-effect-from-charcoal-kiln-02282015031426.html
|
db79ad63-4e2c-41f2-8af9-30e47e4cc09f
|
ក្រសួងសុខាភិបាលអំពាវនាវឲ្យពលរដ្ឋទៅទទួលសេវាសុខភាពនៅមន្ទីរពេទ្យដែលមានច្បាប់
|
នៅពេលដែលមានបញ្ហាឆ្លងរាលដាលមេរោគអេដស៍នៅខេត្តបាត់ដំបង មក រដ្ឋមន្ត្រីក្រសួងសុខាភិបាល អំពាវនាវឲ្យពលរដ្ឋទៅស្វែងរកសេវាថែទាំសុខភាព និងព្យាបាលជំងឺនៅមន្ទីរពេទ្យរដ្ឋ ឬឯកជនដែលមានច្បាប់អនុញ្ញាតត្រឹមត្រូវ។ ការអំពាវនាវរបស់រដ្ឋមន្ត្រីក្រសួងសុខាភិបាល លោកវេជ្ជបណ្ឌិត ម៉ម ប៊ុនហេង ឲ្យពលរដ្ឋទៅស្វែងរកសេវាថែទាំសុខភាព និងព្យាបាលជំងឺនៅមន្ទីរពេទ្យរដ្ឋ ឬឯកជនដែលត្រឹមត្រូវ គឺធ្វើឡើងនៅក្នុងអំឡុងពេលដាក់សម្ពោធឲ្យប្រើប្រាស់ជាផ្លូវការ នូវមណ្ឌលសុខភាពថ្មីមួយនៅសង្កាត់ពន្សាំង ខណ្ឌព្រែកព្នៅ រាជធានីភ្នំពេញ នៅព្រឹកថ្ងៃទី២៥ កុម្ភៈ៖ ។ ទន្ទឹមគ្នានេះដែរ លោកថ្លែងថា ក្រសួងកំពុងត្រួតពិនិត្យលើសេវាផ្ដល់ការថែទាំសុខភាព និងព្យាបាលជំងឺឯកជនដែលមិនមានលក្ខណៈត្រឹមត្រូវតាមច្បាប់ និងអំពាវនាវឲ្យអាជ្ញាធរចាត់វិធានការលើអ្នកផ្ដល់សេវាទាំងនោះ៖ ។ លោកវេជ្ជបណ្ឌិត ម៉ម ប៊ុនហេង មានប្រសាសន៍ថា ដើម្បីពង្រីកសេវាសុខភាពឲ្យបានងាយស្រួលដល់ពលរដ្ឋនៅតាមមូលដ្ឋាន គឺក្រសួងបង្កើតមណ្ឌលសុខភាពឲ្យបានច្រើននៅតាមមូលដ្ឋាន ជាពិសេស សុខភាពមាតា និងទារក និងការចាក់ថ្នាំបង្ការជំងឺដល់កុមារ។ លោកថា ការអង្កេតប្រជាសាស្ត្រនៅឆ្នាំ២០១៤ បង្ហាញថា អត្រាមរណៈរបស់មាតា និងទារកនៅប្រទេសកម្ពុជា បានថយចុះជាងពាក់កណ្ដាល៖ ។ លោកវេជ្ជបណ្ឌិតបន្តថា អត្រាមរណភាពកុមារក៏ចុះមកនៅទាប ដែលពីមុន ៥០ ទៅ ៧០ជាង ឥឡូវនៅសល់តែ ២០ជាង។ ការថយចុះនៃអត្រាមរណភាពរបស់មាតា និងកុមារ ក៏ព្រោះតែការចូលរួមមួយចំណែករបស់ពលរដ្ឋខ្លួនឯងដែរ គឺដោយការនាំយកកូនចៅទៅចាក់ថ្នាំបង្ការ ការបំបៅដោះកូន ការពិនិត្យផ្ទៃពោះទៀងទាត់៖ ។ លោកបញ្ជាក់ថា រហូតមកដល់ពេលនេះ ស្ត្រីមានផ្ទៃពោះចំនួនជាង ៩០% បានទៅពិនិត្យ និងសម្រាលកូននៅមន្ទីរពេទ្យដែលមានគ្រូពេទ្យឆ្មបសម័យ។ ថ្វីបើនៅពេលនេះ ស្ត្រីឆ្លងទន្លេនៅមានប្រើសេវាឆ្មបបុរាណក្ដី ក៏ លោក ម៉ម ប៊ុនហេង ថ្លែងថា នៅមានតិចតួចទេ ហើយភាគច្រើននៃឆ្មបទាំងនោះបានចូលរួមហ្វឹកហ្វឺន និងធ្វើការនៅមណ្ឌលសុខភាពដែរ៖ ។ ប្រធានមណ្ឌលសុខភាពពន្សាំង លោកវេជ្ជបណ្ឌិត ឱ សាមី មានប្រសាសន៍ថា ប្រជាពលរដ្ឋនៅក្នុងតំបន់ភាគច្រើនដែលមករកសេវាពីកន្លែងលោក គឺជាជំងឺស្រាលៗ ដោយសារពេលនោះនៅជាប៉ុស្តិ៍សុខភាពនៅឡើយ។ ទោះជាយ៉ាងនេះក្ដី នៅពេលដែលទីនេះក្លាយជាមណ្ឌលសុខភាព មានប្រជាពលរដ្ឋមករកសេវាកាន់តែច្រើន ជាពិសេសការពិនិត្យផ្ទៃពោះ ការពន្យារកំណើត និងការចាក់ថ្នាំបង្ការ។ លោកកំពុងសំណូមពរគ្រូពេទ្យឆ្មបបន្ថែម៖ ។ ស្ត្រីនៅភូមិបឹងពេជ្រ សង្កាត់ពន្សាំង មួយរូបឈ្មោះ ចន្ធី ដែលយកកូនមកចាក់ថ្នាំបង្ការ មានប្រសាសន៍ថា អ្នកស្រីធ្លាប់នាំសាច់ញាតិមកទទួលសេវានៅទីនេះ ប៉ុន្តែពេលសម្រាលកូន អ្នកស្រីសម្រេចទៅសម្រាលនៅពេទ្យជប៉ុន រាជធានីភ្នំពេញ ព្រោះទីនេះនៅជាប៉ុស្តិ៍សុខភាពតូចនៅឡើយ។ អ្នកស្រី ចន្ធី សង្ឃឹមថា នៅពេលដែលប៉ុស្តិ៍សុខភាពនេះក្លាយទៅជាមណ្ឌលសុខភាព ហើយបំពាក់ឧបករណ៍ប្រសើរជាងមុន នឹងអាចជួយឲ្យពួកគាត់មិនចាំបាច់ធ្វើដំណើរទៅឆ្ងាយ៖ ។ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង ឲ្យដឹងថា រហូតមកដល់ពេលនេះ ក្រសួងសុខាភិបាល បានពង្រីកឲ្យមានមណ្ឌលសុខភាពនៅតាមឃុំសង្កាត់ចំនួនជាង ១.២០០មណ្ឌលហើយ ហើយក្រសួងនឹងបង្កើតបន្ថែមទៀត ដើម្បីឲ្យអត្រាមាតា និងទារកស្លាប់ថយចុះបន្ថែមទៀតដែរ៕
|
2015-02-26T14:30:00+07:00
|
rfa.org
|
https://www.rfa.org/khmer/program/health/Health-minister-calls-on-people-to-use-public-health-service-02262015021846.html
|
192c97b8-32cd-47ed-a876-2634dcf607f6
|
មនុស្សទី៥ក្នុងចំណោមអ្នកកើតអេដស៍នៅឃុំរកាបានស្លាប់
|
អ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង ទាំងអ្នកកើតថ្មីនិងអ្នកកើតចាស់មានចំនួនជាង ២០០នាក់ គិតត្រឹមថ្ងៃទី១៥ កុម្ភៈ ឆ្នាំ២០១៥។ ចំណែកឯអ្នកស្លាប់ដោយសារមេរោគនេះវិញបានកើនឡើងដល់ចំនួន ៥នាក់ហើយគិតត្រឹមថ្ងៃទី២៥ កុម្ភៈ។ ៖ សាច់ញាតិនៃសពរៀបរាប់ឲ្យដឹងថា អ្នកផ្ទុកមេរោគអេដស៍ទី៥ ក្នុងចំណោម ៤នាក់ដែលស្លាប់ជាបន្តបន្ទាប់កន្លងមកនេះ កើតឡើងដោយសារការភ័យតក់ស្លុត និងមេរោគអេដស៍ដែលមិនធ្លាប់ជួបប្រទះពីមុនមក។ កញ្ញា ហង្ស ហ៊ន រស់នៅភូមិរកា ឃុំរកា ស្រុកសង្កែ ខេត្តបាត់ដំបង ថ្លែងនៅថ្ងៃទី២៥ កុម្ភៈ ថា ម្ដាយរបស់កញ្ញាឈ្មោះអ្នកស្រី នាច រស់ អាយុ ៧២ឆ្នាំ មានជំងឺប្រចាំកាយរស់នៅជាច្រើនឆ្នាំមកហើយ ពុំមានបញ្ហាអ្វីនោះទេ។ កញ្ញាបន្តថា ម្ដាយចាប់តាំងពីទៅធ្វើតេស្តឈាមនៅមណ្ឌលសុខភាពរកា កាលពីថ្ងៃទី១៦ កុម្ភៈ កន្លងទៅ ហើយរកឃើញមេរោគអេដស៍នៅក្នុងឈាមគាត់មក ធ្វើឲ្យជំងឺនោះឈឺខុសពីធម្មតា ហើយទៅសម្រាកព្យាបាលនៅមន្ទីរពេទ្យបង្អែកខេត្តបាត់ដំបង ចំនួន ៨ថ្ងៃ ត្រឡប់មកផ្ទះវិញស្លាប់តែម្ដង៖ ។ ជំទប់ទី២ឃុំរកា លោក សឿម ឆម មានប្រសាសន៍បញ្ជាក់ថា អ្នកដែលផ្ទុកមេរោគអេដស៍នៅឃុំរកា ហើយធ្លាក់ខ្លួនឈឺធ្ងន់ចំនួន ៤នាក់ ភាគច្រើនជាមនុស្សចាស់ ៧០ឆ្នាំប្លាយ។ នៅក្នុងនោះមួយចំនួនកំពុងសម្រាកព្យាបាលនៅមន្ទីរពេទ្យបង្អែកខេត្តបាត់ដំបង និងខ្លះទៀតទៅណាមិនរួចសម្រាកនៅផ្ទះ៖ ។ ទាក់ទងនឹងបញ្ហានេះដែរ ប្រធានអង្គការព្រះពុទ្ធសាសនាដើម្បីអភិវឌ្ឍន៍ ដែលបានចុះអប់រំផ្ទាល់ ដល់អ្នកផ្ទុកមេរោគអេដស៍នៅឃុំរកា គឺលោក ហេង មុនីចិន្តា មានប្រសាសន៍ថា អ្នកផ្ទុកមេរោគអេដស៍មួយចំនួនធំដែលបានលេចថ្នាំពន្យារជីវិតទៀងទាត់ មានសុខភាពធូរស្រាយខ្លះៗហើយ។ ទោះយ៉ាងនេះក្ដី លោកថា អ្នកដែលផ្ទុកមេរោគទាំងនោះ ត្រូវផ្ដល់កម្លាំងចិត្តដល់ពួកគាត់បន្ថែមទៀត ដើម្បីសុខភាពមាំមួនទៅថ្ងៃអនាគត៖ ។ រហូតមកទល់ពេលនេះ អ្នកដែលផ្ទុកមេរោគអេដស៍នៅឃុំរកា មានចំនួន ២៦៩នាក់ គិតត្រឹមថ្ងៃទី១៥ កុម្ភៈ ឆ្នាំ២០១៥។ ចំណែកឯអ្នកស្លាប់បានកើនឡើងដល់ចំនួន ៥នាក់ហើយ គិតត្រឹមថ្ងៃទី២៥ កុម្ភៈ ឆ្នាំ២០១៥ ហើយអ្នកទី៥ នោះបានស្លាប់នៅថ្ងៃទី២៥ កុម្ភៈ។ សរុបអ្នកភូមិរកា មានអ្នកស្លាប់ចំនួន ៤នាក់ និងនៅភូមិអំបែងថ្ងែ ម្នាក់៕
|
2015-02-25T14:50:00+07:00
|
rfa.org
|
https://www.rfa.org/khmer/news/health/5th-hiv-infected-in-roka-die-02252015024409.html
|
15977200-d967-46d0-b891-ab5585ecb06f
|
ភាពខុសគ្នារវាងការព្យាបាលដោយចលនា និងការម៉ាស្សា ឬចាប់សរសៃ
|
ការធ្វើម៉ាស្សា ឬចាប់សរសៃ កំពុងតែពេញនិយមសម្រាប់ពលរដ្ឋកម្ពុជា។ មនុស្សជាច្រើនតែងនាំគ្នាទៅរកកន្លែងធ្វើម៉ាស្សា ឬចាប់សរសៃ ដើម្បីឲ្យគេព្យាបាលបញ្ហាចុករោយ ឈឺសាច់ដុំរបស់គេ។ ដោយឡែកអ្នកខ្លះទៀតដែលមានបញ្ហាឈឺ ឬសាច់ដុំងាប់ដោយសារជំងឺ ដូចជាជំងឺស្ត្រូក ពេលសម្ពាធឈាមឡើងខ្លាំង ក៏ទៅឲ្យគេធ្វើម៉ាស្សាដែរ។ ប៉ុន្តែគ្រូពេទ្យផ្ដល់ដំបូន្មានថា អ្នកមានបញ្ហាបែបនេះ ត្រូវទៅឲ្យគេព្យាបាលដោយចលនាវិញទើបត្រឹមត្រូវ។ តើខុសគ្នាដូចម្ដេចរវាងការព្យាបាលដោយចលនា និងការម៉ាស្សា ឬចាប់សរសៃ? ជាទូទៅ យើងតែងមានការយល់ច្រឡំថា ការធ្វើម៉ាស្សា ឬចាប់សរសៃ និងការព្យាបាលដោយចលនាមានគោលបំណង និងបច្ចេកទេសដូចគ្នា។ ប៉ុន្តែវេជ្ជបណ្ឌិត យ៉ូហ្ស៊ីកាហ្ស៊ី កាម៉េដា (Dr.Yoshikazy Kameda) ជំនាញខាងព្យាបាលដោយចលនានៃមន្ទីរពេទ្យ សាន់រ៉ាយជប៉ុន (Sunrise Japan Hospital) ពន្យល់ថា ការព្យាបាលដោយចលនា និងការម៉ាស្សា ឬចាប់សរសៃ មិនដូចគ្នាទេ។ លោកវេជ្ជបណ្ឌិតថ្លែងថា ចំណុចសំខាន់៣ ដែលជាភាពខុសគ្នារវាងការព្យាបាលដោយចលនា និងការម៉ាស្សា ឬចាប់សរសៃ គឺទី១ គោលបំណងខុសគ្នា។ ទី២ ចំណុចសំខាន់ និងបច្ចេកទេសក៏ខុសគ្នា ហើយទី៣ ប្រសិទ្ធភាព និងលទ្ធផលបន្ទាប់ពីការព្យាបាលក៏ខុសគ្នាដែរ។ លោកវេជ្ជបណ្ឌិត យ៉ូហ្ស៊ីកាហ្ស៊ី កាម៉េដា ពន្យល់ថា ការធ្វើម៉ាស្សា ឬចាប់សរសៃ គ្រាន់តែជាការឲ្យគេជួយធ្វើឲ្យសាច់ដុំរលា និងមានអារម្មណ៍ស្រួលខ្លួន៖ ។ ប៉ុន្តែការព្យាបាលដោយចលនាវិញ គឺអ្នកជំងឺធ្វើចលនាដោយខ្លួនឯង និងមានគោលបំណងច្រើនជាងនេះ៖ ។ ប្រការដែលអាចនាំឲ្យច្រឡំថា ការព្យាបាលដោយចលនា និងការម៉ាស្សា ឬចាប់សរសៃដូចគ្នា ព្រោះតែមានចំណុចមួយនៃបច្ចេកទេសព្យាបាលដោយចលនា គឺការគ្រប់គ្រងកម្លាំងសាច់ដុំ ឬហៅថា មឹសសឹល ថូន ខន់ថ្រូល (Muscle tone control)៖ ។ ការព្យាបាលដោយចលនា គឺគ្រូពេទ្យចាំបាច់ត្រូវបង្ហាត់បង្ហាញដល់អ្នកជំងឺ គ្រួសារ និងសហគមន៍ឲ្យយល់ពីបញ្ហា រោគសញ្ញារបស់ជំងឺគាត់ និងអំពីបច្ចេកទេសដែលត្រូវអនុវត្តនៅផ្ទះ។ នេះហើយដែលជាភាពខុសគ្នាស្រឡះរវាងការព្យាបាលដោយចលនា និងការធ្វើម៉ាស្សា ឬចាប់សរសៃ។ តើមានបញ្ហាអី ប្រសិនបើយើងមិនយល់ច្បាស់អំពីភាពខុសគ្នារវាងការព្យាបាលដោយចលនា និងការម៉ាស្សា ឬចាប់សរសៃ? លោកវេជ្ជបណ្ឌិត យ៉ូហ្ស៊ីកាហ្ស៊ី កាម៉េដា មានប្រសាសន៍ថា ប្រសិនបើយើងមិនបានយល់ច្បាស់អំពីភាពខុសគ្នារវាងការព្យាបាលដោយចលនា និងការម៉ាស្សា ឬចាប់សរសៃទេ យើងក៏មិនអាចទទួលបានការព្យាបាលឲ្យចំមុខជំងឺដែរ។ ម្យ៉ាងទៀត ការព្យាបាលនោះនឹងធ្វើឲ្យរឹតតែធ្ងន់ធ្ងរទៅវិញ៖ ។ លោកវេជ្ជបណ្ឌិតឲ្យដឹងថា បញ្ហាឈឺសាច់ដុំ គឺបណ្ដាលមកពីស្ថានភាពឥរិយាបថរបស់យើងមិនបានត្រឹមត្រូវ៖ ។ ដូច្នេះ លោកវេជ្ជបណ្ឌិតណែនាំថា ការទៅរកសេវាម៉ាស្សា គួរទៅរកកន្លែងផ្ដល់សេវាណាដែលមានជំនាញច្បាស់លាស់ ដើម្បីឲ្យសាច់ដុំដែលចុករោយ ឬឈឺ បានធូរស្បើយ និងមានអារម្មណ៍ល្អឡើងវិញ។ លោកវេជ្ជបណ្ឌិតបញ្ជាក់ថា ការព្យាបាលអ្នកជំងឺស្ត្រូក ដោយការធ្វើម៉ាស្សា ឬចាប់សរសៃ មិនមានប្រសិទ្ធភាពអាចស្ដារលទ្ធភាពអ្នកជំងឺឲ្យបានត្រឡប់មកសភាពពេញលេញដូចដើមវិញទេ។ លោកថា វិធីដែលអាចជួយបានតែមួយគត់ គឺការព្យាបាលដោយចលនា៖ ។ លោកវេជ្ជបណ្ឌិតពន្យល់ទៀតថា៖ ។ លោកវេជ្ជបណ្ឌិតណែនាំថា លោកអ្នកត្រូវជ្រើសរើសវិធីសាស្ត្រឲ្យបានត្រឹមត្រូវ ថាតើត្រូវធ្វើម៉ាស្សា ឬត្រូវព្យាបាលដោយចលនា នៅពេលណាមានបញ្ហាសាច់ដុំ និងសន្លាក់៕
|
2015-02-19T17:25:00+07:00
|
rfa.org
|
https://www.rfa.org/khmer/program/health/The-Physical-therapy-and-massage-02192015032416.html
|
09e19227-35f6-4fea-816c-28f551858c74
|
សាច់ញាតិគ្រូពេទ្យសង្ស័យចាក់ថ្នាំចម្លងមេរោគអេដស៍នៅឃុំរការស់នៅដោយការភ័យខ្លាច
|
គ្រូពេទ្យចាក់ថ្នាំតាមភូមិឈ្មោះលោក យ៉ែម ជ្រិន ដែលមហាជនសង្ស័យថា ជាអ្នកចម្លងមេរោគអេដស៍នៅឃុំរកា ស្រុកសង្កែ ខេត្តបាត់ដំបង ត្រូវតុលាការខេត្តចោទប្រកាន់ចំនួន ៣ករណី និងបានឃុំខ្លួននៅពន្ធនាគារអស់រយៈពេលជិត ២ខែមកហើយ។ សាច់ញាតិក្នុងក្រុមគ្រួសារនេះបញ្ជាក់ថា ចាប់តាំងពីសមត្ថកិច្ចឃុំខ្លួនលោកគ្រូពេទ្យមក គឺម្នាក់ៗរស់នៅដោយភ័យខ្លាច ហើយមិនអាចលក់ដូរ ឬប្រកបរបររកស៊ីអ្វីបានដូចពេលមុនៗឡើយ។ ផ្ទះរបស់គ្រូពេទ្យនៅឃុំរកា នោះ ជាផ្ទះថ្មក្រោមឈើលើ ដំបូលប្រក់ស័ង្កសី ក្នុងសភាពរខេករខាក។ ផ្ទះនោះគេសង្កេតឃើញបានបិទទ្វារជិតស្ទើររាល់ថ្ងៃ ដោយពុំមានមនុស្សរស់នៅដូចផ្ទះអ្នកភូមិក្បែរខាងនោះទេ។ កូនស្រីរបស់គ្រូពេទ្យថ្លែងសុំមិនឲ្យបញ្ចេញឈ្មោះក្នុងទឹកមុខស្រពោននៅក្រោមផ្ទះរបស់សាច់ញាតិនៅភូមិរកា ឃុំរកា ថា ផ្ទះរបស់គ្រូពេទ្យត្រូវសមត្ថកិច្ចមូលដ្ឋានឲ្យបិទទ្វារមិនបានលក់ដូរជិតមួយខែមកហើយ។ ស្ត្រីវ័យ ២០ឆ្នាំប្លាយរូបនេះ និយាយសម្ដីមួយៗទៀតថា ចាប់តាំងពីសមត្ថកិច្ចឃុំខ្លួនលោកគ្រូពេទ្យមក គឺមិនបានប្រកបមុខរបរអ្វីដើម្បីដោះស្រាយជីវភាពអ្វីដូចពេលមុនៗឡើយ៖ ។ ទាក់ទងនឹងបញ្ហានេះ នាយប៉ុស្តិ៍នគរបាលរដ្ឋបាលឃុំរកា លោក ជិន ប៊ុនរាំង ទទួលស្គាល់ថា សមត្ថកិច្ចពិតជាបានឲ្យផ្អាកការលក់ដូរនៅក្នុងផ្ទះរបស់គ្រូពេទ្យ យ៉ែម ជ្រិន នោះមែន តែបញ្ហានេះធ្វើឡើងដើម្បីរក្សាសុវត្ថិភាព ការពារខ្លាចកើតហេតុការណ៍អ្វីមួយទៅលើក្រុមគ្រួសាររបស់គ្រូពេទ្យទេ៖ ។ ទោះយ៉ាងនេះក្ដី មន្ត្រីស៊ើបអង្កេតអង្គការលីកាដូ (Licadho) ខេត្តបាត់ដំបង លោក ហេង សាយហុង ប្រសាសន៍ថា សមត្ថកិច្ចពុំមានសិទ្ធិទៅហាមឃាត់ក្រុមគ្រួសាររបស់គ្រូពេទ្យដែលពុំមានកំហុសឲ្យបិទទ្វារផ្ទះមិនឲ្យលក់ដូរនោះឡើយ៖ ។ គ្រូពេទ្យ យ៉ែម ជ្រិន ត្រូវតុលាការខេត្តបាត់ដំបង ចោទប្រកាន់ចំនួន ៣ករណី។ ទី១ ប្រព្រឹត្តដោយចេតនា និងធ្វើឲ្យអ្នកដទៃឆ្លងមេរោគអេដស៍ ទី២ អំពើឃោរឃៅ ពាក់ព័ន្ធនឹងឃាតកម្ម និងទី៣ បើកកន្លែងពិនិត្យសុខភាពដោយពុំមានការអនុញ្ញាតពីក្រសួងសុខាភិបាល។ រហូតមកទល់ពេលនេះ លោកគ្រូពេទ្យនោះ ត្រូវតុលាការឃុំខ្លួននៅពន្ធនាគារខេត្តបាត់ដំបង ប្រមាណជិត ២ខែហើយ។ ទោះយ៉ាងនេះក្ដី ការចោទប្រកាន់នេះ ត្រូវបានសាច់ញាតិរបស់គ្រូពេទ្យបដិសេធថា ជាបទចោទប្រកាន់ធ្ងន់ធ្ងរមិនអាចទទួលយកបាននោះឡើយ៖ ។ យ៉ាងណា លោក ហេង សាយហុង មានប្រសាសន៍ថា ការចោទប្រកាន់របស់តុលាការនេះ គឺពុំទាន់កំណត់ថា គ្រូពេទ្យនោះមានទោសពៃរ៍កម្រិតយ៉ាងណាពិតប្រាកដនៅឡើយទេ៖ ។ បច្ចុប្បន្នកូនៗរបស់គ្រូពេទ្យចំនួន ២នាក់ ក្នុងចំណោមអ្នកនៅរៀន ៣នាក់ បានបោះបង់សាលាមិនបានទៅរៀនសូត្រទេ គឺពួកគេព្រួយបារម្ភអំពីសុវត្ថិភាព ដោយក្រុមគ្រួសារនេះមួយចំនួនធំបានគេចខ្លួនពីផ្ទះសម្បែងទៅជួលផ្ទះស្នាក់នៅក្នុងទីរួមខេត្តបាត់ដំបង។ សាច់ញាតិរបស់គ្រូពេទ្យ ឲ្យដឹងថា លោក យ៉ែម ជ្រិន រហូតមកពេលនេះមានមេធាវីការពារក្ដីម្នាក់ រៀបចំដោយសមត្ថកិច្ចប៉ូលិសស្នងការខេត្តបាត់ដំបង។ កូនស្រីរបស់លោកគ្រូពេទ្យបន្តថា ក្រុមគ្រួសារទៅសួរសុខទុក្ខលោក យ៉ែម ជ្រិន ប្រមាណពី ២ ទៅ ៣ដងក្នុង១ខែ។ អ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង ទាំងអ្នកកើតថ្មី និងអ្នកកើតចាស់ មានចំនួន ២៦០នាក់ហើយគិតត្រឹមថ្ងៃទី១២ កុម្ភៈ ឆ្នាំ២០១៥។ ក្នុងនោះមានអ្នកស្លាប់ចំនួន ៤នាក់ កូនតូចអាយុ ៧ខែម្នាក់ និងមនុស្សចាស់អាយុ ៧០ឆ្នាំប្លាយចំនួន ៣នាក់ គឺនៅភូមិរកា ៣នាក់ និងភូមិអំបែងថ្ងែ ម្នាក់៕
|
2015-02-16T17:55:00+07:00
|
rfa.org
|
https://www.rfa.org/khmer/news/health/relatives-of-accused-doctor-living-fear-02162015055022.html
|
c328a487-660c-487b-9716-f5ee174d753c
|
បុគ្គលិកនៃមន្ទីរពេទ្យបង្អែកក្រុងទាមទារឲ្យប្រធានមន្ទីរបកស្រាយពីការបាត់ប្លង់ដី
|
ក្រុមគ្រូពេទ្យប្រមាណ ៣០០នាក់ នៃមន្ទីរពេទ្យបង្អែករាជធានីភ្នំពេញ ឬហៅថា មន្ទីរពេទ្យសម្ភពក្រុង បានតវ៉ាជាថ្មីទៀតជុំវិញការបាត់ប្លង់ដីរបស់មន្ទីរពេទ្យ។ ចំណែកប្រធានមន្ទីរសុខាភិបាលវិញ ព្រមានថា ក្រុមគ្រូពេទ្យមិនចាំបាច់ចេះដឹងរឿងច្រើនពេកអំពីការរឿងចេញប្លង់ ដែលវាមិនមែនជាកិច្ចការ ឬជាភារកិច្ចរបស់ពេទ្យនោះឡើយ សំខាន់បំពេញវិជ្ជាជីវៈជាគ្រូពេទ្យ ហើយបើកប្រាក់ខែពីរដ្ឋទៅបានហើយ។ ភាពចម្រូងចម្រាសទាក់ទងការបាត់ប្លង់ដី និងអគារមន្ទីរពេទ្យនេះ កើតឡើងខណៈដែលប្រធានមន្ទីរសុខាភិបាលរាជធានីភ្នំពេញ ចូលខ្លួនបកស្រាយពីមូលហេតុដែលនាំឲ្យអគារ និងដីមួយផ្នែកខាងមុខនៃមន្ទីរសម្ភពក្រុង ត្រូវបាត់បង់ដោយពុំដឹងពីមូលហេតុពិតប្រាកដ។ យ៉ាងណា ក្រុមគ្រូពេទ្យដែលចូលរួមស្ដាប់ការឆ្លើយបំភ្លឺនៅក្នុងសាលនៃអគារភ្នែករបស់សម្ភពក្រុង ពេញមួយព្រឹកនៅថ្ងៃទី១៦ កុម្ភៈ សំដែងការព្រួយបារម្ភ និងមិនអស់ចិត្ត ដោយសារការបកស្រាយរបស់ប្រធានមន្ទីរសុខាភិបាល នៅពេលនោះ គឺបញ្ច្រាសទិសទៅវិញ។ ក្រុមគ្រូពេទ្យម្នាក់ៗ ឡើងស្នើឲ្យលោក សុខ សុគន្ធ ប្រធានមន្ទីរសុខាភិបាល បង្ហាញភស្តុតាងពីមូលហេតុដែលអគារ និងដីមួយផ្នែកខាងមុខរបស់មន្ទីរពេទ្យបង្អែកក្រុងត្រូវបាត់ពីក្នុងប្លង់ គឺឃើញតែផ្នែកខាងក្រោយនៃដីរបស់មន្ទីរពេទ្យទៅវិញ។ ពួកគាត់បន្តថា ។ ប្រធានមន្ទីរសុខាភិបាល លោក សុខ សុគន្ធ ឆ្លើយតបថា ភារកិច្ចរបស់ពេទ្យ គឺធ្វើយ៉ាងណាមើលថែអ្នកជំងឺឲ្យបាល្អទៅគឺបានហើយ។ ជាពិសេស ត្រូវគោរពក្រមសីលធម៌ជាគ្រូពេទ្យ និងអនុវត្តតាមលក្ខន្តិកៈមន្ត្រីរាជការស៊ីវិលឲ្យបាន់ម៉ត់ចត់ នោះគឺជាកិច្ចការចម្បងរបស់គ្រូពេទ្យ។ លោកបន្តថា ចំណែករឿងអចលនទ្រព្យ ដូចជាការចេញប្លង់កម្មសិទ្ធិ ឬដោះដូរយ៉ាងណានោះ វាគឺបន្ទុក និងជាភារកិច្ចរបស់ក្រសួងសេដ្ឋកិច្ច និងហិរញ្ញវត្ថុ ដែលវាពុំមែនជាកាតព្វកិច្ចរបស់ពេទ្យចាំបាច់ត្រូវខ្វាយខ្វល់នោះឡើយ។ លោកបន្តថា ។ លោកបន្តថា ។ វិទ្យុអាស៊ីសេរី ពុំអាចស្នើសុំការឆ្លើយតបបានភ្លាមៗទេ ពីរដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ លោក អូន ព័ន្ធមុនីរ័ត្ន នៅថ្ងៃទី១៦ កុម្ភៈ។ យ៉ាងណាក៏ដោយ ការបកស្រាយកាលពីព្រឹកថ្ងៃទី១៦ កុម្ភៈ របស់ប្រធានមន្ទីរសុខាភិបាល លោក សុខ សុគន្ធ បានប្រើសំឡេងខ្លាំងៗ ឆ្លើយតបទៅនឹងក្រុមគ្រូពេទ្យ រហូតប្រែទឹកមុខឡើងក្រហម។ យូរៗ លោក សុខ សុគន្ធ បានលើកទឹកពិសាម្ដង។ ការខ្វែងគំនិតគ្នារវាងក្រុមគ្រូពេទ្យ និងប្រធានមន្ទីរសុខាភិបាលដែលក្រុមគ្រូពេទ្យប្រហែល ៣០០នាក់ ចាត់ទុកថា បាត់ដីអគារផ្នែកខាងមុខដែលពុំមានក្នុងប្លង់នេះ គឺអាចមានទំហំច្រើនជាង ៣ពាន់ម៉ែត្រការ៉េ (៣.៥៤៧) ក្នុងចំណោមផ្ទៃដីសរុបប្រមាណជិត ៥ពាន់ម៉ែត្រការ៉េ (៤.៨៣០)។ ក៏ប៉ុន្តែលោក សុខ សុគន្ធ ឲ្យដឹងថា ការធ្វើជំរឿនផ្នែកអចលនទ្រព្យដែលអនុក្រឹត្យចុះថ្ងៃទី៣០ ខែមិថុនា ឆ្នាំ២០១៤ ក្នុងនោះ មន្ទីរសុខាភិបាលរាជធានីភ្នំពេញ ចំនួន ២៦ ទីតាំងទៀត ដែលពុំទាន់បានធ្វើជំរឿនចុះបញ្ជីសារពើភណ្ឌជាទ្រព្យសម្បត្តិរដ្ឋនៅឡើយ ក្នុងចំណោមទីតាំងសរុបទាំង ៥៧ នៃមន្ទីរសុខាភិបាលក្នុងរាជធានីភ្នំពេញ។ លោក សន ជ័យ អ្នកសម្របសម្រួលបណ្ដាញរួបរួមគណនេយ្យភាពសង្គមប្រចាំអាស៊ីបូព៌ា និងប៉ាស៊ីហ្វិក យល់ឃើញថា ការដោះដូរអគាររដ្ឋក្រោមរូបភាពផ្លាស់ប្ដូរទីតាំង តែងសង្កេតឃើញថា ស្ថិតក្រោមនៃអំពើពុករលួយ។ ជាញឹកញយ ព័ត៌មានដែលត្រូវបានផ្សព្វផ្សាយជាសាធារណៈគឺដោយសារបែងចែកលុយមិនស្មើគ្នា។ លោកបន្តថា ។ ដោយឡែក ក្រុមគ្រូពេទ្យបានឆ្លើយតបវិញភ្លាមៗដែរ ដោយស្នើសុំឲ្យប្រធានមន្ទីរសុខាភិបាល បញ្ឈប់ការលាបពណ៌ពួកគេទៅរកគណបក្សនយោបាយ បន្ទាប់ពីលោក សុខ សុគន្ធ និយាយម្ដងហើយម្ដងទៀតនៅក្នុងពិធីនោះថា ការតវ៉ានេះមានពេទ្យខ្លះ មានភាពមិនស្មោះត្រង់ គឺអាចឆ្លៀតឱកាសកេងចំណេញនយោបាយពីការតវ៉ានេះ ដើម្បីបម្រើឲ្យគណបក្សប្រឆាំង។ បើទោះជាបែបណា ការឆ្លើយបំភ្លឺរបស់ប្រធានមន្ទីរសុខាភិបាលនេះ ត្រូវបិទបញ្ចប់ទៅវិញដោយភាពចម្រូងចម្រាស និងរញ៉េរញ៉ៃបន្តិច។ មានគ្រូពេទ្យជាច្រើនរូបនៅតែបន្តទាមទារឲ្យលោក សុខ សុគន្ធ បកស្រាយ ខណៈពេលដែលប្រធានសុខាភិបាល ប្រកាសបិទម្ដងហើយម្ដងទៀតមិនសម្រេច មុននឹងលោកបង្ខំចិត្តដើរចេញដោយខ្លួនឯងពីវេទិកាចរចាគ្នានោះ៕
|
2015-02-16T12:45:00+07:00
|
rfa.org
|
https://www.rfa.org/khmer/news/health/city-hospital-protest-about-lose-land-02162015003547.html
|
520261e3-5bb7-449b-bf4f-5406ff5bdb75
|
អ្នកផ្ទុកមេរោគអេដស៍នៅឃុំការស្លាប់៤នាក់
|
អ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង ទាំងអ្នកកើតថ្មី ទាំងចាស់ បានកើនឡើងជាង ២៦០នាក់ គិតត្រឹមថ្ងៃទី១២ កុម្ភៈ ឆ្នាំ២០១៥។ នៅក្នុងចំនួននោះមានអ្នកស្លាប់ ចំនួន ៤នាក់ គឺនៅភូមិរកា ចំនួន ៣នាក់ និងភូមិអំបែងថ្ងៃ ១ម្នាក់។ ប្រធានកាកបាទក្រហមកម្ពុជា អ្នកស្រី ប៊ុន រ៉ានី ហ៊ុន សែន មានប្រសាសន៍ក្នុងពិធីសំណេះសំណាល និងចែកអំណោយដល់ប្រជាពលរដ្ឋ អ្នកដែលផ្ទុកមេរោគអេដស៍ នៅក្នុងបរិវេណវត្តរកា នៅរសៀលថ្ងៃទី១៣កុម្ភៈ ថា ក្នុងចំណោមអ្នកដែលស្លាប់ទាំង៤នាក់នោះ មានកុមារអាយុ៧ខែម្នាក់ និងមនុស្សចាស់អាយុ៧០ប្លាយចំនួន៣នាក់៖ នៅក្នុងពិធីនេះ មានអ្នកផ្ទុកមេរោគអេដស៍ ទាំងអ្នកកើតថ្មី និងអ្នកកើតចាស់ទូទាំងស្រុកសង្កែខេត្តបាត់ដំបង ចូលរួមនៅក្នុងវត្តរកា ប្រមាណជាង៩០០នាក់(៩២៤)។ ដោយម្នាក់ៗ ទទួលអំណោយពីកាកបាទក្រហមកម្ពុជាមានជាអាទិ៍ អង្គរ៥០គីឡូក្រាមមុងមួយ ភួយមួយ និងថវិកា១០ម៉ឺនរៀល។ អ្នកស្រី ប៊ុនរ៉ានី ហ៊ុន សែន ថ្លែងបន្តថា នៅថ្ងៃខាងមុខនឹងនាំអំណោយចែកអ្នកដែលផ្ទុកមេរោគអេដស៍ទូទាំងខេត្តបាត់ដំបងបន្តទៀត៕
|
2015-02-14T13:10:00+07:00
|
rfa.org
|
https://www.rfa.org/khmer/news/health/AIDS-carrier-at-Roka-was-died-02142015010123.html
|
f9a7fb27-b938-4583-ad16-58c5527d60d7
|
អត្រាអ្នកស្លាប់ដោយសារការប្រើប្រាស់ថ្នាំជក់នៅកម្ពុជានៅតែខ្ពស់គួរឱ្យបារម្ភនៅឡើយ
|
ក្រុមអ្នកធ្វើការប្រឆាំងនឹងថ្នាំជក់ថ្លែងថា អត្រាអ្នកស្លាប់ដោយសារការប្រើប្រាស់ថ្នាំជក់នៅកម្ពុជានៅតែខ្ពស់គួរឱ្យបារម្ភនៅឡើយ។ ក្នុងពេលផ្សព្វផ្សាយអំពីផលវិបាក និងការគ្រប់គ្រងថ្នាំជក់ ដល់មន្ត្រីនៅព្រឹទ្ធសភា នៅព្រឹកថ្ងៃទី ១២ កុម្ភៈ តំណាងអង្គការសុខភាពពិភពលោកប្រចាំកម្ពុជា លោកវេជ្ជបណ្ឌិត យ៉ិល ដារ៉ាវុធ បង្ហាញថា នៅលើពិភពលោក មានមនុស្សស្លាប់ដោយសារថ្នាំជក់ប្រមាណ ៦លាននាក់ក្នុងមួយឆ្នាំៗ។ ចំនួននេះ នឹងកើនដល់៨លាននាក់នៅឆ្នាំ ២០៣០។ នៅកម្ពុជាមានអ្នកស្លាប់ជាង ១ម៉ឺននាក់ក្នុងមួយឆ្នាំ ក្នុងចំណោមអ្នកជក់ និងចុកថ្នាំ សរុប២លាននាក់។ លោកវេជ្ជបណ្ឌិតឱ្យដឹងថា ការជក់បារី ឬចុកថ្នាំ សុទ្ធតែផ្ដល់ផលវិបាកធ្ងន់ធ្ងរដល់គ្រប់សរីរាង្គនៃរាងកាយ ដែលនាំឱ្យកើតជាជំងឺមហារីក។ ជាពិសេសជំងឺមហារីកជំងឺមហារីកសួត។ លោកវេជ្ជបណ្ឌិតបន្ថែមថា មិនត្រឹមតែអ្នកជក់ ឬចុកថ្នាំទេ សូម្បីតែអ្នកស្រូបផ្សែងបារីពីអ្នកជក់ ក៏អាចកើតជំងឺមហារីកខ្ពស់ដែរ។ ទាក់ទងនឹងការគ្រប់គ្រងថ្នាំជក់ រដ្ឋាភិបាលកម្ពុជាចេញអនុក្រឹត្យដំឡើងពន្ធលើបារី និងហាមមិនឱ្យផ្សព្វផ្សាយពាណិជ្ជកម្មបារីតាមវិទ្យុ និងទូរទស្សន៍ ឬផ្ទាំងផ្សព្វផ្សាយធំៗ។ ទោះជាដូច្នេះក្ដី នាយកចលនា ដើម្បីសុខភាពកម្ពុជា លោកវេជ្ជបណ្ឌិត មុំ គង់ មានប្រសាសន៍ថា ខាងឧស្សាហកម្មបារី នៅតែអាចផ្សព្វផ្សាយតាមទម្រង់ផ្សេងៗ ទៀត៖ ។ ក្រុមអ្នកធ្វើការប្រឆាំងនឹងថ្នាំជក់យល់ថា អនុក្រឹត្យនេះមិនទាន់គ្រប់គ្រាន់ទេ ហើយកំពុងជំរុញសភាឱ្យចេញសម្រាប់គ្រប់គ្រងថ្នាំជក់ឆាប់ៗ។ ក្នុងចំណោមប្រទេសសមាជិកអាស៊ានទាំង ១០ មានតែប្រទេសកម្ពុជាទេ ដែលមិនមានច្បាប់នេះ៕
|
2015-02-13T18:09:00+07:00
|
rfa.org
|
https://www.rfa.org/khmer/news/health/cigarrete-dead-rate-02132015060906.html
|
a85e8df3-6242-44cb-80b3-a44aae218cb6
|
ប្រធានមន្ទីរពេទ្យភ្នែកខេត្តតាកែវអំពាវនាវដល់ពលរដ្ឋឲ្យជួយកាត់បន្ថយអត្រាពិការភ្នែក
|
មន្ទីរពេទ្យភ្នែកខេត្តតាកែវ គឺជាមន្ទីរពេទ្យមួយទទួលការឧបត្ថម្ភមូលនិធិពីអង្គការក្នុងស្រុក និងក្រៅស្រុក រួមទាំងសប្បុរសជនខ្មែរនៅបរទេស ក្នុងគម្រោងកាត់បន្ថយភាពពិការភ្នែករបស់ប្រជាពលរដ្ឋខ្មែរក្រីក្រ។ ក៏ប៉ុន្តែ ប្រធានមន្ទីរពេទ្យនេះអះអាងថា ដើម្បីកាត់បន្ថយភាពពិការភ្នែកបានជោគជ័យលុះត្រាមានការចូលរួមពីប្រជាពលរដ្ឋផងទើបបានសម្រេច។ រៀងរាល់ថ្ងៃធ្វើការ នៅម៉ោង ៨ព្រឹក អ្នកគ្រូពេទ្យចាប់ប្រកាសលេខរៀងអ្នកជំងឺឲ្យចូលជួបគ្រូពេទ្យ។ អ្នកជំងឺស្ទើរគ្រប់វ័យជាង ១០០នាក់ ភាគច្រើននាំគ្នាធ្វើដំណើរមកពីខេត្តឆ្ងាយៗ រូតរះឲ្យបានមកដល់មន្ទីរពេទ្យមុនថ្ងៃរះ ដើម្បីចាប់លេខរៀងចូលជួបគ្រូពេទ្យបានមុនគេ។ ក្នុងចំណោមអ្នកជំងឺដែលមកព្យាបាល ព្រះសង្ឃព្រះនាម ធន មន្ត ព្រះជន្មប្រមាណ ៣០ឆ្នាំ បាននិមន្តមកតាំងពីខេត្តព្រះវិហារ ដោយចំណាយពេលធ្វើដំណើរពីរថ្ងៃ ទើបមកដល់មន្ទីរពេទ្យភ្នែកតាកែវ ដើម្បីព្យាបាលភ្នែកដែលរងរបួសដោយសារមុតដែកលួស៖ ។ ពេលកំពុងអង្គុយរង់ចាំចូលជួបគ្រូពេទ្យ អ្នកជំងឺទាំងឡាយបានសួរនាំគ្នាទៅវិញទៅមកអំពីប្រភេទ និងអាការៈជំងឺ។ អ្នកជំងឺខ្លះជាជាងផ្សារដែក ត្រូវដែកខ្ទាតមុតភ្នែក ខ្លះប្រាប់ថា ភ្នែកគាត់មុតស្លឹកស្រូវពេលរដូវច្រូតកាត់ ខ្លះទៀតជាអ្នកឃ្វាលគោ ត្រូវកន្ទុយគោបក់មុតគ្រាប់ភ្នែក ខណៈដែលអ្នកជំងឺចាស់ៗ ភាគច្រើនកើតជំងឺបាយភ្នែក ដោយសារវ័យចំណាស់ ឬដោយសារជំងឺផ្សេងៗ។ ដោយសម្គាល់ឃើញថា អ្នកជំងឺមានគ្រោះថ្នាក់ច្រើនដូច្នេះ ប្រធានមន្ទីរពេទ្យភ្នែកខេត្តតាកែវ លោក តែ សេរីបុណ្យ បានអំពាវនាវឲ្យប្រជាពលរដ្ឋទាំងអស់ចូលរួមកាត់បន្ថយអត្រាពិការភ្នែក ដោយសុំឲ្យគាត់ប្រុងប្រយ័ត្ន និងការពារភ្នែកផុតពីគ្រោះថ្នាក់ ពេលបំពេញការងារអ្វីមួយ៖ ។ លោកប្រធានមន្ទីរពេទ្យបានឲ្យតម្លៃភ្នែកថា ជាអវយវៈមួយយ៉ាងសំខាន់ក្នុងជីវិតរស់នៅ ដោយលោកលើកហេតុផលថា ក្នុងគ្រួសារនីមួយៗ បើមានអ្នកពិការភ្នែកម្នាក់នៅក្នុងផ្ទះហើយ ផ្ទះនោះត្រូវបាត់កម្លាំងពលកម្មយ៉ាងហោចពីរនាក់ គឺអ្នកពិការភ្នែកផ្ទាល់ និងអ្នកថែទាំដឹកដៃអ្នកពិការភ្នែកនោះ ដែលបញ្ហានេះធ្វើឲ្យសេដ្ឋកិច្ចគ្រួសារនោះធ្លាក់ខ្លួនក្រដោយងាយ។ តាមការស្រាវជ្រាវរបស់របស់រដ្ឋាភិបាលកន្លងមក អត្រាជំងឺភ្នែកចំពោះមនុស្សវ័យចាប់ពី ៥០ឆ្នាំឡើងគឺស្ត្រីមានចំនួន ៣,៥ភាគរយ និងបុរសជាង ២ភាគរយ ហើយបើគិតចំនួនទូទៅទាំងក្មេងទាំងចាស់មានចំនួន ០,៣៨ភាគរយនៃប្រជាជនសរុបជាង ១៤លាននាក់។ ទោះយ៉ាងណា លោក តែ សេរីបុណ្យ បញ្ជាក់ថា អត្រានេះទាបជាងប្រទេសជិតខាង។ មន្ទីរពេទ្យភ្នែកខេត្តតាកែវ ចាប់ផ្ដើមដំណើរការនៅឆ្នាំ២០០៧ ក្រោមការឧបត្ថម្ភមូលនិធិពីអង្គការក្រៅរដ្ឋាភិបាលក្នុង និងក្រៅស្រុក រួមទាំងជំនួយពីប្រទេសហុល្លង់ (Netherlands) និងអូស្ត្រាលី (Australia)។ លោក តែ សេរីបុណ្យ ឲ្យដឹងថា មន្ទីរពេទ្យនេះទទួលអ្នកជំងឺភ្នែកគ្រប់ប្រភេទ ប្រហែល ៤ម៉ឺននាក់ក្នុងមួយឆ្នាំៗ ក្នុងនោះអ្នកជំងឺវះកាត់ភ្នែកមានចំនួនពី ៣ ទៅ ៤ពាន់នាក់ មានបុគ្គលិកធ្វើការសរុប ៥៣នាក់ ក្នុងនោះមានលោកគ្រូ អ្នកគ្រូពេទ្យ ២០នាក់។ មន្ទីរពេទ្យចំណាយប្រាក់អស់ជាង ៣ម៉ឺនដុល្លារ ក្នុងមួយខែៗ សម្រាប់បុគ្គលិកថ្លៃថ្នាំ និងថ្លៃសេវាផ្សេងៗទៀត។ ទាក់ទងទៅនឹងប្រសិទ្ធភាពនៃការព្យាបាលវិញ លោកឲ្យដឹងថា ក្នុងចំណោមអ្នកជំងឺ ៣ ទៅ ៤ពាន់នាក់បានព្យាបាលវះកាត់ជាសះស្បើយ មានតែអ្នកជំងឺប្រហែល ២ ទៅ ៣ភាគរយប៉ុណ្ណោះ ដែលមិនបានជោគជ័យ ដោយសារតែអ្នកជំងឺទាំងនោះមានជំងឺផ្សេងៗ។ លោកថា ចំនួននេះត្រូវបានចាត់ទុកថា មានប្រសិទ្ធភាពខ្ពស់ បើប្រៀបធៀបទៅនឹងអត្រាកំណត់ព្យាបាលមិនមានប្រសិទ្ធភាពក្នុងកម្រិតទាបចំនួន ៥ភាគរយ កំណត់ដោយអង្គការសុខភាពពិភពលោក។ លោកឲ្យដឹងថា ក្នុងចំណោមអ្នកជំងឺភ្នែកទាំងអស់ មានអ្នកជំងឺបាយភ្នែក ៦០ភាគរយ។ តែក្នុងរយៈពេលមួយឆ្នាំនេះ មន្ទីរពេទ្យព្យាបាលមិនយកប្រាក់អ្នកជំងឺបាយភ្នែកមានអាយុចាប់ពី ៥០ឆ្នាំឡើងទៅ មកពីខេត្ត៦ជុំវិញខេត្តតាកែវ ទេ គឺខេត្តកែប កំពត កំពង់ស្ពឺ កំពង់ធំ ស្វាយរៀង ព្រៃវែង។ ក្រៅពីនេះ មន្ទីរពេទ្យតម្រូវឲ្យអ្នកជំងឺបង់ថ្លៃសេវា និងថ្លៃថ្នាំខ្លះ ដើម្បីរួមវិភាគទានទ្រទ្រង់ដល់មន្ទីរពេទ្យ។ បើតាមការសាកសួរអ្នកជំងឺ មន្ទីរពេទ្យបានបែងចែកអ្នកជំងឺជាពីរប្រភេទ គឺអ្នកជំងឺថ្មីនិងអ្នកជំងឺចាស់។ អ្នកជំងឺថ្មី មានន័យថា គាត់មិនដែលមកមន្ទីរពេទ្យនេះសោះ ត្រូវបង់ថ្លៃសេវាពិគ្រោះជំងឺ ៨ពាន់រៀល ខណៈអ្នកជំងឺចាស់បង់ថ្លៃពិគ្រោះជំងឺ ៥ពាន់រៀល។ ចំពោះថ្លៃថ្នាំពេទ្យ ឬថ្លៃព្យាបាល គិតផ្សេង គឺអ្នកជំងឺអាចបង់ថ្លៃចាប់ពី ១ម៉ឺន ទៅជាង ១ម៉ឺនរៀលសម្រាប់ថ្នាំបន្តក់ភ្នែក ចំណែកថ្លៃសេវាវះកាត់ភ្នែកអាចថ្លៃចាប់ពី ១០ម៉ឺន ដល់ប្រហែល ៣០ម៉ឺនរៀល តាមជំងឺធ្ងន់ស្រាល។ ទាក់ទងការបង់ថ្លៃសេវានេះ លោក តែ សេរីបុណ្យ បញ្ជាក់ថា មន្ទីរពេទ្យបានតម្រូវឲ្យអ្នកជំងឺជួយបង់ជាវិភាគទានសម្រាប់ទ្រទ្រង់ថវិកាមន្ទីរពេទ្យទៅអនាគត ចៀសវាងពឹងពាក់តែលើជំនួយពីក្រៅទាំងអស់ពេក៖ ។ ក្រៅពីផ្ដល់សេវាពិគ្រោះព្យាបាលអ្នកជំងឺ មន្ទីរពេទ្យភ្នែកខេត្តតាកែវ ដែលស្ថិតក្នុងបរិវេណមន្ទីរសុខាភិបាលខេត្តតាកែវ ក៏បានបើកវគ្គបណ្ដុះបណ្ដាលគ្រូពេទ្យភ្នែកធ្វើការតាមខេត្តនានាជាច្រើនវគ្គទៀត៕
|
2015-02-10T15:45:00+07:00
|
rfa.org
|
https://www.rfa.org/khmer/news/health/takeo-eye-hospital-02102015033425.html
|
a40026e8-a569-4c78-b557-ed8296e18379
|
ទស្សនរបស់រដ្ឋមន្ត្រីក្រសួងការបរទេសអាមេរិកចំពោះការថែរក្សាទន្លេមេគង្គ
|
រដ្ឋមន្ត្រីក្រសួងការបរទេសសហរដ្ឋអាមេរិក លោក ចន ឃែរី (John F. Kerry) កាលពីថ្ងៃទី២ ខែកុម្ភៈ បានសរសេរអត្ថបទមួយបញ្ចេញទស្សនៈពីការយល់ឃើញរបស់លោកចំពោះទន្លេមេគង្គ។ ក្នុងអត្ថបទដែលមានចំណងជើងថា «ពីទូកល្បាតយោធាទៅជាទន្លេមេគង្គប្រកបដោយនិរន្តរភាព» អតីតទាហានអាមេរិកាំងក្នុងសង្គ្រាមវៀតណាម ដែលធ្លាប់ធ្វើដំណើរតាមទន្លេមេគង្គរូបនេះបញ្ជាក់ថា ទន្លេមេគង្គគឺជាផ្លូវទឹកដ៏សំខាន់បំផុតមួយនៅលើពិភពលោក។ លោកថា គេចាំបាច់ត្រូវធ្វើឲ្យប្រាកដថា អនុភាពសេដ្ឋកិច្ចនិងបរិស្ថានទន្លេមេគង្គត្រូវគេថែរក្សាសម្រាប់ទុកឲ្យមនុស្សជំនាន់ក្រោយ។ ខាងក្រោមនេះ គឺជាខ្លឹមសារទាំងស្រុងដកស្រង់ចេញពីអត្ថបទរបស់លោក ចន ឃែរី៖ លោក ចន ឃែរី កាលពីជាង ៤ទសវត្សរ៍មុន គឺជាអនុនាវីឯកក្នុងកងនាវាដែលគេហៅថា «Brown-Water Navy»។ រូបលោកនិងមិត្តភ័ក្ដិបានធ្វើដំណើរតាមកប៉ាល់យោធាអាមេរិកាំងមួយលើដងទន្លេមេគង្គ។ បើទោះជាហ៊ុមព័ទ្ធដោយសង្គ្រាមក៏ដោយ ប៉ុន្តែនៅពេលស្ងាត់ម្តងៗ ពួកគាត់បានជាប់ស្នេហ៍ទៅនឹងសម្រស់ធម្មជាតិ និងអំណាចរបស់ទន្លេនោះ ក្នុងនោះនឹកទៅដល់សត្វក្របី អាហារសមុទ្រដែលពួកគាត់បានដោះដូរជាមួយអ្នកនេសាទ ព្រមទាំងព្រៃលិចទឹកដែលដុះតាមបណ្ដោយទន្លេ។ រយៈពេលជាយូរមកហើយ ផ្លូវទឹកសម្រាប់ធ្វើសង្គ្រាមទាំងនោះបានក្លាយជាផ្លូវទឹកសន្តិភាព និងពាណិជ្ជកម្ម ដែលក្នុងនោះទំនាក់ទំនងរវាងសហរដ្ឋអាមេរិក និងប្រទេសវៀតណាម បានលូតលាស់អស់រយៈពេល ២០ឆ្នាំមកហើយ។ ក្នុងពេលបច្ចុប្បន្ន ទន្លេមេគង្គកំពុងប្រឈមនឹងគ្រោះថ្នាក់ថ្មីនិងប្លែកមួយ ដែលគំរាមកំហែងដល់ជីវិតរស់នៅរបស់មនុស្សច្រើនពាន់នាក់ និងជាសញ្ញាហានិភ័យបម្រែបម្រួលអាកាសធាតុសម្រាប់ផែនដីទាំងមូល។ ការអភិវឌ្ឍ និងកំណើនមិនប្រកបដោយចិរភាពតាមបណ្ដោយទន្លេទាំងមូល កំពុងបង្កគ្រោះថ្នាក់ដល់សុខុមាលភាព និងការលូតលាស់យូរអង្វែងក្នុងតំបន់។ នៅក្នុងឆ្នាំ១៩៦៨ និង១៩៦៩ បើមើលពីនាវាល្បាត ពួកគាត់អាចមើលឃើញទន្លេមេគង្គពោរពេញដោយជីជាតិ ដែលសំខាន់សម្រាប់ជីវិត និងសេដ្ឋកិច្ចរបស់ពលរដ្ឋក្នុងសហគមន៍នៅតាមបណ្ដោយច្រាំងទន្លេ។ ក្នុងដំណើរទស្សនកិច្ចរបស់លោកច្រើនលើកច្រើនសាទៅកាន់តំបន់មេគង្គ ក្នុងនាមជាសមាជិកព្រឹទ្ធសភា និងរដ្ឋមន្ត្រីក្រសួងការបរទេសនៅពេលក្រោយមក លោកបានមើលឃើញសហរដ្ឋអាមេរិក និងប្រទេសក្នុងភូមិភាគអាស៊ីអាគ្នេយ៍ធ្វើការជាមួយគ្នាដើម្បីបន្តការអភិវឌ្ឍ ជំរុញសេដ្ឋកិច្ចក្នុងតំបន់ និងថែរក្សាបរិស្ថាន។ ទោះជាមានកិច្ចប្រឹងប្រែងនេះក្តី ទន្លេមេគង្គកំពុងឋិតក្រោមការគំរាមកំហែង។ កំណើនតម្រូវការផ្នែកថាមពល ចំណីអាហារ និងទឹកនៅតាមបណ្ដោយទន្លេមេគង្គដែលមានប្រវែង ២.៧០០ ម៉ាល (mile) ឬស្មើប្រមាណ ៤.៣២០គីឡូម៉ែត្រ កំពុងតែបំផ្លាញប្រព័ន្ធអេកូឡូស៊ី និងជីវិតរស់នៅរបស់ពលរដ្ឋ ២៤០លាននាក់។ ការអភិវឌ្ឍមិនប្រកបដោយចិរភាព និងកំណើនអភិវឌ្ឍន៍ទំនប់វារីអគ្គិសនី កំពុងធ្វើឲ្យប៉ះពាល់ដល់តម្រូវការអាហារ និងទឹករបស់មនុស្សរាប់រយលាននាក់ដែលពឹងផ្អែកលើទន្លេមេគង្គ។ អ្វីទៅជាគ្រោះថ្នាក់? នៅកម្ពុជា ទន្លេមេគង្គធ្វើឲ្យមានជីវចម្រុះសម្បូរបែបដែលផ្ដល់ប្រូតេអ៊ីនក្នុងប្រទេសមួយនេះ ប្រមាណជាង ៦០%។ នៅវៀតណាម ទន្លេមេគង្គគឺជាប្រព័ន្ធស្រោចស្រពសម្រាប់ដំណាំស្រូវដែលចិញ្ចឹមសេដ្ឋកិច្ចលូតលាស់យ៉ាងលឿនរហ័សរបស់ប្រទេសមួយនេះ។ សម្រាប់តំបន់ទាំងមូល ទន្លេមេគង្គគឺជាសរសៃឈាមដ៏សំខាន់មួយសម្រាប់បម្រើដល់វិស័យដឹកជញ្ជូន កសិកម្ម និងបង្កើតថាមពល។ ទន្លេមេគង្គគឺជាគូប្រជែងរបស់ទន្លេអាម៉ាហ្សូនក្នុងផ្នែកជីវចម្រុះ។ ត្រីរាជយក្សនិងត្រីផ្សោត គឺមានតែមួយគត់នៅក្នុងទន្លេមេគង្គ ហើយអ្នកវិទ្យាសាស្ត្រកំពុងតែរកឃើញប្រភេទរុក្ខជាតិ និងត្រីផ្សេងទៀតនៅទីនោះ។ ប្រភេទត្រីដែលទើបរកឃើញថ្មីៗទាំងអស់នេះនៅថ្ងៃខាងមុខ នឹងអាចក្លាយជាឱសថសង្គ្រោះជីវិតថ្មីយ៉ាងពិតប្រាកដ។ បញ្ហាប្រឈមគឺមានជាក់ច្បាស់។ តំបន់មេគង្គទាំងមូលត្រូវអនុវត្តយុទ្ធសាស្ត្រទូលំទូលាយដែលធានាថា កំណើននៅថ្ងៃអនាគតនឹងមិនធ្វើឲ្យប៉ះពាល់ខ្យល់បរិសុទ្ធ ទឹកស្អាត និងប្រព័ន្ធអេកូឡូស៊ីប្រកបដោយផាសុកភាពនោះឡើយ។ ជោគវាសនានៃតំបន់នេះ ក៏នឹងផ្ដល់ផលប្រយោជន៍ដល់ប្រជាជនដែលរស់នៅឆ្ងាយផងដែរ។ ឧទាហរណ៍ ពាណិជ្ជកម្មរបស់អាមេរិកជាមួយប្រទេសក្នុងតំបន់កើនឡើងចំនួន ៤០% ពីឆ្នាំ២០០៨ ដល់ឆ្នាំ២០១៤។ និន្នាការនេះមានន័យថា បង្កើតការងារបន្ថែមសម្រាប់ពលរដ្ឋអាមេរិក និងកំណើនសេដ្ឋកិច្ចចេះតែបន្តសម្រាប់ប្រទេសនៅអាស៊ីអាគ្នេយ៍។ ប្រឈមនឹងបញ្ហានេះ ទាមទារឲ្យយើងធ្វើការជាមួយប្រទេសទាំងអស់ក្នុងតំបន់ ដើម្បីដោះស្រាយនូវតម្រូវការអភិវឌ្ឍន៍ពិតប្រាកដ ស្របពេលដែលយើងត្រូវធ្វើការដើម្បីនិរន្តរភាពបរិស្ថាន។ វាទាមទារឲ្យមានទិន្នន័យច្បាស់លាស់សម្រាប់ធ្វើការវិភាគត្រឹមត្រូវ និងការធ្វើផែនការ ការវិនិយោគប្រកបដោយភាពឆ្លាតវៃ មេដឹកនាំខ្លាំង និងស្ថាប័នប្រសិទ្ធភាព ដើម្បីគ្រប់គ្រងធនធានសំបូរបែបសម្រាប់បម្រើដល់ផលប្រយោជន៍របស់មនុស្សគ្រប់គ្នាក្នុងតំបន់។ ក្នុងន័យនេះ អាមេរិកចូលរួមជាមួយប្រទេសកម្ពុជា ឡាវ មីយ៉ាន់ម៉ា ថៃ និងវៀតណាម បង្កើតការផ្ដួចផ្ដើមគំនិតសម្រាប់ទន្លេមេគង្គក្រោម។ គោលដៅនៃការផ្ដួចផ្ដើមគំនិតនេះ គឺបង្កើតទស្សនៈរួមអំពីកំណើន និងឱកាសដែលទទួលស្គាល់តួនាទីរបស់ទន្លេមេគង្គ ថាជាម៉ាស៊ីនជំរុញសេដ្ឋកិច្ច និងជាកន្លែងមួយសម្រាប់បរិស្ថាន។ ដោយសារកត្តានេះហើយ ទើបនៅក្នុងសប្ដាហ៍នេះ គឺនៅថ្ងៃទី២ និងទី៣ ខែកុម្ភៈ រដ្ឋាភិបាលអាមេរិក និងឡាវ ធ្វើជាសហប្រធាននៃកិច្ចប្រជុំដ៏ធំមួយសម្រាប់មន្ត្រីជាន់ខ្ពស់មកពីប្រទេសទាំង៥ នៃទន្លេមេគង្គក្រោមពីសហរដ្ឋអាមេរិក និងសហភាពអឺរ៉ុប។ កិច្ចប្រជុំនេះធ្វើឡើងនៅទីក្រុងប៉ាក់សេ ប្រទេសឡាវ កន្លែងដែលទន្លេមេគង្គ និងទន្លេសេដន (Xe Don) ប្រសព្វគ្នា។ កិច្ចប្រជុំនេះក៏នឹងមានការចូលរួមដោយតំណាងវិស័យឯកជន និងម្ចាស់ជំនួយ ដូចជាធនាគារអភិវឌ្ឍន៍អាស៊ី ដើម្បីពិភាក្សាលើផែនការសម្រាប់និរន្តរភាពនៅថ្ងៃអនាគត។ ក្នុងកិច្ចប្រជុំនោះ យើងនឹងដាក់ចេញនូវគម្រោងមួយហៅថា ការផ្ដួចផ្ដើមគំនិតថាមពលទន្លេមេគង្គប្រកបដោយចិរភាព។ គម្រោងនេះលើកទឹកចិត្តប្រទេសក្នុងតំបន់ឲ្យអភិវឌ្ឍន៍កម្មវិធីដែលនឹងតម្រង់ទិសវិនិយោគរបស់ពួកគេឆ្ពោះទៅកាន់ការបង្កើតថាមពលថ្មី និងធនធានដទៃទៀតដែលមិនធ្វើឲ្យប៉ះពាល់ដល់បរិស្ថាន។ នេះមិនមែនជាការចង្អុលបង្ហាញផ្លូវអភិវឌ្ឍន៍សម្រាប់ប្រទេសទាំងនេះទេ។ ផ្ទុយទៅវិញ វាជារឿងដែលសហរដ្ឋអាមេរិក និងប្រទេសដទៃទៀតត្រូវធ្វើការជាមួយគ្នាជាដៃគូ ដើម្បីបង្កើតគោលការណ៍ណែនាំស្ដីពីការអភិវឌ្ឍន៍ និងការវិនិយោគដែលមានលក្ខណៈស៊ីគ្នា ដើម្បីធានាឲ្យមានសេដ្ឋកិច្ចនិងបរិស្ថានល្អតាមបណ្ដោយដងទន្លេ។ ភាពជាដៃគូនេះ គឺជាផ្នែកមួយយ៉ាងសំខាន់នៃកិច្ចប្រឹងប្រែងរបស់លោកប្រធានាធិបតីអាមេរិក បារ៉ាក់ អូបាម៉ា (Barack Obama) និងរដ្ឋបាលរបស់គាត់ទាំងមូល ក្នុងការគាំទ្រប្រជាជនក្នុងតំបន់អាស៊ីប៉ាស៊ីហ្វិក និងជាសញ្ញាបន្ថែមទៀតនៃការប្ដេជ្ញាចិត្តរបស់អាមេរិក ដើម្បីជួយដល់ប្រទេសដែលមានសេដ្ឋកិច្ចរស់រវើក និងជាប្រទេសប្រជាធិបតេយ្យដែលកំពុងតែរះ។ សម្រាប់ប្រជាជនអាមេរិក និងប្រជាជននៅតំបន់អាស៊ីអាគ្នេយ៍ក្នុងជំនាន់លោក ទន្លេមេគង្គគឺជានិមិត្តរូបនៃជម្លោះ ប៉ុន្តែក្នុងពេលបច្ចុប្បន្ន វាអាចជានិមិត្តរូបនៃកំណើនចិរភាព និងការគ្រប់គ្រងល្អ៕
|
2015-02-07T15:25:00+07:00
|
rfa.org
|
https://www.rfa.org/khmer/news/health/jonh-kerry-view-on-the-mekong-river-02072015032340.html
|
5785309f-a927-46e1-9bda-ead51399a643
|
សមាជិកក្រុមប្រឹក្សាស្នើត្រួតពិនិត្យសកម្មភាពគ្រូពេទ្យនៅមន្ទីរពេទ្យបង្អែកខេត្តព្រះសីហនុ
|
សមាជិកក្រុមប្រឹក្សាខេត្តព្រះសីហនុ ទទូចដល់មន្ត្រីស្ថាប័នពាក់ព័ន្ធ ឲ្យចុះអង្កេត ឬត្រួតពិនិត្យសកម្មភាពការងាររបស់ក្រុមគ្រូពេទ្យមួយចំនួន ដែលបម្រើការងារនៅក្នុងមន្ទីរពេទ្យបង្អែកខេត្តព្រះសីហនុ ដែលយកម៉ោងធ្វើការងាររដ្ឋ ទៅធ្វើការងារឲ្យពេទ្យឯកជនបម្រើប្រយោជន៍ផ្ទាល់ខ្លួន។ សារអំពាវនាវនេះ កើតឡើងនៅគ្រាមានគ្រូពេទ្យជំនាញមួយចំនួននៅមន្ទីរពេទ្យនេះ បានយកម៉ោងរដ្ឋបាលរបស់រដ្ឋ ចេញទៅបម្រើការងារឲ្យមន្ទីរពេទ្យឯកជន និងមិនគិតការងារព្យាបាលអ្នកជំងឺដែលមករកសេវាព្យាបាលនៅមន្ទីរពេទ្យខេត្តព្រះសីហនុ នាពេលកន្លងមក។ សមាជិកក្រុមប្រឹក្សាខេត្តព្រះសីហនុ មកពីគណបក្សសង្គ្រោះជាតិ លោក សុខ សាវ៉ាត បានរកឃើញថា មានគ្រូពេទ្យមួយចំនួនដែលបម្រើការនៅក្នុងមន្ទីរពេទ្យខេត្តព្រះសីហនុ បានយកម៉ោងធ្វើការងាររដ្ឋទៅបម្រើការងារឯកជននៅតាមគ្លីនិកផ្ទាល់ខ្លួន ឬធ្វើការងារខាងក្រៅមន្ទីរពេទ្យនេះ។ ក្រុមគ្រូពេទ្យទាំងនោះតែងបំផុសឲ្យអ្នកជំងឺចេញទៅព្យាបាលនៅពេទ្យឯកជនរបស់ខ្លួន ជាដើម។ ផ្ដើមពីបញ្ហានេះ លោក សុខ សាវ៉ាត បានស្នើដល់ក្រសួង ឬស្ថាប័នពាក់ព័ន្ធ ត្រូវចុះអង្កេត ឬតាមដានសកម្មភាពការងាររបស់ក្រុមគ្រូពេទ្យដែលអសកម្មការងារ នៅមន្ទីរពេទ្យបង្អែកខេត្តព្រះសីហនុ ហើយអាងខ្នងបង្អែកកាងការពារ៖ ។ គ្រូពេទ្យមួយចំនួនកំពុងបម្រើការនៅក្នុងមន្ទីរពេទ្យខេត្តព្រះសីហនុ ស្នើមិនបញ្ចេញឈ្មោះ ឲ្យដឹងថា ពិតជាមានគ្រូពេទ្យឯកទេសមួយចំនួនបានយកពេលម៉ោងធ្វើការងាររដ្ឋ ទៅបម្រើការងារនៅមន្ទីរពេទ្យឯកជនផ្ទាល់ខ្លួន ឬធ្វើការងារក្រៅពិតមែន។ ហើយថា គ្រូពេទ្យមួយចំនួននោះ បានត្រឹមមកស៊ីញេអវត្តមានមួយភ្លែត រួចក៏ចេញបាត់ និងមានគ្រូពេទ្យខ្លះទៀតដែលមានមន្ទីរព្យាបាលផ្ទាល់ខ្លួន មិនបានមកប្រចាំការតាមកាលវិភាគយាមកាមនៅមន្ទីរពេទ្យនេះក៏មាន ទោះត្រូវម៉ោងប្រចាំការក៏ដោយ។ ទោះជាបែបនេះក្តី ប្រជាពលរដ្ឋភាគច្រើនដែលទៅទទួលសេវាព្យាបាលនៅមន្ទីរពេទ្យនេះ បានថ្លែងសាទរចំពោះសេវាព្យាបាលនៅមន្ទីរពេទ្យបង្អែកខេត្តព្រះសីហនុ ពេលបច្ចុប្បន្ននេះ។ ពលរដ្ឋខ្លះឲ្យដឹងថា ចំពោះពលរដ្ឋក្រីក្រខ្វះលទ្ធភាពព្យាបាល ត្រូវអ្នកគ្រប់គ្រងមន្ទីរពេទ្យនេះមិនយកថ្លៃសេវាព្យាបាលទេ និងទទួលសេវាព្យាបាលដោយមិនរើសអើង នៅពេលអ្នកជំងឺបានបញ្ជូនមកដល់មន្ទីរពេទ្យនេះ។ យ៉ាងនេះក្តី អ្នកជំងឺខ្លះទៀតក៏បានរអ៊ូរទាំថា មានពេលខ្លះមន្ទីរពេទ្យនេះមិនមានគ្រូពេទ្យប្រចាំការទេ គឺនៅពេលអ្នកជំងឺបានបញ្ជូនមកដល់មន្ទីរពេទ្យនេះ ព្រោះគ្រូពេទ្យជំនាញខ្លះបានចេញទៅធ្វើការងារនៅមន្ទីរពេទ្យឯកជនជាដើម។ ទាក់ទិនបញ្ហានេះ លោក សេង ណុង ប្រធានមន្ទីរពេទ្យបង្អែកខេត្តព្រះសីហនុ ទទួលស្គាល់ថា ពិតជាមានបុគ្គលិកពេទ្យរបស់ខ្លួនមិនគោរពម៉ោងធ្វើការងារបានត្រឹមត្រូវពិតមែន។ លោកថា ភាគច្រើននៃគ្រូពេទ្យអសកម្មការងារទាំងនោះ គឺពួកគាត់មានមន្ទីរព្យាបាលឯកជនផ្ទាល់ខ្លួន ឬចេញធ្វើការងារនៅខាងក្រៅ ហើយមិនអាចថាស្តីបានទេ ព្រោះពួកគាត់អាងខ្នងបង្អែកជាអ្នកធំរង់ចាំកាងការពារ។ ជាងនេះលោកថា ក្រុមគ្រូពេទ្យអសកម្មការងារខ្លះនៅពេលរូបលោករឹតបន្តឹងម៉ោងរដ្ឋបាលធ្វើការងាររដ្ឋ ពួកគេមិនសប្បាយចិត្ត ឬឈានដល់បាចខិត្តប័ណ្ណរិះគន់សកម្មភាពដឹកនាំរបស់លោកថែមទៀតនាពេលកន្លងមក៖ ។ បញ្ហានេះដែរ លោក ឈិត សុខុន អភិបាលខេត្តព្រះសីហនុ មានប្រសាសន៍នៅក្នុងកិច្ចប្រជុំសាលាខេត្តព្រះសីហនុ ដើមខែកុម្ភៈ ថា ក្រុមគ្រូពេទ្យទាំងឡាយណាដែលអសកម្មការងារ ហើយចង់មានតួនាទីដឹកនាំនៅក្នុងមន្ទីរពេទ្យខេត្តនេះ នឹងមិនអាចដំឡើងតួនាទីជូនបានទេ ព្រោះគ្រូពេទ្យទាំងនោះគ្មានក្រមសីលធម៌ជាគ្រូពេទ្យ និងអសកម្មការងារ ដោយយកម៉ោងរដ្ឋទៅបម្រើការងារឯកជនជាប្រយោជន៍ផ្ទាល់ខ្លួន។ កន្លងមកនេះ មានក្រុមគ្រូពេទ្យមិនបង្ហាញអត្តសញ្ញាណចំនួនជាង ៣០នាក់ បានដាក់ពាក្យប្ដឹង និងបាចខិត្តប័ណ្ណជាបន្តបន្ទាប់ ប្ដឹង លោក សេង ណុង ប្រធានមន្ទីរពេទ្យខេត្តព្រះសីហនុ ទៅកាន់ក្រសួងសុខាភិបាល និងស្ថាប័នពាក់ព័ន្ធមួយចំនួនទៀត ដោយចោទថា សកម្មភាពដឹកនាំរបស់ប្រធានមន្ទីរពេទ្យរូបនេះមានអំពើពុករលួយ និងនាំឲ្យមន្ទីរពេទ្យនេះបាត់ចំណូល ឬអន់ថយ ជាដើម។ ប៉ុន្តែការចោទនេះ លោក សេង ណុង បញ្ជាក់ថា ក្នុងចំណោមអ្នកប្ដឹងរូបលោក គឺគ្រូពេទ្យទាំងនោះមិនសូវមកធ្វើការនៅក្នុងមន្ទីរពេទ្យនេះទេ និងបានចេញទៅធ្វើការនៅតាមមន្ទីរពេទ្យឯកជន ឬមានគ្រូពេទ្យខ្លះមានពេទ្យឯកជនផ្ទាល់ខ្លួនថែមទៀត។ យ៉ាងណាក៏ដោយ តាមរបាយការណ៍ស្ដីពីលទ្ធផលស្រាវជ្រាវបាតុភាពនៅមន្ទីរពេទ្យខេត្តព្រះសីហនុ របស់ប្រតិភូនៃក្រុមអធិការកិច្ចក្រសួងសុខាភិបាល ដឹកនាំដោយលោកវេជ្ជបណ្ឌិត សន សំអឿន ប្រធានបេសកកម្ម កាលពីខែធ្នូ ឆ្នាំ២០១៤ ដែលបានចុះអង្កេតពីភាពមិនប្រក្រតីទៅតាមពាក្យបណ្ដឹងរបស់ក្រុមគ្រូពេទ្យអនាមិកជាង ៣០នាក់ បានបង្ហាញថា ក្នុងចំណោមគ្រូពេទ្យចំនួន ១០០នាក់ ចម្លើយពេញចិត្តសកម្មភាពដឹកនាំរបស់ លោក សេង ណុង ប្រធានមន្ទីរពេទ្យខេត្តព្រះសីហនុ មានចំនួន ៨៣នាក់ មិនពេញចិត ១៤នាក់ និងគ្មានចម្លើយ ៣នាក់៕
|
2015-02-06T18:55:00+07:00
|
rfa.org
|
https://www.rfa.org/khmer/news/health/Referral-Hospital-in-preahsihanouk-02062015064730.html
|
1ed26cac-1bfc-4b93-bb72-656a1697c938
|
មន្ទីរពេទ្យខេត្តតាកែវព្យាបាលជំងឺភ្នែកឡើងបាយដោយឥតគិតថ្លៃជូនពលរដ្ឋ៦ខេត្ត
|
ប្រធានមន្ទីរពេទ្យភ្នែកខេត្តតាកែវ នៅថ្ងៃទី១ កុម្ភៈ អំពាវនាវឲ្យមនុស្សមានវ័យចាប់ពី ៥០ឆ្នាំឡើងទៅ រស់នៅក្នុងខេត្តចំនួន៦ មកទទួលសេវាវះកាត់បាយភ្នែក ឬភ្នែកឡើងបាយដោយឥតគិតថ្លៃ ចាប់ពីថ្ងៃនេះតទៅ ដោយមន្ទីរពេទ្យថែមទាំងចេញថ្លៃធ្វើដំណើរ និងថ្លៃបាយទឹកក្នុងពេលស្នាក់នៅព្យាបាលក្នុងមន្ទីរពេទ្យទៀតផង។ ប្រធានមន្ទីរពេទ្យភ្នែកខេត្តតាកែវ លោកគ្រូពេទ្យ តែ សេរីបុណ្យ បញ្ជាក់ថា អ្នកជំងឺបាយភ្នែករស់នៅខេត្តទាំង៦ ដែលអាចអញ្ជើញមកទទួលសេវាព្យាបាលវះកាត់ដោយឥតគិតថ្លៃនោះ គឺអ្នករស់នៅខេត្តកែប កំពត កំពង់ស្ពឺ ស្វាយរៀង ព្រៃវែង និងខេត្តកំពង់ធំ។ លោកឲ្យដឹងថា អ្នកជំងឺត្រូវយកឯកសារបញ្ជាក់អំពីអាយុ និងលំនៅឋានជាប់មកជាមួយ ដើម្បីបង្ហាញលោកគ្រូពេទ្យ ទើបមន្ទីរពេទ្យចេញថ្លៃធ្វើដំណើរ ថ្លៃស្នាក់នៅ និងថ្លៃព្យាបាលបាន៖ ។ លោកគ្រូពេទ្យ តែ សេរីបុណ្យ ដែលអះអាងថា សេវាព្យាបាលដោយឥតគិតថ្លៃនេះនឹងអាចដំណើរការបានប្រហែលរយៈពេលមួយឆ្នាំនោះ ឲ្យដឹងថា អ្នកជំងឺបាយភ្នែកអាចចំណាយពេលស្នាក់នៅក្នុងមន្ទីរពេទ្យរយៈពេលមួយយប់ ដើម្បីធ្វើការវះកាត់ ហើយមន្ទីរពេទ្យមានបន្ទប់សម្រាប់ឲ្យស្នាក់នៅ ក៏ប៉ុន្តែលោកថា អ្នកជំងឺត្រូវយកកន្ទេលមុងភួយសម្រាប់ខ្លួនឯង។ ចំពោះបាយទឹកវិញ អ្នកជំងឺអាចទទួលទាននៅអាហារដ្ឋានក្នុងមន្ទីរពេទ្យបានបីពេលក្នុងមួយថ្ងៃ ដោយចេញប្រាក់ខ្លួនឯងមុនសិន ចាំមន្ទីរពេទ្យទូទាត់សងវិញពេលចេញមកផ្ទះ ឬក៏អ្នកជំងឺអាចយកអង្ករ និងម្ហូបអាហារមកចម្អិនខ្លួនឯងក្នុងមន្ទីរពេទ្យក៏បាន។ ទាក់ទងទៅនឹងការសម្គាល់ និងមូលហេតុនៃជំងឺបាយភ្នែកវិញ លោកគ្រូពេទ្យ តែ សេរីបុណ្យ ថា ជំងឺនេះងាយចំណាំណាស់ ចាស់ៗស្រុកស្រែភាគច្រើនគាត់ដឹងច្បាស់អំពីជំងឺនេះ៖ ។ គេហទំព័ររបស់ក្រសួងសុខាភិបាល បង្ហាញថា ជំងឺភ្នែកទូទៅ គឺជំងឺស្រួចស្រាល់មួយក្នុងចំណោមជំងឺ ១០មុខ ដែលស្រួចស្រាល់កម្រិតខ្ពស់បំផុត ក៏ប៉ុន្តែអត្រាភាគរយនៃគ្រោះថ្នាក់របស់ជំងឺភ្នែកឋិតនៅកម្រិតទាប បើប្រៀបធៀបទៅនឹងជំងឺផ្សេងទៀតទាំង ១០នោះ។ អត្រាគ្រោះថ្នាក់នៃជំងឺភ្នែកឋិតក្នុងកម្រិត ៣,២% ប្រៀបធៀបទៅនឹងអត្រាគ្រោះថ្នាក់ដោយសារលើសឈាមមានចំនួន ២,៣% ដែលជាអត្រាទាបជាងគេបំផុត។ ការពង្រីកសេវាព្យាបាលបាយភ្នែកដោយឥតគិតថ្លៃដល់ខេត្តទាំង៦ នេះ គឺដោយសារមន្ទីរពេទ្យភ្នែកខេត្តតាកែវ ទទួលបានប្រាក់ជំនួយពីរដ្ឋាភិបាលអាល្លឺម៉ង់ (Germany) និងសហការជាមួយក្រសួងសុខាភិបាល រួមទាំងមានជំនួយផ្នែកបច្ចេកទេស និងថ្នាំពេទ្យពីអង្គការដៃគូក្នុងស្រុកមួយចំនួន ដូចជា អង្គការអាក់ហ្សិន ហ្វ័រ ហ៊ែលភ៍ (Action For Help) នេះបើតាមការអះអាងរបស់លោកគ្រូពេទ្យ តែ សេរីបុណ្យ៕
|
2015-02-03T11:55:00+07:00
|
rfa.org
|
https://www.rfa.org/khmer/news/health/Takeo-eyes-hospital-appeals-for-senior-people-in-6-provinces-to-get-Cataract-surgery-for-free-02022015234134.html
|
94bfd4ea-62d6-4af3-9da3-fb9793b27ea7
|
អ្នកភូមិរកា២នាក់ដែលមានផ្ទុកមេរោគអេដស៍បានស្លាប់
|
អ្នកភូមិរកា ពីរនាក់ក្នុងគ្រួសារពីរដាច់ដោយឡែកពីគ្នា ក្នុងចំណោមអ្នកផ្ទុកមេរោគអេដស៍ជាង ២០០នាក់ នៅឃុំរកា ខេត្តបាត់ដំបង បានស្លាប់កាលពីពេលថ្មីៗនេះ។ លោកយាយ ជឹម ធឿក អាយុ ៧៣ឆ្នាំ ដែលមានជំងឺរបេងរ៉ាំរ៉ៃ និងមានផ្ទុកមេរោគអេដស៍ បានស្លាប់កាលពីថ្ងៃទី២៣ ខែមករា។ ចំណែកទារិកាម្នាក់ទៀតអាយុ ៦ខែ ឈ្មោះ ស៊ន លីហ្សា បានស្លាប់កាលពីថ្ងៃពុធ ទី២៨ ខែមករា កន្លងមកនេះ។ សូមស្ដាប់ លោក ហ៊ុំ ចំរើន ដែលបានជួបសាកសួរផ្ទាល់ពីក្រុមគ្រួសារសពទាំងពីរនាក់កាលពីយប់ថ្ងៃសុក្រ ទី៣០ ខែមករា មានសេចក្តីរាយការណ៍ដូចតទៅ៖
|
2015-01-31T12:00:00+07:00
|
rfa.org
|
https://www.rfa.org/khmer/news/health/two-roka-villagers-died-01312015033529.html
|
75f0123f-b12f-4953-bd4f-50238a7b18b7
|
ក្រសួងសុខាភិបាលប្រកាសលុបបំបាត់សេវាក្រៅប្រព័ន្ធ
|
រដ្ឋមន្ត្រីក្រសួងសុខាភិបាលប្រកាសថា នឹងលុបបំបាត់សេវាក្រៅប្រព័ន្ធសុខាភិបាលចោលបន្ទាប់ពីរកឃើញថា ពលរដ្ឋចំនួន ២២៦នាក់នៅខេត្តបាត់ដំបង កំពុងឆ្លងមេរោគអេដស៍ដោយគ្រូពេទ្យគ្មានអាជ្ញាប័ណ្ណ។ ប៉ុន្តែអ្នកវិភាគសង្គមយល់ថា វិធានការនេះមិនអាចទៅរួចឡើយ។ ក្រៅពីប្រកាសថា នឹងពង្រឹងប្រព័ន្ធសុខាភិបាល រដ្ឋមន្ត្រីក្រសួងសុខាភិបាល ព្រមានលុបបំបាត់ចោលសេវាក្រៅប្រព័ន្ធសុខាភិបាល។ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង មានប្រសាសន៍ថា ក្រសួងសុខាភិបាលនឹងប្រមូលតួលេខពិតប្រាកដនៃសេវាក្រៅប្រព័ន្ធ រួចហើយនឹងលុបបំបាត់សេវានោះចោល។ លោករដ្ឋមន្ត្រីបន្តថា នឹងរើសបុគ្គលិកពេទ្យបន្ថែមទៀត ពង្រីកមន្ទីរពេទ្យ ដើម្បីផ្ដល់សេវាដល់ពលរដ្ឋឲ្យកាន់តែប្រសើរ។ ជាងនេះទៅទៀត លោកទាមទារឲ្យពលរដ្ឋទៅពិនិត្យព្យាបាលជំងឺនៅមន្ទីរពេទ្យដែលមានអាជ្ញាប័ណ្ណត្រឹមត្រូវ៖ ។ ការចូលបំភ្លឺរបស់រដ្ឋមន្ត្រីក្រសួងសុខាភិបាលនៅរសៀលថ្ងៃទី២៧ ខែមករា តបតាមការកោះអញ្ជើញរបស់គណៈកម្មការទី៨រដ្ឋសភាទទួលបន្ទុកសុខាភិបាល និងសង្គមកិច្ចដែលផ្តោតសំខាន់លើប្រធានបទ ការរីករាលដាលមេរោគអេដស៍នៅឃុំរកា ស្រុកសង្កែ ខេត្តបាត់ដំបង។ ព័ត៌មានដំបូងរកឃើញថា គ្រូពេទ្យគ្មានអាជ្ញាប័ណ្ណម្នាក់ជាដើមចមនៃបញ្ហានេះ។ ផ្ទុយពីការលើកឡើងរបស់រដ្ឋមន្ត្រីក្រសួងសុខាភិបាល ថានឹងលុបបំបាត់សេវាក្រៅប្រព័ន្ធសុខាភិបាល អ្នកសិក្សាស្រាវជ្រាវសង្គម លោកបណ្ឌិត កែម ឡី យល់ថា វិធានការនេះមិនអាចធ្វើទៅរួចឡើយ ព្រោះក្រុមសេវាក្រៅប្រព័ន្ធមានច្រើន និងបានចូលរួមចំណែកក្នុងវិស័យសុខាភិបាលយ៉ាងសំខាន់។ លោក កែម ឡី យល់ថា ក្រសួងគួរបណ្ដុះបណ្ដាលអ្នកទាំងនោះបន្ថែម និងពង្រឹងប្រព័ន្ធគ្រប់គ្រងក្រុមទាំងនោះដោយច្បាប់ដែលមានប្រសិទ្ធភាព៖ ។ ក្រៅពីព្រមានលុបសេវាក្រៅព័ន្ធសុខាភិបាលចោល លោករដ្ឋមន្ត្រី ម៉ម ប៊ុនហេង ថា ក្រសួងមាននឹងជ្រើសរើសគ្រូពេទ្យបន្ថែមជាង ១.៥០០នាក់ ខណៈដែលគ្រូពេទ្យសព្វថ្ងៃមានជាង ២ម៉ឺននាក់ និងដំឡើងប្រាក់បៀវត្សជួនក្រុមគ្រូពេទ្យជាដើម។ ប្រធានគណៈកម្មការទី៨នៃរដ្ឋសភា អ្នកស្រី កែ សុវណ្ណរតន៍ ទាមទារឲ្យក្រសួងសុខាភិបាល អនុវត្តការការងារតាមច្បាប់ដើម្បីបង្ការចំពោះគ្រូពេទ្យគ្មានច្បាប់ និងទប់ស្កាត់អំពើពុករលួយក្នុងសុខាភិបាល។ អ្នកស្រីបន្តថា រដ្ឋាភិបាលត្រូវតែរឹតបន្តឹងលើប្រព័ន្ធសុខាភិបាល ដើម្បីឲ្យគ្រូពេទ្យផ្តល់សេវាដល់ប្រជាពលរដ្ឋដែលមានភាពល្អប្រសើរ៖ ។ បន្ថែមពីប្រសាសន៍រដ្ឋមន្ត្រីក្រសួងសុខាភិបាល អ្នកស្រី កែ សុវណ្ណរតន៍ ស្នើឲ្យក្រសួងសុខាភិបាលមិនត្រឹមមានវិធានការចំពោះក្រុមគ្រូពេទ្យគ្មានច្បាប់នោះទេ ប៉ុន្តែត្រូវមានវិធានការច្បាស់លាស់ចំពោះគ្រូពេទ្យមានរដ្ឋដែលប្រព្រឹត្តខុស។ ចំពោះករណីរីករាលដាលមេរោគអេដស៍នៅភូមិរកា អ្នកស្រីថា រាជរដ្ឋាភិបាលត្រូវតែទទួលខុសត្រូវលើរឿងនេះ៕
|
2015-01-28T11:50:00+07:00
|
rfa.org
|
https://www.rfa.org/khmer/news/health/corruption-01272015234638.html
|
86a018fa-8961-4c68-89ff-e15459537f91
|
ពលរដ្ឋផ្ទុកមេរោគអេដស៍នៅឃុំរកាធ្វើញត្តិសុំពន្យារពេលសងប្រាក់បំណុល
|
អ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង បានកើនឡើងដល់ចំនួន ២៤៧នាក់ហើយ គិតត្រឹមថ្ងៃទី២៣ មករា ឆ្នាំ២០១៥។ នៅក្នុងនោះ ពួកគេមួយចំនួនដែលជំពាក់ប្រាក់ស្ថាប័នមីក្រូហិរញ្ញវត្ថុ បាននាំគ្នាធ្វើញត្តិផ្ដិតស្នាមមេដៃដាក់ទៅឲ្យអ្នកតំណាងរាស្ត្រខេត្តបាត់ដំបង ដើម្បីឲ្យជួយអន្តរាគមន៍ទៅម្ចាស់បំណុលឲ្យពន្យារពេលសងប្រាក់មួយរយៈ និងស្នើឲ្យរដ្ឋាភិបាលផ្ដល់ប្រាក់សង្គមកិច្ចប្រចាំឆ្នាំ និងផ្ដល់វិជ្ជាជីវៈ ព្រមទាំងអាហារូបត្ថម្ភប្រចាំខែដល់អ្នកដែលមានមេរោគអេដស៍។ ប្រជាពលរដ្ឋអ្នកផ្ទុកមេរោគអេដស៍ទាំងនោះ មានគ្នាប្រមាណ ៣០នាក់ បានប្រមូលផ្ដុំគ្នានៅផ្ទះជំទប់ទី២ ឃុំរកា ធ្វើញត្តិផ្ដិតស្នាមមេដៃដាក់ទៅប្រធានគណៈកម្មការទី៨ នៃរដ្ឋសភា តាមរយៈអ្នកស្រី មូរ សុខហួរ អ្នកតំណាងរាស្ត្រមណ្ឌលខេត្តបាត់ដំបង នៅព្រឹកថ្ងៃទី២៦ មករា។ ក្រុមអ្នកផ្ទុកមេរោគអេដស៍នៅឃុំរកា ថ្លែងខណៈជួបជុំគ្នានៅខាងមុខផ្ទះជំទប់ទី២ ឃុំរកា ថា ហេតុដែលពួកគេធ្វើញត្តិនេះ ដោយសារពួកគេមានជំងឺប្រចាំកាយ គ្មានកម្លាំងកំហែងចេញទៅរកប្រាក់សងជំពាក់បំណុលស្ថាប័នមីក្រូហិរញ្ញវត្ថុឡើយ។ ក្រុមអ្នកផ្ទុកមេរោគអេដស៍បន្តថា កន្លងមកពួកគេរកប្រាក់បង់ឲ្យម្ចាស់បំណុលជារៀងរាល់ខែពុំដែលខកខាននោះទេ ប៉ុន្តែចាប់តាំងពីមានមេរោគអេដស៍ក្នុងខ្លួនមក គឺពុំមានលទ្ធភាពដូចពេលមុនៗឡើយ។ អ្នកផ្ទុកមេរោគអេដស៍៖ ។ នៅក្នុងញត្តិនោះ ពួកគេស្នើរដ្ឋាភិបាលទទួលខុសត្រូវជាមួយស្ថាប័នមីក្រូហិរញ្ញវត្ថុ ស្នើសុំប្រាក់សង្គមកិច្ចប្រចាំឆ្នាំ និងសុំឲ្យផ្ដល់វិជ្ជាជីវៈ ព្រមទាំងផ្ដល់អាហារូបត្ថម្ភប្រចាំខែផង។ ជំទប់ទី២ឃុំរកា លោក សឿម ឆម មានប្រសាសន៍បញ្ជាក់ថា ក្រុមអ្នកផ្ទុកមេរោគអេដស៍ដែលធ្វើញត្តិផ្ដិតស្នាមមេដៃដាក់ទៅអ្នកតំណាងរាស្ត្រនេះជាប្រជាពលរដ្ឋដែលជំពាក់ប្រាក់ស្ថាប័នមីក្រូហិរញ្ញវត្ថុ ហើយមានជីវភាពក្រីក្រ។ លោកថា ញត្តិនេះបន្ទាប់ពីផ្ដិតមេដៃហើយ នឹងបញ្ជូនទៅឲ្យអ្នកស្រី មូរ សុខហួរ នៅថ្ងៃទី២៧ មករា ដើម្បីឲ្យអ្នកតំណាងរាស្ត្រនាំរឿងនេះដាក់ទៅគណៈកម្មការទី៨នៃរដ្ឋសភា ស្នើទៅរដ្ឋាភិបាល៖ ។ ទាក់ទងនឹងបញ្ហានេះដែរ មន្ត្រីស៊ើបអង្កេតអង្គការលីកាដូ (Licadho) ខេត្តបាត់ដំបង លោក ហេង សាយហុង មានប្រសាសន៍ថា អាជ្ញាធរពាក់ព័ន្ធ ជាពិសេសគឺមន្ត្រីរដ្ឋាភិបាលត្រូវរិះរកវិធានការជួយដល់អ្នកផ្ទុកមេរោគអេដស៍ទាំងនោះជាបន្ទាន់ ទាំងផ្នែកអប់រំផ្លូវចិត្ត និងផ្គត់ផ្គង់ផ្នែកសង្គមកិច្ចប្រចាំថ្ងៃ ពីព្រោះមេរោគនេះ ធ្វើឲ្យពួកគាត់បាក់កម្លាំងចិត្ត ហើយពុំមានលទ្ធភាពធ្វើការងារដូចពេលមុនឡើយ៖ ។ ជំទប់ទី២ឃុំរកា លោក សឿម ឆម មានប្រសាសន៍ឲ្យដឹងថា ប្រជាពលរដ្ឋនៅឃុំរកា ស្រុកសង្កែ ខេត្តបាត់ដំបង ដែលបានទៅធ្វើតេស្តឈាមនៅមណ្ឌលសុខភាពរកា មានមេរោគអេដស៍បានកើនឡើងដល់ ២៤៧នាក់ហើយ គិតត្រឹមថ្ងៃទី២៣ មករា ឆ្នាំ២០១៥។ បច្ចុប្បន្ន ប្រជាពលរដ្ឋនៅតែបន្តទៅធ្វើតេស្តឈាមរកមេរោគអេដស៍នៅមណ្ឌលសុខភាពរកា ជាបន្តបន្ទាប់នៅឡើយ៕
|
2015-01-27T10:55:00+07:00
|
rfa.org
|
https://www.rfa.org/khmer/news/health/hiv-battambang-01262015224226.html
|
87dd4108-5b0a-4cc3-99bc-3b485f42ffa9
|
អ្នកឯកទេសជប៉ុននិយាយពីចំណីអាហារនិងគ្រោះថ្នាក់នៃជំងឺលើសឈាម
|
គ្រូពេទ្យមកពីប្រទេសជប៉ុន អះអាងនៅក្នុងសិក្ខាសាលាសុខភាព ថាជំងឺលើសឈាម ឬសម្ពាធឈាមឡើងខ្ពស់ គឺជាឃាតកបិទមុខស្ងៀមស្ងាត់បំផុត។ ប្រសិនបើការលើសឈាមបន្តយូរនាំឲ្យខូចសរសៃឈាម។ លោកណែនាំឲ្យពិនិត្យសម្ពាធឈាមរៀងរាល់ថ្ងៃ ហើយកត់ត្រាសម្ពាធឈាមទុក ប្រើឱសថការពាររាល់ថ្ងៃ ទទួលទានបន្លែ ៥មុខក្នុង ១ថ្ងៃ និងផ្លែឈើ ៥មុខបន្ថែមទៀត។ វេជ្ជបណ្ឌិតច្រើននាក់មកពីមន្ទីរពេទ្យសាន់រ៉ាយ ជប៉ុន បង្ហាញទៅអ្នកចូលរួមស្តាប់នៅថ្ងៃ២៤ ខែមករា ក្នុងសិក្ខាសាលាសុខភាព ថាអ្នកជំងឺលើសឈាមត្រូវអោយអ្នកជំនាញធ្វើការស្រាវជ្រាវរកមើលការខូចខាតនៃប្រព័ន្ធសរីរាង្គ។ លោកវេជ្ជបណ្ឌិត យូស៊ីហ៊្វូមី ហាយ៉ាស៊ី (Yoshifumi Hayashi) ឯកទេសខាងជំងឺលើសឈាមថ្លែងក្នុងសិក្ខាសាលា «ចូរកម្ចាត់ជំងឺលើសឈាមពីថ្ងៃនេះ» ថា ជំងឺលើសសម្ពាធឈាម គឺជាឃាដកបិទមុខស្ងៀមស្ងាត់បំផុត។ លោកថា មនុស្សគ្រប់រូបមុនឈានទៅរកការលើសឈាម ត្រូវដឹងពីកម្រិតសម្ពាធឈាមរបស់ខ្លួនដោយត្រូវធ្វើតេស្តឈាម ទឹកនោម ការវាស់ចរន្តបេះដូង និងឲ្យគ្រូពេទ្យពិនិត្យស្ថានភាពនៃសរសៃឈាម។ លោកថា សម្ពាធឈាមធម្មតាមាន ១២០ លើ ៨០។ ប៉ុន្តែអ្នកត្រៀមនឹងលើសឈាមគឺសម្ពាធឈាមឡើងចន្លោះពី ១២១ ទៅ ១៣៩ លើ ៨១ ទៅ ៨៩។ ប្រសិនបើអ្នកលើសឈាមមិនលេបថ្នាំការពាររាល់ថ្ងៃ អាចប៉ោងសរសៃឈាម ក្លាយទៅជាលើសឈាម គឺសម្ពាធឈាមឡើងខ្ពស់លើសពី ១៤០ លើ ៩០ ឡើងទៅ៖ ។ លោក យូស៊ីហ៊្វូមី ហាយ៉ាស៊ី ណែនាំឲ្យអ្នកជំងឺលើសឈាម ត្រូវតមអាហារប្រៃ តមខ្លាញ់ តមបារី បន្ថយគ្រឿងស្រវឹង ត្រូវលេបថ្នាំការពារលើសឈាមរាល់ថ្ងៃ ទទួលទានដំណេកឲ្យបានទៀងទាត់ ហូបបន្លែឲ្យបាន ៥មុខ និងផ្លែឈើ ៥មុខបន្ថែមទៀតក្នុង១ថ្ងៃ ប្រើប្រេងឆាផលិតពីគ្រាប់ធញ្ញជាតិ និងហាត់កីឡាក្នុងមួយអាទិត្យឲ្យបាន ៥ដង ក្នុងម្ដងគឺហាត់ ៤០នាទី។ លោកបន្ថែមថា អ្នកដែលធ្លាប់តែខ្វះឈាម មិនប្រាកដថាទៅអនាគតអ្នកនោះមិនលើសឈាមទេ។ ការណែនាំអំពីសុខភាពដែរ គ្រូពេទ្យជំនាញព្យាបាលដោយចលនា លោក យូស៊ីហ៊្វូមី ហាយ៉ាស៊ី មកពីមន្ទីរពេទ្យគីតាហារ៉ា ជប៉ុន ឲ្យដឹងថា ការព្យាបាលដោយចលនាផ្ទុយពីការម៉ាស្សា។ ការព្យាបាលដោយចលនា គឺសម្រួលសរសៃ និងសាច់ដុំដែលរឹងខុសប្រក្រតីឲ្យមកធម្មតាវិញ។ ចំណែកការម៉ាស្សា គឺការព្យាបាលឆាប់ជាក្នុងរយៈខ្លីដែលផ្ទុយពីការព្យាបាលដោយចលនា ដែលធ្វើឲ្យអ្នកជំងឺជាបានយូរឆ្នាំ។ វេជ្ជបណ្ឌិត រ៉ាវី មកពីក្រុមហ៊ុនឥន្ទ្រីបៃតង ពន្យល់ថា សាច់ បន្លែ ផ្លែឈើ តាំងលក់នៅទីផ្សារ ភាគច្រើនប្រើប្រាស់សារធាតុគីមីដើម្បីបំប៉នដែលនាំឲ្យប៉ះពាល់ដល់សម្ពាធឈាមរបស់អ្នកទទួលទាន។ អ្នកស្រីបន្តថា ដើម្បីឲ្យមានសុខភាពល្អ ការជ្រើសរើសអាហារសម្រាប់ហូប គឺដាំដុះដោយធម្មជាតិសុទ្ធ។ ប្រធានមន្ទីរពេទ្យសាន់រ៉ាយ ជប៉ុន លោក គូគូដា អះអាងថា ខែកុម្ភៈ ឆ្នាំ២០១៦ នៅប្រទេសកម្ពុជា នឹងមានមន្ទីរពេទ្យសាន់រ៉ាយ ដែលមានវេជ្ជបណ្ឌិតជំនាញចម្រុះមកពីប្រទេសជប៉ុន ២៥នាក់ និងគិលានុបដ្ឋានច្រើននាក់ ជាជនជាតិខ្មែរ នឹងជួយព្យាបាលថែទាំអ្នកជំងឺ។ បច្ចុប្បន្នអគារមន្ទីរពេទ្យកំពុងត្រូវបានសាងសង់នៅខណ្ឌជ្រោយចង្វារ ត្រើយម្ខាងនៃទន្លេសាប៕
|
2015-01-25T11:20:00+07:00
|
rfa.org
|
https://www.rfa.org/khmer/news/health/risk-of-high-blood-pressure-01242015230901.html
|
f35735cc-e493-49be-a113-774bbd327d24
|
ស្ថានភាពគ្រួសារមួយមានសមាជិក៥នាក់ផ្ទុកមេរោគអេដស៍នៅឃុំរកាខេត្តបាត់ដំបង
|
អ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង បានកើនឡើងដល់ចំនួន ២៣៨នាក់ហើយគិតត្រឹមថ្ងៃទី១៤ មករា ក្នុងនោះរួមមានភូមិចំនួន៣ គឺភូមិរកា តាហែន និងភូមិអំបែងថ្ងៃ។ ដោយឡែកនៅភូមិអំបែងថ្ងៃ គិតមកត្រឹមថ្ងៃទី២១ មករា គឺប្រជាពលរដ្ឋដែលមានមេរោគអេដស៍ជាង ៤០នាក់ នៅក្នុងនោះមានគ្រួសារមួយផ្ទុកមេរោគរហូតដល់ទៅ ៥នាក់ក្នុងចំណោមសមាជិក ៦នាក់។ ពួកគេសង្ស័យថា ការឆ្លងមេរោគនេះ ដោយសារការចាក់ថ្នាំ និងបន្តោងសេរ៉ូមព្យាបាលជំងឺពីគ្រូពេទ្យក្នុងភូមិម្នាក់។ តើគ្រួសារនេះធ្លាប់មានប្រវត្តិព្យាបាលជំងឺដោយរបៀបណា? ស្ថានភាពគ្រួសារនេះ ជាប្រជាកសិករក្រីក្រមានរបរធ្វើស្រែចម្ការរស់នៅទីជនបទដាច់ស្រយាល ដោយផ្ទះប្រក់ដំបូលស័ង្កសី ច្រែះស្លេកពណ៌មិនចាំពន្លឺថ្ងៃទេ និងមានជញ្ជាំងធ្វើពីរនាបឫស្សីកៀបស្លឹកដូងរខេករខាក មើលធ្លុះឃើញពន្លឺពីម្ខាងទៅម្ខាងផង។ គ្រួសារនេះ ឪពុកម្ដាយមានអាយុប្រមាណជិត ៥០ឆ្នាំ និងមានក្មេងអាយុក្រោម ១៥ឆ្នាំចំនួន ៤នាក់ ហើយពួកគេទាំងនោះផ្ទុកមេរោគអេដស៍ទាំងអស់។ ពួកគាត់រៀបរាប់ក្នុងទឹកមុខស្រពោន ខណៈអង្គុយនៅលើគ្រែក្រោមរោងប្រក់ស័ង្កសីខាងមុខផ្ទះ ថ្លែងថា សមាជិកគ្រួសារទៅធ្វើតេស្ដឈាមនៅមណ្ឌលសុខភាពរកា ហើយមានមេរោគអេដស៍ចំនួន ៥នាក់ ក្នុងចំណោម ៦នាក់ រួមទាំងឪពុក និងម្ដាយផង។ ក្នុងចំណោមអ្នកផ្ទុកមេរោគអេដស៍នោះ មានម្ដាយ និងកូនតូចអាយុ ៣ខែម្នាក់ដែរ៖ ។ ពួកគេថ្លែងថា មិនធ្លាប់មានប្រវត្តិទៅប៉ះពាល់អ្នកផ្ទុកមេរោគអេដស៍ពីមុនមកទេ ប៉ុន្តែកន្លងមកធ្លាប់មានប្រវត្តិចាក់ថ្នាំបន្តោងសេរ៉ូមព្យាបាលជំងឺជាមួយគ្រូពេទ្យប្រចាំភូមិម្នាក់ឈ្មោះ លោក យ៉ែម ជ្រិន។ ពួកគាត់ថា គ្រូពេទ្យប្រើស៊ីរាំងចាក់ថ្នាំមើលមិនដឹងជារបស់ថ្មី ឬចាស់ប្រើរួចមកហើយ ឬយ៉ាងណានោះទេ៖ ។ អ្នកដែលផ្ទុកមេរោគអេដស៍ក្នុងក្រុមគ្រួសារនេះ បានលេបថ្នាំពន្យារជីវិតទាំង ៥នាក់ប្រមាណ ១០ថ្ងៃមកហើយ។ អ្នកស្រីដែលជាម្ដាយក្នុងគ្រួសារនេះ ថ្លែងថា ពេលលេបថ្នាំពន្យារជីវិតដំបូង ថ្នាំធ្វើទុក្ខក្នុងខ្លួនគ្មានកម្លាំងកំហែងទេ៖ ។ ជាងនេះទៀត ពួកគាត់មានការព្រួយបារម្ភយ៉ាងខ្លាំងចំពោះអនាគតគ្រួសារទៅថ្ងៃខាងមុខ មិនដឹងថាទៅជាយ៉ាងណាទេ ពីព្រោះកូនៗក្នុងបន្ទុកគ្រួសារផ្ទុកមេរោគអេដស៍អស់ទៅហើយ៖ ។ នៅក្នុងផ្ទះគ្រួសារនេះ ឃើញមានកូនសៀវភៅដែលបញ្ជាក់ពីគ្រូពេទ្យសម្រាប់អ្នកផ្ទុកមេរោគអេដស៍ចំនួន ៥នាក់ ដើម្បីយកទៅបើកថ្នាំនៅមន្ទីរពេទ្យខេត្តបាត់ដំបង។ លោក សឿម ឆម ជំទប់ទី២ ឃុំរកា មានប្រសាសន៍ថា គ្រួសារនៅភូមិអំបែងថ្ងៃ នេះមានអ្នកផ្ទុកមេរោគអេដស៍ចំនួន ៥នាក់ក្នុងចំណោមសមាជិក ៦នាក់។ លោកបន្តទៀតថា អ្នកផ្ទុកមេរោគអេដស៍ដែលធ្វើតេស្ដឈាមនៅមណ្ឌលសុខភាពរកា កើនឡើងដល់ ២៣៨នាក់ហើយគិតត្រឹមថ្ងៃទី១៤ ខែមករា ឆ្នាំ២០១៥ រួមមានភូមិចំនួន៣ គឺភូមិរកា ភូមិតាហែន និងភូមិអំបែងថ្ងៃ ឃុំរកា ស្រុកសង្កែ ខេត្តបាត់ដំបង។ ក្នុងនោះនៅភូមិអំបែងថ្ងៃ មានអ្នកផ្ទុកមេរោគអេដស៍ចំនួន ៤៣នាក់ ហើយពួកគេលេបថ្នាំពន្យារជីវិតបណ្ដើរៗហើយ៖ ។ កន្លងមក យើងសង្កេតឃើញមានមន្ត្រីសុខាភិបាល អាជ្ញាធរពាក់ព័ន្ធ និងអង្គការសង្គមស៊ីវិលពាក់ព័ន្ធមួយចំនួន ចុះអប់រំផ្ដល់កម្លាំងចិត្តដល់អ្នកផ្ទុកមេរោគអេដស៍នៅឃុំរកា ជាបន្តបន្ទាប់ដែរ។ ប៉ុន្តែសកម្មភាពទាំងនោះហាក់ពុំទាន់ផ្ដល់ទំនុកចិត្តដល់ប្រជាពលរដ្ឋឲ្យបានដិតដល់នៅឡើយទេ។ អ្នកស្រីដែលផ្ទុកមេរោគអេដស៍ក្នុងគ្រួសារនេះបញ្ជាក់ថា កន្លងមកធ្លាប់ជួបប្រទះការរើសអើងពីអ្នកភូមិក្បែរខាងជាបន្តបន្ទាប់ដែរ ហើយធ្វើឲ្យសតិអារម្មណ៍មិនល្អចំពោះមេរោគដែលមិនធ្លាប់ជួបប្រទះពីមុនមកនោះឡើយ៖ ។ បច្ចុប្បន្ន ប្រជាពលរដ្ឋនៅតែទៅធ្វើតេស្ដឈាមរកមេរោគអេដស៍នៅមណ្ឌលសុខភាពរកា ជាបន្តបន្ទាប់នៅឡើយ៕
|
2015-01-22T15:28:00+07:00
|
rfa.org
|
https://www.rfa.org/khmer/news/health/5-member-of-a-family-got-aids-in-btb-01222015031243.html
|
c0322255-9d84-4f5e-8137-fe0e4d5fb3af
|
ស្ថានភាពគ្រួសារមួយមានសមាជិក១៦នាក់ផ្ទុកមេរោគអេដស៍នៅឃុំរកាខេត្តបាត់ដំបង
|
ប្រជាពលរដ្ឋដែលផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង បានកើនឡើងដល់ចំនួន ២៣៨នាក់ហើយគិតត្រឹមថ្ងៃទី១៤ ខែមករា ឆ្នាំ២០១៥។ នៅក្នុងនោះ មានគ្រួសារដ៏ធំមួយទៅធ្វើតេស្ដឈាម ហើយឃើញមានមេរោគអេដស៍រហូតដល់ ១៦នាក់ រួមមានម្ដាយ កូនបង្កើត កូនប្រសា និងចៅ ព្រមទាំងកូនតូចអាយុ ៦ខែម្នាក់ផង។ ចាប់តាំងតែពីដឹងថាមានមេរោគនេះមក ធ្វើឲ្យពួកគេគិតរវើរវាយ ហើយបោះបង់ការងារ ដោយមិនខ្វល់ពីស្រែចម្ការដូចពេលមុនៗឡើយ។ ឋិតនៅក្នុងភូមិរកា ឃុំរកា ក្រុមគ្រួសារដ៏ធំនេះមានកូនចៅស្ទើរទាំងអស់រស់នៅផ្ទះក្បែរខាងជាប់គ្នា បើទោះជាមានគ្រួសារហើយក៏ដោយ។ ក្រុមគ្រួសារមួយនេះមានម្ដាយ និងឪពុកធំនៅរស់ជុំគ្នា ហើយអ្នកទាំងពីរមានអាយុប្រមាណជិត ៨០ឆ្នាំទៅហើយ។ នៅពេលអ្នកយកព័ត៌មានវិទ្យុអាស៊ីសេរី ធ្វើដំណើរចូលទៅដល់ផ្ទះគ្រួសារនេះភ្លាម ឪពុក និងម្ដាយធំ ព្រមទាំងសមាជិកគ្រួសារមានចាស់មានក្មេងមួយចំនួនផង ខណៈអង្គុយជុំគ្នានៅលើគ្រែសំយាបផ្ទះដែលមានដំបូលប្រក់ស័ង្កសី ជញ្ជាំងធ្វើពីឈើស្លេកពណ៌អស់ទៅហើយនោះ បានងាកមកស្វាគមន៍យើងក្នុងទឹកស្រងូតស្រងាត់៖ ។ លោកយាយដែលជាម្ដាយធំវ័យ ៧៨ឆ្នាំ និងមានផ្ទុកមេរោគអេដស៍ផង មាត់ទំពាម្លូបណ្ដើរ មានប្រសាសន៍បណ្ដើរខណៈអង្គុយនៅលើគ្រែសំយាបផ្ទះថា សមាជិកក្រុមគ្រួសារដែលទៅធ្វើតេស្ដឈាមនៅមណ្ឌលសុខភាពរកា ស្រុកសង្កែ ខេត្តបាត់ដំបង មានផ្ទុកមេរោគអេដស៍ចំនួន ១៦នាក់ ក្នុងចំណោមសមាជិកជាង ៥០នាក់។ ក្នុងនោះមានកូនបង្កើត កូនប្រសា និងចៅផង រួមមានមនុស្សចាស់ ១០នាក់ និងកុមារ ៦នាក់ ក្នុងចំណោមកុមារ គឺមានកូនតូចអាយុ ៦ខែម្នាក់ដែរ៖ ។ ពួកគាត់ថ្លែងក្នុងទឹកមុខស្រពោនថា កន្លងមកធ្លាប់មានប្រវត្តិចាក់ថ្នាំ និងបន្តោងសេរ៉ូមព្យាបាលជំងឺជាមួយគ្រូពេទ្យប្រចាំភូមិម្នាក់ឈ្មោះ លោក យ៉ែម ជ្រិន តែមិននឹកស្មានថាបន្ទាប់ពីព្យាបាលហើយ បែរជាមានមេរោគដែលមិនធ្លាប់ជួបប្រទះដូច្នោះឡើយ។ ទោះយ៉ាងនេះក្ដី ពួកគាត់សុទ្ធតែអះអាងដូចគ្នាថា ការចាក់ថ្នាំជាមួយគ្រូពេទ្យនោះ គឺមិនបានប្រើម្ជុល ឬស៊ីរាំងចាក់ថ្នាំរួមគ្នានោះទេ៖ ។ ពួកគាត់ថ្លែងក្នុងទឹកមុខក្រៀមក្រំទៀតថា បន្ទាប់ពីដឹងថាសមាជិកគ្រួសារមានផ្ទុកមេរោគអេដស៍ក្នុងខ្លួនភ្លាម គឺម្នាក់ៗដែលជាឪពុកម្ដាយរវើរវាយបាត់បង់អស់ស្មារតី ហើយព្រួយបារម្ភយ៉ាងខ្លាំងចំពោះអនាគតរបស់កូនចៅ មិនដឹងទៅជាយ៉ាងណានោះទេ៖ ។ គ្រួសារនេះជាប្រជាកសិករក្រីក្ររស់នៅពឹងផ្អែកទៅលើរបរធ្វើស្រែធ្វើចម្ការនៅទីជនបទដាច់ស្រយាល។ ក្រោយពីធ្វើតេស្ដឈាមដឹងថាមានផ្ទុកមេរោគអេដស៍ ពួកគាត់ធ្លាក់ទឹកចិត្តយ៉ាងខ្លាំង គ្មានស្មារតីរឹងប៉ឹងដូចមុន ហើយអះអាងថា បានបោះបង់ការងារធ្វើស្រែរាប់ហិកតារ បណ្ដាលឲ្យខូចអស់គ្មានសល់។ ពួកគាត់បញ្ជាក់ថា ក្នុងចំណោមអ្នកផ្ទុកមេរោគអេដស៍ទាំង ១៦នាក់នោះ ពុំមាននរណាម្នាក់ធ្លាប់មានប្រវត្តិទៅធ្វើការងារនៅប្រទេសថៃ ឡើយ។ លោកយាយមានប្រសាសន៍ទៀតថា សមាជិកក្នុងក្រុមគ្រួសារទាំងអស់ជាមនុស្សស្អាតស្អំ មិនធ្លាប់មានប្រវត្តិទៅប៉ះពាល់អ្នកដែលផ្ទុកមេរោគអេដស៍ពីមុនមកនោះទេ៖ ។ សព្វថ្ងៃ គ្រួសារនេះមានអ្នកផ្ទុកមេរោគអេដស៍ចំនួន ៩នាក់ហើយ ដែលកំពុងលេបថ្នាំពន្យារជីវិតនោះ។ ពួកគាត់បញ្ជាក់ថា គ្រូពេទ្យឲ្យពួកគេទៅទទួលថ្នាំពន្យារជីវិតជាប្រចាំរៀងរាល់ពីរសប្ដាហ៍ម្ដង៖ ។ អ្នកផ្ទុកមេរោគអេដស៍ទាំង ១៦នាក់នោះមានមនុស្ស ២នាក់ធ្លាក់ខ្លួនឈឺ ក្នុងនោះមានលោកយាយជាម្ដាយធំម្នាក់ និងកូនតូចអាយុ ៦ខែម្នាក់ ហើយកូនតូចកំពុងព្យាបាលជំងឺនៅមន្ទីរពេទ្យខេត្តបាត់ដំបង។ ជំទប់ទី២ ឃុំរកា លោក សឿម ឆម មានប្រសាសន៍បញ្ជាក់ថា គ្រួសារដ៏ធំមួយនេះមានអ្នកផ្ទុកមេរោគអេដស៍ចំនួន ១៦នាក់ ក្នុងនោះមានម្នាក់ធ្វើតេស្ដឈាម ហើយមានមេរោគតាំងពីពីរខែមុនឆ្លងមេរោគអេដស៍នៅឃុំរកា មកម្ល៉េះ៖ ។ នៅក្នុងគ្រួសារនេះ យើងឃើញមានសៀវភៅបញ្ជាក់ពីគ្រូពេទ្យចំនួន ១១នាក់ ជាសៀវភៅសម្រាប់យកទៅបើកថ្នាំអ្នកផ្ទុកមេរោគអេដស៍នៅមន្ទីរពេទ្យខេត្តបាត់ដំបង។ ពួកគាត់ថ្លែងថា ចំណែកឯសមាជិកចំនួន ៥នាក់ទៀត អ្នកខ្លះមិននៅផ្ទះ ហើយដាក់សៀវភៅជាប់ខ្លួន និងខ្លះទៀតទៅព្យាបាលជំងឺនៅមន្ទីរពេទ្យខេត្តបាត់ដំបង។ ជំទប់ទី២ ឃុំរកា លោក សឿម ឆម មានប្រសាសន៍ថា ប្រជាពលរដ្ឋដែលធ្វើតេស្ដឈាមនៅមណ្ឌលសុខភាពរកា មានមេរោគអេដស៍កើនឡើងដល់ចំនួន ២៣៨នាក់ហើយគិតត្រឹមថ្ងៃទី១៤ ខែមករា ឆ្នាំ២០១៥ ដែលរស់នៅក្នុងភូមិចំនួន៣ រួមមានភូមិរកា អំបែងថ្ងៃ និងភូមិតាហែន ឃុំរកា ស្រុកសង្កែខេត្តបាត់ដំបង៖ ។ បច្ចុប្បន្ន គ្រូពេទ្យដែលអ្នកភូមិសង្ស័យនេះ ត្រូវតុលាការខេត្តបាត់ដំបង ធ្វើការចោទប្រកាន់ចំនួន ៣ករណី គឺទី១ ប្រព្រឹត្តដោយចេតនា និងធ្វើឲ្យអ្នកដទៃឆ្លងមេរោគអេដស៍។ ទី២ អំពើឃោរឃៅពាក់ព័ន្ធនឹងឃាតកម្ម និងទីបី បទបើកកន្លែងព្យាបាលជំងឺដោយគ្មានការអនុញ្ញាតពីក្រសួងសុខាភិបាល។ សេចក្ដីប្រកាសរបស់ក្រសួងសុខាភិបាល កាលពីថ្ងៃទី៩ ខែមករា ឆ្នាំ២០១៥ អះអាងថា ការឆ្លងមេរោគអេដស៍ដល់ប្រជាពលរដ្ឋនៅឃុំរកា ស្រុកសង្កែ ខេត្តបាត់ដំបង ដោយសារការចាក់ថ្នាំ និងចាក់សេរ៉ូមពីគ្រូពេទ្យខ្វះវិជ្ជាជីវៈ។ ទោះជាយ៉ាងណា មន្ត្រីជំនាញខាងជំងឺឆ្លងមេរោគអេដស៍ឲ្យដឹងថា គេនៅមិនទាន់អាចសន្និដ្ឋានបានថា ការចាក់ថ្នាំមិនត្រឹមត្រូវដោយគ្រូពេទ្យខ្វះវិជ្ជាជីវៈរូបនោះ គឺជាប្រភពចម្លងមេរោគអេដស៍តែមួយមុខគត់នោះទេ៕
|
2015-01-21T14:55:00+07:00
|
rfa.org
|
https://www.rfa.org/khmer/news/health/16-member-of-a-family-have-aids-in-battambang-01212015025114.html
|
2498180a-e240-407c-a0fb-af0475a17828
|
ស្ថានភាពជំងឺលោក ប៉ែន សុវណ្ណ ធូរស្បើយវិញក្រោយបញ្ជូនទៅសិង្ហបុរី
|
ជំងឺសម្ពាធសរសៃឈាមបេះដូង និងក្នុងក្បាលរបស់អតីតនាយករដ្ឋមន្ត្រីខ្មែរសម័យសាធារណរដ្ឋប្រជាមានិតកម្ពុជា លោក ប៉ែន សុវណ្ណ មានស្ថានភាពធូរស្បើយវិញ បន្ទាប់ពីក្រុមគ្រូពេទ្យប្រទេសសិង្ហបុរី បានជួយសង្គ្រោះបន្ទាន់។ តំណាងរាស្ត្រគណបក្សសង្គ្រោះជាតិ អ្នកស្រីវេជ្ជបណ្ឌិត លី ស្រីវីណា ឲ្យដឹងនៅថ្ងៃទី១៩ មករា ថា លោក ប៉ែន សុវណ្ណ ត្រូវបានក្រុមវេជ្ជបណ្ឌិតសិង្ហបុរី ប្រាប់ថា លោកនឹងអាចត្រឡប់កម្ពុជាវិញ ក្នុងស្ថានភាពប្រក្រតីឡើងវិញក្នុងមួយសប្ដាហ៍ទៀត៖ ។ លោក ប៉ែន សុវណ្ណ មានជំងឺសម្ពាធសរសៃឈាមបេះដូង និងសម្ពាធសរសៃឈាមខួរក្បាល ហើយត្រូវបានគណបក្សសង្គ្រោះជាតិ បញ្ជូនយកទៅសង្គ្រោះបន្ទាន់នៅប្រទេសសិង្ហបុរី កាលពីរាត្រីថ្ងៃទី១៨ មករា។ លោក ប៉ែន សវណ្ណ បានសន្លប់មិនដឹងខ្លួននៅក្រោយពេលលោកបានដួលសន្លប់កាលពីថ្ងៃទី១៧ ខែមករា នៅឯផ្ទះរបស់លោកក្នុងខេត្តតាកែវ។ លោក ប៉ែន សុវណ្ណ មានអាយុ ៧៩ឆ្នាំ។ លោកធ្លាប់ធ្វើជានាយករដ្ឋមន្ត្រីនៅសម័យសាធារណរដ្ឋប្រជាមានិតកម្ពុជា នៅចន្លោះឆ្នាំ១៩៧៩ ដល់ឆ្នាំ១៩៨១ នៅក្រោយរបបកម្ពុជាប្រជាធិបតេយ្យដួលរលំ។ បច្ចុប្បន្នលោកជាតំណាងរាស្ត្រមណ្ឌលកំពង់ស្ពឺ មកពីគណបក្សសង្គ្រោះជាតិ៕
|
2015-01-19T17:20:00+07:00
|
rfa.org
|
https://www.rfa.org/khmer/news/health/update-pensovan-01192015051440.html
|
643c441b-f615-458a-a42e-cda30b321c13
|
អ្នកជំងឺឈាមមិនកកនិងក្រុមគ្រូពេទ្យអំពាវនាវឱ្យមានការជួយគាំទ្រថវិកានិងបច្ចេកទេស
|
នៅពេលដែលមនុស្សប៉ះទង្គិចដាច់រលាត់លើរាងកាយត្រង់កន្លែងណាមួយ ហើយនៅតែហូរឈាមមិនឈប់ មានន័យថា មនុស្សនោះកើតជំងឺមួយប្រភេទដែលក្រុមគ្រូពេទ្យហៅថា ហេម៉ូហ្វីលា (Hemophilia)។ នៅកម្ពុជាបច្ចុប្បន្ន បញ្ហាអ្នកកើតជំងឺឈាមមិនកកនេះ កំពុងតែប្រឈមមុខជាច្រើន ដោយសារតែខ្វះខាតថវិកាថ្លៃព្យាបាលរយៈពេលយូរ ព្រមទាំងមិនទាន់មានគ្រូពេទ្យឯកទេសគ្រប់គ្រាន់នៅឡើយ។ សមាគមជំងឺ ហេម៉ូហ្វីលា និងក្រុមគ្រូពេទ្យ បានអំពាវនាវឱ្យក្រសួងសុខាភិបាលនៃប្រទេសកម្ពុជា និងក្រុមហ៊ុនឱសថអន្តរជាតិនានា ជួយឧបត្ថម្ភទាំងថវិកា និងជំនួយផ្សេងទៀត ដើម្បីឱ្យការព្យាបាលជំងឺនេះមានតម្លៃថោក ក៏ដូចជាផ្ដល់ក្ដីសង្ឃឹមដល់អ្នកជំងឺនិងក្រុមគ្រួសារ។ ការអំពាវនាវបានធ្វើឡើងនៅស្របពេលដែលគេដឹងថា បច្ចុប្បន្ននៅប្រទេសកម្ពុជា មានអ្នកកើតជំងឺនេះ ហើយត្រូវការព្យាបាលរយៈពេលយូរ ក៏ប៉ុន្តែបញ្ហាគឺខ្វះគ្រូពេទ្យឯកទេស ព្រមទាំងថ្នាំព្យាបាលមិនគ្រប់គ្រាន់តាមតម្រូវការនៅឡើយ។ ដោយសារតែដឹងថា អ្នកជំងឺឈាមមិនកក ឬហៅថា ហេម៉ូហ្វីលា នៅកម្ពុជា កំពុងប្រឈមមុខនឹងការខ្វះខាតលើបញ្ហាព្យាបាលនេះ កាលពីថ្ងៃទី៣០ ខែធ្នូ ឆ្នាំ២០១៤ កន្លងទៅ សមាគមជំងឺ ហេម៉ូហ្វីលា កម្ពុជា បានធ្វើសិក្ខាសាលាមួយដើម្បីអប់រំដល់អ្នកជំងឺឱ្យយល់ដឹងពីការថែរក្សាសុខភាពនិងកុំឱ្យអស់សង្ឃឹមក្នុងជីវិត។ ប្រធានសមាគមជំងឺហេម៉ូហ្វីលា កម្ពុជា គឺលោក គង់ ស៊ីថាន។ លោកមានប្រសាសន៍ថា បច្ចុប្បន្នអ្នកកើតជំងឺហេម៉ូហ្វីលា មួយចំនួន កំពុងប៉ះទង្គិចផ្លូវចិត្តនិងអារម្មណ៍ធ្ងន់ធ្ងរ។ លោក គង់ ស៊ីថាន បញ្ជាក់ទៀតថា សមាគមជំងឺហេម៉ូហ្វីលា កំពុងប្រឹងប្រែងលើការងារអប់រំឱ្យសាធារណជនយល់ដឹងពីជំងឺនេះ ព្រមទាំងបញ្ចុះបញ្ចូលឱ្យក្រសួងសុខាភិបាល និងសប្បុរសជនជួយគាំទ្រក្នុងការព្យាបាលឱ្យមានតម្លៃថោក៖ ។ ជំងឺហេម៉ូហ្វីលា ដែលហូរឈាមមិនឈប់នៅពេលដែលមានការប៉ះទង្គិចលើរាងកាយត្រង់ណាមួយនោះ វាមិនមែនហូរឈាមលឿនជាងមនុស្សធម្មតាទេ ក៏ប៉ុន្តែវាខុសគ្នានៅត្រង់ថា អ្នកជំងឺនេះហូរឈាមមិនឈប់។ គ្រូពេទ្យដែលព្យាបាលជំងឺនេះ ពន្យល់ថា អ្នកកើតជំងឺហូរឈាមមិនឈប់បណ្ដាលមកពីខ្វះធាតុឈាមកកម្យ៉ាង ដែលភាសាអង់គ្លេសហៅថា ខ្លូធីង ហ្វាក់ទ័រ (Clotting Factor) មិនគ្រប់គ្រាន់។ អនុប្រធានសមាគមជំងឺហេម៉ូហ្វីលា កម្ពុជា លោក សែម សុបញ្ញា មានប្រសាសន៍ថា ការព្យាបាលជំងឺហូរឈាមមិនឈប់នៅកម្ពុជាបច្ចុប្បន្ន គឺមន្ទីរពេទ្យពុំមានផ្លាស្មា និងហ្វាក់ទ័រ (Factor) គ្រប់គ្រាន់ ខ្វះខាតគ្រូពេទ្យជំនាញជាច្រើន ព្រមទាំងខ្វះខាតថវិកាទ្រទ្រង់ផង។ លោក សែម សុបញ្ញា អំពាវនាវឱ្យអ្នកជំងឺហេម៉ូហ្វីលា ទាំងអស់ចូលរួមជាសមាជិកនៃសមាគម ហើយសមាគមក៏អំពាវនាវរកអង្គការមនុស្សធម៌ និងសប្បុរសជននានា ឱ្យជួយគាំទ្រថវិកាក្នុងគោលបំណងជួយដល់អ្នកជំងឺហេម៉ូហ្វីលា និងក្រុមគ្រួសារដែរ៖ ។ រយៈពេល ៥-៦ឆ្នាំកន្លងមកនេះ ជំងឺហេម៉ូលីលា នៅកម្ពុជា មិនមានមន្ទីរពេទ្យព្យាបាលទូលំទូលាយគ្រប់ទីកន្លែងទេ។ បច្ចុប្បន្ន អ្នកកើតជំងឺនេះ គឺទទួលបានការព្យាបាលពីមន្ទីរពេទ្យចំនួន ២កន្លែង មួយកន្លែងនៅមន្ទីរពេទ្យកុមារជាតិ ទីក្រុងភ្នំពេញ និងមួយកន្លែងទៀត នៅមន្ទីរពេទ្យកុមារអង្គរ ខេត្តសៀមរាប។ គ្រូពេទ្យព្យាបាលជំងឺហេម៉ូហ្វីលា នៅមន្ទីរពេទ្យកុមារអង្គរខេត្តសៀមរាប លោកវេជ្ជបណ្ឌិត ស៊ឹង ហេង មានប្រសាសន៍ថា ជំងឺហេម៉ូហ្វីលា គឺជាប្រភេទជំងឺដែលត្រូវការព្យាបាលយូរអង្វែង ដោយមានទាំងការបញ្ចូលឈាមជួយផង ក្នុងករណីចាំបាច់។ លោកវេជ្ជបណ្ឌិត ស៊ឹង ហេង ពន្យល់ថា ជំងឺហូរឈាមមិនឈប់នេះ គឺជាប្រភេទជំងឺដែលអ្នកកើតខ្លួនឯងមិនដឹង និងមិនចាប់អារម្មណ៍ផង។ វាអាចឱ្យយើងដឹងនៅពេលណាដែលមានការមុតបន្តិចបន្តួច ឬក៏ដកធ្មេញជាដើម ក៏ប៉ុន្តែវាមានអាការៈហូរឈាមមិនឈប់។ សញ្ញាខ្លះទៀត នៅពេលដែលប៉ះទង្គិចបន្តិចបន្តួច គឺធ្វើប៉ោងស្បែក ហើមក្របាត់ ឬក៏ជាំដោយមានឈាម ក៏ជាប្រភេទនៃជំងឺហេម៉ូហ្វីលាដែរ៖ ។ ជំងឺហេម៉ូហ្វីលាខ្លះ អាចកើតមានតាមរបៀបតំណពូជពីមនុស្សមួយជំនាន់ទៅមួយជំនាន់ទៀត។ លោកវេជ្ជបណ្ឌិត ស៊ឹង ហេង បញ្ជាក់ថា នៅក្នុងប្រទេសកម្ពុជា បច្ចុប្បន្នអាចមានអ្នកជំងឺហេម៉ូហ្វីលា ប្រមាណ ១.៥០០នាក់។ នៅក្នុងមន្ទីរពេទ្យកុមារអង្គរខេត្តសៀមរាប ចាប់តាំងពីអំឡុងឆ្នាំ២០០២ រហូតមកដល់បច្ចុប្បន្ន គេបានទទួលព្យាបាលអ្នកជំងឺហេម៉ូហ្វីលា ចំនួនជាង ១០០នាក់។ មន្ទីរពេទ្យកុមារអង្គរខេត្តសៀមរាប ឱ្យដឹងថា សម្រាប់ការព្យាបាលជំងឺនេះទៅអនាគតមិនទាន់គ្រប់គ្រាន់តាមតម្រូវការនៅឡើយទេ គឺគេត្រូវការកិច្ចគាំទ្រទាំងថវិកា និងអ្នកឯកទេសឱ្យគ្រប់គ្រាន់ ជាពិសេសទាមទារឱ្យមានការបណ្ដុះបណ្ដាលគ្រូពេទ្យជំនាញជាច្រើនថែមទៀត៕
|
2015-01-18T17:50:00+07:00
|
rfa.org
|
https://www.rfa.org/khmer/news/health/Hemophilia-01182015053719.html
|
350cd823-9f80-4ca5-a6b0-745970e743b4
|
គ្រូពេទ្យគ្មានច្បាប់អនុញ្ញាតនៅខេត្តកំពង់ធំបារម្ភបាត់បង់មុខរបរ
|
គ្រូពេទ្យជាច្រើនដែលបម្រើសេវាព្យាបាលអ្នកជំងឺដោយមិនមានច្បាប់អនុញ្ញាត នៅខេត្តកំពង់ធំ កំពុងបារម្ភថា ពួកគាត់នឹងត្រូវបាត់បង់មុខរបរ និងប្រាក់ចំណូល នៅពេលក្រសួងសុខាភិបាល ប្រកាសបញ្ឈប់អ្នកប្រកបរបរព្យាបាលអ្នកជំងឺដែលមិនមានច្បាប់អនុញ្ញាតទាំងនោះ។ តើរាជរដ្ឋាភិបាល គប្បីមានដំណោះស្រាយយ៉ាងណាចំពោះបញ្ហានេះ? ក្តីបារម្ភនេះ បន្ទាប់ពីក្រុមគ្រូពេទ្យដែលមិនមានច្បាប់អនុញ្ញាត នៅខេត្តកំពង់ធំ បានឮសេចក្តីប្រកាសព័ត៌មានស្ដីពីគោលនយោបាយរបស់ក្រសួងសុខាភិបាល ជាថ្មីទៀត ថាឲ្យបញ្ឈប់រាល់សកម្មភាពបម្រើសេវាសុខាភិបាលជាសាធារណៈពីសំណាក់គ្រូពេទ្យទាំងឡាយណា ដែលមិនមានអាជ្ញាប័ណ្ណពីរដ្ឋ។ ការប្រកាសនេះ ស្របពេលរាជរដ្ឋាភិបាល នៅមិនទាន់មានគោលនយោបាយដោះស្រាយបញ្ហាប្រឈមរបស់គ្រូពេទ្យគ្មានច្បាប់អនុញ្ញាតទាំងនោះនៅឡើយ ដែលនាំឲ្យពួកគាត់ត្រូវប្រឈមការបាត់បង់មុខរបរ និងជួបបញ្ហាផ្សេងៗក្រោយពេលបញ្ឈប់រួច។ គ្រូពេទ្យប្រចាំភូមិទាមចាស់ ឃុំកំពង់ស្វាយ ស្រុកកំពង់ស្វាយ លោក សឹង ណូត មានប្រសាសន៍ថា លោកមានសញ្ញាបត្រផ្នែកពេទ្យ ក៏ប៉ុន្តែលោកដើរមើលអ្នកជំងឺនៅក្នុងភូមិកន្លងមក គឺមិនមានច្បាប់អនុញ្ញាតនោះទេ ដោយសារទម្លាប់មើលអ្នកជំងឺតគ្នា។ លោកបន្តថា នៅពេលក្រសួងកាន់តែរឹតបន្តឹងលើបញ្ហានេះ គឺអាចធ្វើឲ្យក្រុមគ្រួសារលោកជួបផលវិបាក ពីព្រោះត្រូវបាត់បង់ប្រាក់ចំណូល៖ ។ គ្រូពេទ្យដដែលបន្ថែមថា លោកចង់ឲ្យក្រសួងសុខាភិបាល បើកវគ្គបណ្ដុះបណ្ដាលដល់ពួកគាត់ ដើម្បីអាចឲ្យពួកគាត់មានសិទ្ធិព្យាបាលអ្នកជំងឺបានសមស្របតាមសមត្ថភាព។ ស្រដៀងគ្នានេះ គ្រូពេទ្យតាមភូមិម្នាក់ទៀតនៅឃុំជ័យ ដែលជាអតីតពេទ្យទាហាន អ្នកស្រី ឆូយ សាលីន មានប្រសាសន៍ថា អ្នកស្រីគាំទ្រគោលនយោបាយរបស់ក្រសួង ពីព្រោះដើម្បីធានាសុវត្ថិភាពសុខភាពរបស់ពលរដ្ឋ ក៏ប៉ុន្តែអ្នកស្រីថា រាជរដ្ឋាភិបាលគប្បីមានគោលនយោបាយណាមួយ ដើម្បីផ្ដល់ឱកាសឲ្យពួកគាត់អាចស្វែងរកប្រាក់ចំណូលពីមុខរបរមួយនេះ ជាជាងបញ្ឈប់ពួកគាត់ដោយមិនមានអ្វីទីពឹងនៅពេលក្រោយ។ ម្យ៉ាងទៀត អ្នកស្រីជាស្ត្រីមេម៉ាយគ្មានដីស្រែចម្ការសម្រាប់ធ្វើ ហើយបើអត់ពីមុខរបរនេះទៅ អ្នកស្រីកាន់តែយ៉ាប់ថែមទៀត៖ ។ ក្រៅពីគ្រូពេទ្យទាំងនេះ ក៏មានគ្រូពេទ្យជាច្រើនទៀតកំពុងប្រឈមមុខនឹងបញ្ហាដូចគ្នាដែរ។ ពួកគាត់អះអាងថា អ្នកព្យាបាលជំងឺនៅតាមជនបទដាច់ស្រយាល ក៏មិនហ៊ានមើលជំងឺដែលហួសពីសមត្ថភាពខ្លួនដែរ គឺបានត្រឹមជួយសង្គ្រោះបឋម ឬផ្សំថ្នាំឲ្យពលរដ្ឋខ្លះប៉ុណ្ណោះ។ ទាក់ទងបញ្ហានេះ ប្រធានមន្ទីរសុខាភិបាល ខេត្តកំពង់ធំ លោក ស្រី ស៊ីន មានប្រសាសន៍ថា គោលការណ៍បញ្ឈប់គ្រូពេទ្យដែលមិនមានច្បាប់អនុញ្ញាត ខាងមន្ទីរនៅខេត្តកំពង់ធំ គឺធ្វើជាប់រហូតមក ដើម្បីជៀសវាងកុំឲ្យមានបញ្ហាកើតឡើងលើពលរដ្ឋ ពីព្រោះកន្លងមក ធ្លាប់មានបញ្ហាដោយសារការព្យាបាលមិនមានច្បាប់អនុញ្ញាតទាំងនោះ។ លោកបន្តថា ចំពោះដំណោះស្រាយ ខាងក្រសួងមិនមានជាគោលការណ៍សម្រាប់គ្រូពេទ្យដែលមិនមានសញ្ញាបត្រទេ គឺពួកគាត់មានតែត្រូវប្ដូរមុខរបរ។ ចំណែកគ្រូពេទ្យមានសញ្ញាបត្រ ពួកគាត់អាចទៅសុំការអនុញ្ញាតពីក្រសួងសុខាភិបាល ដើម្បីប្រកបរបរបន្តបាន៖ ។ លោកថា ខាងមន្ទីរក៏មិនមានបើកវគ្គបណ្ដុះបណ្ដាលសម្រាប់គ្រូពេទ្យដែលមិនមានសញ្ញាបត្រទាំងនោះដែរ ព្រោះពួកគាត់ត្រូវឆ្លងកាត់សាលារៀន ដើម្បីទទួលបានជំនាញនីមួយៗឲ្យបានត្រឹមត្រូវ និងត្រូវចូលជាសមាជិកគណៈគ្រូពេទ្យទៀតផង។ កាលពីថ្ងៃទី៩ មករា ក្រសួងសុខាភិបាល បានចេញសេចក្តីប្រកាសព័ត៌មានរួមជាមួយអង្គការសុខភាពពិភពលោក (WHO) និងអង្គការយូអិនអេដស៍ (UNAIDS) បានបង្ហាញពីលទ្ធផលស្រាវជ្រាវជុំវិញមូលហេតុនៃការឆ្លងជំងឺអេដស៍ នៅខេត្តបាត់ដំបង។ ក្នុងសេចក្ដីប្រកាសព័ត៌មាននោះ លោក ម៉ម ប៊ុនហេង រដ្ឋមន្ត្រីក្រសួងសុខាភិបាល បានក្រើនរំឭកដល់គ្រប់អង្គភាពសុខាភិបាលទាំងអស់ ទាំងរដ្ឋ និងឯកជន ត្រូវអនុវត្តវិធីបង្ការជាសកល ដោយត្រូវប្រើប្រាស់សម្ភារៈបរិក្ខារពេទ្យឲ្យបានត្រឹមត្រូវ ជៀសវាងនូវជំងឺឆ្លងផ្សេងៗ ពិសេសជំងឺអេដស៍ ព្រមទាំងផ្ដល់ការអប់រំដល់ប្រជាពលរដ្ឋទូទៅ ឲ្យយល់ដឹងពីការទទួលសេវាព្យាបាលជំងឺដែលមានសុវត្ថិភាព និងគុណភាពខ្ពស់។ លើសពីនេះ លោក ម៉ម ប៊ុនហេង បញ្ជាក់ថា ខាងក្រសួងសុខាភិបាល បានពង្រឹងការអនុវត្តគោលនយោបាយរបស់ខ្លួន ដោយត្រូវបញ្ឈប់នូវរាល់អ្នកប្រកបរបររកស៊ីព្យាបាលជំងឺដែលគ្មានច្បាប់អនុញ្ញាត។ យ៉ាងណា អ្នកស្រាវជ្រាវបញ្ហាសង្គម លោកបណ្ឌិត កែម ឡី មានប្រសាសន៍ថា គោលនយោបាយរបស់ក្រសួងសុខាភិបាល ចង់លុបបំបាត់អ្នកព្យាបាលជំងឺដែលគ្មានច្បាប់នោះ គឺមិនអាចធ្វើបានទេ ពីព្រោះគ្រូពេទ្យដែលមិនមានច្បាប់អនុញ្ញាត គឺមានរាប់ម៉ឺននាក់នៅទូទាំងប្រទេស។ ប៉ុន្តែបើមានវគ្គបង្រៀនណាមួយដែលធ្វើឲ្យពួកគាត់យល់កាន់តែច្បាស់ពីរបៀបផ្ដល់ថ្នាំសង្កូវជូនពលរដ្ឋឲ្យបានត្រឹមត្រូវ និងជួយតាមចំណេះដឹងរបស់ពួកគាត់ លោក កែម ឡី ថាជាការប្រសើរ៖ ។ លោកយល់ថា រាជរដ្ឋាភិបាលគប្បីស្រង់ស្ថិតិគ្រូពេទ្យដែលមិនមានច្បាប់អនុញ្ញាតទាំងនោះឲ្យបានច្បាស់លាស់ ហើយអញ្ជើញពួកគាត់មកពិភាក្សាគ្នា ថាតើពួកគាត់ចង់បន្តអាជីពនេះទៀត ឬយ៉ាងណា? ប្រសិនបើពួកគាត់ចង់បន្ត ក្រសួងគប្បីមានគោលនយោបាយបណ្ដុះបណ្ដាលឲ្យពួកគាត់អាចចូលរៀនទៅតាមកម្រិតនីមួយៗ ឬក៏ត្រូវបើកវគ្គបង្រៀនខ្លីដល់ពួកគាត់បន្ថែមទៀត ដើម្បីអាចឲ្យគ្រូពេទ្យទាំងនោះបន្តមុខរបររបស់ខ្លួនដោយស្របច្បាប់ និងត្រឹមត្រូវ៕
|
2015-01-16T14:45:00+07:00
|
rfa.org
|
https://www.rfa.org/khmer/news/health/health-01162015024048.html
|
06651f41-b2d0-4611-ba04-73b054dde102
|
រដ្ឋាភិបាលចិនប្រគល់រថយន្តពេទ្យ២០០គ្រឿងដល់ក្រសួងសុខាភិបាលកម្ពុជា
|
បញ្ហាសុខាភិបាលនៅកម្ពុជា នៅតែមានកម្រិតទាបនៅឡើយ បើទោះជាមានការរីកចម្រើនខ្លះក្ដី។ មិនថាតែនៅក្នុងមន្ទីរពេទ្យប៉ុណ្ណោះទេ មធ្យោបាយសង្គ្រោះបឋមនៅខាងក្រៅ ក៏នៅមានបញ្ហាដែរ ដោយហេតុថា មន្ទីរពេទ្យនៅឆ្ងាយ ហើយមិនមានរថយន្តពេទ្យគ្រប់គ្រាន់សម្រាប់ដឹកជញ្ជូនអ្នកជំងឺមកសង្គ្រោះទាន់ពេលវេលា។ ដោយសារឃើញបញ្ហានេះ រដ្ឋាភិបាលចិន ផ្ដល់រថយន្តពេទ្យចំនួន ២០០គ្រឿងដល់កម្ពុជា។ ឯកអគ្គរដ្ឋទូតចិន ប្រចាំនៅកម្ពុជា សម្រេចប្រគល់រថយន្តពេទ្យចំនួន ២០០គ្រឿងដល់ក្រសួងសុខាភិបាលកម្ពុជា នៅព្រឹកថ្ងៃទី១៥ មករា ដើម្បីលើកកម្ពស់ការសង្គ្រោះព្យាបាលឲ្យបានល្អប្រសើរ និងទាន់ពេលវេលា។ ក្នុងពិធីប្រគល់ និងទទួល នាមន្ទីរពេទ្យមិត្តភាពខ្មែរ-សូវៀត នៅថ្ងៃទី១៥ មករា ឯកអគ្គរដ្ឋទូតនៃសាធារណរដ្ឋប្រជាមានិតចិន ប្រចាំនៅកម្ពុជា អ្នកស្រី ពូ ជៀនហ្គ័រ (Bu Jianguo) មានប្រសាសន៍ថា គោលដៅនៃការផ្ដល់រថយន្តសង្គ្រោះទាំងនេះ គឺសម្រាប់ចែកចាយទៅមន្ទីរពេទ្យដែលត្រូវការបំផុតនៅតាមបណ្ដាខេត្តក្រុងទាំង២៥ ទូទាំងប្រទេសកម្ពុជា៖ ។ ការប្រគល់រថយន្តសង្គ្រោះចំនួន ២០០គ្រឿងនេះ គឺធ្វើបន្ទាប់ពីការសន្យារបស់រដ្ឋាភិបាលចិន ក្នុងជំនួបរវាងទីប្រឹក្សាសេដ្ឋកិច្ចនៃស្ថានទូតចិន ប្រចាំកម្ពុជា លោក សុង សៀវហ្គ័រ (Song Xiaoguo) និងរដ្ឋមន្ត្រីក្រសួងសុខាភិបាលកម្ពុជា លោក ម៉ម ប៊ុនហេង កាលពីខែមេសា ឆ្នាំ២០១៤។ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង ថ្លែងក្នុងពិធីទទួលរថយន្តពេទ្យទាំងនោះថា រថយន្តសង្គ្រោះទាំង ២០០គ្រឿង ដែលមានបំពាក់ឧបករណ៍បរិក្ខារពេទ្យរួចជាស្រេចនេះ គឺជាជំនួយឥតសំណងរបស់រដ្ឋាភិបាលចិន ក្នុងការជួយអភិវឌ្ឍវិស័យសុខាភិបាលកម្ពុជា៖ ។ កន្លងមក ពលរដ្ឋ និងស្ថាប័នមួយចំនួន ធ្លាប់ត្អូញត្អែរអំពីការខ្វះខាតរថយន្តសង្គ្រោះ និងសេវាសង្គ្រោះបន្ទាន់មិនគ្រប់គ្រាន់ ឬសមស្រប ដែលធ្វើឲ្យអ្នកជំងឺ ឬអ្នករបួសស្លាប់មុនពេលបញ្ជូនទៅដល់មន្ទីរពេទ្យ ជាពិសេសអ្នករបួសដោយសារគ្រោះថ្នាក់ចរាចរណ៍។ ទីប្រឹក្សាឯករាជ្យខាងសុវត្ថិភាពចរាចរណ៍ លោក អ៊ា ចរិយា ឲ្យដឹងថា ពេលមានគ្រោះថ្នាក់ចរាចរណ៍កើតឡើង ជនរងគ្រោះមិនបានទទួលការសង្គ្រោះដោយរថយន្តពេទ្យគ្រប់គ្រាន់ទេ៖ ។ ឯកអគ្គរដ្ឋទូតសាធារណរដ្ឋប្រជាមានិតចិន អ្នកស្រី ពូ ជៀនហ្គ័រ ថ្លែងថា ក្រៅពីជំនួយរបស់រដ្ឋាភិបាលចិន ជួយកម្ពុជា លើការសាងសង់ស្ពានថ្នល់ ប្រព័ន្ធធារាសាស្ត្រកន្លងមក ចិន នឹងបន្តជួយគាំទ្រកម្ពុជា ក្នុងការអភិវឌ្ឍសេដ្ឋកិច្ច កែលំអជីវភាពពលរដ្ឋ និងកាត់បន្ថយភាពក្រីក្រ ហើយពង្រឹងកិច្ចសហប្រតិបត្តិការឲ្យរីកចម្រើនទៅមុខទៀត៕
|
2015-01-15T19:20:00+07:00
|
rfa.org
|
https://www.rfa.org/khmer/news/health/China-gives-200-Ambulances-to-Cambodian-Health-Ministry-01152015071306.html
|
f4542ae4-d965-4785-a8f4-1c68ac7fb157
|
ពលរដ្ឋស្នើសុំឲ្យក្រុមហ៊ុនដែលធ្វើផ្លូវជាតិលេខ៦អាជួយស្រោចទឹកកុំឲ្យដីហុយ
|
ផ្លូវជាតិលេខ៦អា (6A) ដែលកំពុងធ្វើលាតសន្ធឹងពីភ្នំពេញ តាមខេត្តកណ្ដាល និងដល់ស្រុកចំនួនបីក្នុងខេត្តកំពង់ចាម កំពុងហុយដីទ្រលោម។ ពលរដ្ឋរស់នៅទីនោះ និងអ្នកធ្វើដំណើររអ៊ូរទាំថា ក្រុមហ៊ុនម៉ៅការធ្វើផ្លូវ មិនបានយកចិត្តទុកដាក់លើបញ្ហានេះ។ ប្រជាពលរដ្ឋសំណូមពរឲ្យក្រុមហ៊ុនម៉ៅការ ស្រោចទឹកយ៉ាងហោចណាស់មួយថ្ងៃបីដង។ ទាក់ទងរឿងនេះដែរ តើអាជ្ញាធរមានចំណាត់ការយ៉ាងណាហើយចំពោះក្រុមហ៊ុនម៉ៅការ? ចំណែកពលរដ្ឋ តើពួកគេប៉ះពាល់យ៉ាងណាដល់សុខភាព? ដីហុយដូចអ័ព្ទធ្លាក់នៅពេលមានម៉ូតូ ឬឡានបើកឆ្លងកាត់ផ្លូវជាតិលេខ៦អា ដែលកំពុងធ្វើ។ ប្រជាពលរដ្ឋរស់នៅតាមបណ្តោយផ្លូវ អះអាងថាក្រុមហ៊ុនស្ទើរតែមិនស្រោចទឹក បើទោះពួកគេស្នើសុំយ៉ាងណាក៏ដោយ។ អង្គុយក្រោមផ្ទះសង់ពីឈើដែលព័ទ្ធជុំវិញដោយលំអងធូលីដី ប្រជាពលរដ្ឋរស់នៅភូមិល្វាង ឃុំថ្នល់ដំបង ស្រុកជើងព្រៃ ខេត្តកំពង់ចាម លោក អូ ថេន រៀបរាប់ថា ចាប់តាំងពីមានការធ្វើផ្លូវ ដីក៏ចាប់ផ្ដើមហុយគ្មានសល់មួយថ្ងៃដែរ។ លោកថា លោកសប្បាយចិត្តចំពោះការធ្វើផ្លូវនេះ ប៉ុន្តែទាមទារឲ្យក្រុមហ៊ុន និងរដ្ឋាភិបាល គួរគិតគូរពីសុខភាពពលរដ្ឋផង៖ ។ ពលរដ្ឋមួយរូបទៀត លោកស្រី សឿន វ៉ាន ឲ្យដឹងថា ចាប់តាំងពីដីហុយខ្លាំងមក កូនអ្នកស្រីឈឺ និងក្អកគ្រប់ៗគ្នា។ លោកស្រីថា ពេលខ្លះលោកស្រីត្រូវយកកូនតូចទៅស្នាក់នៅផ្ទះអ្នកផ្សេងដែលនៅឆ្ងាយពីផ្លូវ។ ស្ត្រីរូបនេះ ទាមទារឲ្យក្រុមហ៊ុនជួយស្រោចទឹកជាប្រចាំ ឬយ៉ាងហោចណាស់ឲ្យបានមួយថ្ងៃបីដង គឺពេលព្រឹក ពេលថ្ងៃ និងពេលល្ងាច៖ ។ ផ្ទះប្រជាពលរដ្ឋនៅតាមបណ្តោយផ្លូវជាតិលេខ៦អា ផ្ទះខ្លះបិទទ្វារចោល ផ្ទះខ្លះទៀតត្រូវធូលីដីព័ទ្ធជុំជិតឃើញតែដីក្រហម។ ចំណែកអ្នកប្រកបរបរលក់ដូរចំណីអាហារ អ្នកខ្លះប្ដូរមុខរបរផ្សេង និងអ្នកខ្លះទៀតបានផ្អាកលក់ដូរ ដោយរង់ចាំផ្លូវធ្វើរួច ទើបចាប់ផ្ដើមលក់ដូរវិញ។ លោក ឆាយ ចំរើន ជាអ្នកលក់បាយតាមបណ្តោយផ្លូវនេះ ឲ្យដឹងថា ចាប់តាំងពីដីហុយ ភ្ញៀវមកហូបបាយនៅហាងរបស់លោកថយចុះខ្លាំងពីមួយថ្ងៃទៅមួយថ្ងៃ។ លោកសំណូមពរឲ្យក្រុមហ៊ុនម៉ៅការ ធ្វើផ្លូវឲ្យបានលឿន និងជួយស្រោចទឹកជាប្រចាំ៖ ។ ផ្លូវជាតិលេខ៦អា ដំណើរការសាងសង់ក្រោមប្រាក់កម្ចីឥណទានពីរដ្ឋាភិបាលចិន និងថវិកាបដិភាគរបស់រាជរដ្ឋាភិបាលកម្ពុជា។ ក្រុមហ៊ុនចិន ឈ្មោះ សៀង ហៃ ទទួលបានសិទ្ធិម៉ៅការសាងសង់ផ្លូវនេះ។ ផ្លូវថ្មីនេះជាប្រភេទផ្លូវធំ ឬហៅថាផ្លូវហាយវ៉េ (High Way) ដែលមានទទឹងប្រវែងជាង ៣០ម៉ែត្រ និងទ្រូងផ្លូវសួនច្បារថែមទៀតផង។ អ្នកបើកបរឡានម្នាក់នៃក្រុមហ៊ុននេះថ្លែងសុំមិនបញ្ចេញឈ្មោះ ឲ្យវិទ្យុអាស៊ីសេរី ដឹងថា ក្នុងនាមលោកជាអ្នកធ្វើការងារនៅទីនេះ ក៏មានការលំបាកចំពោះដីហុយនេះដែរ។ លោកថា បុគ្គលិកផ្សេងៗទៀតធ្លាប់បានស្នើឲ្យថៅកែក្រុមហ៊ុនម៉ៅការនេះ ស្រោចទឹកដែរ ប៉ុន្តែថៅកែក្រុមហ៊ុនមិនបានស្តាប់តាមទេ៖ ។ រថយន្តដែលបើកបរឆ្លងកាត់ផ្លូវនេះ ភាគច្រើន គឺបើកបរក្នុងល្បឿនលឿន ទោះដីហុយខ្លាំងយ៉ាងណាក្តី។ អ្នកភូមិថា គ្រោះថ្នាក់ចរាចរណ៍កើតឡើងញឹកញាប់ណាស់ ដោយសារតែដីហុយមើលគ្នាមិនឃើញ។ វិទ្យុអាស៊ីសេរី មិនអាចសុំការបំភ្លឺពីតំណាងក្រុមហ៊ុន សៀង ហៃ បានទេ។ បុគ្គលិកផ្នែកបើកឡានទឹកនៃក្រុមហ៊ុននេះម្នាក់ ប្រាប់ឲ្យដឹងថា ក្រុមហ៊ុនខ្វះឡាន និងពិបាករកទឹកស្រោច ដូច្នេះក្រុមការងារមិនអាចស្រោចទឹកបានគ្រប់កន្លែងទេ។ លោកថា ក្រុមការងារផ្ដោតយកចិត្តទុកដាក់ការស្រោចទឹកតែកន្លែងសំខាន់ៗ ដូចជាទីប្រជុំជន និងនៅការដ្ឋានប៉ុណ្ណោះ៖ ។ ចំណែកអភិបាលស្រុកបាធាយ ខេត្តកំពង់ចាម លោក ឡោ ចាន់លី ថ្លែងឲ្យដឹងថា កន្លងមកអភិបាលខេត្តកំពង់ចាម និងលោកឧបនាយករដ្ឋមន្ត្រី យឹម ឆៃលី បានអន្តរាគមន៍រឿងដីហុយនេះដែរ ប៉ុន្តែលោកថា ក្រុមហ៊ុនមិនអាចអនុវត្តតាមការស្នើសុំទាំងស្រុងបានទេ។ ទោះយ៉ាងណាក្តី លោកអភិបាលស្រុក ស្នើពលរដ្ឋឲ្យអត់ធ្មត់ និងទាមទារឲ្យអ្នកបើកបរកុំបើកបរក្នុងល្បឿនលឿនលើផ្លូវកំពុងធ្វើនេះ៖ ។ ទាក់ទងរឿងសុខភាព ប្រធានគ្លីនិក ជិន ណាន លោកវេជ្ជបណ្ឌិត ផេង ហុល ពន្យល់ថា ប្រជាពលរដ្ឋដែលរស់នៅកន្លែងដីហុយ ប៉ះពាល់ខ្លាំងដល់ផ្លូវដង្ហើម។ លោកវេជ្ជបណ្ឌិតផ្តល់ដំបូន្មានថា ពលរដ្ឋត្រូវពាក់ម៉ាស ឬរុំមុខឲ្យជិត និងត្រូវការងារភ្នែកដោយលាងសម្អាតភ្នែកឲ្យបានញឹកញាប់៖ ។ តាមគម្រោង ផ្លូវជាតិលេខ៦អា ចាប់ពីភ្នំពេញ រហូតដល់រង្វង់មូលស្រុកស្គន់ ខេត្តកំពង់ចាម នឹងត្រូវបញ្ចប់នៅមុនបុណ្យចូលឆ្នាំខ្មែរខាងមុខនេះ៕
|
2015-01-15T17:05:00+07:00
|
rfa.org
|
https://www.rfa.org/khmer/news/health/dusty-road-6A-01152015044458.html
|
3eaf3489-aaa3-4a13-81b5-bdb292f1f2b9
|
មន្ត្រីមន្ទីរសុខាភិបាលខេត្តតាកែវអំពាវនាវឲ្យពលរដ្ឋងាកមកប្រើសេវាសុខាភិបាលសាធារណៈ
|
មន្ត្រីមន្ទីរសុខាភិបាលខេត្តតាកែវ អំពាវនាវឲ្យប្រជាពលរដ្ឋទាំងនៅតំបន់ដាច់ស្រយាល និងនៅតាមទីប្រជុំជនទាំងអស់ ងាកមកប្រើសេវាសុខាភិបាលសាធារណៈទាំងអស់គ្នា ជំនួសការប្រើប្រាស់សេវាឯកជន ព្រោះថា សេវាសុខាភិបាលខេត្តមានការអភិវឌ្ឍច្រើនហើយ ទាំងសុវត្ថិភាព ប្រសិទ្ធភាព រួមទាំងសីលធម៌របស់ក្រុមគ្រូពេទ្យ។ មន្ត្រីមន្ទីរសុខាភិបាលខេត្តតាកែវ អះអាងថា សេវាសុខាភិបាលសាធារណៈរបស់ខេត្តសព្វថ្ងៃមានការវិវឌ្ឍខ្លាំង ទាំងវិស័យបច្ចេកទេស និងធនធានគ្រូពេទ្យ ដោយសារមន្ត្រីសុខាភិបាលខេត្តតាកែវ មានការឧបត្ថម្ភពីដៃគូអភិវឌ្ឍន៍ប្រទេសនានា ដូចជា ជប៉ុន កូរ៉េ ជាដើម ដែលជំនួយទាំងសម្ភារៈ និងបច្ចេកទេស។ លោកវេជ្ជបណ្ឌិត ជុំ សុវណ្ណវុទ្ធី ប្រធានកម្មវិធីប្រយុទ្ធប្រឆាំងជំងឺកាមរោគ និងអេដស៍ បញ្ជាក់ថា ការប្រើប្រាស់សេវាសុខាភិបាលសាធារណៈរបស់ខេត្តសព្វថ្ងៃ គឺប្រជាពលរដ្ឋហ្នឹងបានចំណេញថវិកាជាងទៅពិគ្រោះជំងឺ ឬព្យាបាលនៅតាមគ្លីនិកឯកជន ជាពិសេសនោះ គឺប្រជាពលរដ្ឋមានសុវត្ថិភាពពីការឆ្លងជំងឺផ្សេងៗតាមរយៈការព្យាបាល ឬចាក់ថ្នាំ និងទទួលបាននូវសេវាយ៉ាងមានប្រសិទ្ធភាព៖ ។ លោកវេជ្ជបណ្ឌិតមិនបានបញ្ជាក់ពិស្ដារអំពីតារាងតម្លៃនៃសេវាព្យាបាល ថាថោកជាងសេវានៅតាមគ្លីនិកកម្រិតណានោះទេ។ ចំណែកលោកវេជ្ជបណ្ឌិត ហែម សារ៉េត ប្រធានមន្ទីរសុខាភិបាលខេត្តបញ្ជាក់ថា សេវាសុខាភិបាលសាធារណៈខេត្តមានភាពប្រសើរឡើង គឺដោយសារកម្រិតនៃធនធានគ្រូពេទ្យមានការបណ្ដុះបណ្ដាលកាន់តែខ្លាំងឡើង និងមន្ទីរពេទ្យទទួលបានជំនួយឧបត្ថម្ភពីដៃគូអភិវឌ្ឍន៍នៃអង្គការជាតិ និងអន្តរជាតិប្រមាណ ២០អង្គការ និងជំនួយពីប្រទេសមួយចំនួន ដូចជា ជប៉ុន កូរ៉េ ជាដើម សង់អគារមន្ទីរពេទ្យបន្ថែម៖ ។ ជាទូទៅមានការរិះគន់យ៉ាងខ្លាំងចំពោះសេវាសុខាភិបាលសាធារណៈ ពីសំណាក់ប្រជាពលរដ្ឋ ថាលោកគ្រូពេទ្យមានសម្ដីគំរោះគំរើយ គ្រូពេទ្យឲ្យតម្លៃលើលុយខ្លាំងជាងជីវិតអ្នកជំងឺ រហូតដល់មានសេចក្ដីរាយការណ៍ខ្លះថា មន្ទីរពេទ្យខ្លះទុកអ្នកជំងឺឲ្យស្លាប់ ព្រោះអត់លុយបង់ថ្លៃសេវាសង្គ្រោះ និងព្យាបាល។ ក្រៅពីនេះ ក៏មានការរិះគន់ដែរថា កម្រិតចំណេះដឹង និងជំនាញព្យាបាលរបស់គ្រូពេទ្យខ្មែរនៅមានកម្រិត ដូច្នេះទើបអ្នកដែលមានលុយល្មមៗនាំគ្នាទៅព្យាបាលនៅវៀតណាម ឬប្រទេសថៃ ខណៈមន្ត្រីរដ្ឋាភិបាលមួយចំនួនជិះយន្តហោះទៅព្យាបាលនៅប្រទេសទី៣។ ឆ្លើយតបទៅនឹងការរិះគន់នេះ លោកវេជ្ជបណ្ឌិត ហែម សារ៉េត ប្រធានមន្ទីរសុខាភិបាលខេត្តទទួលស្គាល់ថា នៅមន្ទីរពេទ្យរបស់លោកក៏មានដែរកន្លងមក ហើយមានគ្រូពេទ្យខ្លះត្រូវទទួលការព្រមានបណ្ដេញចេញពីការងារ បើសិនជាមិនប្ដូរឥរិយាបថអាក្រក់ចេញ៖ ។ ទោះយ៉ាងណា លោកសន្យាថា សព្វថ្ងៃនេះមិនមានបាតុភាពដូច្នេះទៀតទេ។ យ៉ាងហោចណាស់ក៏មានអ្នកជំងឺខ្លះគាំទ្រការអះអាងរបស់លោកប្រធានមន្ទីរសុខាភិបាលនេះដែរ ដូចជា អ្នកស្រី ខាន់ ណេន ដែលចូលចិត្តទទួលសេវាតាមគ្លីនិកឯកជន តែទាស់ត្រង់ថា គាត់អាចចំណាយពេលទទួលសេវានៅគ្លីនិកតិចជាងនៅមន្ទីរពេទ្យរដ្ឋ ម្យ៉ាងការទទួលសេវាតាមគ្លីនិក គ្រូពេទ្យយោគយល់ច្រើនជាងមន្ទីរពេទ្យរដ្ឋ។ ខេត្តតាកែវ មានបុគ្គលិកសុខាភិបាលសរុបជាង ១.២០០នាក់ មន្ទីរពេទ្យបង្អែក៥ មណ្ឌលសុខភាព៧៦ និងប៉ុស្តិ៍សុខភាព៤ សម្រាប់បម្រើសេវាជូនប្រជាពលរដ្ឋនៅក្នុងខេត្តមានចំនួនជិត ១លាននាក់ ក្នុងនោះមានគ្លីនិកឯកជនជាង ៨០កន្លែង នេះបើតាមរបាយការណ៍របស់មន្ទីរសុខាភិបាលខេត្តតាកែវ។ ម្ចាស់គ្លីនិកឯកជនម្នាក់ដែលជាគ្រូពេទ្យរដ្ឋ ថ្លែងដោយសុំមិនបញ្ចេញឈ្មោះថា ប្រជាពលរដ្ឋចំនួនតិចណាស់ដែលមកទទួលសេវាសុខាភិបាលឯកជន តែប្រជាពលរដ្ឋភាគច្រើននាំគ្នាទៅទទួលសេវាសាធារណៈ ព្រោះថា សេវាសាធារណៈនៅខេត្តតាកែវ មានភាពប្រសើរច្រើន ដោយសារមានប្រទេស និងអង្គការក្រៅរដ្ឋាភិបាលជួយច្រើន។ ទាក់ទងទៅនឹងក្រមសីលធម៌គ្រូពេទ្យវិញ លោក ហែម សារ៉េត ប្រធានមន្ទីរសុខាភិបាលខេត្ត បានធានាអះអាងថា លោកនឹងព្យាយាមកុំឲ្យមានរឿងនេះកើតឡើងទៀតទៅអនាគត។ ក្រៅពីសេវាសុខាភិបាលសាធារណៈទូទៅ ខេត្តតាកែវ ក៏មានមន្ទីរពេទ្យព្យាបាលភ្នែកមួយដែរ ដែលមន្ទីរសុខាភិបាលខេត្តសហការជាមួយអង្គការក្រៅរដ្ឋាភិបាលអន្តរជាតិមួយចំនួន ដែលមានប្រជាពលរដ្ឋមកពីខេត្តនានាមកទទួលការព្យាបាលដែរ៕
|
2015-01-13T11:55:00+07:00
|
rfa.org
|
https://www.rfa.org/khmer/news/health/Health-officers-in-Takeo-call-for-people-to-get-health-public-service-01122015235649.html
|
a85a3c0d-24aa-4ea8-aa8f-9a440d0e7590
|
ក្រសួងបង្ហាញថាអ្នកឆ្លងមេរោគអេដស៍ភាគច្រើននៅឃុំរកាដោយសារចាក់ថ្នាំនិងចាក់សេរ៉ូម
|
ការសិក្សារបស់ក្រសួងសុខាភិបាល បង្ហាញថា ការចាក់ថ្នាំ និងការចាក់សេរ៉ូម គឺជាប្រភពសំខាន់ដែលបានបណ្ដាលឲ្យពលរដ្ឋនៅឃុំរកា ខេត្តបាត់ដំបង ឆ្លងមេរោគអេដស៍។ ការស្រាវជ្រាវរកប្រភពនៃការឆ្លងរាលដាលមេរោគអេដស៍ គឺបានរួមបញ្ចូលទាំងការសិក្សាលើករណីឆ្លង និងមិនឆ្លងមេរោគអេដស៍។ នេះ គឺជាលើកទី១ហើយដែលក្រសួងសុខាភិបាល បង្ហាញអំពីទំហំ និងលទ្ធផលបឋមនៃការអង្កេតស្រាវជ្រាវលើការឆ្លងរាលដាលមេរោគអេដស៍ នៅឃុំរកា ស្រុកសង្កែ ខេត្តបាត់ដំបង ចាប់តាំងពីមានករណីផ្ទុះឆ្លងការរាលដាលមេរោគនេះអស់រយៈពេលជិត ១ខែមក។ សេចក្តីប្រកាសព័ត៌មានរួមរវាងក្រសួងសុខាភិបាល អង្គការសុខាភិបាលពិភពលោក និងអង្គការ យូអិនអេដស៍ (UNAIDS) ចុះផ្សាយនៅថ្ងៃទី៩ មករា បញ្ជាក់ថា លទ្ធផលនៃការសិក្សាស្រាវជ្រាវរកប្រភពនៃការឆ្លងរាលដាលមេរោគអេដស៍ ដែលរួមបញ្ចូលទាំងការសិក្សាលើករណីឆ្លង និងមិនឆ្លងមេរោគអេដស៍ បង្ហាញថា អ្នកឆ្លងមេរោគអេដស៍ដែលបានចាក់ថ្នាំ និងចាក់សេរ៉ូម មានកម្រិតខ្ពស់ជាងអ្នកមិនឆ្លងមេរោគអេដស៍។ ការសិក្សា ក៏បានស្រាវជ្រាវរកប្រភពផ្សេងទៀតដែលអាចបណ្ដាលឲ្យមានការឆ្លងរាលដាលមេរោគអេដស៍ផងដែរ ក្នុងនោះរួមមាន ការរាលដាលតាមរយៈការប្រព្រឹត្តលើការរួមភេទ ការចាក់គ្រឿងញៀន និងការចម្លងពីម្តាយទៅកូន ជាដើម។ យ៉ាងណាក៏ដោយ លទ្ធផលបង្ហាញថា ការចម្លងមេរោគពីម្តាយទៅកូន មិនមែនជាកត្តាប្រឈមនោះទេ ពីព្រោះភាគច្រើននៃម្តាយរបស់កុមារមានអាយុក្រោម ១៤ឆ្នាំ ដែលបានឆ្លងមេរោគអេដស៍ ពុំមានផ្ទុកមេរោគអេដស៍នោះទេ។ ក្រសួងសុខាភិបាល ឲ្យដឹងដែរថា ចាប់ពីថ្ងៃទី៨ ដល់ថ្ងៃទី៣១ ខែធ្នូ ឆ្នាំ២០១៤ ពលរដ្ឋឃុំរកា ចំនួន ១.៩៤០នាក់ បានស្ម័គ្រចិត្តទទួលការប្រឹក្សា និងធ្វើតេស្តឈាមរកមេរោគអេដស៍ ក្នុងនោះចំនួន ២១២នាក់បានរកឃើញឆ្លងមេរោគអេដស៍ ដែលមានអ្នកភូមិរកា ចំនួន ១៧៤នាក់ ស្មើនឹង ៨២%។ ក្រសួងសុខាភិបាល បញ្ជាក់ថា ក្នុងចំណោមអ្នកឆ្លងមេរោគអេដស៍ចំនួន ២១២នាក់នោះ គឺមានកុមារអាយុក្រោម ១៤ឆ្នាំ ចំនួន ៣៩នាក់ ស្មើនឹង ១៨% ពលរដ្ឋអាយុចន្លោះពី ១៥ឆ្នាំដល់ ៥៩ឆ្នាំ ចំនួន ១២៧នាក់ ស្មើនឹង ៦០% និងមនុស្សចាស់អាយុចាប់ពី ៦០ឆ្នាំឡើងទៅមានចំនួន ៤៦នាក់ ស្មើនឹង ២២%។ បន្ទាប់ពីការផ្ទុះនៃការឆ្លងរាលដាលមេរោគអេដស៍នៅឃុំរកា គ្រូពេទ្យឈ្មោះ យ៉ែម ជ្រិន ដែលគេសង្ស័យថា ជាអ្នកធ្វើឲ្យមានការឆ្លងរាលដាលមេរោគអេដស៍ទៅដល់អ្នកស្រុក ត្រូវបានសមត្ថកិច្ចចាប់ខ្លួន។ ក្រោយមក គ្រូពេទ្យរូបនេះបានសារភាពប្រាប់សមត្ថកិច្ចថា ការព្យាបាលជំងឺរបស់គាត់ទៅដល់ពលរដ្ឋក្នុងភូមិរកា កន្លងមក គឺពុំបានផ្លាស់ប្ដូរស៊ីរាំងចាក់ថ្នាំញឹកញាប់នោះទេ។ លោកត្រូវបានព្រះរាជអាជ្ញានៃសាលាដំបូងខេត្តបាត់ដំបង ចោទប្រកាន់ពីបទប្រព្រឹត្តដោយចេតនាធ្វើឲ្យអ្នកដទៃឆ្លងមេរោគអេដស៍ ពីអំពើឃោរឃៅពាក់ព័ន្ធនឹងឃាតកម្ម និងពីការបើកកន្លែងពិនិត្យសុខភាពដោយពុំមានការអនុញ្ញាតពីក្រសួងសុខាភិបាល។ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង ថ្លែងក្នុងសេចក្តីប្រកាសព័ត៌មានថា គ្រប់គ្រឹះស្ថានសុខាភិបាលទាំងអស់ ទាំងរដ្ឋ និងឯកជន ត្រូវអនុវត្តការបង្ការមេរោគអេដស៍ ដោយប្រើប្រាស់សម្ភារៈបរិក្ខារពេទ្យដែលបានរំងាប់មេរោគត្រឹមត្រូវ។ លោក ម៉ម ប៊ុនហេង ថា ក្រសួងសុខាភិបាល បានពង្រឹងការអនុវត្តគោលនយោបាយរបស់ក្រសួង ដោយបញ្ឈប់អ្នកប្រកបរបររកស៊ីព្យាបាលជំងឺដែលពុំមានច្បាប់អនុញ្ញាតត្រឹមត្រូវ។ ព្រមជាមួយគ្នានេះ លោកវេជ្ជបណ្ឌិត ដុង អ៊ិលអាញ់ តំណាងអង្គការសុខភាពពិភពលោក ប្រចាំកម្ពុជា បញ្ជាក់ថា វាមានការចាំបាច់ក្នុងការពង្រឹងការអនុវត្តច្បាប់ចំពោះផ្នែកសុខាភិបាលឯកជន និងអ្នកពុំមានវិជ្ជាជីវៈពេទ្យត្រឹមត្រូវ ដើម្បីធានាដល់ការថែទាំ និងព្យាបាលប្រកបដោយប្រសិទ្ធភាព និងគុណភាពខ្ពស់។ យ៉ាងណាក៏ដោយ លោក ម៉ម ប៊ុនហេង អះអាងថា កម្ពុជា បានទទួលជោគជ័យក្នុងការកាត់បន្ថយអត្រាប្រេវ៉ាឡង់នៃការឆ្លងមេរោគអេដស៍ ហើយបានទទួលពានរង្វាន់ពីអង្គការសហប្រជាជាតិ ដែលមានស្នាដៃក្នុងការសម្រេចទិសដៅអភិវឌ្ឍន៍សហស្សវត្សនៅឆ្នាំ២០១០។ ក្រសួងសុខាភិបាល ក៏ឲ្យដឹងដែរថា ចាប់ពីថ្ងៃទី២២ ដល់ថ្ងៃទី៣១ ខែធ្នូ ឆ្នាំ២០១៤ អ្នកផ្ទុកមេរោគអេដស៍ចំនួន ១៦១នាក់ បានចុះឈ្មោះនៅសេវា Pre-Art ក្នុងនោះចំនួន ៧៨នាក់ បានទទួលការព្យាបាលដោយឱសថប្រឆាំងនឹងមេរោគអេដស៍រួចហើយ។ ទោះជាបែបនេះក្តី ពាក់ព័ន្ធនឹងការឆ្លងមេរោគអេដស៍នៅឃុំរកា គេនៅពុំទាន់ឃើញមានអ្នកណាម្នាក់ចេញមុខទទួលខុសត្រូវនៅឡើយ។ សង្គមស៊ីវិល និងអ្នកតាមដានព្រឹត្តិការណ៍នេះយល់ថា រដ្ឋាភិបាល និងក្រសួងសុខាភិបាល ត្រូវចេញមុខទទួលខុសត្រូវចំពោះបញ្ហានេះ ព្រោះថា ពួកគេធ្វេសប្រហែស និងមិនបានគ្រប់គ្រងឲ្យបានត្រឹមត្រូវ ទើបបង្កឲ្យមានការឆ្លងរាលដាលមេរោគអេដស៍នៅពេលនេះ។ ពួកគេក៏ជំរុញឲ្យលោកនាយករដ្ឋមន្ត្រី ហ៊ុន សែន និងលោក ម៉ម ប៊ុនហេង ចុះចេញពីតំណែងទៀតផង៕
|
2015-01-10T19:45:00+07:00
|
rfa.org
|
https://www.rfa.org/khmer/news/health/HIV-outbreak-in-BTB-01102015074210.html
|
c66e8fb1-b36e-42d3-9b36-2544a747f08e
|
អ្នកឆ្លងមេរោគអេដស៍នៅឃុំរកាបារម្ភគ្មានលទ្ធភាពរកប្រាក់សងបំណុលធនាគារ
|
ប្រជាពលរដ្ឋដែលផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង បានកើនដល់ចំនួន ២៣៤នាក់ហើយគិតត្រឹមថ្ងៃទី៤ ខែមករា ឆ្នាំ២០១៥។ សព្វថ្ងៃ ពួកគាត់មួយចំនួន កំពុងជួបការលំបាក ដោយខ្លះធ្លាក់ខ្លួនឈឺមិនបានចេញទៅធ្វើការងាររកប្រាក់ចំណូល ដោះស្រាយជីវភាពគ្រួសារដូចពេលមុននោះទេ។ បញ្ហានេះ ធ្វើឲ្យពួកគាត់មួយចំនួន ព្រួយបារម្ភខ្លាចគ្មានលទ្ធភាពរកប្រាក់ ដើម្បីសងបំណុលគេបាននៅថ្ងៃអនាគត។ ប្រជាពលរដ្ឋដែលផ្ទុកមេរោគអេដស៍ទាំងនោះ ភាគច្រើនមិនបានចេញទៅស្វែងរកការងារធ្វើនៅឆ្ងាយពីភូមិស្រុកជិតមួយខែមកហើយ។ នៅក្នុងនោះ មានពលរដ្ឋខ្លះដេកឈឺនៅលើកន្ទេលនៅក្រោមផ្ទះ និងខ្លះទៀតបានលេបថ្នាំពន្យារ ហើយថ្នាំធ្វើទុក្ខក្នុងខ្លួនគ្មានកម្លាំងកំហែង និងធ្វើការងារអ្វីមិនកើតនោះទេ។ ក្រុមពលរដ្ឋដែលផ្ទុកមេរោគអេដស៍ថ្លែងឲ្យដឹងថា ចាប់តាំងពីមានមេរោគអេដស៍ក្នុងខ្លួនមក គឺម្នាក់ៗចេះតែខ្វល់ខ្វាយពីសុខភាពមិនឈប់ឈរឡើយ ហើយថែមទាំងទៅជួបគ្រូពេទ្យញឹកញាប់ មិនបានចេញទៅរកការងារធ្វើដូចពេលមុននោះទេ។ អ្នកភូមិថ្លែងឲ្យដឹងទៀតថា មិនត្រឹមតែសុខភាពមិនល្អប៉ុណ្ណោះទេ ថែមទាំងជំពាក់បំណុលគេ និងពុំដឹងថាទៅរកប្រាក់ឯណាមកសងគេវិញបាននោះដែរ៖ ។ ទោះជាយ៉ាងនេះក្ដី អ្នកដែលផ្ទុកមេរោគអេដស៍ទាំងនោះថ្លែងថា រហូតមកដល់ពេលនេះ គឺពុំទាន់មានប្រជាពលរដ្ឋក្បែរខាងដែលពុំមានមេរោគអេដស៍ រើសអើងពួកគាត់ឡើយ។ ទាក់ទងនឹងបញ្ហានេះ អ្នកភូមិក្បែរខាងរស់នៅភូមិអូរមុនី ឃុំអន្លង់វិល ស្រុកសង្កែ ថ្លែងថា ពួកគាត់មិនព្រួយបារម្ភឆ្លងជំងឺអេដស៍ពីអ្នកភូមិរកា នោះទេ ត្បិតរស់នៅភូមិជិតគ្នាក៏ដោយ គឺសព្វថ្ងៃប្រាស្រ័យទាក់ទងគ្នាជាធម្មតា មិនខុសពីពេលមុននោះឡើយ៖ ។ យ៉ាងណាមានអ្នកភូមិក្បែរខាងខ្លះដែលរស់នៅភូមិអូរមុនី ក៏ព្រួយបារម្ភពីជំងឺអេដស៍ដែលឆ្លងរាលដាលដល់ប្រជាពលរដ្ឋនៅភូមិរកា នោះដែរ។ ពួកគាត់ថ្លែងថា ចាប់តាំងពីអ្នកភូមិរកា ផ្ទុកមេរោគអេដស៍មក ធ្វើឲ្យរបរលក់ដូររបស់ពួកគាត់ថយចុះជាងពេលមុនៗច្រើន៖ ។ ទោះយ៉ាងនេះក្ដី ក្រុមអ្នកផ្ទុកមេរោគអេដស៍ទាំងនោះព្រួយប្រារព្ធយ៉ាងខ្លាំងអំពីសុខភាព ខ្លាចពុំមានលទ្ធភាពធ្វើការងាររកប្រាក់សងបំណុលស្ថាប័នមីក្រូហិរញ្ញវត្ថុ ឬធនាគារ។ ទាក់ទងនឹងបញ្ហានេះ អភិបាលខេត្តបាត់ដំបង លោក ចាន់ សុផល មានប្រសាសន៍កាលពីថ្ងៃទី៥ មករា ថា អាជ្ញាធរពាក់ព័ន្ធកំពុងយកចិត្តទុកដាក់ទៅលើប្រជាពលរដ្ឋដែលផ្ទុកមេរោគអេដស៍នៅឃុំរកា នោះហើយ រួមមានការចុះអប់រំផ្លូវចិត្ត កុំឲ្យពួកគាត់ព្រួយបារម្ភអំពីមេរោគដែលមិនធ្លាប់ជួបប្រទះនោះ ព្រមទាំងផ្ដល់ជាថវិកាអាហារហូបចុកមួយចំនួនផង។ លោកបន្តទៀតថា ចំពោះករណីអ្នកផ្ទុកមេរោគអេដស៍ដែលជំពាក់បំណុលស្ថាប័នមីក្រូហិរញ្ញវត្ថុនោះ ខាងអាជ្ញាធរខេត្តនឹងមានវិធានការបន្តទៀត៖ ។ ទោះជាយ៉ាងនេះក្ដី ប្រជាពលរដ្ឋដែលផ្ទុកមេរោគអេដស៍ ភាគច្រើនមានមតិថា ចាប់ពីមានមេរោគអេដស៍ក្នុងខ្លួនមក នៅពេលទៅព្យាបាលជំងឺម្ដងៗជួបការលំបាកជាងពេលមុនៗ គឺគ្រូពេទ្យមិនសូវយកចិត្តទុកដាក់មើលថែពួកគាត់ដូចអ្នកគ្មានមេរោគអេដស៍នោះឡើយ។ ជំទប់ទី២ ឃុំរកា លោក សឿម ឆម ឲ្យដឹងថា លទ្ធផលធ្វើតេស្ដឈាមមានមេរោគអេដស៍នៅឃុំរកា បានកើនឡើងដល់ចំនួន ២៣៤នាក់ហើយគិតត្រឹមថ្ងៃទី៤ ខែមករា ឆ្នាំ២០១៥។ យ៉ាងណាលោកថា ចំនួនអ្នកផ្ទុកមេរោគអេដស៍នឹងកើនឡើងថែមទៀត ដោយសារប្រជាពលរដ្ឋនៅតែទៅពិនិត្យឈាមរកមេរោគអេដស៍នៅមណ្ឌលសុខភាពរកា ជាបន្តបន្ទាប់នៅឡើយ៕
|
2015-01-09T15:05:00+07:00
|
rfa.org
|
https://www.rfa.org/khmer/news/health/hiv-aids-case-in-battambang-01092015025917.html
|
3e123e7e-b380-4387-a981-61bd4e697154
|
មូលហេតុនិងផលវិបាកបណ្ដាលមកពីមេរោគស៊ាំថ្នាំឬស្គាល់ថ្នាំ
|
គ្រូពេទ្យនិយាយថា បញ្ហាមេរោគស៊ាំថ្នាំ គឺជាបញ្ហាមួយដែលពួកគាត់ព្រួយបារម្ភនៅក្នុងអាជីពជាអ្នកព្យាបាលជំងឺ។ អង្គការសុខភាពពិភពលោក (WHO) បង្ហាញថា បញ្ហាមេរោគស៊ាំថ្នាំនេះ គឺមនុស្ស គ្រប់តំបន់ទូទាំងពិភពលោក ត្រូវប្រឈមមុខខ្លាំងទាំងពេលបច្ចុប្បន្ន និងពេលអនាគត។ ក្នុងនាទីសុខភាពប្រចាំសប្ដាហ៍នៅពេលនេះ លោក ឡេង ម៉ាលី មានសេចក្ដីរាយការណ៍អំពីបញ្ហាស៊ាំថ្នាំដូចតទៅ៖ បញ្ហាមេរោគ ឬជំងឺស៊ាំនឹងថ្នាំ ឬជួនកាលគេហៅថា មេរោគស្គាល់ថ្នាំ គឺជាបញ្ហាមួយដែលគ្រូពេទ្យទាំងនៅក្នុងប្រទេសកម្ពុជា និងពិភពលោក កំពុងបារម្ភខ្លាំង។ គ្រូពេទ្យដែលពុះពារប្រយុទ្ធប្រឆាំងនឹងមេរោគបង្កជំងឺ ឲ្យដឹងថា ពួកគាត់មានការប្រឈមនឹងវិជ្ជាជីវៈរបស់ខ្លួន ព្រោះមានជំងឺឆ្លងជាច្រើនកាន់តែពិបាកព្យាបាល ពេលមេរោគស៊ាំនឹងថ្នាំ។ ត្រង់ចំណុចនេះ គ្រូពេទ្យឯកទេសផ្នែកជំងឺមហារីកនៅមន្ទីរពេទ្យមិត្តភាពខ្មែរ-សូវៀត លោកវេជ្ជបណ្ឌិត គួយ សំណាង ថ្លែងថា បញ្ហានេះហើយទើបធ្វើឲ្យមជ្ឈដ្ឋានខ្លះយល់ថា គ្រូពេទ្យព្យាបាលចិញ្ចឹមជំងឺ៖ ។ លោកវេជ្ជបណ្ឌិតពន្យល់បន្តថា អ្នកជំងឺដែលមានមេរោគស៊ាំថ្នាំនៅក្នុងខ្លួន មានផលវិបាកច្រើនពេលមកឲ្យគ្រូពេទ្យព្យាបាលជំងឺ ព្រោះគ្រូពេទ្យត្រូវការពេលវេលាព្យាបាលយូរ ហើយការព្យាបាលនោះទៀតសោតក៏មានភាពស្មុគស្មាញ៖ ។ ការស៊ាំនឹងថ្នាំ គឺអាចកើតមានមេរោគគ្រប់ប្រភេទ គឺរាប់ទាំងមេរោគបាក់តេរី វីរុស មេរោគផ្សិត និងប៉ារ៉ាស៊ីត។ របាយការណ៍របស់មជ្ឈមណ្ឌលគ្រប់គ្រង និងបង្ការជំងឺឆ្លងនៃសហរដ្ឋអាមេរិក (CDC) នៅឆ្នាំ២០១៣ បង្ហាញថា នៅក្នុងសហរដ្ឋអាមេរិក ក្នុងមួយឆ្នាំៗមានមនុស្សយ៉ាងហោចណាស់ ២លាននាក់ បានឆ្លងមេរោគបាក់តេរីដែលស៊ាំនឹងថ្នាំផ្សះ (Antibiotics) ហើយយ៉ាងហោចណាស់មានមនុស្ស ២៣ម៉ឺននាក់ស្លាប់ជារៀងរាល់ឆ្នាំដោយសារតែជំងឺដែលបណ្ដាលមកពីមេរោគស៊ាំនឹងថ្នាំផ្សះដោយផ្ទាល់។ នៅមានមនុស្សជាច្រើន បានស្លាប់ដោយសារផលវិបាកនៃជំងឺដែលបង្កឡើងដោយមេរោគស៊ាំថ្នាំ។ លោកវេជ្ជបណ្ឌិត គួយ សំណាង មានប្រសាសន៍ថា មូលហេតុដែលនាំឲ្យមានបញ្ហាមេរោគស៊ាំថ្នាំ ជាចម្បង គឺបណ្ដាលមកពីការប្រើថ្នាំមិនបានត្រឹមត្រូវតាមកម្រិតដូស (Dose)៖ ។ ម្យ៉ាងទៀតការលេបថ្នាំមិនបានគ្រប់ចំនួនថ្ងៃដែលត្រូវលេប ក៏ជាមូលហេតុមួយទៀតដែរដែលនាំឲ្យមេរោគស៊ាំថ្នាំ។ ការលេបថ្នាំមិនបានត្រឹមត្រូវតាមកម្រិត និងចំនួនថ្ងៃដែលវេជ្ជបណ្ឌិតបញ្ជា ធ្វើឲ្យមេរោគបង្កជំងឺដែលគ្រាន់តែសន្លប់ អាចផ្លាស់ប្ដូរ ឬបម្លែងខ្លួនរបស់វាទៅជាមេរោគខ្លាំង ហើយឈ្នះប្រសិទ្ធភាពថ្នាំ ឬក៏ថ្នាំនោះអស់ប្រសិទ្ធភាពតែម្ដង។ នៅពេលនោះ មេរោគមិនត្រឹមតែមិនងាប់ដោយសារថ្នាំទេ វាថែមទាំងអាចលូតលាស់ និងបំបែកខ្លួនច្រើនថែមទៀតផង។ ប្រការនេះ ធ្វើឲ្យជំងឺមួយចំនួនរឹតតែពិបាកព្យាបាលជាងមុន។ មន្ត្រីត្រួតពិនិត្យបញ្ហាស៊ាំថ្នាំនៃអង្គការសុខភាពពិភពលោក លោកវេជ្ជបណ្ឌិត កេអ៊ីជី ហ៊្វូគូដា (Keiji Fukuda) បង្ហាញថា បញ្ហាមេរោគស៊ាំថ្នាំ គឺជាបញ្ហាព្រួយបារម្ភចម្បងមួយ ពីព្រោះមេរោគស៊ាំថ្នាំនោះអាចសម្លាប់អ្នកជំងឺ អាចឆ្លងទៅអ្នកដទៃ និងធ្វើឲ្យមានការចំណាយថវិកាច្រើន ទាំងសម្រាប់បុគ្គល និងសហគមន៍។ អង្គការសុខភាពពិភពលោក បញ្ជាក់ថា ថ្នាំដែលមានគុណភាពអន់ ការចេញវេជ្ជបញ្ជាខុស ការបង្ការ និងការគ្រប់គ្រងជំងឺឆ្លងមិនបានល្អ គឺសុទ្ធតែជាកត្តានាំឲ្យមានបញ្ហាមេរោគស៊ាំថ្នាំ។ ក្រៅពីនេះ ការប្រើប្រាស់ថ្នាំផ្សះ ឬ អង់ប៊ីយ៉ូទិក (Antibiotics) មិនត្រឹមត្រូវសម្រាប់សត្វពាហនៈ ដើម្បីការលូតលាស់ធំធាត់ និងបង្ការជំងឺសត្វ ក៏ជាកត្តាជំរុញឲ្យមានមេរោគស៊ាំថ្នាំដែរ ព្រោះមេរោគដែលស៊ាំថ្នាំពីការប្រើប្រាស់ថ្នាំផ្សះ ឬ អង់ប៊ីយ៉ូទិក (Antibiotics) មិនត្រឹមត្រូវសម្រាប់សត្វពាហនៈនោះ អាចឆ្លងមកមនុស្សតាមរយៈជំងឺដែលឆ្លងតាមម្ហូបអាហារ។ ផលវិបាកពីភាពស៊ាំថ្នាំរបស់មេរោគ គឺធ្វើឲ្យមានផលវិបាកដល់សង្គមធ្ងន់ធ្ងរ ទាំងសេដ្ឋកិច្ច ដែលត្រូវចំណាយថវិកាច្រើនសម្រាប់ព្យាបាលជំងឺនីមួយៗ និងធ្វើឲ្យមានការលំបាកដល់ការគ្រប់គ្រងជំងឺទៀតផង មានជាអាទិ៍ ជំងឺរបេង គ្រុនចាញ់ និងមេរោគអេដស៍ ជាដើម។ នៅប្រទេសធំៗខ្លះ បានចំណាយថវិកាទាំងផ្ទាល់ និងប្រយោល រាប់ពាន់ពាន់លានដុល្លារសម្រាប់បញ្ហាមេរោគស៊ាំថ្នាំនេះ។ គ្រូពេទ្យណែនាំឲ្យរក្សាអនាម័យផ្ទាល់ខ្លួន និងអនាម័យសាធារណៈឲ្យបានល្អប្រសើរ និងត្រូវប្រើប្រាស់ទឹកស្អាត ដើម្បីកុំឲ្យមានជំងឺ ត្រូវទទួលថ្នាំបង្ការឲ្យបានគ្រប់ចំនួន ព្រោះការបង្ការជំងឺ ក៏ជាមធ្យោបាយមួយ ជួយក្នុងការបង្ការកុំឲ្យមានបញ្ហាមេរោគស៊ាំថ្នាំដែរ ត្រូវបង្ការកុំឲ្យឆ្លងជំងឺនៅក្នុងមន្ទីរពេទ្យ សហគមន៍ និងក្នុងចំណីអាហារ ចៀសវាង ឬកាត់បន្ថយការប្រើថ្នាំផ្សះដែលមិនចាំបាច់។ អ្វីដែលលោកអ្នកអាចអនុវត្តបាន គឺទី១ ប្រើថ្នាំផ្សះតាមតែគ្រូពេទ្យណែនាំ ឬវេជ្ជបញ្ជា។ ទី២ លេបថ្នាំឲ្យគ្រប់ចំនួន ទាំងកម្រិតដូស (Dose) និងចំនួនថ្ងៃតាមវេជ្ជបញ្ជា ទោះជាលោកអ្នកបានស្រួលខ្លួន ឬធូរស្បើយខ្លះហើយក៏ដោយ។ ទី៣ មិនត្រូវប្រើថ្នាំផ្សះរួមជាមួយអ្នកដទៃឡើយ ហើយក៏មិនត្រូវប្រើថ្នាំផ្សះដែលសល់ពីវេជ្ជបញ្ជាមុនៗដែរ។ អង្គការសុខភាពពិភពលោក សង្កត់ធ្ងន់ថា ប្រសិនបើយើងមិនចូលរួមទប់ស្កាត់បញ្ហានេះទេ នោះនឹងមានន័យថា នៅពេលអនាគត យើងនឹងអាចស្លាប់បានដោយគ្រាន់តែមានជំងឺ ឬរបួសបន្តិចបន្តួច ព្រោះគ្មានថ្នាំសម្លាប់មេរោគបាន៕
|
2015-01-08T16:20:00+07:00
|
rfa.org
|
https://www.rfa.org/khmer/program/health/Drug-resistance-01082015035604.html
|
b90c4c4c-76b0-48ea-a59f-25fb310e1498
|
សង្គមស៊ីវិលរិះគន់ស្ថានីយទូរទស្សន៍មួយចំនួនថាបន្តផ្សាយពាណិជ្ជកម្មគ្រឿងស្រវឹង
|
ផលប៉ះពាល់ដល់សុខភាព ការបង្ករបួសស្នាម គ្រោះថ្នាក់ចរាចរណ៍ អំពើហិង្សាក្នុងគ្រួសារ និងភាពក្រីក្រជាដើម គឺជាចំណែកមួយបណ្ដាលមកពីការប្រើប្រាស់គ្រឿងស្រវឹង។ បញ្ហានេះ ក្រសួងព័ត៌មាន បានចេញសារចរណែនាំមួយទៅប្រព័ន្ធផ្សព្វផ្សាយ ជាពិសេសស្ថានីយទូរទស្សន៍ ឲ្យឈប់ផ្សាយពាណិជ្ជកម្មគ្រឿងស្រវឹងអូសទាញប្រជាពលរដ្ឋ ចាប់ពីដើមឆ្នាំ២០១៥ នេះតទៅ។ ប៉ុន្តែមន្ត្រីសង្គមស៊ីវិលតាមដានបញ្ហានេះ រិះគន់។ មន្ត្រីសង្គមស៊ីវិលឃ្លាំមើលការផ្សព្វផ្សាយ និងប្រើប្រាស់គ្រឿងស្រវឹងនៅកម្ពុជា បានរិះគន់ស្ថានីយវិទ្យុ និងទូរទស្សន៍មួយចំនួន ថាមិនបានអនុវត្តតាមសារាចរណែនាំរបស់ក្រសួងព័ត៌មាន ដែលហាមប្រាមមិនឲ្យផ្សាយពាណិជ្ជកម្មគ្រឿងស្រវឹងនៅលើកញ្ចក់ទូរទស្សន៍ និងរលកធាតុអាកាស។ ប្រធានមជ្ឈមណ្ឌលប្រជាពលរដ្ឋដើម្បីអភិវឌ្ឍន៍ និងសន្តិភាព ហៅកាត់ថា ភីឌីភី (PDP) លោក យង់ គិមអេង មានប្រសាសន៍ថា លោកសង្កេតឃើញមានស្ថានីយវិទ្យុ និងទូរទស្សន៍មួយចំនួន បានរំលោភលើសារាចរណែនាំរបស់ក្រសួងព័ត៌មាន ដែលហាមប្រាមមិនឲ្យផ្សាយពាណិជ្ជកម្មផលិតផលគ្រឿងស្រវឹងនៅចន្លោះម៉ោង ៦ល្ងាចដល់ម៉ោង ៨យប់ ចាប់តាំងពីថ្ងៃទី១ មករា មកដល់ថ្ងៃទី៧ ខែមករា ឆ្នាំ២០១៥។ លោកថា ស្ថានីយមួយចំនួនគ្រាន់តែផ្អាកផ្សាយម្ចាស់ឧបត្ថម្ភកម្មវិធីរបស់ខ្លួនក្នុងមួយថ្ងៃតែ ២ម៉ោងសោះ ហាក់មានភាពលឹបលបន្តផ្សព្វផ្សាយដោយមិនអៀនខ្មាស និងមិនខ្លាចរអានឹងសារាចរនេះឡើយ។ លោកបញ្ជាក់ថា បើក្រសួងមិនរឹតបន្តឹងបានទេ នោះមិនអាចឈានទៅលុបបំបាត់ការផ្សាយទាំងស្រុង តាមប្រព័ន្ធផ្សព្វផ្សាយឲ្យមានប្រសិទ្ធភាពបានឡើយ៖ ។ កាលពីចុងឆ្នាំ២០១៤ ក្រសួងព័ត៌មាន បានចេញសារាចរណែនាំមួយឲ្យស្ថានីយវិទ្យុ និងទូរទស្សន៍ បញ្ឈប់ការផ្សាយពាណិជ្ជកម្មគ្រឿងស្រវឹងជាដាច់ខាត នៅតាមស្ថានីយរបស់ខ្លួននៅវេលាម៉ោង ៦ល្ងាចដល់ម៉ោង ៨យប់ ចាប់ពីថ្ងៃទី១ ខែមករា ឆ្នាំ២០១៥ តទៅ។ ប៉ុន្តែមុននេះពីរខែ គឺខែវិច្ឆិកា និងខែធ្នូ ឆ្នាំ២០១៤ ក្រសួងដដែលបានអនុញ្ញាតឲ្យផ្សាយតែស្លាកសញ្ញា ឬអានតែឈ្មោះផលិតផលតែប៉ុណ្ណោះ ហើយប្រការនេះ មន្ត្រីសង្គមស៊ីវិលមើលឃើញថា ពួកគេអនុវត្តបានល្អ។ ឆ្លើយតបនឹងការរិះគន់នេះ អគ្គនាយកនៃអគ្គនាយកដ្ឋានព័ត៌មាន និងសោតទស្សន៍នៃក្រសួងព័ត៌មាន លោក ផុស សុវណ្ណ ស្វាគមន៍ចំពោះការចូលរួមពិនិត្យតាមដានពីសង្គមស៊ីវិល។ ប៉ុន្តែលោកអះអាងថា មានក្រុមការងារក្រសួងដែលនឹងប្រជុំជជែកគ្នាជាមួយសមាគមស្ថានីយទូរទស្សន៍ ដើម្បីដោះស្រាយបញ្ហានេះដោយទទួលយកបានទាំងអស់គ្នា៖ ។ របាយការណ៍ពីអង្គការសុខភាពពិភពលោក បានឲ្យដឹងថា ផលប៉ះពាល់នៃការប្រើប្រាស់គ្រឿងស្រវឹងទូទាំងពិភពលោក បណ្ដាលឲ្យមនុស្សស្លាប់ចំនួន ៣លាន ៣សែននាក់ជារៀងរាល់ឆ្នាំ។ នៅកម្ពុជា ស្ត្រីប្រមាណ ៥៧% ធ្លាប់រងនូវអំពើហិង្សាដោយសារប្ដីស្រវឹង និងយុវជនចំនួន ២៥% ធ្លាប់រងអំពើហិង្សាក្នុងគ្រួសារក្នុងរយៈពេល ៣០ថ្ងៃ មាន ៦៥% បណ្ដាលមកពីគ្រឿងស្រវឹង។ ក្រៅពីនេះ ការខាតបង់សេដ្ឋកិច្ចដោយសារការបើកបរក្រោមឥទ្ធិពលគ្រឿងស្រវឹង ត្រូវគេប៉ាន់ស្មានថាមានប្រហែល ៤៣លានដុល្លារអាមេរិកនៅឆ្នាំ២០១២។ បញ្ហានេះ បានធ្វើឲ្យឲ្យស្ថាប័នពាក់ព័ន្ធជំរុញឲ្យរដ្ឋាភិបាលបង្កើតសេចក្ដីព្រាងច្បាប់មួយ ស្ដីពីការត្រួតពិនិត្យផលិតផលគ្រឿងស្រវឹង នៅដើមឆ្នាំ២០១៤ ដែលមាន ១១ជំពូក និង ៤០មាត្រា។ សេចក្ដីព្រាងច្បាប់នេះ កំពុងឋិតនៅក្រសួងយុត្តិធម៌ ដែលក្រុមអ្នកច្បាប់កំពុងពិភាក្សាលើចំណុចចែងអំពីទោសបញ្ញត្តិ៕
|
2015-01-07T19:20:00+07:00
|
rfa.org
|
https://www.rfa.org/khmer/news/health/civil-society-criticize-some-tv-continues-alcohol-ads-01072015071731.html
|
563cd9ac-cc00-43a1-8f07-25271334d09c
|
សមាជិកព្រឹទ្ធសភាផ្ដល់កម្លាំងចិត្តដល់ពលរដ្ឋផ្ទុកមេរោគអេដស៍នៅឃុំរកា
|
ប្រធានគណៈកម្មការទី៨ព្រឹទ្ធសភា ព្រមទាំងសមាជិកមួយចំនួនទៀតនៃព្រឹទ្ធសភា បានចុះផ្ដល់កម្លាំងចិត្តដល់ប្រជាពលរដ្ឋអ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង នារសៀលថ្ងៃ៦ មករា។ នៅក្នុងកិច្ចសំណេះសំណាលនោះ ភាគច្រើនជាប្រជាពលរដ្ឋអ្នកដែលផ្ទុកមេរោគអេដស៍វ័យចំណាស់អាយុប្រមាណ ៥០ឆ្នាំឡើងទៅ ប្រមាណ ៥០នាក់ ចូលរួម ដែលរៀបចំឡើងនៅក្នុងវត្តរកា ស្រុកសង្កែ ខេត្តបាត់ដំបង។ ប្រធានគណៈកម្មការទី៨នៃព្រឹទ្ធសភា អ្នកស្រី មាន សំអាន ថ្លែងនៅក្នុងកិច្ចសំណេះសំណាលជាមួយប្រជាពលរដ្ឋអ្នកផ្ទុកមេរោគអេដស៍ទាំងអស់នោះថា កុំឲ្យព្រួយបារម្ភពីអ្វីដែលជួបប្រទះនោះ ហើយជំរុញឲ្យពួកគាត់ថែរក្សាសុខភាពឲ្យបានល្អ ជាពិសេសគឺក្មេងតូចៗដែលមានផ្ទុកមេរោគអេដស៍នេះត្រូវឲ្យពួកគេលេបថ្នាំឲ្យបានទៀងទាត់។ អ្នកស្រីមានប្រសាសន៍បន្តថា អ្នកដែលផ្ទុកមេរោគអេដស៍ទាំងអស់ ប្រសិនបើលេបថ្នាំទៀងទាត់តាមគ្រូពេទ្យណែនាំនោះ នឹងរស់បានយូរអង្វែង ហើយមានសាច់មានឈាមដូចមនុស្សធម្មតាដែរ៖ ។ អ្នកស្រីបន្តទៀតថា មេរោគអេដស៍ដែលកើតរាលដាលដល់ប្រជាពលរដ្ឋនៅក្នុងឃុំរកានោះ ពុំមែនកើតឡើងដោយសារប្រជាពលរដ្ឋប្រព្រឹត្តសុខដូចអ្នកដែលផ្ទុកមេរោគអេដស៍ពីមុនមកនោះទេ៖ ។ ទាក់ទងនឹងបញ្ហានេះដែរ ប្រជាពលរដ្ឋដែលផ្ទុកមេរោគអេដស៍ដែលចូលរួមក្នុងពិធីសំណេះសំណាលនោះ ពួកគាត់បានលើកជាសំណើទៅដល់មន្ត្រីព្រឹទ្ធសភាឲ្យសាងសង់មន្ទីរពេទ្យផ្នែកជំងឺអេដស៍នៅក្នុងឃុំរកា ដើម្បីសម្រួលដល់ប្រជាពលរដ្ឋដែលមានមេរោគនេះ ទៅព្យាបាលដោយងាយស្រួល៖ ។ ទាក់ទងនឹងបញ្ហានេះ ប្រធានគណៈកម្មការទី៨នៃព្រឹទ្ធសភា មានប្រសាសន៍ឲ្យដឹងថា អាជ្ញាធរពាក់ព័ន្ធមានគម្រោងសាងសង់អាគារផ្នែកជំងឺអេដស៍នៅមណ្ឌលសុខភាពរកាចំនួន២ជាន់ ហើយថា នឹងចាប់ផ្ដើមសាងសង់ក្នុងពេលឆាប់ៗនេះ។ ជំទប់ទី២ ឃុំរកា លោក សឿម ឆម ឲ្យដឹងថា លទ្ធផលប្រជាពលរដ្ឋដែលធ្វើតេស្តឈាមមានមេរោគអេដស៍នៅឃុំរកា បានកើនឡើងដល់ចំនួន ២៣៤នាក់ហើយ គិតត្រឹមថ្ងៃទី៤ ខែមករា ឆ្នាំ២០១៥។ ទោះយ៉ាងនេះក្ដី លោកថា ចំនួនអ្នកផ្ទុកមេរោគអេដស៍នឹងកើនឡើងទៀត ដោយសារប្រជាពលរដ្ឋនៅតែទៅពិនិត្យឈាមរកមេរោគអេដស៍នៅមណ្ឌលសុខភាពរកា ជាបន្តបន្ទាប់នៅឡើយ៕
|
2015-01-06T18:15:00+07:00
|
rfa.org
|
https://www.rfa.org/khmer/news/health/senators-visit-HIV-carrier-at-btb-01062015060711.html
|
67984463-bf34-497f-a4bc-de1f394d98d9
|
ពលរដ្ឋមួយចំនួននៅខេត្តតាកែវព្រួយបារម្ភខ្លាចឆ្លងមេរោគអេដស៍ដូចនៅបាត់ដំបង
|
ការផ្សាយព័ត៌មានជាបន្តបន្ទាប់ទាក់ទងនឹងការផ្ទុះឡើងនៃការឆ្លងមេរោគអេដស៍ (HIV/AIDs) នៅឃុំរកា ស្រុកសង្កែ ខេត្តបាត់ដំបង បានធ្វើឲ្យប្រជាពលរដ្ឋជាច្រើនភ័យខ្លាច ជាពិសេសប្រជាពលរដ្ឋនៅខេត្តតាកែវ មានការព្រួយបារម្ភខ្លាចឆ្លងមេរោគកាចសាហាវនេះ ដូចប្រជាពលរដ្ឋទាំងនោះដែរ។ មិនថានៅខេត្តឬរាជធានីទេ ការបើកគ្លីនិកឯកជនព្យាបាលជំងឺ កំពុងពេញនិយមនៅកម្ពុជា។ ដោយឡែកនៅខេត្តតាកែវ ក៏មិនខុសពីខេត្តដទៃទៀតដែរ នៅតាមគ្លីនិកមួយចំនួននៅក្នុងក្រុង គេឃើញមានមនុស្សជាច្រើនអង្គុយរង់ចាំចូលពិនិត្យជំងឺយ៉ាងកុះករ។ ពេលកំពុងអង្គុយរង់ចាំពិគ្រោះជំងឺ ពួកគាត់នាំគ្នាព្រោកប្រាជ្ញគ្នាអំពីរឿងប្រជាពលរដ្ឋនៅឃុំរកា ស្រុកសង្កែ ខេត្តបាត់ដំបង ដែលបានឆ្លងមេរោគអេដស៍ស្ទើរមួយស្រុក ដោយសារតែមកទទួលការព្យាបាល និងទុកចិត្តលើគ្រូពេទ្យនៅគ្លីនិកដូចពួកគាត់ដែរ។ លោក ប៉ុក ម៉ាង អាយុជាង ៥០ឆ្នាំ កំពុងអង្គុយរង់ចាំនៅខាងក្រៅគ្លីនិកមួយនៅក្រុងតាកែវ ដើម្បីពិគ្រោះជំងឺជាមួយគ្រូពេទ្យ ពោលថា លោកបានស្ដាប់ព័ត៌មានអំពីការឆ្លងមេរោគអេដស៍នៅឃុំរកា ខេត្តបាត់ដំបង ជាបន្តបន្ទាប់។ នៅពេលនេះ លោកអញ្ជើញមកពិនិត្យជំងឺនៅគ្លីនិកដូចគ្នាទៀត ធ្វើឲ្យគាត់បារម្ភខ្លាំង។ តែបើទោះជាគាត់ភ័យព្រួយយ៉ាងណា ក៏សុខចិត្តមកទទួលសេវាព្យាបាលនៅគ្លីនិកឯកជន ព្រោះលោកទុកចិត្តលោកគ្រូពេទ្យនៅទីនេះ៖ ។ ចំណែក អ្នកស្រី ខាន់ ណេន ក៏ព្រួយខ្លាចឆ្លងអេដស៍ដោយសារការប្រើម្ជុលចាក់ថ្នាំមិនស្អាត ឬចាក់ថ្នាំរួមគ្នា បណ្ដាលឲ្យឆ្លងមេរោគអេដស៍ដែរ តែគាត់មានជំនឿលើគ្រូពេទ្យគ្លីនិកដូចគ្នា ព្រោះថាគាត់តែងតែមកព្យាបាលនៅទីនេះយូរមកហើយ មិនដែលមានកើតអ្វី។ តាមព័ត៌មាននានា ប្រជាពលរដ្ឋនៅឃុំរកា ដែលឆ្លងជំងឺអេដស៍ គឺដោយសារប្រជាពលរដ្ឋទាំងនោះទុកចិត្ត និងជឿស្លុងលើគ្រូពេទ្យបើកគ្លីនិកម្នាក់ដែលមិនមានច្បាប់អនុញ្ញាត និងមិនមានវិជ្ជាជីវៈ ហើយព្យាបាលប្រើម្ជុលចាក់ថ្នាំរួមគ្នា បណ្ដាលឲ្យប្រជាពលរដ្ឋជាង ២០០នាក់ឆ្លងមេរោគ។ ក្រៅពីមានការព្រួយបារម្ភនៅតាមគ្លីនិក ក៏មានប្រជាពលរដ្ឋខ្លះទៀតនៅតាមហាងកាហ្វេមួយចំនួន ក៏និយាយពីការព្រួយបារម្ភនេះដែរ។ ទាក់ទងការព្រួយបារម្ភនេះ លោកវេជ្ជបណ្ឌិត ជុំ សុវណ្ណវុទ្ធី ប្រធានកម្មវិធីអេដស៍ និងកាមរោគនៃមន្ទីរពេទ្យខេត្តតាកែវ ទទួលស្គាល់ថា ប្រជាពលរដ្ឋមានការព្រួយបារម្ភដូច្នេះមែន ហើយលោកបានអំពាវនាវឲ្យពលរដ្ឋទៅទទួលសេវាសាធារណៈវិញ ទើបមានសុវត្ថិភាពជាង៖ ។ លោកវេជ្ជបណ្ឌិតឲ្យដឹងថា នៅខេត្តតាកែវ មានមន្ទីរពេទ្យ៥ និងមណ្ឌលសុខភាព៧៦ នៅតាមស្រុកទាំង១៦ ទូទាំងខេត្ត។ ក៏ប៉ុន្តែ មានប្រជាពលរដ្ឋខ្លះនៅតែពេញចិត្តទៅទទួលសេវាព្យាបាលនៅគ្លីនិកឯកជន។ ជាក់ស្ដែងដូចជា អ្នកស្រី ខាន់ ណេន ព្រោះគាត់យល់ថា នៅគ្លីនិកអាចផ្ដល់សេវារហ័សទាន់ចិត្ត និងចំណេញពេលវេលា។ រីឯ លោកវេជ្ជបណ្ឌិត ជុំ សុវណ្ណវុទ្ធី បានរំឭកដល់ប្រជាពលរដ្ឋថា បើសិនជាទៅទទួលសេវាសុខភាពនៅគ្លីនិក គួរយល់ដឹងថា មុនទទួលសេវាព្យាបាលនៅគ្លីនិក គឺគាត់ត្រូវដឹងថា គ្លីនិកនោះមានច្បាប់ដែរឬទេ? លោកគ្រូពេទ្យមានវិជ្ជាជីវៈ ឬសញ្ញាបត្រផ្នែកមុខវិជ្ជាព្យាបាលជំងឺនោះដែរឬអត់? ចំណែក លោក សាន វណ្ឌីន ប្រធានអង្គការធ្វើការផ្នែកអេច្ឆ.អាយ.វី អេដស៍ (HIV/AIDS) នៅស្រុកបាទី ខេត្តតាកែវ ដែលធ្វើការជាដៃគូជាមួយមន្ទីរសុខាភិបាលខេត្តតាកែវ ក្នុងការលុបបំបាត់មេរោគអេដស៍ជំងឺអេដស៍ បញ្ជាក់ថា ទាំងគ្រូពេទ្យរដ្ឋ និងពេទ្យតាមគ្លីនិក រួមទាំងប្រជាពលរដ្ឋនៅខេត្តតាកែវ ភាគច្រើនបានយល់ដឹងច្រើនហើយអំពីការចម្លងមេរោគអេដស៍ ប្រជាពលរដ្ឋមិនគួរព្រួយបារម្ភអំពីរឿងផ្ទុះនៃការឆ្លងមេរោគអេដស៍ដូចនៅបាត់ដំបង ទេ។ បើតាមគ្រូពេទ្យជំនាញអេច្ឆ.អាយ.វី អេដស៍ មេរោគអេដស៍ឆ្លងតាមការប្រើម្ជុលបូមឈាមរួមគ្នា តាមការរួមភេទមិនប្រើស្រោមអនាម័យ ឆ្លងពីម្ដាយទៅកូនក្នុងរយៈពេលពពោះចុងខួបពីរខែ និងឆ្លងពេលបង្កើតកូន។ លោកវេជ្ជបណ្ឌិត ជុំ សុវណ្ណវុទ្ធី ឲ្យដឹងថា អត្រាឆ្លងមេរោគអេដស៍នៅខេត្តតាកែវ ឆ្នាំ២០១៤ ថយចុះជាងឆ្នាំ២០១៣ បន្តិច តែលោកមិនបានបញ្ជាក់តួលេខទេ។ ចំណែកអ្នកផ្ទុកមេរោគអេដស៍វិញ មានចំនួនប្រមាណ ២.៦០០នាក់ ក្នុងនោះអ្នកផ្ទុកជិត ៥០០នាក់ កំពុងទទួលសេវាថ្នាំព្យាបាលប្រឆាំងមេរោគអេដស៍៕
|
2015-01-06T12:10:00+07:00
|
rfa.org
|
https://www.rfa.org/khmer/news/health/Takeo-villagers-worry-about-HIV-exposure-01062015000110.html
|
244bbeb5-db5a-481d-ab9c-e11fd73cb696
|
អ្នកផ្ទុកមេរោគអេដស៍នៅឃុំរកាកើនដល់២៣៤នាក់ខណៈអ្នកភូមិខ្លះបារម្ភពីបំណុល
|
ប្រជាពលរដ្ឋដែលផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង បានកើនឡើងដល់ចំនួន ២៣៤នាក់ហើយ គិតត្រឹមថ្ងៃទី៤ មករា ឆ្នាំ២០១៥។ ពួកគាត់មួយចំនួនដែលជំពាក់ប្រាក់ស្ថាប័នមីក្រូហិរញ្ញវត្ថុ និងប្រាក់សហគមន៍ដែលបានខ្ចីយកមកដោះស្រាយជីវភាពគ្រួសារពីមុនមកនោះ កំពុងព្រួយបារម្ភខ្លាចពុំមានលទ្ធភាពរកប្រាក់សងបំណុលគេមិនបាននៅថ្ងៃអនាគត ព្រោះឥឡូវមានជំងឺជាប់ខ្លួនទៅហើយ។ ក្រុមប្រជាពលរដ្ឋដែលផ្ទុកមេរោគអេដស៍ទាំងនោះ អំពាវនាវឲ្យអាជ្ញាធរពាក់ព័ន្ធ និងម្ចាស់បំណុល ទាំងអស់ អនុគ្រោះប្រាក់ដែលពួកគាត់ជំពាក់នោះ ដោយពន្យារពេលសងរយៈពេលយូរ ព្រមទាំងមិនគិតការប្រាក់ផង។ អ្នកភូមិបញ្ជាក់ថា ចាប់តាំងពីដឹងថា មានផ្ទុកមេរោគអេដស៍មក គឺពុំបានចេញទៅធ្វើការងារឆ្ងាយពីផ្ទះសម្បែង រកប្រាក់មកដោះស្រាយជីវភាពគ្រួសារដូចពេលមុននោះទេ។ ក្រុមប្រជាពលរដ្ឋអ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង ដែលរង់ចាំទទួលអំណោយពីសប្បុរសជនខ្មែរនៅក្រៅប្រទេស នៅខាងមុខផ្ទះជំទប់ទី២ឃុំរកា កាលពីរសៀលថ្ងៃទី៥ មករា បានថ្លែងថា ចាប់តាំងពីធ្វើតេស្តឈាមឃើញមេរោគអេដស៍មក គឺគ្មានកម្លាំងកំហែងធ្វើការងាររកប្រាក់ចំណូលដូចពេលមុននោះទេ។ ពួកគាត់បន្តថា សព្វថ្ងៃនេះជំពាក់បំណុលស្ថាប័នមីក្រូហិរញ្ញវត្ថុនិងប្រាក់សហគមន៍ក្នុងស្រុក រួមមានពលរដ្ឋខ្លះជំពាក់ពី ១៥០ដុល្លារអាមេរិក រហូតដល់ ៨.០០០ ក៏មាន។ ពួកគាត់ទាំងនោះកំពុងព្រួយបារម្ភ ខ្លាចធ្លាក់ខ្លួនឈឺពុំមានលទ្ធភាពរកប្រាក់សងជំពាក់គេវិញមិនបាននៅថ្ងៃអនាគត៖ ។ យ៉ាងណាអ្នកភូមិទាំងនោះឲ្យដឹងថា រហូតមកទល់ពេលនេះ ពុំទាន់ឃើញម្ចាស់បំណុលណាបង្ខំឲ្យពួកគាត់សងប្រាក់ដែលជំពាក់នោះនៅឡើយទេ។ ទាក់ទងនឹងបញ្ហានេះ អភិបាលខេត្តបាត់ដំបង លោក ចាន់ សុផល មានប្រសាសន៍បញ្ជាក់ថា អាជ្ញាធរពាក់ព័ន្ធបានចុះទៅអប់រំផ្លូវចិត្តដល់អ្នកផ្ទុកមេរោគអេដស៍នៅឃុំរកា ជាបន្តបន្ទាប់ហើយ។ ទោះជាយ៉ាងនេះក្ដី លោកថា អាជ្ញាធរខេត្តពុំទទួលព័ត៌មានប្រជាពលរដ្ឋដែលផ្ទុកមេរោគទាំងនោះជំពាក់បំណុលស្ថាប័នមីក្រូហិរញ្ញវត្ថុនោះនៅឡើយទេ៖ ។ ទោះយ៉ាងនេះក្ដី ជំទប់ទី២ឃុំរកា លោក សឿម ឆម មានប្រសាសន៍ថា ពលរដ្ឋដែលផ្ទុកមេរោគអេដស៍នៅឃុំរកា ភាគច្រើនជាប្រជាកសិករក្រីក្រ ពឹងផ្អែកទៅលើរបរធ្វើស្រែចម្ការ និងធ្វើចំណាកស្រុកទៅស្វែងរកការងារធ្វើនៅឆ្ងាយពីផ្ទះសម្បែង។ លោកបន្តថា ពួកគាត់ទាំងនោះ ភាគច្រើនខ្ចីបុលប្រាក់ពីមីក្រូហិរញ្ញវត្ថុយកទៅបោះទុកផ្នែកកសិកម្ម ដើម្បីដោះស្រាយជីវភាពគ្រួសារ៖ ។ លោកឲ្យដឹងទៀតថា ប្រជាពលរដ្ឋដែលធ្វើតេស្តឈាមមានមេរោគអេដស៍នៅឃុំរកា បានកើនឡើងដល់ចំនួន ២៣៤នាក់ហើយ គិតត្រឹមថ្ងៃទី៤ មករា ឆ្នាំ២០១៥។ លោកថាប្រជាពលរដ្ឋ ដែលធ្វើចំណាកស្រុកទៅឆ្ងាយពីផ្ទះសម្បែង នៅតែទៅពិនិត្យឈាមនៅមណ្ឌលសុខភាពរកាជាបន្តបន្ទាប់នៅឡើយ៕
|
2015-01-06T10:40:00+07:00
|
rfa.org
|
https://www.rfa.org/khmer/news/health/hiv-battambang-01052015223252.html
|
9459edc8-1b40-4f36-8057-2e04efc13562
|
ពលរដ្ឋផ្ទុកមេរោគអេដស៍នៅឃុំរកាឡើងដល់២២៦នាក់
|
ប្រជាពលរដ្ឋអ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង កើនឡើងដល់ ២២៦នាក់ហើយ គិតត្រឹមថ្ងៃទី៣ មករា ឆ្នាំ២០១៥។ បញ្ហានេះ ធ្វើឲ្យអ្នកផ្ទុកមេរោគអេដស៍មួយចំនួនបានលេបថ្នាំពន្យារបណ្ដើរៗហើយ។ ទន្ទឹមនឹងនោះ មានអ្នកភូមិខ្លះនៅពេលលេបថ្នាំធ្វើទុក្ខក្នុងខ្លួនគ្មានកម្លាំងកំហែងមិនអាចធ្វើការងារអ្វីបាននោះទេ។ ប្រជាពលរដ្ឋនៅឃុំរកា ដែលធ្វើតេស្តឈាមរកឃើញថា មានមេរោគអេដស៍នោះ ភាគច្រើននៅផ្ទះសម្បែងខ្វល់ខ្វាយនឹងមេរោគនេះមិនបានចេញទៅធ្វើការងាររកប្រាក់ចំណូលដោះស្រាយជីវភាពគ្រួសារនោះទេ។ ក្រុមអ្នកផ្ទុកមេរោគអេដស៍នៅភូមិរកា ឃុំរកា ស្រុកសង្កែ ខេត្តបាត់ដំបង ថ្លែងនៅខាងក្រោមផ្ទះនៅថ្ងៃទី៤ មករា ថា ចាប់តាំងពីដឹងថា ខ្លួនធ្វើមានមេរោគអេដស៍ភ្លាម គឺម្នាក់ចេះតែខ្វល់ខ្វាយក្នុងចិត្តមិនឈប់ឈរឡើយ។ អ្នកភូមិបន្តថា សព្វថ្ងៃនេះគ្រូពេទ្យបានឲ្យថ្នាំពន្យារលេបបណ្ដើរៗដែរ ហើយថាពេលថ្នាំលេបម្ដងៗ អ្នកសុខភាពមិនល្អធ្វើទុក្ខក្នុងខ្លួនរកក្អួតចង្អោរ គ្មានកម្លាំងកំហែងដូចពេលមុននោះទេ។ ទោះយ៉ាងនេះក្ដី ពួកគាត់បញ្ជាក់ថា មានអង្គការសង្គមស៊ីវិលមួយចំនួនបានចុះអប់រំផ្លូវចិត្តតាមផ្ទះអ្នកផ្ទុកមេរោគអេដស៍ជាបន្តបន្ទាប់ដែរ ធ្វើឲ្យកាត់បន្ថយការគិតរវើរវាយបានមួយចំនួន៖ ។ ទោះយ៉ាងនេះក្ដី អ្នកដែលផ្ទុកមេរោគអេដស៍ទាំងនោះ សំណូមពរឲ្យអាជ្ញាធរពាក់ព័ន្ធបញ្ជាក់ពីមូលហេតុពីការឆ្លងមេរោគនេះ ដល់ប្រជាពលរដ្ឋឲ្យបានឆាប់ ព្រមទាំងផ្ដល់ជំនួយអាហារហូបចុក និងថ្នាំព្យាបាលជំងឺដល់អ្នកផ្ទុកមេរោគអេដស៍រយៈពេលវែងផង។ ទាក់ទងនឹងបញ្ហានេះ អាជ្ញាធរជាតិប្រយុទ្ធនឹងជំងឺអេដស៍ នៃក្រសួងសុខាភិបាល លោក តែង គន្ធី ធ្លាប់មានប្រសាសន៍កាលពីថ្ងៃទី៣១ ធ្នូ ថា អាជ្ញាធរពាក់ព័ន្ធបានបញ្ជូនឈាមដែលធ្វើតេស្តរួចទៅពិនិត្យនៅក្រៅប្រទេសអស់ទៅហើយ ដើម្បីស្រាវជ្រាវពីការឆ្លងជំងឺនោះ ហើយថាលទ្ធផលយ៉ាងនោះពុំទទួលបាននៅឡើយទេ៖ ។ លោកបន្តថា អាជ្ញាធរពាក់ព័ន្ធកំពុងរិះរកវិធីអប់រំផ្លូវចិត្តរយៈពេលវែងដល់អ្នកផ្ទុកមេរោគអេដស៍ទាំងនោះ ដើម្បីកុំឲ្យពួកគាត់ព្រួយបារម្ភចំពោះអ្វីដែលជួបប្រទះនោះ។ តែយ៉ាងណា លទ្ធផលអ្នកផ្ទុកមេរោគអេដស៍នៅឃុំរកា ពីមួយថ្ងៃទៅមួយចេះតែកើនឡើងជាបន្តបន្ទាប់។ ជំទប់ទី២ឃុំរកា លោក សឿម ឆម មានប្រសាសន៍បញ្ជាក់ថា លទ្ធផលអ្នកផ្ទុកមេរោគអេដស៍បានកើនឡើងដល់ ២២៦នាក់ហើយ គិតត្រឹមថ្ងៃទី៣ មករា ឆ្នាំ២០១៥ រួមមានភូមិចំនួន៣ គឺភូមិអំបែងថ្ងៃតាហែន និងភូមិរកា៖ ។ លោកបន្តថា ចំនួនអ្នកផ្ទុកមេរោគអេដស៍នៅភូមិរកា អាចកើនឡើងថែមទៀត ដោយសារប្រជាពលរដ្ឋនៅតែបន្តទៅធ្វើតេស្តឈាមរកមេរោគអេដស៍នៅមណ្ឌលសុខភាពរកា ជាបន្តបន្ទាប់នៅឡើយ៕
|
2015-01-04T18:55:00+07:00
|
rfa.org
|
https://www.rfa.org/khmer/news/health/HIV-infected-increase-to-226-01032015235143.html
|
a6e5ce60-f3ec-489e-987e-88e08d7314c7
|
ពលរដ្ឋនៅសៀមរាបផ្ដិតមេដៃប្ដឹងឲ្យអាជ្ញាធរដោះស្រាយបញ្ហាក្លិនស្អុយចេញពីគំនរសំរាម
|
ប្រជាពលរដ្ឋជាង ៤៣០គ្រួសារ នៅភូមិមួយចំនួននៃឃុំត្រពាំងធំ បាននាំគ្នាផ្ដិតមេដៃដាក់ជូនអភិបាលស្រុកប្រាសាទបាគង និងអភិបាលខេត្តសៀមរាប ដើម្បីឲ្យជួយដោះស្រាយជុំវិញបញ្ហាក្លិនស្អុយខ្លាំង ដែលភាយចេញពីគំនរសំរាម ដោយសារក្រុមហ៊ុនតែងដឹកចេញពីទីក្រុងយកទៅចាក់ចោលជារៀងរាល់ថ្ងៃ។ អ្នកភូមិឲ្យដឹងថា ជាច្រើនឆ្នាំមកហើយ គំនរសំរាមដែលដឹកចេញពីទីក្រុង ហើយយកទៅចាក់ចោលជិតកន្លែងពួកគេរស់នៅ មិនត្រឹមតែមានក្លិនស្អុយខ្លាំងប៉ះពាល់ដល់ការរស់នៅប្រចាំថ្ងៃទេ គឺថែមទាំងបំផ្លាញបរិស្ថាន និងជីវិតសត្វជាច្រើនទៀតផង។ ឃុំត្រពាំងធំ នៃស្រុកប្រាសាទបាគង ឋិតនៅចម្ងាយប្រមាណជាង ២៤គីឡូម៉ែត្រ តាមបណ្ដោយផ្លូវជាតិលេខ៦ ភាគខាងកើតពីទីរួមខេត្តសៀមរាប។ ទីនោះ គឺជារណ្ដៅសំរាមយ៉ាងធំ ដែលក្រុមហ៊ុនហ្កាអ៊ីយ៉ា (GAEA) ប្រមូលចេញពីទីក្រុង ហើយដឹកយកទៅចាក់ចោលជាច្រើនរថយន្តក្នុងមួយថ្ងៃៗ។ គំនរសំរាមដែលលាតសន្ធឹងលើផ្ទៃដីជាច្រើនរយម៉ែត្រក្រឡា កំពុងភាយក្លិនស្អុយអាក្រក់ បង្កឲ្យមានការប៉ះពាល់ដល់ប្រជាពលរដ្ឋជាច្រើនភូមិ ក៏ប៉ុន្តែអ្នកប៉ះពាល់ខ្លាំងជាងគេ គឺអ្នកភូមិអន្លង់ពីរ និងភូមិភ្នំដី ដែលនៅកៀកបំផុត។ ក្រុមប្រជាពលរដ្ឋជាច្រើនរយគ្រួសារដែលរស់នៅភូមិអន្លង់ពីរ និងភូមិភ្នំដី និយាយថា ពួកគេកំពុងប៉ះពាល់ដល់ការរស់នៅប្រចាំថ្ងៃ និងសុខភាពយ៉ាងខ្លាំង ដោយសារតែគំនរសំរាមមានក្លិនស្អុយ ព្រមទាំងមានសត្វរុយជាច្រើនទៀតផង៖ ។ អ្នកភូមិបញ្ជាក់ថា ដោយសារទទួលរងក្លិនស្អុយពីគំនរសំរាមជាច្រើនឆ្នាំ បច្ចុប្បន្នមនុស្សចាស់ និងក្មេងៗជាច្រើន បានកើតជំងឺផ្ដាសាយ ជំងឺផ្លូវដង្ហើម របេង និងជំងឺរាកក្អួតជាដើម។ ជារៀងរាល់ថ្ងៃ សំរាមដែលដឹកចេញពីទីក្រុងសៀមរាប យកទៅចាក់ចោលក្នុងរណ្ដៅទីនោះដោយមិនមានការគ្រប់គ្រងឲ្យមានសណ្ដាប់ធ្នាប់ទេ ដោយសារតែមានប្រជាពលរដ្ឋមួយក្រុមទៀតដែលប្រកបមុខរបររើសអេតចាយ តែងប្រចាំការនៅទីនោះ គាស់កកាយ និងរុះរើរកកាកសំណល់នានាដែលអាចយកទៅលក់ដូរបាន។ សំរាមនៅរាយប៉ាយក្នុងរណ្ដៅ និងបរិវេណដទៃទៀត បង្កើតឲ្យមានក្លិនស្អុយខ្លាំង នៅពេលត្រូវកម្ដៅថ្ងៃ ហើយខ្យល់បក់ម្ដងៗ។ កាលពីសប្ដាហ៍មុន ដោយសារតែមិនអាចទ្រាំទ្រនឹងក្លិនស្អុយខ្លាំងចេញពីសំរាមបាន ក្រុមអ្នកភូមិជាង ៤៣០នាក់ បាននាំគ្នាផ្ដិតមេដៃប្ដឹងទៅអាជ្ញាធរឃុំត្រពាំងធំ និងអាជ្ញាធរស្រុកប្រាសាទបាគង ឲ្យជួយដោះស្រាយ ក៏ប៉ុន្តែមិនទាន់មានអាជ្ញាធរណាចេញមុខដោះស្រាយបញ្ហានេះនៅឡើយ។ អភិបាលស្រុកប្រាសាទបាគង លោក ភូ សំអាត មិនទាន់ធ្វើការបញ្ជាក់អំពីបញ្ហាក្លិនស្អុយសំរាមនោះយ៉ាងណានៅឡើយទេ ដោយលោកប្រាប់ថា កំពុងជាប់រវល់រៀបការកូន។ ចំណែកជំទប់ទី២ ឃុំត្រពាំងធំ លោក សយ សីហា ទទួលស្គាល់ថា គំនរសំរាមដ៏ធំដែលនៅជិតភូមិអន្លង់ពីរ និងភូមិភ្នំដី គឺពិតជាមានក្លិនស្អុយខ្លាំង ធ្វើឲ្យប៉ះពាល់ដល់ការរស់នៅ និងសុខភាពរបស់ប្រជាពលរដ្ឋមែន។ លោក សយ សីហា បញ្ជាក់ថា រូបលោក គឺជាសមាជិកក្រុមប្រឹក្សាឃុំម្នាក់ដែលតែងឈឺឆ្អាលនឹងសុខទុក្ខរបស់ប្រជាពលរដ្ឋ ហើយជួយនាំយកស្នាមមេដៃរបស់អ្នកភូមិដែលប្ដឹងទៅអាជ្ញាធរថ្នាក់លើឲ្យជួយដោះស្រាយ ក៏ប៉ុន្តែបែរជាអាជ្ញាធរថ្នាក់លើមិនជឿលើស្នាមមេដៃនោះទៅវិញ៖ ។ ក្រុមប្រជាពលរដ្ឋនៅភូមិអន្លង់ពីរ និងភូមិភ្នំដី ឲ្យដឹងថា គេបានរស់នៅដោយទ្រាំហិតក្លិនស្អុយរបស់គំនររយៈពេល ៧ឆ្នាំហើយ ចាប់តាំងពីក្រុមហ៊ុនបានជ្រើសរើសយកកន្លែងចាក់សំរាមនៅជិតភូមិមក។ អ្នកភូមិអះអាងទៀតថា រណ្ដៅសំរាមនេះក្រៅតែពីក្លិនស្អុយខ្លាំង គឺនៅរដូវវស្សាមានទឹកខ្មៅហូរចូលទៅតាមស្រែ និងប្រឡាយ ធ្វើឲ្យរលួយស្រូវ និងងាប់សត្វត្រី ក្ដាមខ្យងជាច្រើនគ្មានសល់។ អណ្ដូងទឹកខ្លះរបស់អ្នកភូមិដែលជីករាក់ ក៏ទឹកខ្មៅរបស់រណ្ដៅសំរាមជ្រាបចូល បង្កឲ្យកើតក្លិនស្អុយប្រើលែងកើតដែរ។ លើសពីនេះទៅទៀត សត្វគោរបស់អ្នកភូមិមួយចំនួនដែលលែងឲ្យដើរស៊ីស្មៅនៅពេលវាដើរទៅលើរណ្ដៅសំរាម គឺផុងស្លាប់ ខ្លះយកមកបាន និងខ្លះត្រូវលិចកប់បាត់តែម្តង។ ក្រុមអ្នកភូមិ ទាមទារឲ្យអាជ្ញាធរដោះស្រាយបញ្ហារណ្ដៅសំរាមដ៏ធំនេះ ដោយមិនចង់ឲ្យមាននៅជិតភូមិទៀតទេ។ អ្នកស៊ើបអង្កេតរបស់សមាគមការពារសិទ្ធិមនុស្សអាដហុក (adhoc) ខេត្តសៀមរាប ដែលចុះពិនិត្យមើលគំនរសំរាមនោះ លោក ចាន់ ចំរើន ទទួលស្គាល់ថា លោកពិតជារកឃើញការប៉ះពាល់ទាំងបរិស្ថាន និងសុខភាពរបស់ប្រជាពលរដ្ឋ ដោយសារគំនរសំរាមមែន៖ ។ សមាគមការពារសិទ្ធិមនុស្សអាដហុក ខេត្តសៀមរាប យល់ឃើញថា បើយោងតាមប្រជាពលរដ្ឋជាង ៤០០គ្រួសារ ដែលផ្ដិតមេដៃប្ដឹងអំពីបញ្ហាក្លិនស្អុយរបស់គំនរសំរាមនោះ គឺជាការប៉ះពាល់ដ៏ធំ។ ដូច្នេះ អាជ្ញាធរថ្នាក់ឃុំស្រុកប្រាសាទបាគង និងខេត្តសៀមរាប គួរតែពន្លឿនការដោះស្រាយ។ សមាគមការពារសិទ្ធិមនុស្សអាដហុក បន្ថែមទៀតថា ការដោះស្រាយនោះ បើអាជ្ញាធរអាចផ្លាស់ប្ដូរទីតាំងសំរាមបានក៏ប្ដូរ ប៉ុន្តែបើមិនមានកន្លែងប្ដូរទេ គួរធ្វើយ៉ាងណាដើម្បីកុំឲ្យសំរាមជះក្លិនស្អុយខ្លាំង ប៉ះពាល់ដល់សុខភាពប្រជាពលរដ្ឋដូចពេលនេះទៀត៕
|
2015-01-02T14:45:00+07:00
|
rfa.org
|
https://www.rfa.org/khmer/news/health/villager-in-siemreap-complain-about-bad-smell-01022015033654.html
|
851f71c8-40bf-4379-abb0-c22d556bb99f
|
ព្រឹត្តិការណ៍សំខាន់ៗប្រចាំឆ្នាំ២០១៤ទាក់ទងនឹងសុខភាពនៅកម្ពុជា
|
ព្រឹត្តិការណ៍សំខាន់ទាក់ទងនឹងសុខភាពនៅប្រទេសកម្ពុជា ក្នុងឆ្នាំ២០១៤ នេះ គឺមានការផ្ទុះឡើងនៃការឆ្លងរាលដាលមេរោគអេដស៍នៅភូមិរកា ឃុំរកា ស្រុកសង្កែ ខេត្តបាត់ដំបង។ ចាប់តាំងពីពាក់កណ្ដាលខែធ្នូ ឆ្នាំ២០១៤ ប្រជាពលរដ្ឋជាច្រើននាក់នៅក្នុងភូមិរកា ឃុំរកា ស្រុកសង្កែ ខេត្តបាត់ដំបង ចាប់ផ្ដើមផ្អើល និងនាំគ្នាសម្រុកទៅពិនិត្យឈាម បន្ទាប់ពីដឹងថា ប្រជាពលរដ្ឋក្នុងភូមិនេះជាច្រើននាក់មានផ្ទុកមេរោគអេដស៍ (HIV) ដោយមិនដឹងមូលហេតុ។ ការធ្វើឱ្យរឹតតែភ្ញាក់ផ្អើលពេញភូមិដូច្នេះ គឺអ្នកភូមិប្រុសស្រី ចាប់ពីកុមារតូចៗ រហូតដល់ចាស់ជរាដែលទៅធ្វើតេស្តឈាមភាគច្រើន មានលទ្ធផលដំបូងបង្ហាញថា ផ្ទុកមេរោគអេដស៍។ អ្នកឃុំរកាម្នាក់ ដែលទៅធ្វើតេស្តឈាម ឃើញមានផ្ទុកមេរោគអេដស៍ ថ្លែងនៅថ្ងៃទី១៥ ធ្នូ ថា សមាជិកក្នុងក្រុមគ្រួសាររបស់គាត់ជាមនុស្សស្អាតស្អំ គឺពុំមាននរណាម្នាក់ធ្លាប់មានប្រវត្តិមិនល្អទៅប៉ះពាល់មនុស្សដែលផ្ទុកមេរោគឡើយ។ អ្នកភូមិរូបដដែលសង្ស័យថា ការឆ្លងនេះ ប្រហែលជាតាមម្ជុលចាក់ថ្នាំរបស់គ្រូពេទ្យ ដែលព្យាបាលជំងឺកាលពីប្រមាណ ៦ខែកន្លងទៅ៖ ។ ពេលដែលលទ្ធផលឈាមដំបូងឃើញមានអ្នកជំងឺជាច្រើននាក់ផ្ទុកមេរោគអេដស៍នោះ ធ្វើឱ្យអាជ្ញាធរពាក់ព័ន្ធព្រួយបារម្ភ។ ដោយឃើញមានច្រើនករណីបែបនេះ លោកនាយករដ្ឋមន្ត្រី ហ៊ុន សែន ក៏មិនទាន់ជឿលើរបាយការណ៍នេះភ្លាមៗដែរ។ ប្រជាពលរដ្ឋម្នាក់រស់នៅភូមិរកា ដែលសមាជិកក្រុមគ្រួសារមានមេរោគអេដស៍ចំនួន ៥នាក់ ថ្លែងថា ការអប់រំនេះជាវិធីមួយធ្វើឲ្យក្រុមគ្រួសាររបស់ពួកគេមានក្ដីសង្ឃឹមឡើងវិញ បន្ទាប់ពីទៅពិនិត្យឈាមឃើញមានមេរោគអេដស៍ ហើយរវើរវាយធ្វើអ្វីមិនកើតអស់ជាច្រើនថ្ងៃមកនោះ។ លោកថា មន្ត្រីពាក់ព័ន្ធគួរចុះអប់រំផ្ដល់កម្លាំងចិត្តដល់អ្នកផ្ទុកមេរោគអេដស៍ឲ្យបានច្រើនបន្ថែមទៀត ដើម្បីកុំឲ្យពួកគេរស់នៅដោយឯកោគ្មានទីពឹងនោះ៖ ។ មេឃុំរកា អ្នកស្រី ស៊ឹម ពៅ ថ្លែងថា ពលរដ្ឋដែលសង្ស័យថា មានផ្ទុកមេរោគអេដស៍នោះ ភាគច្រើនជាអ្នកភូមិរកាតែម្ដង៖ ។ រីឯជំទប់ទី២ នៃឃុំរកា ឲ្យដឹងថា រហូតមកដល់នៅថ្ងៃទី៣០ ធ្នូ ប្រជាពលរដ្ឋដែលមានផ្ទុកមេរោគអេដស៍ក្នុងខ្លួន នៅក្នុងឃុំរកា មានចំនួនជាង ២០០នាក់ (ត្រឹមថ្ងៃទី៣០ ធ្នូ)។ គេសង្ស័យថា ចំនួននេះអាចនឹងកើនឡើងទៀត។ ប្រជាពលរដ្ឋក្មេងចាស់ប្រុសស្រី ក្នុងឃុំរកា ដែលសង្ស័យថា ខ្លួនឯងអាចមានមេរោគអេដស៍ នៅតែនាំគ្នាទៅពិនិត្យឈាមជាបន្តបន្ទាប់។ អ្នកភូមិរកាម្នាក់ឱ្យដឹងថា សមាជិកក្នុងក្រុមគ្រួសារចំនួន ៤នាក់ មានកុមារ ២នាក់ និងមនុស្សចាស់ ២នាក់ផ្ទុកមេរោគអេដស៍។ ពលរដ្ឋរូបនេះសង្ស័យថា មូលហេតុដែលនេះ គឺតាមរយៈម្ជុលចាក់ថ្នាំរបស់គ្រូពេទ្យដែលព្យាបាលជំងឺកាលពីពេលកន្លងទៅ៖ ។ ទាក់ទងនឹងបញ្ហានេះដែរ អាជ្ញាធរជាតិប្រយុទ្ធនឹងជំងឺអេដស៍នៃក្រសួងសុខាភិបាល លោក តែង គន្ធី បញ្ជាក់ថា ការសង្ស័យតាមរយៈការសាកសួពីប្រជាពលរដ្ឋដែលធ្វើតេស្តឈាមឃើញថា មានមេរោគអេដស៍នោះ បង្ហាញថា ភាគច្រើនពួកគាត់ធ្លាប់មានប្រវត្តិចាក់ថ្នាំជាមួយពេទ្យភូមិចំនួន ២នាក់ ប៉ុន្តែក្នុងនោះមានគ្រូពេទ្យម្នាក់ដែលប្រជាពលរដ្ឋសង្ស័យជាងគេ។ ផលវិបាកនៃការឆ្លងមេរោគអេដស៍ ធ្វើឱ្យពលរដ្ឋទាំងអ្នកឆ្លងមេរោគអេដស៍ និងអ្នកដែលពុំមានមេរោគនៅភូមិរកា ខេត្តបាត់ដំបង បារម្ភកូនចៅពិបាករកគូស្រករនៅពេលអនាគត ហើយខ្មាសអៀនក្នុងការបង្ហាញខ្លួននៅទីសាធារណៈ។ អ្នកភូមិបញ្ជាក់ថា សព្វថ្ងៃនេះគ្រួសារមួយចំនួនដែលឆ្លងមេរោគអេដស៍ ត្រូវគេរិះគន់បណ្ដើរៗហើយ ហើយធ្វើឲ្យសិស្សមួយចំនួនមិនចង់ទៅសាលារៀននោះទេ៖ ។ អ្នកតំណាងរាស្ត្រនៃគណៈកម្មការទី៨ រដ្ឋសភា ប្រជាពលរដ្ឋ និងមន្ត្រីសង្គមស៊ីវិល ចុះអប់រំផ្លូវចិត្តដល់អ្នកឆ្លងមេរោគអេដស៍នៅភូមិរកានោះ។ ដើម្បីផ្ដល់កម្លាំងចិត្តដល់អ្នកផ្ទុកមេរោគអេដស៍ កុំពួកគាត់គិតរវើរវាយចំពោះអ្វីដែលគាត់ជួបប្រទះនោះ អ្នកតំណាងរាស្ត្រនៃសមាជិកគណៈការទី៨ រដ្ឋសភា និងអ្នកតំណាងរាស្ត្រខេត្តបាត់ដំបង ដឹកនាំក្រុមគ្រូពេទ្យជំនាញផ្នែកជំងឺអេដស៍ និងចិត្តសាស្ត្រ ចុះអប់រំផ្លូវចិត្តដល់អ្នកភូមិរកានោះ នៅព្រឹកថ្ងៃទី២៧ ធ្នូ។ ប្រធានគណៈកម្មការទី៨នៃរដ្ឋសភា ទទួលបន្ទុកសុខាភិបាល សង្គមកិច្ច អតីតយុទ្ធជន យុវនីតិសម្បទា ការងារបណ្ដុះបណ្ដាលវិជ្ជាជីវៈនិងកិច្ចការនារី អ្នកស្រី កែ សុវណ្ណរតន៍ មានប្រសាសន៍បញ្ជាក់ពីគោលបំណងដើម្បីកុំឲ្យពួកគាត់ព្រួយបារម្ភពីការរស់នៅប្រចាំថ្ងៃ និងកុំឲ្យអ្នកដទៃរើសអើងអ្នកកើតជំងឺអេដស៍ជាដើម៖ ។ អ្នកស្រី កែ សុវណ្ណរតន៍ បញ្ជាក់ថា អ្នកផ្ទុកមេរោគអេដស៍នៅឃុំរកា មានចំនួន ៣ភូមិ រួមមាន ភូមិរកា ភូមិកំពេញស្ងែ និងភូមិតាហែន ស្រុកសង្កែ ខេត្តបាត់ដំបង ហើយនៅក្នុងនោះភូមិរកា កើតច្រើនជាងគេ ក្នុងចំណោមប្រជាពលរដ្ឋប្រមាណជាង ២ពាន់នាក់។ ប្រធានមន្ទីរសុខាភិបាលខេត្តបាត់ដំបង លោក វឿង ប៊ុនរ៉េត ថ្លែងថា គ្រូពេទ្យ យ៉ែម ជ្រិន ដែលអ្នកភូមិសង្ស័យជាអ្នកចម្លងមេរោគនោះ ធ្លាប់ធ្វើជាពេទ្យមកពីជំរំភៀសខ្លួនព្រំដែនថៃ ហើយពុំមានសញ្ញាប័ត្រពេទ្យត្រឹមត្រូវនោះទេ។ អភិបាលខេត្តបាត់ដំបង លោក ចាន់ សុផល មានឲ្យដឹងនៅរសៀលថ្ងៃទី២២ ធ្នូថា គ្រូពេទ្យឈ្មោះ យ៉ែម ជ្រិន បានសារភាពថា ការព្យាបាលជំងឺប្រជាពលរដ្ឋក្នុងភូមិរកាកន្លងមក គឺពុំបានផ្លាស់ប្ដូរសឺរ៉ាំងចាក់ថ្នាំញឹកញាប់ទេ៖ ។ នៅរសៀលថ្ងៃដដែល ព្រះរាជអាជ្ញានៃសាលាដំបូងខេត្តបាត់ដំបង សម្រេចចោទប្រកាន់គ្រូពេទ្យយ៉ែម ជ្រិន ចំនួន ៣ករណី។ ក្នុងនោះទី១ ចោទពីបទប្រព្រឹត្តដោយចេតនាធ្វើឲ្យអ្នកដទៃឆ្លងមេរោគអេដស៍ ទី២ អំពើឃោរឃៅពាក់ព័ន្ធនឹងឃាតកម្ម និងទី៣ បើកកន្លែងពិនិត្យសុខភាពដោយពុំមានការអនុញ្ញាតពីក្រសួងសុខាភិបាល។ កាលពីរសៀលថ្ងៃទី២០ ធ្នូ ប្រធានគណៈកម្មការទី៨នៃរដ្ឋសភាអ្នកស្រី កែ សុវណ្ណរតន៍ អំពាវនាវឲ្យរដ្ឋាភិបាលស្វែងរកកញ្ចប់ថវិកាផ្គត់ផ្គង់ទៅដល់ពលរដ្ឋដែលមានផ្ទុកមេរោគអេដស៍នៅមណ្ឌលសុខភាពរកានោះ ដើម្បីយកទៅដោះស្រាយជីវភាពប្រចាំថ្ងៃរបស់ពួកគាត់៖ ។ ទាក់ទងនឹងបញ្ហានេះ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង មានប្រសាសន៍ថា លោកនឹងបញ្ជូនក្រុមគ្រូពេទ្យជំនាញបន្ថែមទៀតចុះមកស្រាវជ្រាវ និងតាមដានមេរោគនេះ៖ ។ ការឆ្លងរាលដាលមេរោគអេដស៍ រាប់រយនាក់នាក់នេះ ជាព្រឹត្តិការណ៍លេចធ្លោធំជាងគេមួយសម្រាប់ប្រទេសកម្ពុជា នៅក្នុងឆ្នាំ២០១៤។ រហូតមកដល់ពេលនេះប្រជាពលរដ្ឋនៅតែសម្រុកទៅធ្វើតេស្តឈាមជាបន្តបន្ទាប់នៅឡើយ។ ដោយឡែក ទាក់ទងនឹងជំងឺផ្ដាសាយបក្សីវិញ ក្រសួងសុខាភិបាលកម្ពុជា និងអង្គការសុខភាពពិភពលោក បានរកឃើញអ្នកឆ្លងជំងឺផ្ដាសាយបក្សី H5N1 ករណីថ្មីចំនួន ៩ករណី ចាប់តាំងពីដើមខែកុម្ភៈ ដល់ខែធ្នូ ឆ្នាំ២០១៤។ ចំនួន ៩ករណីនេះបានបង្កើនតួលេខករណីឆ្លងជំងឺផ្ដាសាយបក្សីសរុបនៅប្រទេសកម្ពុជា ដល់ ៥៦ករណី បន្ទាប់ពីបានរកឃើញករណីដំបូងនៅឆ្នាំ២០០៥។ ក្នុងចំណោម ៥៦ករណី មាន ៣៧ករណីស្លាប់ និង ១៩ករណីនៅរស់។ ភាគច្រើននៃករណីឆ្លងមេរោគផ្ដាសាយបក្សី H5N1 គឺច្រើនលើកុមារដែលមានអាយុក្រោម ១៤ឆ្នាំ។ ប្រធាននាយកដ្ឋានប្រយុទ្ធនឹងជំងឺនៃក្រសួងសុខាភិបាល លោកវេជ្ជបណ្ឌិត លី សូវ៉ាន់ ណែនាំឱ្យពលរដ្ឋប្រុងប្រយ័ត្នខ្ពស់ចំពោះជំងឺផ្លូវដង្ហើមផ្សេងៗ និងជំងឺផ្ដាសាយបក្សី H5N1 ពីព្រោះវាច្រើនផ្ទុះឡើងក្នុងរដូវរំហើយ៖ «បញ្ហាសុខភាពរបស់ប្រជាពលរដ្ឋយើងនៅតែប្រឈម ហើយដូចអស់លោក-លោកស្រីជ្រាបហើយថា រដូវរងាមកដល់ហើយ ហើយធម្មតាជំងឺនេះ តែងតែមានផ្ទុះឡើងរៀងរាល់ខែរងាហ្នឹង។ ជាពិសេស គឺខែធ្នូ រហូតដល់ខែមេសា ពីព្រោះវាជារយៈពេលដែលរងាផង ស្ងួតផង ហើយប្រជាពលរដ្ឋយើងមានពិធីបុណ្យច្រើន ហើយធ្វើឱ្យមានការចល័តមាន់ទាក៏ច្រើនដែរ។ ដូច្នេះ យើងអាចប្រឈមបញ្ហាសុខភាពទាក់ទងជំងឺផ្ដាសាយបក្សី»។ លោកវេជ្ជបណ្ឌិតមានប្រសាសន៍ថា ការប្រុងប្រយ័ត្ននេះ ក៏ព្រោះតែក្រសួងកសិកម្មមិនទាន់ចេញប្រកាសថា ប្រទេសកម្ពុជា ជាប្រទេសរួចផុតពីជំងឺផ្ដាសាយបក្សី H5N1 នៅឡើយ។ រីឯជំងឺអ៊ីបូឡា (Ebola) ដែលជាការភ័យព្រួយទូទាំងពិភពលោកនោះ ប្រទេសកម្ពុជា បានឆ្លងផុតដោយមិនទាន់មានករណីសង្ស័យណាមួយនៅឡើយទេ នៅក្នុងឆ្នាំ២០១៤៕
|
2015-01-01T15:30:00+07:00
|
rfa.org
|
https://www.rfa.org/khmer/news/health/wrap-up-health-event-in-2014-01012015033016.html
|
0c05b442-0f2b-43da-a6a3-fabc7b5735a4
|
អ្នកផ្ទុកមេរោគអេដស៍នៅភូមិរកាព្រមានធ្វើបាតុកម្ម
|
ចំនួនអ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង បានកើនឡើងដល់ជាង ២០០នាក់ហើយ គិតត្រឹមថ្ងៃទី៣០ ខែធ្នូ។ បញ្ហានេះធ្វើឲ្យពួកគេមួយចំនួនខឹងសម្បា ហើយមានគម្រោងធ្វើបាតុកម្មតវ៉ាឲ្យអាជ្ញាធរពាក់ព័ន្ធពន្យល់ពីមូលហេតុនៃការឆ្លងមេរោគអេដស៍ឲ្យបានច្បាស់លាស់ ព្រមទាំងប្រាប់ពីចំនួនអ្នកដែលផ្ទុកមេរោគនេះដោយចំហជាសាធារណៈផង ដើម្បីឲ្យពួកគេអស់ចិត្តរៀងៗខ្លួន។ ក្រុមប្រជាពលរដ្ឋអ្នកផ្ទុកមេរោគអេដស៍នៅឃុំរកា សម្ដែងការខកចិត្តយ៉ាងខ្លាំងចំពោះសកម្មភាពរបស់អាជ្ញាធរដែលបានលាក់បាំងព័ត៌មាន ចំនួនអ្នកដែលឆ្លងអេដស៍អស់ជាច្រើនថ្ងៃមកនេះ។ អ្នកភូមិបញ្ជាក់ថា ការបិទបាំងព័ត៌មាននេះមិនបានផ្ដល់ចំណេញអ្វីដល់ពលរដ្ឋរស់នៅក្នុងឃុំរកានោះឡើយ។ ក្រុមប្រជាពលរដ្ឋដែលផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង ថ្លែងទាំងទឹកភ្នែកនៅថ្ងៃទី៣១ ធ្នូ ថា អាជ្ញាធរបកស្រាយពីការឆ្លងជំងឺអេដស៍ដល់ពួកគេកន្លងមកមិនទាន់ច្បាស់នៅឡើយទេ។ អ្នកភូមិបញ្ជាក់ថា ប្រសិនបើអាជ្ញាធរពាក់ព័ន្ធនៅបន្តបិទបាំងព័ត៌មានពីចំនួនអ្នកដែលផ្ទុកមេរោគអេដស៍ និងមិនបញ្ជាក់ពីមូលហេតុដែលឆ្លងជំងឺនេះឲ្យបានច្បាស់លាស់នោះទេ នោះពួកគេនឹងធ្វើបាតុកម្មតវ៉ាក្នុងពេលឆាប់ៗខាងមុខ៖ ។ ទាក់ទងនឹងបញ្ហានេះ អាជ្ញាធរជាតិប្រយុទ្ធនឹងជំងឺអេដស៍នៃក្រសួងសុខាភិបាល លោក តែង គន្ធី មានប្រសាសន៍បញ្ជាក់ថា អាជ្ញាធរកំពុងធ្វើការស្រាវជ្រាវរកមូលហេតុពីការឆ្លងមេរោគអេដស៍នោះហើយ ដោយបានបញ្ជូនឈាមដែលឃើញមេរោគទៅពិនិត្យនៅក្រៅប្រទេស រួមមាននៅប្រទេសកូរ៉េខាងត្បូង និងនៅសហរដ្ឋអាមេរិក ជាដើម។ ទោះយ៉ាងនេះក្ដីលោកថា អាជ្ញាធរពាក់ព័ន្ធកំពុងរិះរកវិធីអប់រំផ្លូវចិត្តរយៈពេលយូរដល់អ្នកផ្ទុកមេរោគទាំងនោះហើយ៖ ។ តែយ៉ាងណាលោកមិនបានបញ្ជាក់ពីលទ្ធផលអ្នកដែកផ្ទុកមេរោគអេដស៍នៅភូមិរកា នោះ មានចំនួនប៉ុន្មាននាក់នៅឡើយទេ។ ទាក់ទងនឹងបញ្ហានេះដែរ មន្ត្រីសម្របសម្រួលអង្គការអាដហុក (Adhoc) ខេត្តបាត់ដំបង លោក យិន ម៉េងលី មានប្រសាសន៍ថា អាជ្ញាធរពាក់ព័ន្ធគួរជំរុញទឹកចិត្តដល់ប្រជាពលរដ្ឋដែលផ្ទុកមេរោគអេដស៍ទាំងនោះឲ្យច្រើនបន្ថែមទៀត ដើម្បីកុំឲ្យពួកគាត់រវើរវាយចំពោះបញ្ហាដែលមិនធ្លាប់ជួបប្រទះនេះ។ យ៉ាងណាលោកបន្តថា ប្រជាពលរដ្ឋមានសិទ្ធិតវ៉ាតាមផ្លូវច្បាប់ ប្រសិនបើអ្នកផ្ទុកមេរោគអេដស៍យល់ថា ការដោះស្រាយរបស់អាជ្ញាធរនោះមិនយុត្តិធម៌៖ ។ ទោះជាយ៉ាងនេះក្ដី ជំទប់ទី២ ឃុំរកា លោក សឿម ឆម មានប្រសាសន៍ឲ្យដឹងថា លទ្ធផលប្រជាពលរដ្ឋដែលផ្ទុកមេរោគអេដស៍នៅឃុំរកា បានកើនឡើងដល់ចំនួន ២០៦នាក់ហើយ គិតត្រឹមថ្ងៃទី៣០ ធ្នូ ឆ្នាំ២០១៤ នោះ។ រហូតមកទល់ពេលនេះ ប្រជាពលរដ្ឋនៅតែទៅធ្វើតេស្តឈាមរកមេរោគអេដស៍នៅមណ្ឌលសុខភាពរកា ជាបន្តបន្ទាប់នៅឡើយ៕
|
2014-12-31T18:30:00+07:00
|
rfa.org
|
https://www.rfa.org/khmer/news/health/HIV-infected-warn-a-protest-12312014062618.html
|
bd4ac2b6-678b-40b1-bd8e-274305f99d61
|
គណៈកម្មការទី៨សភាគ្រោងកោះហៅរដ្ឋមន្ត្រីសុខាភិបាលបំភ្លឺរឿងឆ្លងមេរោគអេដស៍នៅឃុំរកា
|
ពលរដ្ឋដែលផ្ទុកមេរោគអេដស៍នៅឃុំរកា ខេត្តបាត់ដំបង កើនឡើងដល់ចំនួន ១៩០នាក់ហើយ គិតត្រឹមថ្ងៃទី២៦ ធ្នូ។ ប្រជាពលរដ្ឋគិតថា តួលេខនេះអាចនឹងមានការកើនឡើងជាបន្តទៀត ខណៈដែលពលរដ្ឋនៅឃុំរកា នៅតែបន្តនាំគ្នាទៅពិនិត្យឈាមដើម្បីរកមេរោគអេដស៍។ បញ្ហានេះជំរុញឲ្យរដ្ឋសភាគ្រោងកោះហៅរដ្ឋមន្ត្រីក្រសួងសុខាភិបាល មកបំភ្លឺពាក់ព័ន្ធការរីករាលដាលជំងឺអេដស៍នៅឃុំរកានោះ។ គណៈកម្មការទី៨នៃរដ្ឋសភា គ្រោងកោះហៅលោក ម៉ម ប៊ុនហេង រដ្ឋមន្ត្រីក្រសួងសុខាភិបាល ឲ្យចូលឆ្លើយបំភ្លឺនៅរដ្ឋសភាពាក់ព័ន្ធនឹងការធ្វើតេស្តរកឃើញមេរោគអេដស៍នៅភូមិរកា ស្ថិតនៅស្រុកសង្កែ ខេត្តបាត់ដំបង។ ប្រធានគណៈកម្មការទទួលបន្ទុកសុខាភិបាល សង្គមកិច្ច អតីតយុទ្ធជន យុវនីតិសម្បទា ការងារបណ្ដុះបណ្ដាលវិជ្ជាជីវៈ និងកិច្ចការនារី ឬគណៈកម្មការទី៨នៃរដ្ឋសភា អ្នកស្រី កែ សុវណ្ណរតន៍ បញ្ជាក់ថា ២ ទៅ ៣សប្ដាហ៍ទៀត អ្នកស្រីនឹងកោះហៅឲ្យរដ្ឋមន្ត្រីក្រសួងសុខាភិបាល មកបំភ្លឺពាក់ព័ន្ធនឹងការរីករាលដាលមេរោគអេដស៍នៅឃុំរកា បន្ទាប់ពីទទួលបានលទ្ធផលឈាមដែលមន្ត្រីជំនាញបានបញ្ជូនសំណាកទៅពិនិត្យនៅសហរដ្ឋអាមេរិក និងប្រទេសកូរ៉េខាងត្បូង៖ ។ តាមគំនិតអ្នកស្រី កែ សុវណ្ណរតន៍ ការផ្ទុះការរីករាលមេរោគអេដស៍យ៉ាងច្រើននៅឃុំរកានេះ គឺជារឿងអសមត្ថភាពរបស់ស្ថាប័នក្រសួងសុខាភិបាល ដែលទាមទារឲ្យក្រសួងសុខាភិបាល ត្រូវកែលំអវិស័យសុខាភិបាលទូទាំងប្រទេសឡើងវិញ។ រហូតមកដល់ពេលនេះ វិទ្យុអាស៊ីសេរី នៅមិនទាន់អាចសុំការបំភ្លឺពីលោក ម៉ម ប៊ុនហេង រដ្ឋមន្ត្រីក្រសួងសុខាភិបាល ជុំវិញប្រតិកម្មចំពោះគម្រោងកោះហៅឲ្យចូលបំភ្លឺនៅរដ្ឋសភានៅឡើយទេ។ គម្រោងកោះហៅរដ្ឋមន្ត្រីក្រសួងសុខាភិបាលមកបំភ្លឺនេះ ធ្វើឡើងបន្ទាប់ពីគណៈប្រតិភូសមាជិកសភាជិត ១០នាក់ មកពីគណបក្សទាំងពីរដែលដឹកនាំដោយលោក ឈាង វុន និងអ្នកស្រី កែ សុវណ្ណរតន៍ ដឹកនាំគ្រូពេទ្យជំនាញទៅអប់រំដើម្បីផ្ដល់កម្លាំងចិត្តដល់អ្នកឆ្លងមេរោគអេដស៍ទាំងនោះកុំឲ្យពួកគាត់គិតរវើរវាយចំពោះអ្វីដែលបានជួបប្រទះ។ អ្នកស្រី កែ សុវណ្ណរតន៍ បញ្ជាក់ថា ក្រៅពីកោះហៅរដ្ឋមន្ត្រីក្រសួងសុខាភិបាល មកបំភ្លឺនោះ រដ្ឋាភិបាលត្រូវបង្កើតកញ្ចប់ថវិកាពិសេសមួយសម្រាប់ជួយទ្រទ្រង់ជីវភាពប្រចាំថ្ងៃរបស់ពួកគាត់ដែលបានឆ្លងមេរោគអេដស៍ទាំងនោះ៖ ។ គិតត្រឹមថ្ងៃទី២៦ ធ្នូ មានអ្នកភូមិចំនួន ១៩០នាក់ មានផ្ទុកមេរោគអេដស៍ក្នុងចំណោមពលរដ្ឋជាង ១.៦០០នាក់ ដែលទៅធ្វើតេស្តឈាមនៅមណ្ឌលសុខភាព។ យ៉ាងណាក៏ដោយ ចំនួននេះអាចនឹងកើនឡើងទៀត ដោយសារប្រជាពលរដ្ឋនៅតែបន្តទៅធ្វើតេស្ដឈាមរកមេរោគអេដស៍ជាបន្តបន្ទាប់នៅឡើយ៕
|
2014-12-28T18:20:00+07:00
|
rfa.org
|
https://www.rfa.org/khmer/news/health/na-2question-health-minister-about-aids-spread-12282014061247.html
|
6f2ec325-5cfd-4146-b06c-9dae07e3dba3
|
អ្នកផ្ទុកមេរោគអេដស៍នៅឃុំរកាខេត្តបាត់ដំបងកើនដល់១៩០នាក់
|
ពលរដ្ឋដែលរកឃើញថាមានមេរោគអេដស៍ នៅឃុំរកា ខេត្តបាត់ដំបង កើនឡើងដល់ចំនួន ១៩០នាក់ហើយ គិតត្រឹមថ្ងៃទី២៦ ធ្នូ។ បញ្ហានេះ បានជំរុញឲ្យប្រធាន និងអនុប្រធាន ព្រមទាំងសមាជិកគណៈកម្មការទី៨នៃរដ្ឋសភា និងអ្នកតំណាងរាស្ត្រខេត្តបាត់ដំបង ជាច្រើននាក់ផ្សេងទៀត បានដឹកនាំក្រុមគ្រូពេទ្យជំនាញផ្នែកជំងឺអេដស៍ និងចិត្តសាស្ត្រ ចុះអប់រំផ្លូវចិត្តដល់អ្នកផ្ទុកមេរោគអេដស៍នៅភូមិរកា ស្រុកសង្កែ ខេត្តបាត់ដំបង នៅព្រឹកថ្ងៃទី២៧ ធ្នូ។ ការចុះអប់រំនេះ ដើម្បីផ្ដល់កម្លាំងចិត្តដល់អ្នកជំងឺ កុំឲ្យពួកគាត់គិតរវើរវាយចំពោះអ្វីដែលជួបប្រទះនោះ។ អ្នកតំណាងរាស្ត្រមណ្ឌលខេត្តបាត់ដំបង គណបក្សប្រជាជនកម្ពុជា ដឹកនាំដោយ លោក ឈាង វុន និងអ្នកស្រី កែ សុវណ្ណរតន៍ ប្រធានគណៈកម្មការទី៨នៃរដ្ឋសភា និងជាសមាជិកសភាតំណាងរាស្ត្រខេត្តសៀមរាប គណបក្សសង្គ្រោះជាតិ ព្រមទាំងមន្ត្រីពាក់ព័ន្ធ បានដឹកនាំគ្រូពេទ្យជំនាញទាំងនោះចុះទៅអប់រំប្រជាពលរដ្ឋតាមមូលដ្ឋាន ដោយបែងចែកប្រជាពលរដ្ឋជាក្រុមតូចៗប្រមាណពី ៨ ទៅ ៣០នាក់ក្នុងមួយក្រុម។ ប្រធានគណៈកម្មការទី៨នៃរដ្ឋសភា ទទួលបន្ទុកសុខាភិបាល សង្គមកិច្ច អតីតយុទ្ធជន យុវនីតិសម្បទា ការងារបណ្ដុះបណ្ដាលវិជ្ជាជីវៈ និងកិច្ចការនារី អ្នកស្រី កែ សុវណ្ណរតន៍ មានប្រសាសន៍បញ្ជាក់នៅថ្ងៃទី២៧ ធ្នូ ថា ការទៅអប់រំនេះរួមមានការណែនាំពន្យល់ពីការថែរក្សាសុខភាព និងកុំឲ្យពួកគាត់ភ័យតក់ស្លុតនឹងជំងឺដែលកើតឡើងក្នុងក្រុមគ្រួសារ។ អ្នកស្រីបន្តថា ហេតុដែលដឹកនាំមន្ត្រីជំនាញចុះទៅអប់រំប្រជាពលរដ្ឋអ្នកផ្ទុកមេរោគអេដស៍ នៅឃុំរកា នេះ ក្នុងគោលបំណងដើម្បីកុំឲ្យពួកគាត់ព្រួយបារម្ភពីការរស់នៅប្រចាំថ្ងៃ និងកុំឲ្យអ្នកដទៃរើសអើងអ្នកកើតជំងឺអេដស៍ ជាដើម៖ ។ ទាក់ទងនឹងបញ្ហានេះ ប្រជាពលរដ្ឋម្នាក់រស់នៅភូមិរកា ដែលសមាជិកក្រុមគ្រួសារមានមេរោគអេដស៍ចំនួន ៥នាក់ ដែលបានចូលរួមស្ដាប់ការពន្យល់ពីមន្ត្រីជំនាញដែរនោះ ថ្លែងថា ការអប់រំនេះជាវិធីមួយធ្វើឲ្យក្រុមគ្រួសាររបស់ពួកគេមានក្ដីសង្ឃឹមឡើងវិញ បន្ទាប់ពីទៅពិនិត្យឈាមឃើញមានមេរោគអេដស៍ ហើយរវើរវាយធ្វើអ្វីមិនកើតអស់ជាច្រើនថ្ងៃមកនោះ។ ទោះយ៉ាងនេះក្ដី លោកថា មន្ត្រីពាក់ព័ន្ធគួរចុះអប់រំផ្ដល់កម្លាំងចិត្តដល់អ្នកផ្ទុកមេរោគអេដស៍ឲ្យបានច្រើនបន្ថែមទៀត ដើម្បីកុំឲ្យពួកគេរស់នៅដោយឯកោគ្មានទីពឹងនោះ៖ ។ ទោះយ៉ាងនេះក្ដី អ្នកស្រី កែ សុវណ្ណរតន៍ ឲ្យដឹងថា អាជ្ញាធរពាក់ព័ន្ធនឹងបន្តសកម្មភាពបែបនេះ ចុះអប់រំដល់ប្រជាពលរដ្ឋនៅឃុំរកា នៅពេលក្រោយទៀត។ អ្នកស្រីបញ្ជាក់ថា អ្នកផ្ទុកមេរោគអេដស៍នៅឃុំរកា មានចំនួន ៣ភូមិ រួមមាន ភូមិរកា ភូមិកំពេញស្ងែ និងភូមិតាហែន ស្រុកសង្កែ ខេត្តបាត់ដំបង ហើយនៅក្នុងនោះ ភូមិរកា កើតច្រើនជាងគេ។ អ្នកស្រីឲ្យដឹងទៀតថា គិតត្រឹមថ្ងៃទី២៦ ធ្នូ អ្នកដែលមានមេរោគអេដស៍នៅឃុំរកា កើនឡើងដល់ចំនួន ១៩០នាក់ហើយ៖ ។ យ៉ាងណាក៏ដោយ ចំនួននេះអាចនឹងកើនឡើងទៀត ដោយសារប្រជាពលរដ្ឋនៅតែបន្តទៅធ្វើតេស្ដឈាមរកមេរោគអេដស៍ជាបន្តបន្ទាប់នៅឡើយ៕
|
2014-12-27T19:15:00+07:00
|
rfa.org
|
https://www.rfa.org/khmer/news/health/hiv-aids-case-in-battambang-12272014071307.html
|
a6b51120-8d10-432a-9b57-4a31dffedc9c
|
ពលរដ្ឋក្នុងភូមិដែលមានឆ្លងមេរោគអេដស៍នៅបាត់ដំបងបារម្ភពីកូនចៅពិបាករកគូស្រករ
|
ក្រុមប្រជាពលរដ្ឋដែលឆ្លងមេរោគអេដស៍ជាច្រើនគ្រួសារ នៅភូមិរកា ឃុំរកា ស្រុកសង្កែ ខេត្តបាត់ដំបង សម្ដែងក្ដីបារម្ភចំពោះកូនចៅរបស់ខ្លួន ខ្លាចពិបាករកគូស្រករនៅថ្ងៃអនាគត។ ការព្រួយបារម្ភនេះ កើតមានបន្ទាប់ពីពួកគាត់ធ្វើតេស្ដឈាមនៅមណ្ឌលសុខភាពរកា រកឃើញថាមានផ្ទុកមេរោគអេដស៍។ ក្រុមប្រជាពលរដ្ឋទាំងអ្នកឆ្លងមេរោគអេដស៍ និងអ្នកដែលពុំមានមេរោគអេដស៍ នៅភូមិរកា សម្ដែងការព្រួយបារម្ភថា ពួកគេនឹងប្រឈមមុខគ្មានគូស្រករ ឬប្ដីប្រពន្ធទៅថ្ងៃមុខជាមិនខាន ដោយសារមានផ្ទុកមេរោគអេដស៍នៅក្នុងខ្លួន។ ក្រុមប្រជាពលរដ្ឋនៅភូមិរកា ស្រុកសង្កែ ខេត្តបាត់ដំបង ថ្លែងក្នុងទឹកមុខស្រពោននៅថ្ងៃទី២៣ ធ្នូ ថា ពួកគាត់ខ្លាចគ្មានគូស្រករដូចគេឯងនៅឃុំដទៃ ហើយមានការខ្មាសអៀនក្នុងការបង្ហាញខ្លួននៅទីសាធារណៈ។ អ្នកភូមិបញ្ជាក់ថា សព្វថ្ងៃនេះ គ្រួសារមួយចំនួនដែលឆ្លងមេរោគអេដស៍ ត្រូវគេរិះគន់បណ្ដើរៗហើយ ធ្វើឲ្យអ្នកខ្លះមិនចង់ទៅសាលារៀននោះទេ៖ ។ ទាក់ទងនឹងបញ្ហានេះ មេភូមិរកា លោក ឆាត ចឹក មានប្រសាសន៍បញ្ជាក់ថា អ្នកដែលឆ្លងមេរោគអេដស៍ក្នុងភូមិរកា មានទាំងកូនក្មេង និងមនុស្សចាស់។ ទោះយ៉ាងនេះក្ដី លោកពុំទាន់ដឹងចំនួនអ្នកដែលឆ្លងមេរោគអេដស៍ប៉ុន្មាននាក់នៅឡើយទេ តែប្រជាពលរដ្ឋក្នុងភូមិពិតជាមានការព្រួយបារម្ភចំពោះអនាគតកូនចៅរបស់ពួកគាត់ប្រាកដមែន៖ ។ ទាក់ទងនឹងបញ្ហានេះដែរ មន្ត្រីទីប្រឹក្សាបច្ចេកទេសអង្គការសម្ព័ន្ធភាពខ្មែរ ប្រយុទ្ធនឹងជំងឺអេដស៍ លោក នី សុជាត មានប្រសាសន៍ថា មានកត្តាសំខាន់បីយ៉ាងដែលចម្លងមេរោគអេដស៍ឆាប់រហ័ស រួមមាន ការឆ្លងតាមរយៈឈាម ការឆ្លងពីម្ដាយទៅកូន និងឆ្លងតាមរយៈការរួមភេទ ហើយការឆ្លងខ្ពស់ជាងគេ គឺឆ្លងតាមរយៈឈាម ដូចជាការប្រើប្រាស់គ្រឿងញៀនដែលប្រើស៊ីរាំងចាក់រួមគ្នា ជាដើម៖ ។ កាលពីរសៀលថ្ងៃទី២២ ធ្នូ ព្រះរាជអាជ្ញានៃសាលាដំបូងខេត្តបាត់ដំបង សម្រេចចោទប្រកាន់គ្រូពេទ្យ លោក យ៉ែម ជ្រិន ដែលអ្នកភូមិសង្ស័យថាជាអ្នកចម្លងមេរោគអេដស៍ដល់ប្រជាពលរដ្ឋនៅភូមិរកា ចំនួន ៣ករណី។ ករណីទី១ ចោទពីបទប្រព្រឹត្តដោយចេតនា ធ្វើឲ្យអ្នកដទៃឆ្លងមេរោគអេដស៍។ ករណីទី២ អំពើឃោរឃៅពាក់ព័ន្ធនឹងឃាតកម្ម និងករណីទី៣ បើកកន្លែងពិនិត្យសុខភាពដោយពុំមានការអនុញ្ញាតពីក្រសួងសុខាភិបាល។ កាលពីថ្ងៃទី២០ ធ្នូ នាយកវិទ្យាស្ថានប៉ាស្ទ័រកម្ពុជា លោកវេជ្ជបណ្ឌិត ដេលីយ៉េ ហ្វង់តេនីល (Dilier Fontenille) ប្រាប់អ្នកកាសែតក្នុងស្រុកថា អ្នកផ្ទុកមេរោគអេដស៍ឃុំរកា ស្រុកសង្កែ ខេត្តបាត់ដំបង កើនឡើងរហូតដល់ ១៤០នាក់។ រហូតមកទល់ពេលនេះ ប្រជាពលរដ្ឋនៅតែបន្តទៅធ្វើតេស្តឈាមពិនិត្យមេរោគអេដស៍នៅមណ្ឌលសុខភាពរកា ជាបន្តបន្ទាប់នៅឡើយ៕
|
2014-12-23T18:30:00+07:00
|
rfa.org
|
https://www.rfa.org/khmer/news/health/villagers-who-have-hiv-aids-in-battambang-conern-on-their-child-12232014062014.html
|
396a76d6-7c80-465f-886e-60b8226d5990
|
គ្រូពេទ្យដែលគេសង្ស័យថាជាអ្នកចម្លងមេរោគអេដស៍សារភាពថាបានប្រើស៊ីរាំងរួមគ្នា
|
តាមការសាកសួររបស់សមត្ថកិច្ចខេត្តបាត់ដំបង ឲ្យដឹងថា គ្រូពេទ្យដែលអ្នកភូមិសង្ស័យជាអ្នកចម្លងមេរោគអេដស៍ដល់ប្រជាពលរដ្ឋនៅភូមិរកា ស្រុកសង្កែ ខេត្តបាត់ដំបង នោះ បានប្រើស៊ីរាំងរួមគ្នាដើម្បីព្យាបាលអ្នកជំងឺ។ អភិបាលខេត្តបាត់ដំបង លោក ចាន់ សុផល មានប្រសាសន៍ឲ្យដឹងនៅរសៀលថ្ងៃទី២២ ធ្នូ ថា គ្រូពេទ្យឯកជនម្នាក់ដែលសង្ស័យជាអ្នកចម្លងមេរោគនោះ ឈ្មោះ លោក យ៉ែម ជ្រិន។ លោកសារភាពប្រាប់សមត្ថកិច្ចថា ការព្យាបាលជំងឺប្រជាពលរដ្ឋក្នុងភូមិរកា កន្លងមក គឺពុំបានផ្លាស់ប្ដូរស៊ីរាំងចាក់ថ្នាំញឹកញាប់នោះទេ៖ ។ ទោះជាយ៉ាងនេះក្ដីលោកថា សមត្ថកិច្ចជំនាញកំពុងធ្វើការពិសោធន៍ឧបករណ៍ចាក់ថ្នាំនិងថ្នាំពេទ្យដែលប្រមូលបានពីផ្ទះរបស់គ្រូពេទ្យនៅឡើយ។ ទាក់ទងនឹងបញ្ហានេះដែរ ប្រធានមន្ទីរសុខាភិបាលខេត្តបាត់ដំបង លោក វឿង ប៊ុនរ៉េត មានប្រសាសន៍ថា គ្រូពេទ្យដែលប្រជាពលរដ្ឋសង្ស័យចម្លងមេរោគអេដស៍នោះ ធ្លាប់ធ្វើជាពេទ្យមកពីជំរំភៀសខ្លួនព្រំដែនថៃ ហើយពុំមានសញ្ញាប័ត្រពេទ្យត្រឹមត្រូវនោះទេ។ ចំណែកប្រជាពលរដ្ឋនៅថ្ងៃទី២២ ធ្នូ ពួកគាត់នៅតែសម្រុកទៅជោះឈាមធ្វើតេស្តរកមេរោគអេដស៍ នៅមណ្ឌលសុខភាពរកា ជាបន្តបន្ទាប់នៅឡើយ៕
|
2014-12-22T18:55:00+07:00
|
rfa.org
|
https://www.rfa.org/khmer/news/health/hiv-infection-update-12222014065252.html
|
0a1dad01-8f46-4fea-902b-a518875cbcf8
|
មន្ត្រីបក្សប្រឆាំងស្នើឲ្យរដ្ឋាភិបាលរកថវិកាផ្គត់ផ្គង់ពលរដ្ឋផ្ទុកមេរោគអេដស៍នៅបាត់ដំបង
|
ប្រធានគណៈកម្មការទី៨នៃរដ្ឋសភា ទទួលបន្ទុកផ្នែកសុខាភិបាលសង្គមកិច្ច អតីតយុទ្ធជន និងយុវនីតិសម្បទា ការងារបណ្ដុះបណ្ដាលវិជ្ជាជីវៈ និងកិច្ចការនារី អំពាវនាវឲ្យរដ្ឋាភិបាលស្វែងរកកញ្ចប់ថវិកាផ្គត់ផ្គង់ដល់ប្រជាពលរដ្ឋដែលផ្ទុកមេរោគអេដស៍នៅភូមិរកា ស្រុកសង្កែ ខេត្តបាត់ដំបង ដើម្បីជួយសម្រួលដល់ការរស់នៅប្រចាំថ្ងៃរបស់ពួកគាត់។ អ្នកតំណាងរាស្ត្រថ្លែងបែបនេះ គឺនៅពេលផ្ដល់បទសម្ភាសន៍ដល់អ្នកកាសែត ខណៈចុះជួបសំណេះសំណាលផ្ដល់កម្លាំងចិត្តដល់ប្រជាពលរដ្ឋនៅវត្តរកា ឃុំរកា កាលពីរសៀលថ្ងៃទី២០ ធ្នូ កន្លងទៅ។ ប្រធានគណៈកម្មការទី៨នៃរដ្ឋសភា អ្នកស្រី កែសុវណ្ណរតន៍ មានប្រសាសន៍ទៅកាន់ប្រជាពលរដ្ឋថា កុំឲ្យព្រួយបារម្ភនិងបាត់ស្មារតីចំពោះមេរោគដែលកើតឡើងក្នុងភូមិរកានោះ។ទោះជាយ៉ាងនេះអ្នកស្រីអំពាវនាវឲ្យរដ្ឋាភិបាលគួរស្វែងរកកញ្ចប់ថវិកាផ្គត់ផ្គង់ទៅដល់ប្រជាពលរដ្ឋដែលរកឃើញមានផ្ទុកមេរោគអេដស៍នៅមណ្ឌលសុខភាពរកានោះ ដើម្បីយកទៅដោះស្រាយជីវភាពប្រចាំថ្ងៃរបស់ពួកគាត់៖ ។ អ្នកស្រីបន្តទៀតថា ហេតុដែលឆ្លងមេរោគអេដស៍ដល់ប្រជាពលរដ្ឋដ៏ច្រើនបែបនេះ គឺកើតឡើងដោយសារការធ្វេសប្រហែសរបស់មន្ត្រីសុខាភិបាលដែលពុំមានវិធានការទៅលើគ្រូពេទ្យឲ្យបានត្រឹមត្រូវ៖ «អ៊ីចឹងដើម្បីធានានូវអាយុជីវិតរបស់មនុស្សក្រសួងសុខាភិបាលត្រូវរឹតបន្តឹងទៅលើគ្រូពេទ្យដែលគ្មានសញ្ញាប័ត្រត្រឹមត្រូវមិនឲ្យព្យាបាលប្រជាពលរដ្ឋ និងឲ្យគ្រូពេទ្យទទួលខុសត្រូវខ្ពស់ដល់ការព្យាបាលអ្នកជំងឺ»។ ទាក់ទងនឹងបញ្ហានេះរដ្ឋមន្ត្រីក្រសួងសុខាភិបាល លោក ម៉ម ប៊ុនហេង មានប្រសាសន៍ខណៈចុះសំណេះសំណាលផ្ដល់កម្លាំងចិត្តដល់ប្រជាពលរដ្ឋនៅភូមិរកា កាលពីថ្ងៃទី១៨ ធ្នូ ថា ឲ្យពួកគាត់យកចិត្តទុកដាក់ថែរក្សាសុខភាពរបស់ខ្លួនឲ្យបានល្អ ហើយថា លោកនឹងបញ្ជូនក្រុមគ្រូពេទ្យជំនាញបន្ថែមទៀតចុះមកស្រាវជ្រាវ និងតាមដានមេរោគនេះដល់ប្រជាពលរដ្ឋនៅមណ្ឌលសុខភាពរកា៖ ។ ទោះជាយ៉ាងនេះក្ដី ក្រុមប្រជាពលរដ្ឋនៅតំបន់ឃុំរកា កំពុងព្រួយបារម្ភយ៉ាងខ្លាំងចំពោះមេរោគអេដស៍ដែលកើតនៅក្នុងភូមិស្រុករបស់ពួកគាត់នេះ។ អ្នកភូមិថ្លែងបន្តថា រហូតមកទប់ពេលនេះ ពុំមានអាជ្ញាធរណាផ្ដល់ជំនួយដល់ក្រុមអ្នកដែលផ្ទុកមេរោគអេដស៍ ដើម្បីយកទៅដោះស្រាយជីវភាពគ្រួសារនៅឡើយទេ៖ ។ ទាក់ទងនឹងបញ្ហានេះដែរ ទីប្រឹក្សាបច្ចេកទេសអង្គការសម្ព័ន្ធភាពខ្មែរប្រយុទ្ធនឹងជំងឺអេដស៍ ហៅកាត់ថា អង្គការខាណា (Khana) លោកវេជ្ជបណ្ឌិត នី សុជាតិ មានប្រសាសន៍បញ្ជាក់ថា ប្រជាពលរដ្ឋដែលផ្ទុកមេរោគអេដស៍ត្រូវថែរក្សាសុខភាពឲ្យបានល្អ ហើយត្រូវទៅរកសេវាព្យាបាលពីគ្រូពេទ្យឲ្យបានឆាប់ជាការប្រសើរ។ លោកបន្តទៀតថា នៅពេលដែលអ្នកឆ្លងមេរោគបានទទួលសេវាហើយ ពួកគាត់ត្រូវទៅជួបគ្រូពេទ្យតាមការកំណត់ឲ្យបានទៀងទាត់៖ ។ នាយកវិទ្យាស្ថានប៉ាស្ទ័រកម្ពុជា លោកវេជ្ជបណ្ឌិត ដេលីយ៉េ ហ្វង់តេនីល (Didier Fontenille) ប្រាប់អ្នកកាសែតក្នុងស្រុកថា អ្នកផ្ទុកមេរោគអេដស៍ឃុំរកា ស្រុកសង្កែ នៅខេត្តបាត់ដំបង កើនឡើងរហូតដល់ ១៤០នាក់ហើយ កាលពីរសៀលថ្ងៃទី២០ ខែធ្នូ។ ចំនួននេះអាចនឹងកើនឡើងបន្តទៀត នៅពេលពលរដ្ឋកាន់តែច្រើនសម្រុកធ្វើតេស្តឈាមរកមេរោគអេដស៍នោះ។ ទាក់ទងនឹងបញ្ហានេះដែរ នៅរសៀលថ្ងៃទី២១ ធ្នូ សមត្ថកិច្ចខេត្តបាត់ដំបង បានបញ្ជូនខ្លួនគ្រូពេទ្យ ឈ្មោះ លោក យ៉ែម ជ្រិន អាយុ ៥៥ឆ្នាំ ដែលអ្នកភូមិសង្ស័យថា ជាដើមចងចម្លងមេរោគអេដស៍ដល់ប្រជាពលរដ្ឋនៅឃុំរកានោះ ទៅតុលាការខេត្តបាត់ដំបងហើយ ដើម្បីធ្វើការចោទប្រកាន់តាមផ្លូវច្បាប់៕
|
2014-12-22T16:10:00+07:00
|
rfa.org
|
https://www.rfa.org/khmer/news/health/govt-urged-to-help-btb-villagers-with-hiv-12222014035346.html
|
2d2a4d81-3513-4d87-8f5b-6b183eba71ec
|
អ្នកភូមិនៅក្រចេះចង់បានសាលារៀននិងមណ្ឌលសុខភាព
|
ពលរដ្ឋជាង ២០០គ្រួសារ រស់នៅភូមិក្រសាំង ឃុំស្នួល ស្រុកស្នួល ខេត្តក្រចេះ ទទូចចង់បានសាលារៀន និងមណ្ឌលសុខភាព នៅក្រោយពេលដែលពួកគេទទួលបានដីធ្លីស្របច្បាប់កាលពីពេលថ្មីៗនេះ។ អ្នកភូមិថា នៅពេលនេះក្មេងៗជាច្រើនរៀនត្រឹមថ្នាក់ទី៤ហើយគឺបោះបង់ចោលការសិក្សា។ ចំណែកអ្នកមានជំងឺត្រូវការជួយសង្គ្រោះ គឺត្រូវចំណាយថវិកាច្រើន និងធ្វើដំណើរចម្ងាយផ្លូវជាង ២០គីឡូម៉ែត្រ ដើម្បីទទួលបានសេវាសុខភាព។ នៅពេលដែលវិស័យហេដ្ឋារចនាសម្ព័ន្ធនៅកម្ពុជា កំពុងមានការអភិវឌ្ឍ មានផ្លូវ មានសាលា និងមន្ទីរពេទ្យ ឬមណ្ឌលសុខភាពស្ទើរនៅគ្រប់ទីកន្លែងក្តី ពលរដ្ឋចំនួន ២៣០គ្រួសារនៅខេត្តក្រចេះ កំពុងរស់នៅដោយខ្វះខាតសេវាទាំងនេះនៅឡើយ។ ពួកគេត្រូវការជាចាំបាច់សាលារៀន និងមណ្ឌលសុខភាព។ នៅពេលនេះ ដីមិនមែនជាតម្រូវការជាចាំបាច់របស់ពួកគេទៀតទេ។ ភូមិថ្មីនៅដាច់ឆ្ងាយពីគេឯង មានចម្ងាយជាង ២០គីឡូម៉ែត្រពីមណ្ឌលសុខភាព ហើយហ៊ុមព័ទ្ធដោយភ្នំខ្ពស់ៗ ចម្ការកៅស៊ូ និងចម្ការម្រេចឆ្ងាយដាច់កន្ទុយភ្នែក។ ពលរដ្ឋអះអាងថា តំបន់ដែលពួកគេរស់នៅមិនសូវមានមន្ត្រីជាន់ខ្ពស់ណាទៅដល់ ឬទៅសួនាំឡើយ។ យូៗម្ដងឃើញមានម៉ូតូមួយ ឬពីរ ធ្វើដំណើរផ្លូវក្រាលក្រួសក្រហម ដែលរងការខូចខាតស្ទើរទាំងស្រុងដោយទឹកជំនន់ និងរថយន្តដឹកឈើ។ អង្គុយក្រោមផ្ទះធ្វើពីឈើដំបូលប្រក់ស្បូវ ជញ្ជាំងចងបិទដោយធាងត្នោតមើលពីមុខធ្លុះដល់ក្រោយ លោកស្រី អ៊ុត សៀងហៃ ដែលទទួលបានដី ៣ហិកតារកន្លះពីរដ្ឋាភិបាលកាលពីឆ្នាំ២០១៤ ឲ្យដឹងថា នៅពេលនេះលោកស្រីមានសិទ្ធិគ្រប់គ្រាន់ក្នុងការងារធ្វើស្រែចម្ការលើដីលោកស្រី។ លោកស្រី អ៊ុត សៀងហៃ ដែលមានកូនចំនួន ១១នាក់ និយាយថា នៅពេលនេះលោកស្រីចង់បានមណ្ឌលសុខភាពដើម្បីប្រជាពលរដ្ឋក្នុងភូមិអាចទទួលបានការពិនិត្យព្យាបាល ព្រោះនៅពេលលោកស្រីត្រូវទៅពិនិត្យសុខភាពម្តងៗ គឺត្រូវទៅមន្ទីរពេទ្យនៅទីរួមស្រុកឯណោះ៖ ។ សាលារៀននៅភូមិនេះ មានពីរបន្ទប់ ពីថ្នាក់ទី១ ដល់ថ្នាក់ទី៤ សង់ពីឈើប្រក់ស័ង្កសី ជញ្ជាំងបាំងបិទដោយឈើធ្លុះធ្លាយ មានទំហំទទឹង ៨ម៉ែត្រ បណ្ដោយ ១២ម៉ែត្រ មានតែគ្រូពីរនាក់ប៉ុណ្ណោះសម្រាប់បង្រៀនសិស្ស។ ពលរដ្ឋអះអាងថា សាលារៀននេះកសាងឡើងដោយការរៃអង្គាសប្រាក់ពលរដ្ឋក្នុងភូមិបញ្ចូលគ្នាកាលពីឆ្នាំ២០១២។ ប្រជាពលរដ្ឋមួយរូបទៀត លោក សួន វិច្ឆិកា រៀបរាប់ថា ពលរដ្ឋធ្លាប់បានស្នើទៅថ្នាក់ភូមិឃុំ តាំងពីឆ្នាំ២០១២ សុំឲ្យបង្កើតបសាលាបន្ថែម ប៉ុន្តែមិនទាន់មានការឆ្លើយតបនៅឡើយ។ ពលរដ្ឋរូបនេះព្រួយបារម្ភពីអនាគតក្មេងៗនៅក្នុងភូមិទាំងអស់ដែលមិនអាចរៀនសូត្រចប់សព្វគ្រប់ដូចក្មេងអស់នឹងគេ៖ ។ តាមគោលការណ៍របស់រដ្ឋាភិបាលរដ្ឋត្រូវគាំទ្រក្នុងវិស័យសិក្សាយ៉ាងហោចណាស់ឲ្យកុមារបានរៀនដល់ថ្នាក់ទី៩ ឬបញ្ចប់កម្រិតអនុវិទ្យាល័យ។ ប្រមុខរដ្ឋាភិបាលបានលើកឡើងជាញឹកញយថា ទីណាមានប្រជាជនទីនោះមានសាលារៀន។ ចំណែកបញ្ហាមណ្ឌលសុខភាពឯណោះវិញ ប្រជាពលរដ្ឋមួយរូបទៀត លោកស្រី គឹម ឡាត រៀបរាប់ថា នៅពេលលោកស្រីឈឺម្តងៗ គឺត្រូវចេញទៅព្យាបាលនៅមណ្ឌលសុខភាពដែលមានចម្ងាយផ្លូវជាង ២០គីឡូម៉ែត្រ ឬក៏ត្រូវព្យាបាលនៅមន្ទីរពេទ្យឯកជន។ ដូចប្រជាពលរដ្ឋផ្សេងទៀតដែរ ស្ត្រីរូបនេះចង់ឃើញមណ្ឌលសុខភាពមួយនៅក្បែរប្រជាពលរដ្ឋដែលមានជីវភាពក្រលំបាកនេះ៖ ។ ភូមិក្រសាំង ស្ថិតក្នុងឃុំស្នួល ស្រុកស្នួល ខេត្តក្រចេះ ជាភូមិទើបបង្កើតថ្មីកាលពីឆ្នាំ២០០៨។ ពលរដ្ឋរស់នៅក្នុងភូមិនេះ ទើបតែមានសិទ្ធិគ្រប់គ្រាន់ក្នុងការកាន់កាប់ និងអាស្រ័យផលលើដីខ្លួន កាលពីខែឧសភា ឆ្នាំ២០១៤ បន្ទាប់ពីក្រុមអ្នកភូមិទៅទាមទារតវ៉ាសុំប្លង់កម្មសិទ្ធិដីធ្លីនៅភ្នំពេញ ដល់មុខផ្ទះលោកនាយករដ្ឋមន្ត្រី ហ៊ុន សែន។ ឆ្លើយនឹងចម្ងល់ពលរដ្ឋ មេឃុំស្នួល ស្រុកស្នួល លោក វ៉ាន ឌឿន ឲ្យដឹងថា អាជ្ញាធរថ្នាក់ស្រុក នឹងផ្ដល់សាលារៀនបីខ្នងឲ្យអ្នកភូមិតាមរយៈការស្នើសុំ ប៉ុន្តែលោកមិនទាន់ដឹងថា នឹងទទួលបាននៅពេលណានោះទេ។ ជាងនេះទៅទៀត ឃុំមានគម្រោងស្នើឲ្យមានបង្កើតមណ្ឌលសុខភាពជូនពលរដ្ឋទៀតផង។ លោកមេឃុំសុំចិត្តឲ្យប្រពលរដ្ឋរង់ចាំសិនត្បិតអីភូមិនេះទើបករកើតថ្មី ដូច្នេះកង្វះប្រព័ន្ធហេដ្ឋារចនាសម្ព័ន្ធគឺជៀសមិនរួចឡើយ៖ ។ អភិបាលស្រុកស្នួល លោក គង់ គឹមនី ឲ្យដឹងថា ស្រុកមានគម្រោងបង្កើតសាលាបន្ថែម និងមណ្ឌលសុខភាពជួនពលរដ្ឋ ប៉ុន្តែក្រុមជំនាញត្រូវចុះសិក្សាជាមុនសិន។ លោកអភិបាលស្រុកទាមទារឲ្យពលរដ្ឋដាក់សំណើនេះ មកអាជ្ញាធរឃុំជាមុន ទើបថ្នាក់ឃុំស្នើមកថ្នាក់ស្រុក ហើយថ្នាក់ស្រុកស្នើមកថ្នាក់ខេត្ត៖ ។ បន្ថែមពីអាជ្ញាធរថ្នាក់ក្រោមអភិបាលរងខេត្តក្រចេះ លោក ខាន់ ចំណាន ថ្លែងបញ្ជាក់ថា នៅចុងឆ្នាំ២០១៤ នេះ អាជ្ញាធរខេត្តក្រចេះ នឹងប្រជុំដើម្បីបញ្ចូលគម្រោងវិនិយោគរបស់ឃុំ ហើយអាជ្ញាធរខេត្តនឹងពិនិត្យមើលគម្រោងថវិកាមូលនិធិឃុំ ស្រុក និងខេត្ត ដើម្បីពិនិត្យមើលលទ្ធភាពនៃការដំណើរការកម្មវិធីអភិវឌ្ឍន៍៖ ។ អ្នកភូមិអះអាងថា កុមារនៅភូមិនេះសព្វថ្ងៃស្ទើរតែទាំងអស់នៅពេលរៀនចប់ថ្នាក់ទី៤ ដែលសាលាមានត្រឹមតែថ្នាក់ទី៤ គ្មានលទ្ធភាពរៀនបន្តឡើយ ចំណែកកូនអ្នកផ្សេងដែលមានមធ្យោបាយធ្វើដំណើររៀនបានតែមួយឆ្នាំ ឬពីរឆ្នាំត្រូវបោះបង់ចោលការសិក្សាដោយបញ្ហាផ្លូវ និងរឿងអសន្តិសុខ៕
|
2014-12-21T15:20:00+07:00
|
rfa.org
|
https://www.rfa.org/khmer/news/health/kratie-villagers-need-school-health-center-12212014030953.html
|
6a2f10a2-8ef1-4298-846c-c66f3c1bf67a
|
វិទ្យាស្ថានប៉ាស្ទ័រកម្ពុជារកឃើញចំនួនអ្នកផ្ទុកមេរោគអេដស៍នៅបាត់ដំបងកើនដល់១៤០នាក់
|
វិទ្យាស្ថានប៉ាស្ទ័រកម្ពុជា ដែលមានជំនាញខាងពិនិត្យឈាមរកឃើញថា ចំនួនអ្នកផ្ទុកមេរោគអេដស៍នៅស្រុកសង្កែ ខេត្តបាត់ដំបង កើនឡើង។ ការរកឃើញនេះ បន្ទាប់ពីក្រសួងសុខាភិបាល បញ្ជូនសំណាកឈាមរបស់ប្រជាពលរដ្ឋ មកពិនិត្យរកមេរោគអេដស៍នៅវិទ្យាស្ថានប៉ាស្ទ័រ។ នាយកវិទ្យាស្ថានប៉ាស្ទ័រកម្ពុជា លោកវេជ្ជបណ្ឌិត ដេលីយ៉េ ហ្វង់តេនីល (Didier Fontenille) ប្រាប់អ្នកកាសែតក្នុងស្រុកថា អ្នកផ្ទុកមេរោគអេដស៍ឃុំរកា ស្រុកសង្កែ នៅខេត្តបាត់ដំបង កើនឡើងរហូតដល់ ១៤០នាក់ហើយ នៅរសៀលថ្ងៃទី២០ ខែធ្នូ។ ចំនួននេះអាចនឹងកើនឡើងបន្តទៀត នៅពេលពលរដ្ឋកាន់តែច្រើន សម្រុកធ្វើតេស្តឈាមរកមេរោគអេដស៍នោះ។ នៅពេលដែលវិទ្យុអាស៊ីសេរី សួរព័ត៌មានពីបញ្ហានេះ នាយកវិទ្យាស្ថានប៉ាស្ទ័រកម្ពុជា ប្រាប់ថា លោកសុំមិនផ្តល់បទសម្ភាសន៍ឲ្យអ្នកកាសែតបន្តទៀតទេ ព្រោះក្រុមការងារទាំងអស់ ឯកភាពគ្នាឲ្យនាយកមជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែក និងកាមរោគ លោក មាន ឈីវុន ជាអ្នកទទួលខុសត្រូវក្នុងការឆ្លើយសំណួរជាមួយអ្នកកាសែត ចាប់ពីល្ងាចថ្ងៃទី២០ ខែធ្នូ តទៅ។ លោក មាន ឈីវុន អះអាងថា ចំនួនអ្នកផ្ទុកមេរោគអេដស៍នៅខេត្តបាត់ដំបង អាចតិចជាងចំនួនដែលនាយកវិទ្យាស្ថានប៉ាស្ទ័រកម្ពុជា បញ្ជាក់ប្រាប់អ្នកកាសែត។ លោកបញ្ជាក់ថា ក្រសួងសុខាភិបាល ត្រូវរង់ចាំការសិក្សាស្រាវជ្រាវចប់សព្វគ្រប់ ទើបអាចបង្ហាញព័ត៌មានទាំងអស់ជាសាធារណៈបាន។ ចំណែកឯអនុប្រធានអាជ្ញាធរជាតិប្រយុទ្ធនឹងជំងឺអេដស៍ លោកវេជ្ជបណ្ឌិត ទៀ ផល្លា ប្រាប់វិទ្យុអាស៊ីសេរី ថា ក្រុមជំនាញមកពីក្រសួងសុខាភិបាល និងអង្គការនានា កំពុងបន្តសិក្សាស្រាវជ្រាវនៅក្នុងឃុំរកា។ លោកបន្ថែមថា អ្នកជំនាញបានផ្សព្វផ្សាយទៅកាន់ប្រជាពលរដ្ឋនៅឃុំរកា និងឃុំក្បែរៗនោះ ឲ្យមកធ្វើតេស្ដឈាមរកមេរោគអេដស៍ ដើម្បីទទួលបានសេវាពិគ្រោះ និងព្យាបាលទាន់ពេលវេលា។ ទាក់ទងនឹងបញ្ហានេះ ប្រធានគណៈកម្មការសុខាភិបាល សង្គមកិច្ច យុវនីតិសម្បទា ការងារបណ្តុះបណ្តាលវិជ្ជាជីវៈ និងកិច្ចការនារីរដ្ឋសភា អ្នកស្រី កែ សុវណ្ណរតន៍ ដែលបានចុះទៅសិក្សាដល់ទីកន្លែងដែរនោះមានប្រសាសន៍ថា ចំនួនអ្នកផ្ទុកមេរោគអេដស៍នៅឃុំរកា នោះកើនឡើង ហើយវាជាសញ្ញាគួរឲ្យរន្ធត់ និងព្រួយបារម្ភ។ អ្នកស្រីបន្តថា គណៈកម្មការទី៨នៃរដ្ឋសភា នឹងស្នើទៅកាន់រដ្ឋាភិបាល ឲ្យរៀបចំកញ្ចប់ថវិកាសម្រាប់អភិវឌ្ឍសេដ្ឋកិច្ច និងសង្គមនៅឃុំរកា ដើម្បីលើកទឹកចិត្តពលរដ្ឋនៅទីនោះ ឲ្យបន្តរស់នៅដោយមានសង្ឃឹមតទៅទៀត។ អ្នកស្រីបញ្ជាក់ថា ក្រៅពីពិនិត្យ និងស្រាវជ្រាវរកមូលហេតុពិតប្រាកដ ដែលបណ្ដាលឲ្យឆ្លងរោគនេះ៖ ។ ប្រជាពលរដ្ឋរស់នៅឃុំរកា ឲ្យដឹងថា អ្នកភូមិកាន់តែច្រើនឡើង បាននាំគ្នាទៅពិនិត្យឈាមនៅមណ្ឌលសុខភាព។ នៅថ្ងៃទី២០ ខែធ្នូ មន្ទីរសុខាភិបាលខេត្តបាត់ដំបង បានយករថយន្តទៅដឹកពលរដ្ឋមួយចំនួនយកទៅទទួលថ្នាំ និងពិគ្រោះជំងឺនៅមន្ទីរពេទ្យបង្អែកខេត្ត។ ក្រុមប្រជាពលរដ្ឋសង្ស័យថា អ្នកដែលត្រូវដឹកយកទៅខេត្តទាំងនោះ ជាអ្នកដែលមានផ្ទុកមេរោគអេដស៍។ ប្រជាពលរដ្ឋនៅតែតក់ស្លុត និងព្រួយបារម្ភដដែលពីអនាគតរបស់ពួកគាត់។ ចំនួនអ្នកផ្ទុកមេរោគអេដស៍នៅខេត្តបាត់ដំបង ត្រូវបានរកឃើញថា មានចំនួន ១០៦នាក់ កាលពីថ្ងៃទី១៧ ខែធ្នូ។ នៅថ្ងៃទី១៨ ខែធ្នូ លោកនាយករដ្ឋមន្ត្រី ហ៊ុន សែន បានថ្លែងជាសាធារណៈថា លោកមិនជឿថារឿងនេះជាការពិតនោះទេ។ លោកថែមទាំងសង្ស័យថា ម៉ាស៊ីនពិនិត្យឈាមមានបញ្ហាទៀតផង។ បន្ទាប់ពីនោះមក អាជ្ញាធររាជរដ្ឋាភិបាល ក៏បានព្យាយាមលាក់បាំងតួលេខនៃអ្នកឆ្លងថ្មីតែម្តង។ ក្រុមអង្គការសង្គមស៊ីវិល ស្នើឲ្យរាជរដ្ឋាភិបាលទទួលខុសត្រូវចំពោះរឿងនេះ ដោយបើកចំហព័ត៌មានទាំងអស់ ដើម្បីងាយស្រួលសិក្សាស្រាវជ្រាវ និងរកដំណោះស្រាយ។ អ្នកស្រាវជ្រាវការអភិវឌ្ឍសង្គម លោក កែម ឡី ព្រមានថា រដ្ឋាភិបាលត្រូវសិក្សាឡើងវិញពីស្ថានភាពអ្នកផ្ទុកមេរោគអេដស៍នៅទូទាំងប្រទេសទាំងមូលតែម្តង ដើម្បីទប់ស្កាត់វិបត្តិសង្គមដ៏ធំនេះ៕
|
2014-12-20T19:05:00+07:00
|
rfa.org
|
https://www.rfa.org/khmer/news/health/HIV-outbreak-in-Battambang-12202014070322.html
|
9879d87f-6d98-4a74-92c0-94c58bb264b0
|
ស្ថានភាពវិវឌ្ឍន៍នៃការឆ្លងមេរោគអេដស៍ដល់ពលរដ្ឋនៅបាត់ដំបង
|
ក្រុមប្រជាពលរដ្ឋនៅភូមិរកា ឃុំរកា ស្រុកសង្កែ ខេត្តបាត់ដំបង នៅថ្ងៃទី១៩ ធ្នូ នេះ នៅតែបន្តសម្រុកទៅធ្វើតេស្ដឈាមជាបន្តបន្ទាប់នៅឡើយ។ ចំណែកឯមូលហេតុពីការចម្លងជំងឺនេះ អាជ្ញាធរក៏ពុំបានកំណត់ថាបណ្ដាលមកពីអ្វីច្បាស់លាស់នៅឡើយទេ។ សូមស្ដាប់សេចក្ដីរាយការណ៍របស់លោក ហ៊ុំ ចំរើន ពីខេត្តបាត់ដំបង ដូចតទៅ៖
|
2014-12-19T19:25:00+07:00
|
rfa.org
|
https://www.rfa.org/khmer/news/health/hiv-aids-situation-in-battambang-12192014232407.html
|
0f5b085b-4bf5-4dc2-8377-393f1a725a2f
|
អ្នកភូមិនៅបាត់ដំបងដែលធ្វើតេស្ដឈាមមានផ្ទុកមេរោគអេដស៍បារម្ភពីអនាគត
|
ក្រុមប្រជាពលរដ្ឋនៅស្រុកសង្កែ ខេត្តបាត់ដំបង ជាច្រើនគ្រួសារ ដែលទៅធ្វើតេស្ដឈាម ហើយរកឃើញមានមេរោគអេដស៍នោះ កំពុងមានក្ដីបារម្ភអំពីអនាគតរបស់ក្រុមគ្រួសារ។ អ្នកភូមិបញ្ជាក់ថា បន្ទាប់ពីជោះឈាម ហើយរកឃើញមេរោគអេដស៍នេះភ្លាម ធ្វើឲ្យពួកគាត់បាត់បង់កម្លាំងកាយចិត្ត និងមានស្មារតីមិននឹងន ធ្វើអីកើតទៀតឡើយ។ អ្នកភូមិថ្លែងបែបនេះ គឺបន្ទាប់ពីសមាជិកគ្រួសាររបស់គាត់ មានផ្ទុកមេរោគអេដស៍ស្ទើរគ្រប់គ្នា ដោយពុំដឹងមូលហេតុណាមួយពិតប្រាកដនោះទេ។ ក្រុមគ្រួសារដែលធ្វើតេស្ដឈាម ហើយរកឃើញមានផ្ទុកមេរោគអេដស៍ស្ទើរអស់ពីផ្ទះ ភាគច្រើននិយាយរៀបរាប់អំពីប្រវត្តិកើតជំងឺនេះថា ជារឿងមួយគួរឲ្យរន្ធត់បំផុតដែលមិនធ្លាប់ជួបប្រទះក្នុងឆាកជីវិតពីមុនមកនោះទេ។ ពួកគាត់បញ្ជាក់ថា ពីមុនមកមិនធ្លាប់ទៅប៉ះពាល់មនុស្សដែលមានមេរោគអេដស៍នោះទេ ហើយនឹកស្មានមិនដល់ថា ជំងឺដែលសង្គមស្អប់ខ្ពើមនេះកើតមកលើក្រុមគ្រួសាររបស់ខ្លួនឡើយ។ ការពិនិត្យឈាមនៅមណ្ឌលសុខភាពឃុំរកា មានសមាជិកគ្រួសារខ្លះមានផ្ទុកមេរោគអេដស៍ស្ទើរអស់ពីផ្ទះ។ លោក ឯម ស៊ន រស់នៅភូមិរកា ឃុំរកា ស្រុកសង្កែ អង្គុយនៅលើគ្រែខាងមុខផ្ទះ ថ្លែងទាំងទឹកភ្នែកថា គ្រួសាររបស់លោកមានសមាជិកទាំងអស់ចំនួន ៦នាក់ ក្នុងនោះមានមនុស្សចំនួន ៥នាក់ដែលទៅពិនិត្យឈាម ហើយរកឃើញមានមេរោគអេដស៍ គឺសល់តែរូបលោកម្នាក់ប៉ុណ្ណោះដែលគ្មានមេរោគនេះ។ លោកបន្តថា នៅពេលដែលទទួលដំណឹងថា ក្រុមគ្រួសារមានមេរោគអេដស៍ភ្លាម ធ្វើឲ្យលោកបាត់បង់ស្មារតីរកគិតអ្វីមិនត្រូវឡើយ៖ ។ បុរសវ័យ ៤០ឆ្នាំសម្បុរស្រអែមរូបនេះបន្តទៀតថា លោកព្រួយបារម្ភពីអនាគតរបស់កូនៗយ៉ាងខ្លាំង បន្ទាប់ពីពួកគេមានមេរោគនេះជាប់ខ្លួន ហើយមិនដឹងថាទៅថ្ងៃខាងមុខនោះ ពួកគេទៅជាយ៉ាងណានោះទេ។ លោកថ្លែងទាំងអួលដើមកទៀតថា ពីថ្ងៃនេះតទៅ គឺជីវិតក្រុមគ្រួសាររបស់លោករស់នៅដោយគ្មានន័យអ្វីជាទីពឹងទៀតនោះទេ៖ ។ ក្រុមគ្រួសារមួយនេះមានក្មេងអាយុក្រោម ១៦ឆ្នាំចំនួន ៤នាក់ ដែលពិនិត្យឈាមហើយរកឃើញមានមេរោគអេដស៍ ក្នុងនោះក៏មានកូនតូចអាយុប្រមាណ ៨ខែម្នាក់ដែរ ដែលពួកគេទាំងនោះរស់នៅដោយពុំដឹងអ្វីទាល់តែសោះ។ ស្ត្រីជាភរិយារបស់គ្រួសារនេះដែលមានមេរោគអេដស៍ដែរនោះ ដៃបីកូនបំបៅដោះបណ្ដើរ និយាយរៀបរាប់ទាំងទឹកភ្នែកថា ចាប់តាំងពីអ្នកស្រីទទួលដំណឹងថា ខ្លួន និងកូនៗមានមេរោគដែលមើលមិនជានេះភ្លាម នៅពេលត្រឡប់មកផ្ទះវិញ ចេះតែរវើរវាយគេងមិនលក់បក់មិនល្ហើយ គឺគេងយំឱបកូនហូរទឹកភ្នែកជោគខ្នើយជារៀងរាល់យប់៖ ។ មិនត្រឹមតែគ្រួសារនេះមួយប៉ុណ្ណោះទេ ដែលបារម្ភអំពីអនាគតរបស់ខ្លួននោះ មានប្រជាពលរដ្ឋជាច្រើនទៀតនិយាយដូចៗគ្នាថា បន្ទាប់ពីដឹងលទ្ធផលតេស្ដឈាមភ្លាម ពួកគាត់មានការភិតភ័យ និងបារម្ភអំពីសុខភាពរបស់ខ្លួន និងកូនៗនៅថ្ងៃខាងមុខយ៉ាងខ្លាំង មិនដឹងថ្ងៃអនាគតនោះទៅជាយ៉ាងណានោះទេ៖ ។ ទាក់ទងនឹងបញ្ហានេះ អាជ្ញាធរជាតិប្រយុទ្ធនឹងជំងឺអេដស៍ នៃក្រសួងសុខាភិបាល លោក តែង គន្ធី មានប្រសាសន៍បញ្ជាក់កាលពីថ្ងៃទី១៧ ធ្នូ ថា ប្រជាពលរដ្ឋដែលពិនិត្យឈាមមានមេរោគអេដស៍នោះ ភាគច្រើនជាប្រជាពលរដ្ឋរស់នៅភូមិរកា ឃុំរកា ចំណែកពលរដ្ឋនៅភូមិផ្សេងមិនមានជាបញ្ហាចោទនោះទេ។ លោកបន្តថា អ្នកដែលរកឃើញមេរោគទាំងនោះនិយាយថា ពួកគាត់សង្ស័យឆ្លងរោគនេះដោយសារការចាក់ថ្នាំពីគ្រូពេទ្យក្នុងភូមិម្នាក់។ ទោះជាយ៉ាងនេះក្ដី លោកថានេះគ្រាន់តែជាការសង្ស័យនៅឡើយ ចំពោះការពិតយ៉ាងណានោះ ខាងអាជ្ញាធរនឹងស្រាវជ្រាវតាមបែបវិទ្យាសាស្ត្របន្តទៀត៖ ។ ទាក់ទងនឹងបញ្ហានេះដែរ លោក ឆែម ជឿន ជាកូនប្រសាប្រុសរបស់គ្រូពេទ្យប្រចាំភូមិរកា ដែលអ្នកភូមិសង្ស័យថាជាអ្នកចម្លងមេរោគនោះ ថ្លែងថា ឪពុកក្មេករបស់លោកប្រកបរបរជាគ្រូពេទ្យតាំងតែត្រឡប់មកពីជំរំភៀសខ្លួននៅព្រំដែនថៃ វិញ គឺប្រមាណជាង ២០ឆ្នាំមកហើយ ពុំដែលបង្កបញ្ហាអ្វីដល់អ្នកភូមិនោះទេ។ លោកថា សោកស្ដាយចំពោះមតិមហាជនដែលសង្ស័យទៅលើឪពុកក្មេករបស់ខ្លួននោះ ហើយសុំឲ្យទាំងអស់គ្នាគួរពិចារណាឲ្យបានវែងឆ្ងាយបន្តិចជាការប្រសើរ៖ ។ ទាក់ទងនឹងបញ្ហានេះដែរ កាលពីព្រឹកថ្ងៃទី១៨ ធ្នូ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង បានចុះទៅផ្ដល់កម្លាំងចិត្តដល់ប្រជាពលរដ្ឋនៅភូមិរកា ឲ្យចេះថែទាំសុខភាពរបស់ខ្លួនឲ្យបានល្អ និងលើកទឹកចិត្តឲ្យពួកគាត់ ជឿជាក់លើប្រព័ន្ធសុខាភិបាលរបស់ខ្មែរឲ្យបានច្រើន៖ ។ ស្របគ្នានេះដែរ នៅព្រឹកថ្ងៃទី១៨ ធ្នូ មន្ត្រីជំនាញខាងស្រាវជ្រាវគីមីសាស្ត្រ នៃស្នងការនគរបាលខេត្តបាត់ដំបង និងមន្ត្រីពាក់ព័ន្ធ ព្រមទាំងអង្គការសង្គមស៊ីវិលផង បានចុះស្រាវជ្រាវនៅផ្ទះគ្រូពេទ្យដែលអ្នកភូមិសង្ស័យនោះ ដើម្បីស្វែងរកហេតុផលបញ្ជាក់តាមការសង្ស័យរបស់អ្នកភូមិ។ ទោះជាយ៉ាងនេះក្ដី រហូតមកទល់ពេលនេះ ការស្រាវជ្រាវមិនទាន់ទទួលលទ្ធផលថាយ៉ាងណានៅឡើយទេ។ ចំពោះលទ្ធផលធ្វើតេស្តឈាមគិតត្រឹមថ្ងៃទី១៧ ធ្នូ ប្រជាពលរដ្ឋដែលធ្វើតេស្ដឈាមមានចំនួន ៨៩៥នាក់ ក្នុងនោះរកឃើញប្រជាពលរដ្ឋផ្ទុកមេរោគអេដស៍ចំនួន ១០៦នាក់៕
|
2014-12-19T14:55:00+07:00
|
rfa.org
|
https://www.rfa.org/khmer/news/health/hiv-aids-case-in-battambang-12192014024727.html
|
7f3a0f9e-1915-4db5-8f7d-a394d781ed6d
|
ពលរដ្ឋជិត១០០នាក់ទៅព្យាបាលជំងឺភ្នែកនៅមន្ទីរពេទ្យបង្អែកខេត្តកំពង់ឆ្នាំង
|
ពលរដ្ឋប្រមាណ ១០០នាក់ បានមកពិនិត្យ និងព្យាបាលជំងឺភ្នែកដោយឥតគិតថ្លៃរយៈពេល ៥ថ្ងៃ គឺចាប់ពីថ្ងៃទី១៥ ដល់ថ្ងៃទី១៩ ខែធ្នូ ឆ្នាំ២០១៤ នៅមន្ទីរពេទ្យបង្អែកខេត្តកំពង់ឆ្នាំង។ វេជ្ជបណ្ឌិតផ្នែកចក្ខុរោគឲ្យដឹងថា អ្នកមកទទួលសេវាព្យាបាលភាគច្រើន គឺជាអ្នកដែលមានបញ្ហាភ្នែកឡើងបាយ ទឹកដក់ក្នុងភ្នែក និងបញ្ហាកម្ទេចខ្ទាត់ប៉ះចំកញ្ចក់កែវភ្នែក។ បញ្ហានេះ បានធ្វើឲ្យក្រុមគ្រូពេទ្យខ្លះព្រួយបារម្ភ និងផ្ដល់អនុសាសន៍ដល់អ្នកដែលមានបញ្ហាភ្នែកបែបនេះ ត្រូវរួសរាន់រកសេវាពិគ្រោះ និងព្យាបាលបន្ទាន់ ដើម្បីបញ្ចៀសនូវបញ្ហាពិការភាព។ ប្រធានអគារជំងឺភ្នែកនៃមន្ទីរពេទ្យបង្អែកខេត្តកំពង់ឆ្នាំង អំពាវនាវដល់ពលរដ្ឋទូទៅ ឲ្យយកចិត្តទុកដាក់ពីបញ្ហាជំងឺភ្នែក និងការប៉ះទង្គិចលើកញ្ចក់ភ្នែក ដែលទុកយូរទៅបណ្ដាលឲ្យដំបៅខូចភ្នែក។ ក្រុមគ្រូពេទ្យផ្នែកចក្ខុរោគដែលឧបត្ថម្ភដោយមូលនិធិ ឌឹ ហ្វ្រេត ហូឡូ អូស្ត្រាលី (The Fred Hollows Foundation) បានពិនិត្យ និងព្យាបាលជំងឺភ្នែកចំនួន ២ដងនៅមន្ទីរពេទ្យ និង ២ដងទៀតនៅមូលដ្ឋានក្នុង១ឆ្នាំ។ ប្រធានអគារចក្ខុរោគ លោកវេជ្ជបណ្ឌិត ឈុន ម៉េងជ្រា មានប្រសាសន៍ថា ការពិនិត្យ និងព្យាបាលជំងឺភ្នែកលើកទី៣ក្នុងឆ្នាំ២០១៤ គិតមកដល់ថ្ងៃទី១៨ ខែធ្នូ មានអ្នកមកទទួលសេវាចំនួន ៩៣នាក់ ក្នុងនោះមានអ្នកជំងឺវះកាត់ចំនួន ៨នាក់ ហើយអ្នកជំងឺអាចនឹងកើនដល់ជាង ១០០នាក់ រហូតដល់ថ្ងៃបញ្ចប់នៃការព្យាបាលដោយឥតបង់ថ្លៃ នៅថ្ងៃទី១៩ ខែធ្នូ ឆ្នាំ២០១៤។ លោកបន្តថា ចំនួនអ្នកមកពិនិត្យ និងព្យាបាលជំងឺភ្នែកតិចជាងកាលពីខែតុលា ឆ្នាំ២០១៤ ដែលមានចំនួន ២០០នាក់ ក្នុងនោះបានវះកាត់ចំនួន ៥០នាក់ ប៉ុន្តែលើកនេះមានអ្នកជួបបញ្ហាកម្ទេច ឬស្រូវប៉ះភ្នែកមានច្រើនករណី៖ ។ ប្រជាពលរដ្ឋមានបញ្ហាភ្នែកម្នាក់មកពីឃុំកោះថ្កូវ ស្រុកជលគីរី ខេត្តកំពង់ឆ្នាំង កញ្ញា វ៉ែន វិន ឲ្យដឹងថា ភ្នែកខាងឆ្វេងរបស់កញ្ញា ត្រូវដើមស្រូវជង់ចំ ពេលច្រូតស្រូវនៅវាលស្រែកាលពីជិត ២សប្ដាហ៍មុន។ បន្ទាប់ពីហេតុការណ៍នោះ ម្ដាយរបស់កញ្ញាបានហៅគ្រូខ្មែរឲ្យមកផ្លុំគ្រាន់បានធូរបន្តិច ប៉ុន្តែកញ្ចក់ភ្នែកបែរឡើងប៉ោងក្រហម ទើបនាងសម្រេចមករកគ្រូពេទ្យពិនិត្យ និងព្យាបាលវិញម្ដង។ លោកវេជ្ជបណ្ឌិត ឈុន ម៉េងជ្រា បញ្ជាក់ថា នៅពេលមានបញ្ហាវត្ថុរឹងជង់ ឬប៉ះទង្គិចភ្នែក ហើយទុកយូរមិនបានព្យាបាលត្រឹមត្រូវ អាចទៅជារលាកកញ្ចក់ភ្នែក ឬដំបៅខូចភ្នែកតែម្ដង។ លោករំឭកថា កាលពីឆ្នាំ១៩៩៩ ដែលអគារភ្នែកខេត្តកំពង់ឆ្នាំង ទើបបើកដំណើរការមានពលរដ្ឋចំនួន ៣៤នាក់ប៉ុណ្ណោះក្នុង១ឆ្នាំបានមកពិនិត្យ និងព្យាបាលភ្នែក ប៉ុន្តែការយល់ដឹង និងចំនួនអ្នកមកទទួលសេវាពិនិត្យ ឬព្យាបាលបានកើនឡើងពីមួយឆ្នាំទៅមួយឆ្នាំ។ ចាប់ពីឆ្នាំ២០០៣ រហូតមកដល់បច្ចុប្បន្ន ចំនួនអ្នកស្វែងរកសេវាពិនិត្យ និងព្យាបាលភ្នែកមានពី ៦ពាន់នាក់ ទៅ ៨ពាន់នាក់ក្នុង១ឆ្នាំ៕
|
2014-12-18T19:05:00+07:00
|
rfa.org
|
https://www.rfa.org/khmer/news/health/eyes-treatment-in-kampongchnang-12192014020914.html
|
1e690d11-d1e1-44d8-9a54-2d9898137305
|
លោក ហ៊ុន សែន មិនទាន់ជឿថាអ្នកបាត់ដំបងឆ្លងមេរោគអេដស៍
|
លោកនាយករដ្ឋមន្ត្រី ហ៊ុន សែន មិនទាន់ជឿថា អត្រាឆ្លងជំងឺអេដស៍នៅភូមិរកា ក្នុងខេត្តបាត់ដំបង មានកម្រិតធ្ងន់ធ្ងរនោះទេ។ ស្របពេលដែលអាជ្ញាធរពាក់ព័ន្ធ កំពុងស្រាវជ្រាវរកមូលហេតុជុំវិញបញ្ហានេះ លោក ហ៊ុន សែន អំពាវនាវឲ្យប្រជាពលរដ្ឋរក្សាភាពស្ងៀមស្ងាត់ ដោយកុំទាន់ដាក់កំហុសទៅលើអ្នកណាម្នាក់នោះទេ។ ប្រមុខរដ្ឋាភិបាលកម្ពុជា នៅថ្ងៃទី១៨ ធ្នូ បានប្រកាសថា លោកមិនទាន់ជឿបានចំពោះអត្រាឆ្លងមេរោគអេដស៍ខុសពីធម្មតា ស្ថិតនៅភូមិរកា ក្នុងខេត្តបាត់ដំបង ដែលមានអ្នកឆ្លងជំងឺនេះរហូតដល់ជាង ១០០នាក់ ក្នុងចំណោមប្រជាពលរដ្ឋប្រមាណជិត ១ពាន់នាក់ ដែលបានធ្វើតេស្ដឈាមនោះទេ។ លោកនាយករដ្ឋមន្ត្រី ហ៊ុន សែន មានប្រសាសន៍ថា អ្នកពាក់ព័ន្ធត្រូវស្វែងរកមូលហេតុឲ្យច្បាស់លាស់ មុននឹងសន្និដ្ឋានទម្លាក់កំហុសទៅលើអ្នកណាម្នាក់នោះ ឬជៀសវាងប្រើហិង្សាដល់គ្រូពេទ្យភូមិ ព្រោះនៅពេលនេះ គ្មានភស្តុតាងសម្រាប់ចោទប្រកាន់នៅឡើយ។ ម្យ៉ាងវិញទៀត បើការឆ្លងនោះតាមរយៈម្ជុលចាក់ថ្នាំតគ្នានោះ ក៏មិនអាចជឿបានដែរ។ លោកនាយករដ្ឋមន្ត្រី ហ៊ុន សែន បានសន្និដ្ឋានថា អត្រាឆ្លងជំងឺអេដស៍ច្រើននៅពេលនេះ អាចពាក់ព័ន្ធនឹងម៉ាស៊ីនតេស្ដឈាម។ លោកបញ្ជាក់ថា បើរឿងនេះ គឺជារឿងពិត បញ្ហាឆ្លងមេរោគអេដស៍ គឺជារឿងធ្ងន់ធ្ងរបំផុត។ ចំណែកប្រធានអង្គការសម្ព័ន្ធភាពខ្មែរ ប្រយុទ្ធនឹងជំងឺអេដស៍ លោក អ៊ុំ សុភាព ក៏មានប្រសាសន៍ស្រដៀងគ្នានេះដែរថា អត្រាឆ្លងមេរោគអេដស៍នៅភូមិរកា នៅខេត្តបាត់ដំបង គឺជារឿងមួយដែលធ្វើឲ្យងឿងឆ្ងល់បំផុត ព្រោះរយៈពេលប្រមាណ ៣០ឆ្នាំមកនេះ ប្រទេសកម្ពុជា មានការអប់រំ និងការយល់ដឹងរបស់ប្រជាពលរដ្ឋអំពីការទប់ស្កាត់ នៃការរីករាលដាលនៃមេរោគអេដស៍មានកម្រិតខ្ពស់។ លោកបញ្ជាក់ទៀតថា បើការឆ្លងតាមការចាក់ថ្នាំតៗគ្នា ដូចដែលប្រជាពលរដ្ឋនៅខេត្តបាត់ដំបង អះអាងមែននោះ ក៏មិនអាចជឿបានដែរ។ លោកបញ្ជាក់ថា ការទុកម្ជុលមានរយៈយូរដែលមានមេរោគអេដស៍ ហើយយកមានប្រើវិញ គឺអត្រាឆ្លងមេរោគអេដស៍មានកម្រិតតិចតួចណាស់។ បច្ចុប្បន្ន ស្ថាប័នជំនាញនានា រួមទាំងអង្គការក្រៅរដ្ឋាភិបាល និងក្រសួងសុខាភិបាល ជាដើម កំពុងសិក្សាស្រាវជ្រាវរកហេតុផលជាក់លាក់។ អភិបាលខេត្តបាត់ដំបង លោក ច័ន្ទ សុផល មានប្រសាសន៍ថា មានប្រជាពលរដ្ឋតិចតួចប៉ុណ្ណោះដែលមកពិនិត្យឈាម នៅថ្ងៃទី១៨ ធ្នូ។ ម្យ៉ាងវិញទៀត គ្រូពេទ្យជំនាញពិនិត្យតេស្ដឈាមមានការប្រុងប្រយ័ត្នជាងមុន ដូច្នេះអ្នកឆ្លងជំងឺអេដស៍នៅភូមិរកា គឺមាន ១០៦នាក់ដដែល។ ចំណែកគ្រូពេទ្យដែលគេសង្ស័យថា ជាអ្នកចម្លងមេរោគអេដស៍ ស្ថិតនៅកន្លែងមានសុវត្ថិភាព បន្ទាប់ពីមន្ត្រីជំនាញបានសាកសួររួចមក។ លោកបញ្ជាក់ថា គិតត្រឹមថ្ងៃទី១៨ ធ្នូ ការស្រាវជ្រាវមិនទាន់មានលទ្ធផលនៅឡើយទេ។ លោក ច័ន្ទ សុផល មានប្រសាសន៍ថា ក្រុមការងារជំនាញបានសាកសួរគ្រូពេទ្យដែលគេសង្ស័យនោះ អំពីរបៀបដែលគាត់បានផ្ដល់សេវាទៅកាន់ប្រជាពលរដ្ឋក្នុងភូមិ។ អង្គការសហប្រជាជាតិ ដែលធ្វើការប្រឆាំងនឹងជំងឺអេដស៍នៅកម្ពុជា អះអាងថា មធ្យោបាយនៃការឆ្លងមេរោគអេដស៍ គឺតាមរយៈម្ដាយទៅកូន ការរួមភេទ ឬការប្រើថ្នាំញៀន និងការប្រើប្រាស់ម្ជុលចាក់ថ្នាំមិនស្អាត ជាដើម ហើយគ្មានមធ្យោបាយចម្លងក្រៅពីនេះទេ។ តាមការប៉ាន់ស្មានដោយអង្គការសហប្រជាជាតិ ដែលធ្វើការប្រឆាំងនឹងជំងឺអេដស៍ បានបង្ហាញថា អ្នកផ្ទុកមេរោគអេដស៍នៅប្រទេសកម្ពុជា បច្ចុប្បន្ន មានចំនួនជាង ៧ម៉ឺន ៣ពាន់នាក់ ហើយរាជរដ្ឋាភិបាលមានកញ្ចប់ថវិកាក្នុងការព្យាបាល និងផ្ដល់ថ្នាំពន្យារដល់អ្នកផ្ទុកទាំងនោះចំនួនជិត ៤លានដុល្លារអាមេរិក នៅចន្លោះឆ្នាំ២០១៥ ដល់ឆ្នាំ២០១៧៕
|
2014-12-18T18:50:00+07:00
|
rfa.org
|
https://www.rfa.org/khmer/news/health/hunsen-still-not-believe-in-hiv-infection-in-btb-12172014234643.html
|
4c1d1a83-a9c9-451b-b405-a6fed3433b09
|
សាច់ញាតិអះអាងថាគ្រូពេទ្យសង្ស័យថាជាអ្នកចម្លងមេរោគអេដស៍មិនរត់គេចខ្លួនទេ
|
សាច់ញាតិរបស់គ្រូពេទ្យដែលអ្នកភូមិសង្ស័យថា ជាអ្នកចាក់ថ្នាំចម្លងមេរោគអេដស៍ដល់ប្រជាពលរដ្ឋ នៅភូមិរកា ខេត្តបាត់ដំបង ដែលអះអាងថាឪពុកក្មេកលោកជាគ្រូពេទ្យនោះ ពុំបានរត់គេចខ្លួនទៅណាឆ្ងាយពីភូមិស្រុកនោះទេ គឺស្នាក់នៅក្នុងទឹកដីខេត្តបាត់ដំបង។ លោកបានបញ្ជាក់ទៀតថា មូលហេតុដែលឪពុកក្មេកលោកមិននៅផ្ទះនេះ គឺធ្វើឡើងទៅតាមសំណូមពររបស់អាជ្ញាធរទៅវិញទេ ដើម្បីរក្សាសុវត្ថិភាពរបស់គ្រូពេទ្យមួយរយៈសិន។ កូនប្រសាប្រុសរបស់គ្រូពេទ្យ ដែលអ្នកភូមិរកា សង្ស័យថា ជាដើមចមបង្កឲ្យមានការឆ្លងមេរោគអេដស៍ដល់ប្រជាពលរដ្ឋនោះ សម្ដែងការសោកស្ដាយចំពោះមន្ទិលសង្ស័យរបស់មហាជន ដែលថាគ្រូពេទ្យភ័យខ្លាច ហើយរត់គេចខ្លួននោះ គឺជារឿងមិនពិតឡើយ។ កូនប្រសាប្រុសរបស់គ្រូពេទ្យ គឺលោក ឆែម ជឿន រស់នៅភូមិរកា ថ្លែងនៅខាងមុខផ្ទះក្បែរមណ្ឌលសុខភាពរកា នៅថ្ងៃទី១៧ ធ្នូ ថា គ្រូពេទ្យដែលគេសង្ស័យនោះឈ្មោះ លោក យ៉ែម ជ្រិន អាយុ ៥៦ឆ្នាំ ប្រកបរបរពេទ្យតាំងតែត្រឡប់មកពីជំរំភៀសខ្លួនព្រំដែនថៃ វិញ គឺប្រមាណជាង ២០ឆ្នាំមកហើយ គឺពុំដែលបង្កបញ្ហាដល់អ្នកភូមិម្នាក់ណានោះទេ។ លោកបន្តថា កាលពីប្រមាណថ្ងៃមុននេះ គ្រូពេទ្យបានទៅមើលជំងឺសាច់ញាតិរបស់គាត់នៅឯខេត្តតាកែវ អស់រយៈពេលប្រមាណជា ៤ថ្ងៃ ហើយបានត្រឡប់មកស្រុកភូមិវិញ គឺពុំបានរត់គេចខ្លួនដូចការសង្ស័យនោះទេ។ លោកថា សព្វថ្ងៃគ្រូពេទ្យមិនបានទៅណាឆ្ងាយនោះទេ គឺស្ថិតនៅក្នុងទឹកដីខេត្តបាត់ដំបង ហើយថានឹងវិលត្រឡប់មកផ្ទះសម្បែងវិញ ប្រសិនបើសមត្ថកិច្ចត្រូវការជួប៖ ។ ទោះយ៉ាងនេះក្ដី ប្រធានប៉ុស្តិ៍នគរបាលឃុំរកា លោក ជិន ប៊ុនរាំង មានប្រសាសន៍ឲ្យដឹងថា គ្រូពេទ្យដែលគេសង្ស័យថាជាអ្នកចាក់ថ្នាំបង្កមេរោគអេដស៍ដល់ប្រជាពលរដ្ឋនោះ ទៅលេងបងប្អូននៅខេត្តតាកែវ ពុំទាន់ត្រឡប់មកផ្ទះវិញនៅឡើយទេ៖ ។ ទាក់ទងនឹងបញ្ហានេះដែរ អាជ្ញាធរជាតិប្រយុទ្ធនឹងជំងឺអេដស៍ នៃក្រសួងសុខាភិបាល លោក តែង គន្ធី មានប្រសាសន៍បញ្ជាក់ថា ការសង្ស័យតាមរយៈការសាកសួរពីប្រជាពលរដ្ឋដែលទៅធ្វើតេស្ដឈាម ហើយរកឃើញថាមានមេរោគអេដស៍នោះ បង្ហាញថា ភាគច្រើនពួកគាត់ធ្លាប់មានប្រវត្តិចាក់ថ្នាំជាមួយពេទ្យភូមិចំនួន ២នាក់ ប៉ុន្តែក្នុងនោះមានគ្រូពេទ្យម្នាក់ដែលប្រជាពលរដ្ឋសង្ស័យជាងគេ ហើយបានរត់គេចខ្លួនបាត់ទៅហើយ៖ ។ របាយការណ៍របស់អាជ្ញាធរជាតិប្រយុទ្ធនឹងជំងឺអេដស៍ នៃក្រសួងសុខាភិបាល បង្ហាញថា គិតត្រឹមម៉ោងប្រមាណ ៥កន្លះថ្ងៃទី១៧ ធ្នូ ប្រជាពលរដ្ឋដែលទៅពិនិត្យឈាមមានចំនួន ៨៩៥នាក់ ក្នុងនោះរកឃើញអ្នកផ្ទុកមេរោគអេដស៍មានចំនួន ១០៦នាក់។ រហូតមកដល់ពេលនេះ ប្រជាពលរដ្ឋនៅតែសម្រុកទៅធ្វើតេស្ដឈាមជាបន្តបន្ទាប់នៅឡើយ៕
|
2014-12-17T19:50:00+07:00
|
rfa.org
|
https://www.rfa.org/khmer/news/health/hiv-aids-case-in-battambang-12172014074445.html
|
cef47f55-c460-4aff-baf1-ada5050970e4
|
អាជ្ញាធរស្វែងរកគ្រូពេទ្យសង្ស័យថាជាអ្នកចម្លងមេរោគអេដស៍
|
ព័ត៌មានចុងក្រោយដែលវិទ្យុអាស៊ីសេរី ទទួលបានកាលពីយប់ថ្ងៃអង្គារ ទី១៦ ធ្នូ ឲ្យដឹងថា មន្ត្រីអាជ្ញាធរជាតិប្រយុទ្ធនឹងជំងឺអេដស៍នៃក្រសួងសុខាភិបាល កំពុងស្វែងរកគ្រូពេទ្យស្ម័គ្រចិត្តក្នុងភូមិម្នាក់ ដើម្បីស៊ើបអង្កេតបន្ថែមទៀតទាក់ទងនឹងការសង្ស័យថា អាចជាអ្នកបង្កការឆ្លងជំងឺអេដស៍ដល់អ្នកភូមិ។ អគ្គលេខាធិការអាជ្ញាធរជាតិប្រយុទ្ធនឹងជំងឺអេដស៍ លោក តែង គន្ធី ដែលកំពុងមានវត្តមាននៅខេត្តបាត់ដំបង បញ្ជាក់ថា តាមការស៊ើបអង្កេតជាបឋម និងការសម្ភាសន៍អ្នកជំងឺប្រមាណ ៣០នាក់ ក្នុងចំណោម ៨២នាក់ ដែលរកឃើញមានជំងឺអេដស៍នោះបង្ហាញថា ពួកគេបានទទួលសេវាកម្មព្យាបាលជំងឺក្រៅផ្លូវការពីគ្រូពេទ្យម្នាក់។ ប៉ុន្តែលោកឱ្យដឹងថា គ្រូពេទ្យរូបនោះបានគេចបាត់ពីភូមិអស់រយៈពេលពីរថ្ងៃមកហើយ៖ ។ លោក តែង គន្ធី បន្ថែមទៀតថា អាជ្ញាធរបានផ្ដល់ថ្នាំប្រឆាំងនឹងមេរោគអេដស៍ ដែលគេនិយមហៅថា ថ្នាំពន្យារជីវិត និងថ្នាំព្យាបាលផ្សេងទៀតដល់អ្នកជំងឺចំនួន ៨២នាក់។ អាជ្ញាធរក៏នឹងចាប់ផ្ដើមធ្វើយុទ្ធនាការអប់រំដល់អ្នកជំងឺទាំងនោះដើម្បីការពារកុំឲ្យចម្លងជំងឺទៅអ្នកដទៃបន្តទៀត។ លោកបញ្ជាក់ថា រហូតដល់ម៉ោងប្រមាណប្រាំកន្លះល្ងាចថ្ងៃអង្គារម្សិលមិញនេះ មានមនុស្សច្រើនជាង ៦០០នាក់ បានមកពិនិត្យឈាម។ លទ្ធផលបង្ហាញថា មានមនុស្ស ៩០នាក់មានជំងឺអេដស៍ ប៉ុន្តែក្នុងនោះមនុស្ស ៨នាក់ ក្រុមគ្រូពេទ្យជំនាញនឹងពិនិត្យផ្ទៀងផ្ទាត់លទ្ធផលម្ដងទៀត៕
|
2014-12-17T10:03:00+07:00
|
rfa.org
|
https://www.rfa.org/khmer/news/health/update-on-hiv-infection-12162014215849.html
|
370cce81-658a-45e5-8283-9b05742880d2
|
ពលរដ្ឋនៅបាត់ដំបងបន្តសម្រុកទៅធ្វើតេស្ដឈាមរកមេរោគអេដស៍
|
ក្រុមប្រជាពលរដ្ឋនៅស្រុកសង្កែ ខេត្តបាត់ដំបង បន្តសម្រុកទៅធ្វើតេស្ដឈាមរកមេរោគអេដស៍ (AIDs) នៅមណ្ឌលសុខភាពឃុំរកា ឈានចូលថ្ងៃទី៦ ហើយលទ្ធផលអ្នកដែលមានប្រតិកម្មតេស្ដ ឬមានផ្ទុកមេរោគអេដស៍ មានចំនួនជិត ១០០នាក់ហើយ។ ក្នុងនោះ ប្រជាពលរដ្ឋដែលប្រតិកម្មតេស្ដឈាម ឬមានផ្ទុកមេរោគនេះ ភាគច្រើនជាមនុស្សពុំធ្លាប់មានប្រវត្តិទៅប៉ះពាល់អ្នកកើតជំងឺអេដស៍ពីមុនមកនោះទេ។ មេឃុំរកា អ្នកស្រី ស៊ឹម ពៅ បានទទួលស្គាល់ថា អ្នកស្រីប្រាប់វិទ្យុអាស៊ីសេរី ច្រឡំតួលេខអ្នកទៅធ្វើតេស្ដឈាម ៣០០នាក់ ថាជាអ្នកមានផ្ទុកមេរោគអេដស៍ទៅវិញ។ ក្រុមប្រជាពលរដ្ឋក្មេងចាស់ប្រុសស្រីដែលទៅធ្វើតេស្ដឈាម សម្ដែងក្ដីបារម្ភចំពោះមេរោគដ៏កាចសាហាវនេះ ថាជាជំងឺមួយកើតឡើងដោយពុំមានមូលហេតុច្បាស់លាស់នោះទេ។ ប្រជាពលរដ្ឋដែលធ្វើតេស្ដឈាមឃើញមេរោគម្នាក់ រស់នៅភូមិរកា ឃុំរកា ស្រុកសង្កែ ថ្លែងមិនបញ្ចេញឈ្មោះ បន្ទាប់ពីទទួលលទ្ធផលឈាមនៅខាងមុខមណ្ឌលសុខភាព នៅថ្ងៃទី១៦ ធ្នូ ថា លទ្ធផលឈាមធ្វើតេស្ដដំបូងនេះផ្ទុកមេរោគអេដស៍។ ពលរដ្ឋរូបនេះបន្តថា សមាជិកក្នុងក្រុមគ្រួសារដែលទៅពិនិត្យ ហើយទទួលលទ្ធផលថាមានមេរោគអេដស៍ចំនួន ៤នាក់ ក្នុងនោះមានកុមារចំនួន ២នាក់ និងមនុស្សចាស់ ២នាក់។ ពលរដ្ឋរូបនេះឲ្យដឹងទៀតថា មូលហេតុដែលផ្ទុកមេរោគដែលព្យាបាលមិនជានេះ សង្ស័យឆ្លងតាមរយៈម្ជុលចាក់ថ្នាំរបស់គ្រូពេទ្យ ដែលបានព្យាបាលជំងឺកាលពីពេលកន្លងទៅ៖ ។ ទាក់ទងនឹងបញ្ហានេះ ប្រធានមន្ទីរសុខាភិបាលខេត្តបាត់ដំបង លោក វឿន ប៊ុនរ៉េត មានប្រសាសន៍បញ្ជាក់ថា លទ្ធផលតេស្ដឈាមដំបូងនេះគ្រាន់តែជាប្រតិកម្មតេស្ដបឋម ពុំទាន់ចាត់ថាប្រជាពលរដ្ឋទាំងនោះផ្ទុកមេរោគអេដស៍ ឬយ៉ាងណានៅឡើយទេ។ ទោះយ៉ាងនេះក្ដី លោកថា លទ្ធផលឈាមដំបូងនេះ នឹងត្រូវបញ្ជូនទៅពិសោធនៅរាជធានីភ្នំពេញម្ដងទៀត ដើម្បីស្រាវជ្រាវរករោគសញ្ញាពិតប្រាកដ៖ ។ ទោះយ៉ាងនេះក្ដី ទីប្រឹក្សាបច្ចេកទេសអង្គការសម្ព័ន្ធភាពខ្មែរ ប្រយុទ្ធនឹងជំងឺអេដស៍ ហៅកាត់ថាអង្គការខាណា (KHANA) លោកវេជ្ជបណ្ឌិត នី សុជាតិ មានប្រសាសន៍បញ្ជាក់ថា ការធ្វើតេស្ដឈាមរកមេរោគអេដស៍ត្រូវឆ្លងកាត់ ៣ដំណាក់កាល ទើបអាចបញ្ជាក់ថាជាលទ្ធផលឈាមផ្ទុកមេរោគអេដស៍ពិតប្រាកដ។ ទោះយ៉ាងនេះក្ដី លោកថា ប្រតិកម្មតេស្ដឈាមដំបូងនេះជាសញ្ញាមួយបង្ហាញថា មានភាគរយដែលកើតជំងឺអេដស៍ខ្ពស់៖ ។ របាយការណ៍មណ្ឌលសុខភាពឃុំរកា បង្ហាញថា គិតត្រឹមម៉ោង ១១ព្រឹកថ្ងៃទី១៦ ធ្នូ ការធ្វើតេស្ដឈាមរកមេរោគអេដស៍នៅមណ្ឌលសុខភាពឃុំរកា ស្រុកសង្កែ ខេត្តបាត់ដំបង ប្រជាពលរដ្ឋដែលធ្វើតេស្ដឈាមរួចចំនួន ៤៨៥នាក់ រកឃើញអ្នកដែលមានប្រតិកម្មតេស្ដចំនួន ៨២នាក់ ក្នុងចំណោមប្រជាពលរដ្ឋប្រមាណជាង ២ពាន់នាក់រស់នៅភូមិរកា។ ទោះយ៉ាងនេះក្ដី ការធ្វើតេស្ដឈាមដំបូងនេះ មិនទាន់បញ្ចប់នៅឡើយទេ ហើយចំនួនប្រតិកម្មតេស្ដអាចនឹងកើនទៅមុខទៀត។ កាលពីថ្ងៃទី១៥ ធ្នូ មេឃុំរកា អ្នកស្រី ស៊ឹម ពៅ បានថ្លែងប្រាប់វិទ្យុអាស៊ីសេរី ថា មានប្រជាពលរដ្ឋឃុំរកា ជិត ៣០០នាក់ធ្វើតេស្តឈាមមានលទ្ធផលបង្ហាញថាមានផ្ទុកមេរោគអេដស៍ ប៉ុន្តែនៅថ្ងៃទី១៦ ធ្នូ អ្នកស្រីមេឃុំបានទទួលស្គាល់ថា អ្នកស្រីប្រាប់តួលេខច្រឡំ គឺចំនួន ៣០០នាក់ជាតួលេខប្រជាពលរដ្ឋទៅធ្វើតេស្ដឈាម ចំណែកប្រជាពលរដ្ឋដែលលទ្ធផលតេស្ដឈាមបង្ហាញថាមានផ្ទុកមេរោគអេដស៍នោះ មានចំនួនមិនដល់ ១០០នាក់ទេ៕
|
2014-12-16T20:50:00+07:00
|
rfa.org
|
https://www.rfa.org/khmer/news/health/villager-in-battambang-continue-test-hiv-12162014084257.html
|
98ff2270-f1c1-4ad5-9c10-c874954e1471
|
អង្គការថែទាំអ្នកផ្ទុកមេរោគអេដស៍ជំងឺអេដស៍បារម្ភខ្លាចខ្វះខាតជំនួយ
|
មន្ត្រីអង្គការ រួមអ្នកផ្ទុកមេរោគអេដស៍ជំងឺអេដស៍នៅខេត្តតាកែវ ព្រួយបារម្ភអំពីការខ្វះខាតក្នុងការទទួលសេវាថ្នាំប្រឆាំងមេរោគអេដស៍ ឬថ្នាំ អេ.អ.វី (ARV) នៅពេលដែលអង្គការដៃគូផ្ដល់ជំនួយធំៗមួយចំនួន ដូចជាអង្គការ គ្លូប៊ល ហ្វាន់ (Global Fund) ពិនិត្យសើរើគម្រោងប្រាក់ជំនួយឡើងវិញដល់កម្ពុជា នៅដំណាច់ឆ្នាំ២០១៤ នេះ។ សព្វថ្ងៃនេះមានអ្នកផ្ទុកមេរោគអេដស៍ជំងឺអេដស៍ប្រហែល ៣ពាន់នាក់ កំពុងទទួលសេវាថ្នាំប្រឆាំងមេរោគអេដស៍ពីអង្គការដៃគូផ្ដល់មេត្តា ដែលហៅថា ភីស៊ី (Partner of Compassion = PC) នៅខេត្តតាកែវ។ ប្រធានអង្គការដៃគូផ្ដល់មេត្តា លោក សាន វណ្ឌីន ព្រួយបារម្ភថា អ្នកផ្ទុកមេរោគអេដស៍ជំងឺអេដស៍ទាំងនោះ នឹងប្រឈមគ្រោះថ្នាក់ដល់សុខភាពយ៉ាងធ្ងន់ធ្ងរ ប្រសិនជាពួកគាត់លែងមានថ្នាំប្រឆាំងមេរោគអេដស៍ ដែលអ្នកផ្ទុកនិយមហៅថាថ្នាំពន្យារជីវិតនោះលេបបន្តទៅទៀត៖ ។ លោកថា ការផ្ដល់សេវាថែទាំអ្នកផ្ទុកមេរោគអេដស៍ជំងឺអេដស៍តាមផ្ទះ និងសហគមន៍សព្វថ្ងៃ គឺប្រើប្រាស់គម្រោងថវិកាជំនួយរបស់អង្គការធំៗ រួមទាំងអង្គការ គ្លូប៊ល ហ្វាន់ ដែលជាប្រភពផ្ដល់ប្រាក់ជំនួយធំជាងគេ។ ចំណែកអ្នកផ្ទុកមេរោគអេដស៍ម្នាក់ធ្វើការនៅអង្គការដៃគូផ្ដល់មេត្តា អ្នកស្រី ជិន ស៊ីនួន ដែលជាភ្នាក់ងារដើរធ្វើការថែទាំអ្នកផ្ទុកមេរោគអេដស៍តាមផ្ទះ និងតាមសហគមន៍ ឲ្យដឹងថា ការផ្ដល់សេវាថែទាំសុខភាពអ្នកផ្ទុកមេរោគអេដស៍តាមផ្ទះ បានជួយអ្នកផ្ទុកមេរោគអេដស៍យ៉ាងមានប្រសិទ្ធភាព ព្រោះថា អ្នកផ្ទុកមេរោគអេដស៍ត្រូវការការគាំទ្រពីសង្គម ទាំងផ្នែកផ្លូវចិត្ត ទាំងថ្នាំព្យាបាល។ អ្នកស្រីបន្តថា អ្នកផ្ទុកមេរោគអេដស៍អាចស្លាប់ក្នុងរយៈពេលខ្លីបើខ្វះថ្នាំពន្យារ ឬក៏អាក់ខានលេបថ្នាំ។ អង្គការដៃគូផ្ដល់មេត្តា មិនត្រឹមតែធ្វើការថែទាំអ្នកផ្ទុកមេរោគអេដស៍ជំងឺអេដស៍នៅតែខេត្តតាកែវ មួយទេ គឺបានពង្រីកសេវារបស់ខ្លួនទៅកាន់ខេត្តផ្សេងទៀត ដូចជាខេត្តកំពង់ឆ្នាំង និងខេត្តពោធិ៍សាត់ ដែលមានអ្នកផ្ទុកមេរោគអេដស៍ជិត ៤ពាន់នាក់។ ចាប់តាំងពីអង្គការដៃគូផ្ដល់មេត្តា ត្រូវបានបង្កើតឡើងនៅឆ្នាំ២០០១ មក មានអ្នកផ្ទុកមេរោគអេដស៍ស្លាប់អស់ជាង ៤០០នាក់ បន្សល់ទុកក្មេងកំព្រាជាង ៥០នាក់ ដែលឪពុកម្ដាយស្លាប់ចោលដោយសារជំងឺអេដស៍ ហើយកំពុងរស់នៅក្នុងអង្គការនេះ។ ការព្រួយបារម្ភនេះ កើតឡើងបន្ទាប់ពីអង្គការមូលនិធិសកល បានប្រកាសនៅពេលថ្មីៗនេះថា នឹងចំណាយថវិកាជំនួយរបស់ខ្លួននៅកម្ពុជា ដើម្បីប្រយុទ្ធប្រឆាំងមេរោគអេដស៍ជំងឺអេដស៍ឲ្យមានប្រសិទ្ធភាពជាង ហើយចំណាយថវិកាតិចជាងមុន។ តែអង្គការនេះមិនបានប្រកាសកាត់ជំនួយនោះទេ។ លោកវេជ្ជបណ្ឌិត ហោ ប៊ុនឡេង អគ្គលេខាធិការរងនៃអាជ្ញាធរជាតិប្រយុទ្ធប្រឆាំងជំងឺអេដស៍ ក៏បានអះអាងដូចគ្នានេះដែរថា អង្គការមូលនិធិសកល មិនបានកាត់បន្ថយជំនួយនោះទេ គ្រាន់តែពង្រីករយៈពេលនៃគម្រោង ដែលកាលមុនធ្លាប់តែចំណាយប្រាក់ក្នុងរយៈពេលពី ១ឆ្នាំកន្លះឡើងដល់ទៅ ៣ឆ្នាំវិញ ដែលចំនួនទឹកប្រាក់នៅដដែល។ ចំពោះការព្រួយបារម្ភរបស់មន្ត្រីអង្គការ និងអ្នកផ្ទុកមេរោគអេដស៍នៅខេត្តតាកែវ លោកអះអាងថា ពួកគាត់មិនបាច់ព្រួយទេ ព្រោះរដ្ឋាភិបាលបានបម្រុងថវិកាដើម្បីជួយគម្រោងផ្ដល់សេវាថែទាំ និងថ្នាំព្យាបាលសម្រាប់អ្នកផ្ទុកមេរោគអេដស៍នៅទូទាំងប្រទេសរួចរាល់អស់ហើយ៖ ។ លោកវេជ្ជបណ្ឌិត ហោ ប៊ុនឡេង ឲ្យដឹងថា កម្ពុជា សព្វថ្ងៃមានអ្នកផ្ទុកមេរោគអេដស៍ប្រហែល ៧៧ម៉ឺននាក់ និងអ្នកត្រូវការថ្នាំព្យាបាលមានចំនួនប្រហែល ៦ម៉ឺននាក់៕
|
2014-12-16T16:22:00+07:00
|
rfa.org
|
https://www.rfa.org/khmer/news/health/plha-in-takeo-concern-about-donor-cut-off-12162014041341.html
|
db1c4e30-aa7f-4237-9cf6-551be8a3df4a
|
មន្ទីរពេទ្យរុស្ស៊ីពិនិត្យនិងព្យាបាលជំងឺបាតភ្នែកឥតបង់ថ្លៃសម្រាប់អ្នកជំងឺទឹកនោមផ្អែម
|
ក្រុមគ្រូពេទ្យឯកទេសផ្នែកជំងឺភ្នែកនៃមន្ទីរពេទ្យមិត្តភាពខ្មែរ-សូវៀត ឬហៅថា មន្ទីរពេទ្យ រុស្ស៊ី ជូនដំណឹងថា នៅមន្ទីរពេទ្យនេះនឹងមានកម្មវិធីពិនិត្យព្យាបាលជំងឺបាតភ្នែកដោយឥតបង់ថ្លៃរយៈពេល ៥ថ្ងៃ គឺចាប់ពីថ្ងៃចន្ទ ទី១៥ ដល់ថ្ងៃសុក្រ ទី២០ ខែធ្នូនេះ។ គ្រូពេទ្យផ្នែកជំងឺភ្នែក នៅមន្ទីរពេទ្យមិត្តភាពខ្មែរ-សូវៀត លោកវេជ្ជបណ្ឌិត សាលី ធារិទ្ធ បញ្ជាក់ថា កម្មវិធីពិនិត្យ និងព្យាបាលជំងឺបាតភ្នែកឥតបង់ថ្លៃនេះ គឺសម្រាប់តែអ្នកជំងឺទឹកនោមផ្អែមប៉ុណ្ណោះ៖ ។ លោកវេជ្ជបណ្ឌិត សាលី ធារិទ្ធ មានប្រសាសន៍ថា សេវាពិនិត្យ និងព្យាបាលជំងឺភ្នែកដទៃទៀត នៅតែមានដដែល ប៉ុន្តែត្រូវបង់ថ្លៃ។ ជំងឺបាតភ្នែក គឺជាជំងឺប្រឈមមួយចំពោះអ្នកកើតទឹកនោមផ្អែម។ ជាផលវិបាក ជំងឺនេះអាចនាំឱ្យពួកគាត់ងងឹតភ្នែក ប្រសិនបើមិនឆាប់រួសរាន់ទៅឱ្យគ្រូពេទ្យពិនិត្យទាន់ពេលវេលា៕
|
2014-12-15T19:55:00+07:00
|
rfa.org
|
https://www.rfa.org/khmer/news/health/free-eye-treatment-for-diabetic-patient-12152014065830.html
|
e4bd6814-9c29-4baa-9a8c-b44f3eacc0fc
|
អ្នកភូមិនៅបាត់ដំបងជិត៣០០នាក់ត្រូវបានរកឃើញថាមានផ្ទុកមេរោគអេដស៍
|
អ្នកភូមិនៅស្រុកសង្កែ ខេត្តបាត់ដំបង ជិត ៣០០នាក់ ត្រូវបានគ្រូពេទ្យធ្វើតេស្តឈាមហើយរកឃើញថា មានផ្ទុកមេរោគអេដស៍ (AIDS)។ ការត្រួតពិនិត្យជំងឺនេះ កើតឡើងបន្ទាប់ពីពួកគាត់ឃើញប្រជាពលរដ្ឋក្នុងភូមិជាច្រើននាក់ដែលបានធ្វើទៅតេស្តឈាមកន្លងមក មានផ្ទុកមេរោគអេដស៍ដោយមិនដឹងមូលហេតុ។ បញ្ហានេះកំពុងស្ថិតនៅក្នុងការសង្ស័យនិងស៊ើបអង្កេតបន្ត។ ក្រោយពីគ្រូពេទ្យពិនិត្យឈាមអ្នកជំងឺមិនបានប៉ុន្មានផង ក្នុងនោះលទ្ធផលដំបូងបង្ហាញថា អ្នកជំងឺក្មេងចាស់ប្រុសស្រីដែលធ្វើតេស្តឈាមភាគច្រើនមានផ្ទុកមេរោគអេដស៍។ អ្នកភូមិម្នាក់ដែលសង្ស័យថា ផ្ទុកមេរោគអេដស៍រស់នៅឃុំរកា ស្រុកសង្កែ ថ្លែងក្នុងលក្ខខណ្ឌមិនឲ្យបញ្ចេញឈ្មោះក្នុងទឹកមុខស្លេកស្លាំងបន្ទាប់ពីទទួលលទ្ធផលឈាមនៅមណ្ឌលសុខភាពឃុំរកា កាលពីព្រឹកថ្ងៃទី១៥ ធ្នូ ថា លទ្ធផលធ្វើតេស្តឈាមដំបូងនេះបង្ហាញថា មានផ្ទុកមេរោគអេដស៍។ ពលរដ្ឋរូបនេះបន្តថា សមាជិកក្នុងក្រុមគ្រួសាររបស់ខ្លួនជាមនុស្សស្អាតស្អំគឺពុំមាននរណាម្នាក់ធ្លាប់មានប្រវត្តិមិនល្អទៅប៉ះពាល់មនុស្សដែលផ្ទុកមេរោគដ៏កាចសាហាវបែបនេះនោះឡើយ។ អ្នកភូមិរូបនេះឲ្យដឹងទៀតថា ជំងឺនេះកើតឡើងប្រហែលជាឆ្លងតាមម្ជុលចាក់ថ្នាំរបស់គ្រូពេទ្យដែលបានព្យាបាលជំងឺកាលពីប្រមាណ ៦ខែកន្លងទៅ៖ ។ ទាក់ទងនឹងបញ្ហានេះប្រធានកម្មវិធីអេដស៍ស្រុកសង្កែ លោក ហ៊ា ស៊ិ មានប្រសាសន៍បញ្ជាក់ថា លទ្ធផលឈាមដែលពិនិត្យនេះ លទ្ធផលដំបូងពុំទាន់ជាក់ច្បាស់នៅឡើយទេ គឺត្រូវបញ្ជូនទៅពិនិត្យនៅមន្ទីរពេទ្យខេត្តបាត់ដំបង ម្ដងទៀត ទើបសន្និដ្ឋានថា ជាជំងឺអ្វីជាក់ច្បាស់។ ទោះយ៉ាងនេះក្ដីលោកថា អាជ្ញាធរពាក់ព័ន្ធកំពុងព្រួយបារម្ភចំពោះការលទ្ធផលឈាមដំបូងនេះដែលរកឃើញថា មានអ្នកជំងឺជាច្រើននាក់ផ្ទុកមេរោគអេដស៍ ហើយការផ្ទុកមេរោគនេះដោយពុំដឹងមូលហេតុបណ្ដាលមកពីអ្វីច្បាស់លាស់នោះទេ៖ ។ ទាក់ទងនឹងបញ្ហានេះដែរ មេឃុំរកា អ្នកស្រី ស៊ឹម ពៅ មានប្រសាសន៍ថា ប្រជាពលរដ្ឋដែលសង្ស័យថា ផ្ទុកមេរោគអេដស៍ ហើយទៅពិនិត្យឈាមនៅមណ្ឌលសុខភាពនោះ ភាគច្រើនប្រជាពលរដ្ឋរស់នៅភូមិរកា តែម្ដង។ អ្នកស្រីបន្តថា ដំបូងឡើយប្រជាពលរដ្ឋពុំបានចាប់អារម្មណ៍ទៅពិនិត្យឈាមរកមេរោគអេដស៍នោះទេ គឺពួកគាត់ទៅពិនិត្យឈាមដើម្បីព្យាបាលជំងឺប្រចាំកាយធម្មតា៖ ។ ចាប់តាំងពីធ្វើតេស្តឈាមរកឃើញមុខសញ្ញាមេរោគអេដស៍មក ប្រជាពលរដ្ឋក្មេងចាស់ប្រុសក្នុងឃុំរកា សម្រុកទៅពិនិត្យឈាមជាបន្តបន្ទាប់។ មេឃុំឲ្យដឹងថា រហូតមកទល់ពេលនេះគ្រូពេទ្យធ្វើតេស្តឈាមហើយរកឃើញថា ប្រជាពលរដ្ឋដែលសង្ស័យផ្ទុកមេរោគអេដស៍ក្នុងខ្លួនប្រមាណជិត ៣០០នាក់ ប៉ុន្តែចំនួននេះអាចនឹងកើនទៀត។ បច្ចុប្បន្នអ្នកដែលសង្ស័យផ្ទុកមេរោគទាំងនោះ មួយចំនួនធំត្រូវមន្ត្រីសុខាភិបាលស្រុកសង្កែ និងអាជ្ញាធរពាក់ព័ន្ធនាំទៅធ្វើតេស្តឈាមបន្តនៅមន្ទីរពេទ្យខេត្តបាត់ដំបង៕
|
2014-12-15T18:10:00+07:00
|
rfa.org
|
https://www.rfa.org/khmer/news/health/nearly-300villagers-in-btb-found-hiv-positive-12152014055929.html
|
264cfa0e-d2a9-4a52-8e85-52dd7447a4b7
|
អ្នករស់នៅតាមផ្លូវវ៉េងស្រេងត្អូញត្អែរពីបញ្ហាសុខភាពដោយសារទឹកលិចនិងដីហុយ
|
អ្នករស់នៅតាមផ្លូវវ៉េងស្រេង ត្អូញទឹកលិចផ្ទះមួយឆ្នាំហើយ ខណៈផ្លូវនោះកសាងពីខែវិច្ឆិកា ឆ្នាំ២០១៣ មកដល់ខែធ្នូ ឆ្នាំ២០១៤ មិនទាន់រួចរាល់។ ផ្លូវវ៉េងស្រេង ជួសជុលបណ្តោយជាង ៦គីឡូម៉ែត្រ ចាប់ពីស្ថានីយប្រេងឥន្ធនៈសូគីម៉ិចស្ទឹងមានជ័យ ទៅដល់ផ្លូវបំបែកចោមចៅ។ បច្ចុប្បន្ន ផ្លូវវ៉េងស្រេងទើបដាក់លូបានម្ខាងផ្លូវ ចំណែកម្ខាងផ្លូវទៀតមិនទាន់សង់ប្រព័ន្ធលូបង្ហូរទឹកចេញ នាំឲ្យលិចទឹកនៅក្នុងផ្ទះពលរដ្ឋ។ ចំណែកតួផ្លូវទាំងមូល បានលើកខ្ពស់ជាងផ្ទះអ្នកស្រុក ហើយបានចាក់បេតុងផ្នែកកណ្ដាល និងមានទុកចន្លោះសួនច្បារនៅកណ្ដាល។ ពេលភ្លៀង គឺទឹកហូរធ្លាក់ពីថ្នល់ចូលទៅផ្ទះពលរដ្ឋដែលសង់ទាបជាងផ្លូវ។ កត្តានេះ អ្នករស់នៅសងខាងផ្លូវនោះ បូមទឹកពីក្នុងផ្ទះ និងចូកទឹកលិចនោះជះមកផ្លូវ ព្រោះតែគ្មានលូបង្ហូរទឹកចេញ។ ផ្លូវវ៉េងស្រេងជាទីតាំងសេដ្ឋកិច្ចសំខាន់មួយសម្រាប់អ្នកមានធនធានមធ្យម អាចរកចំណូលបានគួរសម ដោយសារតាមផ្លូវនោះសម្បូររោងចក្រកាត់ដេរ។ ប៉ុន្តែអ្នកលក់ដូរ និងម្ចាស់ផ្ទះនៅតាមផ្លូវនោះ បែរជាត្អូញត្អែរពីការលំបាករស់នៅទៅវិញ ដោយសារផ្លូវវ៉េងស្រេងកសាងយឺត គ្មានលូបង្ហូរទឹកចេញ សំរាមកកពេញផ្លូវ ការធ្វើដំណើរ និងរកស៊ីលំបាក។ ប៉ុន្តែ ដើម្បីឲ្យអាចរស់នៅ និងរកស៊ីបាន អ្នករស់នៅតាមបណ្តោយផ្លូវវ៉េងស្រេងនេះត្រូវបណ្ដាក់គ្នាបូម ឬបាចទឹកចេញ។ កុមារាម្នាក់ក្នុងចំណោមនោះឈ្មោះ ហួត គីមហេង អាយុ ៧ឆ្នាំ កំពុងបាចទឹកពីក្នុងផ្ទះជះមកខាងក្រៅ ឲ្យដឹងថា ជីតាប្រើឲ្យបាចទឹកចេញពីក្នុងផ្ទះឲ្យស្អាត កុំឲ្យកើតមូស ព្រោះទឹកដក់ក្រោមគ្រែ និងមុខផ្ទះជិត ១ឆ្នាំ គ្មានលូ បង្ហូរទឹកឲ្យហូរចេញក្រៅផ្ទះបានឡើយ។ ទឹកដក់នេះ បើមិនបាចចេញទេ អ្នកដើរកាត់រាល់ថ្ងៃនឹងរមាស់ជើង។ កុមារាម្នាក់ទៀតឈ្មោះ ម៉ៅ និយាយថា ម្តាយគាត់ប្រើឲ្យបាចទឹកចេញពីក្នុងផ្ទះរាល់ថ្ងៃនៅពេលទឹកឡើងចូលមកក្នុងផ្ទះ។ បន្ថែមលើនោះ កុមារាថា ខ្យល់បក់មកខ្លាំងដីហុយចូលពេញច្រមុះ គាត់ឈឺកមិនបានទៅរៀន ទើបជួយបាចទឹកចេញនេះ៖ ។ ការស្ថាបនាផ្លូវវ៉េងស្រេង ធ្វើឲ្យផ្ទះពលរដ្ឋលិចទឹកនៅផ្នែកខាងជើងផ្លូវ ចាប់ពីមុខសួនឧស្សាហកម្មវឌ្ឍនៈទៅដល់ផ្លូវបំបែកចោមចៅ។ ស្ថានភាពទឹកនោះ គឺលិចតាមផ្លូវផង និងលិចក្នុងផ្ទះប្រជាពលរដ្ឋផង។ បញ្ហាស្ថាបនាផ្លូវវ៉េងស្រេងនេះ ត្រូវពលរដ្ឋរស់នៅសងខាងផ្លូវអះអាងថា អ្នករស់នៅផ្នែកខាងត្បូងផ្លូវ គឺទឹកមិនលិចទេ ព្រោះលូបានកសាងរួចថ្មីៗនេះ ចំណែកអ្នកនៅផ្នែកខាងជើងផ្លូវ លូមិនទាន់កសាងរួចទើបទឹកវាលិចផ្ទះ។ ឯកសាររបស់សាលារាជធានីភ្នំពេញ គឺផ្លូវវ៉េងស្រេងសម្ពោធបើកការដ្ឋានជួសជុលនៅព្រឹកថ្ងៃទី២១ ខែវិច្ឆិកា ឆ្នាំ២០១៣។ ផ្លូវនោះនឹងជួសជុលបណ្តោយ ៦,៥គីឡូម៉ែត្រ ទទឹង ២២ម៉ែត្រ។ ផ្លូវនោះត្រូវចាក់បេតុងចាប់ពីស្ថានីយប្រេងឥន្ធនៈសូគីម៉ិចស្ទឹងមានជ័យ ដល់រង្វង់មូលចោមចៅ។ ផ្លូវវ៉េងស្រេងត្រូវស្ថាបនាជាប្រភេទវិនិយោគ ប៊ីអូធី (BOT) ដោយចាក់បេតុងអាមេកម្រាស់ ២០សង់ទីម៉ែត្រ មាន ៣គន្លង មានសួនច្បារចំកណ្ដាលប្រវែង ២,៥ម៉ែត្រ ចិញ្ចើមផ្លូវប្រវែង ៣ម៉ែត្រ សងខាងដាក់លូអមសងខាងផ្លូវ។ លូត្រូវមានមុខកាត់ទំហំ ១,៥ម៉ែត្រ ដោយប្រើប្រាស់រូបមន្តសាងសង់តាមបទដ្ឋានបច្ចេកទេស រួមទាំងការពង្រីកផ្លូវឲ្យបានធំជាងមុន។ ស្ត្រីម្ចាស់ផ្ទះជួលមួយរូបនៅខាងជើងផ្លូវវ៉េងស្រេង កំពុងប្រើម៉ូទ័របូមទឹកចេញពីក្នុងផ្ទះទម្លាក់មកផ្លូវខាងមុខផ្ទះដែលកំពុងលិចដែរនោះ អះអាងថា បើគាត់មិនបូមទឹកចេញទេ ក្នុងផ្ទះដើរមិនបាន។ លោកស្រីចោទថា ទឹកលិចផ្ទះខួបប្រាំង និងខួបវស្សាបែបនេះ បានកើតឡើងក្រោយពីក្រុមហ៊ុនសាងសង់ផ្លូវវ៉េងស្រេងបានចាក់ដី និងខ្សាច់ ធ្លាក់បិទលូបង្ហូរទឹក ហើយទឹកចាប់ផ្តើមដក់តាមផ្ទះគ្មានការហូរចេញចាប់ពីខែមករា ឆ្នាំ២០១៤ មកដល់បច្ចុប្បន្ន។ ទន្ទឹមនោះ ការកសាងលូថ្មីហាក់យឺត ធ្វើឲ្យអ្នករស់នៅតាមដងផ្លូវវ៉េងស្រេងផ្នែកខាងជើងផ្លូវ រងនូវទឹកលិចគ្រប់ផ្ទះ៖ ។ បញ្ហាទឹកលិចនេះដែរ បានធ្វើឲ្យក្រុមគ្រួសារខ្លះរស់នៅក្នុងភាពគ្មានអនាម័យ។ ជាក់ស្តែង ស្ត្រីលក់គ្រឿងទេសក្បែរផ្សារកាណាឌីយ៉ា ឈ្មោះ ចាន់ ថន សារភាពថា ទឹកលិចខ្លាំង បង្គន់តាមផ្ទះមិនអាចប្រើបាន។ គាត់បត់ជើងច្រកថង់យកទៅបោះចោលក្នុងសំរាម ហើយត្រូវអ្នកប្រមូលសំរាមជេរប្រមាថ តែពួកគាត់មិនហ៊ានតមាត់ ព្រោះរកកន្លែងបណ្ដោះចេញមិនបាន ទើបបង្ខំចិត្តធ្វើខុសបែបនេះស្ទើរគ្រប់គ្នា។ លោកស្រីបន្តថា ដោយសារតែផាសុកភាពមិនមាន ហើយសំរាមក៏គរច្រើននៅលើផ្លូវមុខផ្ទះ ឯក្នុងផ្ទះទឹកក៏លិច អ្នកស្រុកឈឺបំពង់កស្ទើរគ្រប់គ្នានៅរដូវអាកាសធាតុប្ដូរពីក្តៅខ្លាំងមកធ្លាក់ខ្យល់នេះ។ ក្រៅពីការត្អូញត្អែរពីទឹកលិចផ្ទះប៉ះពាល់សុខភាព បុរសអ្នកជួសជុលម៉ូតូនៅក្បែរផ្សារកាណាឌីយ៉ា លោក ធី អះអាងថា ផ្លូវវ៉េងស្រេងកសាងយូរពេក គាត់លំបាករកស៊ី។ ពួកគាត់ស្ទើរបាត់ចំណូល ព្រោះទឹកលិចមុខផ្ទះផង ក្នុងផ្ទះផង គ្មានម៉ូយចូលជួសជុលម៉ូតូទេ។ គាត់នាំគ្នាចាក់បេតុងនៅខាងមុខផ្ទះឲ្យខ្ពស់ពីទឹក ដើម្បីបានកន្លែងរកស៊ីបណ្ដោះអាសន្នទម្រាំផ្លូវវ៉េងស្រេងជួសជុលរួច។ អ្នករស់នៅតាមផ្លូវវ៉េងស្រេង ឲ្យដឹងថា ពួកគាត់បន្តថា មិនមានផាសុកភាពឡើយ ព្រោះទឹកក្នុងផ្ទះលិចផង ទឹកដក់នៅពីមុខផ្ទះផង ផ្សំនឹងសំរាមគរចោលលើផ្លូវមុខផ្ទះជះក្លិនស្អុយ ហើយរថយន្តធុនធំបើកបរមិនបង្អង់ល្បឿន កិនថង់សំរាមឲ្យកប់ក្នុងដី រឹតតែធ្វើឲ្យក្លិនកានតែស្អុយ។ បញ្ហាទឹកលិចផ្ទះពលរដ្ឋព្រោះការស្ថាបនាផ្លូវនេះ មន្ត្រីនាំពាក្យសាលារាជធានីភ្នំពេញ លោក ឡុង ឌីម៉ង់ ថ្លែងថា សាលារាជធានីភ្នំពេញបានដឹងអំពីរឿងដីហុយ និងទឹកលិចផ្លូវវ៉េងស្រេងនោះ។ លោកថា ក្រុមហ៊ុនថូលភ្នំពេញ កំពុងជួសជុល និងសងផលប៉ះពាល់ផ្សេងៗតាមដងផ្លូវនោះ។ លោកឲ្យដឹងទៀតថា គម្រោងកសាងផ្លូវវ៉េងស្រេងនេះ ត្រូវជួសជុលឲ្យបានចប់សព្វគ្រប់នៅអំឡុងចុងឆ្នាំ២០១៥។ ប៉ុន្តែលោកមិនចាំចំនួនទឹកប្រាក់ជួសជុលផ្លូវនេះ ត្រូវចំណាយឡើយ៕
|
2014-12-12T21:00:00+07:00
|
rfa.org
|
https://www.rfa.org/khmer/news/health/vengsreng-road-12132014033019.html
|
adb14b45-9e1a-4d70-a05b-a8915d01c32d
|
អង្គការអន្តរជាតិជំរុញឲ្យអ្នកធ្វើដំណើរតាមម៉ូតូពាក់មួកសុវត្ថិភាពគ្រប់គ្នា
|
ស្របពេលដែលសេចក្ដីព្រាងច្បាប់ចរាចរណ៍ថ្មីតម្រូវឲ្យអ្នកបើកបរ និងអ្នករួមដំណើរតាមទោចក្រយានយន្ត ឬម៉ូតូច្រើនបំផុត ៣នាក់ រួមទាំងកុមារ ហើយត្រូវពាក់មួកសុវត្ថិភាពទាំងអស់គ្នានោះ មន្ត្រីជាន់ខ្ពស់នៃក្រសួងមហាផ្ទៃ ក៏បញ្ជាឲ្យអាជ្ញាធរមានសមត្ថកិច្ចពាក់ព័ន្ធ ត្រូវបន្តរឹតបន្តឹងការអនុវត្តច្បាប់ចរាចរណ៍ឲ្យបានម៉ឺងម៉ាត់ លុបបំបាត់សកម្មភាពអនាធិបតេយ្យក្នុងការធ្វើចរាចរណ៍នៅលើដងផ្លូវសាធារណៈ ដើម្បីកាត់បន្ថយគ្រោះថ្នាក់ចរាចរណ៍នៅកម្ពុជា។ គឺជាកម្មវិធីមួយរបស់អង្គការមូលនិធិបង្ការរបួសអាស៊ី ដែលគាំទ្រថវិកា ដោយទីភ្នាក់ងារសហរដ្ឋអាមេរិកសម្រាប់ការអភិវឌ្ឍអន្តរជាតិ (USAID) ដើម្បីជំរុញការពាក់មួកសុវត្ថិភាព ពិសេសក្នុងចំណោមអ្នកធ្វើដំណើរតាមទោចក្រយានយន្ត ឬម៉ូតូ។ សេចក្ដីព្រាងច្បាប់ចរាចរណ៍ថ្មីបានកំណត់ទម្ងន់ទោស និងការផាកពិន័យអ្នកបើកបរល្មើសច្បាប់ធ្ងន់ជាងការកំណត់នៅក្នុងច្បាប់ចាស់។ ច្បាប់ចរាចរណ៍ចាស់ចែងថា ការមិនពាក់មួកសុវត្ថិភាព ត្រូវផាកពិន័យប្រាក់ ៣ពាន់រៀល។ ប៉ុន្តែក្នុងច្បាប់ថ្មីកំណត់ផាកពិន័យគុណ ៥ដង គឺមានតម្លៃរហូត ១៥.០០០រៀល។ សេចក្ដីព្រាងច្បាប់ចរាចរណ៍ថ្មី ក៏តម្រូវឲ្យអ្នកបើកបរ និងអ្នករួមដំណើរតាមម៉ូតមានច្រើនបំផុត ៣នាក់ គឺមនុស្សពេញវ័យ ២នាក់ និងកុមារម្នាក់ ហើយពួកគេទាំងអស់គ្នាត្រូវពាក់មួកសុវត្ថិភាព។ ប្រធានអង្គការមូលនិធិបង្ការរបួសអាស៊ី លោក ក្រេក ក្រាហ្វ (Greig Craft) មានប្រសាសន៍នៅក្នុងពិធីផ្ដល់មួកសុវត្ថិភាពដល់កុមារកម្ពុជា នៅថ្ងៃទី៩ ធ្នូ ថា ការពាក់មួកសុវត្ថិភាព គឺជាការការពារគ្រោះថ្នាក់ក្បាលជាយថាហេតុនៅពេលមានគ្រោះថ្នាក់ចរាចរណ៍។ លោកបន្តថា ការកាត់បន្ថយគ្រោះថ្នាក់ចរាចណ៍ និងការស្លាប់នៅលើដងផ្លូវ គឺជាជំហានមួយដ៏ធំនៃការកែលំអបញ្ហាសុខុមាលភាពពលរដ្ឋ និងកំណើតសេដ្ឋកិច្ច៖ ។ អត្រាគ្រោះថ្នាក់ចរាចរណ៍នៅទូទាំងប្រទេស បន្តកើនឡើងក្នុងតួលេខមួយគួរឲ្យព្រួយបារម្ភ។ របាយការណ៍របស់អគ្គស្នងការដ្ឋាននគរបាលជាតិ គិតចាប់ពីថ្ងៃទី១១ ខែវិច្ឆិកា ២០១៣ ដល់ថ្ងៃទី១១ វិច្ឆិកា ២០១៤ បង្ហាញថា គ្រោះថ្នាក់ចរាចរណ៍កើតមានចំនួនជិត ៥ពាន់ករណី (៤.៨៤០) គឺកើនឡើង ១២ភាគរយ ប្រៀបធៀបនឹងឆ្នាំ២០១៣។ អត្រាគ្រោះថ្នាក់នេះ បណ្ដាលឲ្យបាត់បងជីវិតមនុស្សជាង ២ពាន់នាក់ (២.១៤៨) ឬគិតជាមធ្យមមានមនុស្ស ៦នាក់ស្លាប់ក្នុងមួយថ្ងៃ និងបង្កឲ្យមានមនុស្សរងរបួសជាង ៨ពាន់ (៨.០៥៧នាក់) ហើយ ៩៦ភាគរយ នៃគ្រោះថ្នាក់ចរាចរណ៍នោះ បង្កឡើងដោយកត្តាមនុស្ស ពិសេសការបើកបរហួសល្បឿនកំណត់ និងការបើកបរក្រោមឥទ្ធិពលនៃគ្រឿងស្រវឹង។ ជាការកត់សម្គាល់នោះ របាយការណ៍ដដែលបង្ហាញថា ៧៣ភាគរយ នៃជនរងគ្រោះគឺជាអ្នកប្រើប្រាស់ម៉ូតូ ហើយចំណោមជនរងគ្រោះទាំងនោះមាន ៥៨ភាគរយ មិនបានពាក់មួកសុវត្ថិភាពក្នុងពេលធ្វើដំណើរ។ រដ្ឋមន្ត្រីក្រសួងមហាផ្ទៃ លោក ស ខេង បញ្ជាឲ្យអាជ្ញាធរមានសមត្ថកិច្ចពាក់ព័ន្ធត្រូវបន្តរឹតបន្តឹងការអនុវត្តច្បាប់ចរាចរណ៍ ឲ្យបានម៉ឺងម៉ាត់ និងខ្ជាប់ខ្ជួន ដើម្បីលុបបំបាត់សកម្មភាពអនាធិបតេយ្យក្នុងការធ្វើចរាចរណ៍នៅលើដងផ្លូវ និងដាក់បញ្ចូលកម្មវិធីច្បាប់ចរាចរណ៍ចូលក្នុងវិស័យអប់រំ៖ ។ ពាក់ព័ន្ធបញ្ហាគ្រោះថ្នាក់ចរាចរណ៍នេះ តារាភាពយន្តអន្តរជាតិ និងជាឯកអគ្គរដ្ឋទូតសុឆន្ទៈសុវត្ថិភាពចរាចរណ៍សកល លោកស្រី មីសែល យេហ្វ (Michelle Yeoh) ផ្តល់សារទៅពលរដ្ឋខ្មែរ និងអ្នកបើកបរយានយន្តគ្រប់ប្រភេទ ត្រូវមានការប្រុងប្រយ័ត្ន ពិសេសកុំប្រើគ្រឿងស្រវឹងហួសហេតុក្នុងពេលបើកបរ៖ ។ របាយការណ៍ស្តីពីជនរងគ្រោះ និងគ្រោះថ្នាក់ចរាចរណ៍ឆ្នាំ២០១៣ របស់គណៈកម្មាធិការសុវត្ថិភាពចរាចរណ៍ផ្លូវគោកបង្ហាញថា គ្រោះថ្នាក់ចរាចរណ៍នៅកម្ពុជា បង្កឲ្យមានការខូចខាតគិតជាទឹកប្រាក់ប្រមាណ ៣៣៧លានដុល្លារសហរដ្ឋអាមេរិក។ យុវជននិងមនុស្សពេញវ័យ គឺជាអ្នករងគ្រោះច្រើនជាងគេក្នុងគ្រោះថ្នាក់ចរាចរណ៍។ បើប្រៀបធៀបបណ្តាប្រទេសក្នុងតំបន់អាស៊ាន អត្រាគ្រោះថ្នាក់ចរាចរណ៍នៅកម្ពុជា មានកម្រិតខ្ពស់៕
|
2014-12-10T12:10:00+07:00
|
rfa.org
|
https://www.rfa.org/khmer/news/health/ngo-urges-travellers-wear-helmet-12102014000022.html
|
561e6b0e-b546-4b85-a919-77333b8b63e3
|
មន្ត្រីមន្ទីរពេទ្យបង្អែកនៅបន្ទាយមានជ័យរងការចោទថាមិនយកចិត្តទុកដាក់ព្យាបាលអ្នកជំងឺ
|
ប្រជាពលរដ្ឋមួយចំនួននៅក្រុងសិរីសោភ័ណ ខេត្តបន្ទាយមានជ័យ រិះគន់មន្ត្រីបម្រើការនៅមន្ទីរពេទ្យបង្អែកមិត្តភាពកម្ពុជា-ជប៉ុន នៅស្រុកមង្គលបុរី ថាមិនយកចិត្តទុកដាក់ព្យាបាលដល់អ្នកជំងឺ ដែលសម្រាកក្នុងមន្ទីរពេទ្យនោះទេ ហើយបើទោះជាឈឺធ្ងន់ទៅអង្វរគ្រូពេទ្យយ៉ាងណាក៏ដោយ។ ប្រជាពលរដ្ឋថ្លែងបែបនេះ គឺបន្ទាប់ពីពួកគាត់នាំអ្នកជំងឺទៅសម្រាកព្យាបាលក្នុងមន្ទីរពេទ្យនេះ កាលពីថ្ងៃទី៨ ធ្នូ កន្លងទៅ។ ប្រជាពលរដ្ឋដែលនាំអ្នកជំងឺទៅព្យាបាលនៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបុរី អំពាវនាវឲ្យមន្ទីរសុខាភិបាលខេត្តបន្ទាយមានជ័យ និងមន្ត្រីពាក់ព័ន្ធ ចាត់វិធានការទៅលើមន្ត្រីពេទ្យខិលខូចដែលមិនមើលថែអ្នកជំងឺជាបន្ទាន់ ដើម្បីកុំឲ្យគ្រោះថ្នាក់ដល់អាយុជីវិតប្រជាពលរដ្ឋនៅថ្ងៃខាងមុខ។ ប្រជាពលរដ្ឋម្នាក់រស់នៅភូមិទឹកថ្លា សង្កាត់ទឹកថ្លា ក្រុងសិរីសោភ័ណ ខេត្តបន្ទាយមានជ័យ ថ្លែងមិនឲ្យបញ្ចេញឈ្មោះនៅថ្ងៃទី៩ ធ្នូ ថា មន្ត្រីទាំងតូចធំនៅមន្ទីរពេទ្យបង្អែកមិត្តភាពកម្ពុជា-ជប៉ុន ស្រុកមង្គលបុរី ខេត្តបន្ទាយមានជ័យ មិនយកចិត្តទុកដាក់ព្យាបាលដល់អ្នកជំងឺ ដែលទៅសម្រាកព្យាបាលក្នុងមន្ទីរពេទ្យនោះឡើយ គឺបើទោះជាអ្នកជំងឺនោះឈឺធ្ងន់ទៅអង្វរគ្រូពេទ្យឲ្យមកព្យាបាលយ៉ាងណាក៏ដោយ ក៏ពួកគេមិនព្រមជួយដែរ។ ពលរដ្ឋរូបនេះថ្លែងបន្តថា អ្នកជំងឺជាច្រើននាក់ដែលទៅព្យាបាលនៅមន្ទីរពេទ្យនេះ តែងត្អូញត្អែរចំពោះបញ្ហានេះដូចៗគ្នា តែដោយសារជីវភាពក្រីក្រគ្មានជម្រើស គឺម្នាក់ៗចេះតែទ្រាំព្យាបាលទាំងលំបាកលំបិន៖ ។ ឆ្លើយតបនឹងបញ្ហានេះ ប្រធានមន្ទីរសុខាភិបាលខេត្តបន្ទាយមានជ័យ លោក កែវ សុភត្រា មានប្រសាសន៍បញ្ជាក់ថា សម័យនេះទៅហើយគ្មានគ្រូពេទ្យណាម្នាក់មិនយកចិត្តទុកដាក់ព្យាបាលដល់អ្នកជំងឺនោះទេ។ តែយ៉ាងណា លោកទទួលស្គាល់ថា ការទៅព្យាបាលអ្នកជំងឺយឺតយ៉ាវបន្តិចបន្តួចកន្លងមក អាចកើតមានម្ដងម្កាលខ្លះមែន ដែលបញ្ហានេះកើតឡើងដោយសារតែពេលខ្លះគ្រូពេទ្យប្រចាំការមានចំនួនតិចជាងអ្នកជំងឺ៖ ។ ទោះយ៉ាងនេះក្ដី មន្ត្រីសម្របសម្រួលសមាគមការពារសិទ្ធិមនុស្សអាដហុក (Adhoc) ខេត្តបន្ទាយមានជ័យ លោក ស៊ុំ ច័ន្ទគា កត់សម្គាល់ថា កន្លងទៅតែងសង្កេតឃើញគ្រប់មន្ទីររដ្ឋទាំងអស់ មិនថាមន្ទីរពេទ្យបង្អែកកម្ពុជា-ជប៉ុន ស្រុកមង្គលបុរី នោះទេ គឺតែងតែប្រើពាក្យអសុរោះ និងមិនយកចិត្តទុកដាក់ព្យាបាលដល់អ្នកជំងឺជានិច្ច។ តែយ៉ាងណាលោកថា ករណីបែបនេះកើតឡើងភាគច្រើនទៅលើមន្ត្រីពេទ្យតូចតាច មានប្រាក់បៀវត្សរ៍តិចតួច។ ចំពោះមន្ត្រីពេទ្យតំណែងធំៗដែលមានប្រាក់ចំណូលខ្ពស់ ពុំមានជាបញ្ហាចោទនោះទេ៖ ។ ទោះយ៉ាងនេះក្ដី លោកថា អាជ្ញាធរពាក់ព័ន្ធមិនត្រូវបណ្ដែតបណ្ដោយឲ្យមន្ត្រីពេទ្យខិលខូចទាំងនោះ បង្កផលលំបាកដល់ប្រជាពលរដ្ឋទៀតទេ ហើយប្រសិនពុំមានការដោះស្រាយទាន់ពេលទេនោះ ប្រជាពលរដ្ឋនឹងជួបគ្រោះថ្នាក់ដល់អាយុជីវិតនាពេលអនាគតជាពុំខាន៕
|
2014-12-09T19:40:00+07:00
|
rfa.org
|
https://www.rfa.org/khmer/news/health/Villagers-in-Banteymeanchey-complain-about-medical-staffs-do-not-care-patients-12092014072608.html
|
f64ce887-5c25-4f0d-bd1e-8c38f9a44bfc
|
ស្ថានភាពជំងឺមហារីកនៅប្រទេសកម្ពុជា
|
គ្រូពេទ្យដែលធ្វើការទាក់ទងនឹងជំងឺមហារីក និយាយថា ជំងឺមហារីក គឺជាជំងឺមួយដែលមនុស្សទូទាំងពិភពលោក ត្រូវប្រឈមមុខខ្លាំងទាំងពេលបច្ចុប្បន្ន និងពេលអនាគត។ ក្នុងចំណោមនោះ ប្រជាពលរដ្ឋកម្ពុជា ក៏ប្រឈមមុខខ្លាំងដែរ។ ក្នុងនាទីសុខភាពប្រចាំសប្ដាហ៍នេះ លោក ឡេង ម៉ាលី មានសេចក្ដីរាយការណ៍ជុំវិញស្ថានភាពជំងឺមហារីកនៅកម្ពុជា។ គ្រូពេទ្យឯកទេសផ្នែកជំងឺមហារីកនៅមន្ទីរពេទ្យមិត្តភាពខ្មែរ-សូវៀត លោកវេជ្ជបណ្ឌិត គួយ សំណាង ឲ្យដឹងថា ស្ថានភាពជំងឺមហារីកនៅប្រទេសកម្ពុជា ក៏រកឃើញច្រើនដែរ។ លោកវេជ្ជបណ្ឌិតបញ្ជាក់ថា នៅក្នុងរយៈពេល ១០ឆ្នាំកន្លងមកនេះ ផ្នែកជំងឺមហារីកនៅមន្ទីរពេទ្យមិត្តភាពខ្មែរ-សូវៀត រកឃើញជំងឺមហារីកភាគច្រើនដែលនាំមុខគេ គឺជំងឺមហារីកមាត់ស្បូន៖ ។ ទាក់ទងនឹងមូលហេតុដែលបង្កឲ្យកើតជំងឺមហារីក លោកវេជ្ជបណ្ឌិត គួយ សំណាង ពន្យល់ថា គេមិនអាចកំណត់ថា ជំងឺមហារីកជាទូទៅបណ្ដាលមកពីអ្វីមួយឲ្យជាក់លាក់ទេ គឺអាស្រ័យទៅតាមប្រភេទនៃជំងឺមហារីកនីមួយៗ៖ ។ លោកវេជ្ជបណ្ឌិតថ្លែងថា នៅក្នុងដំណាក់កាលដំបូងមិនបង្ហាញរោគសញ្ញាអ្វីឲ្យអ្នកជំងឺដឹងទេ៖ ។ ក៏ប៉ុន្តែ ចំពោះជំងឺមហារីកមាត់ស្បូនវិញ អាចមានរោគសញ្ញាមួយចំនួននៅពេលដែលជំងឺនេះមានស្ថានភាពធ្ងន់បន្តិច៖ ។ ដើម្បីព្យាបាលឲ្យមានប្រសិទ្ធភាពខ្ពស់ គឺចាំបាច់ត្រូវធ្វើតេស្ត ឬពិនិត្យស្បូនឲ្យបានទាន់ពេល ដែលនៅដំណាក់កាលដំបូងៗ។ រីឯការព្យាបាលវិញ លោកវេជ្ជបណ្ឌិត គួយ សំណាង មានប្រសាសន៍ថា ផ្នែកជំងឺមហារីកនៃមន្ទីរពេទ្យមិត្តភាពខ្មែរ-សូវៀត មានវិធីព្យាបាលមហារីកដោយថ្នាំ ការវះកាត់ និងបាញ់កាំរស្មី។ ការព្យាបាលជំងឺនេះមានវិធីសាស្ត្រចម្រុះ៖ ។ ចំពោះវិធីបង្ការជំងឺមហារីក លោកវេជ្ជបណ្ឌិត គួយ សំណាង បញ្ជាក់ថា បច្ចុប្បន្ននេះមានថ្នាំសម្រាប់ចាក់បង្ការជំងឺមហារីកមួយប្រភេទ គឺមហារីកមាត់ស្បូន។ លោកបន្តថា ថ្នាំបង្ការនេះ គឺសម្រាប់តែយុវនារីនៅក្មេង ដែលមិនទាន់មានការរួមភេទ និងមិនទាន់ឆ្លងមេរោគ៖ ។ ទោះជាដូច្នេះក្ដី លោកថា គ្រូពេទ្យអាចចាក់ថ្នាំបង្ការនេះដល់ស្ត្រីរៀបការហើយដែរ នៅពេលណាពិនិត្យទៅឃើញថា ស្បូនស្ត្រីនោះមិនទាន់ឆ្លងមេរោគ។ ក៏ប៉ុន្តែ ស្ត្រីដែលមានវ័យចំណាស់ចាប់ពី ៥០ឆ្នាំទៅ គ្រូពេទ្យនឹងមិនចាក់ថ្នាំបង្ការនេះទេ ពីព្រោះសកម្មភាពបង្កើតភាពស៊ាំចុះខ្សោយ ធ្វើឲ្យប្រសិទ្ធភាពទាប៖ ។ លោកវេជ្ជបណ្ឌិត គួយ សំណាង ណែនាំថា ស្ត្រីគ្រប់រូបគួរទៅពិនិត្យឲ្យទាន់ពេល ឬនៅក្នុងដំណាក់កាលដំបូង កាលណាទុកដល់ដំណាក់កាលទី៣ ទី៤ គឺយឺតពេល។ លោកវេជ្ជបណ្ឌិតឲ្យដឹងដែរថា ក្រសួងសុខាភិបាល នៅឆ្នាំ២០១៧ អាចនឹងដាក់កម្មវិធីចាក់ថ្នាំបង្ការជំងឺមហារីកមាត់ស្បូន ដូចកម្មវិធីជាតិចាក់ថ្នាំបង្ការជំងឺដទៃទៀតដែរ៕
|
2014-12-04T14:29:00+07:00
|
rfa.org
|
https://www.rfa.org/khmer/program/health/Cervical-Cancer-12042014001408.html
|
46edb18d-a187-416b-8789-7d07c0820cff
|
ក្រសួងណែនាំឲ្យពលរដ្ឋប្រុងប្រយ័ត្នចំពោះជំងឺផ្ដាសាយបក្សីពេលអាកាសធាតុត្រជាក់
|
នាយកដ្ឋានប្រយុទ្ធនឹងជំងឺឆ្លងនៃក្រសួងសុខាភិបាល ណែនាំដល់ពលរដ្ឋឲ្យប្រុងប្រយ័ត្នចំពោះផ្លូវដង្ហើម ជាពិសេសជំងឺផ្ដាសាយបក្សី H5N1 នៅក្នុងអំឡុងពេលអាកាសធាតុត្រជាក់។ ជំងឺផ្ដាសាយបក្សី H5N1 ច្រើនកើតមានពីខែនេះទៅ។ ការណែនាំរបស់នាយកដ្ឋានប្រយុទ្ធនឹងជំងឺឆ្លង គឺបន្ទាប់ពីក្រសួងធនធានទឹក និងឧតុនិយម ប្រកាសឲ្យដឹងអំពីស្ថានភាពអាកាសធាតុនៅតំបន់ភ្នំ និងតំបន់ខ្ពង់រាបភាគខាងជើង និងឦសានកម្ពុជា នឹងចុះត្រជាក់ចាប់ពីថ្ងៃទី២ ដល់ថ្ងៃទី៥ ធ្នូ។ ប្រធាននាយកដ្ឋានប្រយុទ្ធនឹងជំងឺឆ្លងនៃក្រសួងសុខាភិបាល លោកវេជ្ជបណ្ឌិត លី សូវ៉ាន់ ថ្លែងថា ក្រៅពីជំងឺអេបូឡា (Ebola) និងជំងឺផ្លូវដង្ហើមផ្សេងៗទៀត ជំងឺផ្ដាសាយបក្សីក៏ជាជំងឺដែលត្រូវប្រុងប្រយ័ត្នខ្ពស់ ពីព្រោះវាច្រើនផ្ទុះឡើងក្នុងរដូវនេះ៖ ។ លោកវេជ្ជបណ្ឌិតមានប្រសាសន៍ថា ការប្រុងប្រយ័ត្ននេះក៏ព្រោះតែក្រសួងកសិកម្ម មិនទាន់ចេញសេចក្តីប្រកាសបញ្ជាក់ណាមួយបញ្ជាក់ថា ប្រទេសកម្ពុជា ជាប្រទេសរួចផុតពីជំងឺផ្ដាសាយបក្សី H5N1 នៅឡើយ។ លោកវេជ្ជបណ្ឌិតឲ្យដឹងដែរថា សព្វថ្ងៃនេះ ក្រសួងសុខាភិបាល បានរៀបចំឲ្យមានប្រព័ន្ធត្រួតពិនិត្យជំងឺឆ្លងថ្មីមួយចំនួន ដូចជា ជំងឺអេបូឡា ជំងឺផ្លូវដង្ហើមមជ្ឈិមបូព៌ា ជំងឺផ្ដាសាយ H7N9 និងជំងឺផ្ដាសាយ H5N1 ជាដើម។ កន្លែងត្រួតពិនិត្យសំខាន់ គឺនៅច្រកទ្វារអន្តរជាតិបួន គឺអាកាសយានដ្ឋានភ្នំពេញ សៀមរាប និងច្រកទ្វារប៉ោយប៉ែត និងបាវិត។ លោកវេជ្ជបណ្ឌិត លី សូវ៉ាន់ មានប្រសាសន៍ថា ដើម្បីបង្ការជំងឺនានាដែលបណ្ដាលមកពីអាកាសធាតុត្រជាក់ នាយកដ្ឋានប្រយុទ្ធនឹងជំងឺឆ្លង នឹងបន្តតាមដានស្ថានភាពជំងឺទាំងនោះ ជាពិសេសជំងឺផ្ដាសាយ H5N1៖ ។ ប្រសិនបើមានជំងឺអ្វីចម្លែក ឬចង់បានព័ត៌មានបន្ថែម លោកអ្នកអាចទាក់ទងទៅលេខ ០១២ ៤៨៨ ៩៨១ និង ០៨៩ ៦៦៩ ៥៦៧។ ទន្ទឹមគ្នានេះ ក្រសួងសុខាភិបាល និងអង្គការសុខភាពពិភពលោក (WHO) ចេញសេចក្ដីប្រកាសព័ត៌មានរួមមួយ ស្ដីពីការបង្ការជំងឺផ្លូវដង្ហើមផ្សេងទៀតដែលបណ្ដាលមកពីមេរោគវីរុស (Virus) ដូចជាគ្រុនផ្ដាសាយ ជំងឺរលាកបំពង់ក ដោយមេរោគស្ត្រិបតូកូក (Streptococcus) និងជំងឺរលាកក្រពះពោះវៀន ដោយវីរុស។ ស្ថាប័នទាំងពីរ ណែនាំឲ្យអនុវត្តវិធានការបង្ការសាមញ្ញមួយចំនួន ដូចជា ទៅព្យាបាលនៅមន្ទីរពេទ្យសាធារណៈ បើមានរោគសញ្ញាពិបាកដកដង្ហើម គ្រុនក្ដៅ ក្អក ឈឺក និងឈឺសាច់ដុំ ផ្អាកធ្វើដំណើរពេលមានផ្ដាសាយ ខ្ទប់មាត់នឹងក្រណាត់ ឬគន្លាក់ដៃពេលក្អក ឬកណ្ដាស់ ដោយមិនត្រូវប្រើបាតដៃទេ លាងសម្អាតដៃជាមួយសាប៊ូ និងទឹកឲ្យបានញឹកញាប់ ចៀសវាងការប៉ះភ្នែក មាត់ និងច្រមុះ និងប៉ះអ្នកជំងឺ កុំទទួលទានសត្វឈឺងាប់ និងចម្អិនសាច់ និងស៊ុតឲ្យបានឆ្អិនល្អពេលធ្វើម្ហូប។ ទាក់ទងនឹងអាកាសធាតុត្រជាក់ក្នុងរដូវរងាខាងមុខនេះ ក្រសួងសុខាភិបាល និងអង្គការសុខភាពពិភពលោក ណែនាំឲ្យយកចិត្តទុកដាក់ស្លៀកដណ្ដប់ឲ្យបានកក់ក្ដៅចំពោះកុមារ និងមនុស្សវ័យចំណាស់ ពីព្រោះមនុស្សពីរប្រភេទនេះមានហានិភ័យខ្ពស់ចំពោះអាកាសធាតុត្រជាក់ ដោយសារមានសកម្មភាពរាងកាយ (ធ្វើចលនារាងកាយ) តិច ជាពិសេសអ្នកមានជំងឺទឹកនោមផ្អែម៕
|
2014-12-02T12:45:00+07:00
|
rfa.org
|
https://www.rfa.org/khmer/news/health/Communicable-Disease-Control-Department-warns-of-Bird-Flu-during-winter-12022014004333.html
|
d45aeb15-853d-49b5-89bb-8a60864c51c8
|
អ្នកជំនាញគីមីពិភពលោកចែករំលែកចំណេះដឹងនៅកម្ពុជា
|
អ្នកជំនាញផ្នែកគីមីវិទ្យាពិភពលោកចំនួនពីរនាក់ ចែករំលែកចំណេះដឹងដល់គរុសិស្សខ្មែរ តាមរយៈការបង្រៀនពីទ្រឹស្ដី និងការអនុវត្តទាក់ទងនឹងការប្រើប្រាស់សារធាតុគីមីក្នុងជីវភាពប្រចាំថ្ងៃរបស់ពលរដ្ឋ។ ការចែករំលែកបទពិសោធន៍នេះ ក្រោមកិច្ចសហការ ពីវិទ្យាស្ថានវិទ្យាសាស្ត្រ និងបច្ចេកទេសវិទ្យានៃរាជបណ្ឌិតសភាកម្ពុជាផ្នែកគីមី និងចំណីអាហារ សមាគមគីមីកម្ពុជា និងសហព័ន្ធអន្តរជាតិសម្រាប់គីមី ទ្រឹស្ដីនិងអនុវត្ត (IUPAC) នៅថ្ងៃទី២៩ ខែវិច្ឆិកា។ អ្នកស្រី ខ្លូត ធីតា ប្រធានរាជបណ្ឌិតសភាកម្ពុជា លើកឡើងថា ការផ្ដល់ចំណេះដឹងស្ដីពីការប្រតិបត្តិគីមីទាក់ទងនឹងការរស់នៅប្រចាំថ្ងៃនេះ ដើម្បីឲ្យសិក្ខាកាម អាចចែករំលែកចំណេះតាមរយៈការបង្រៀន នៅពេលពួកចេញបំពេញការងារ។ អ្នកស្រីលើកឡើងថា ទន្ទឹមនឹងការរីកចម្រើនរបស់របរប្រើប្រាស់ប្រចាំថ្ងៃ ប្រសិនបើពលរដ្ឋមិនសូវយល់ដឹង ពីផលប៉ះពាល់នៃផលិតផលគីមីទេ និងធ្វើឲ្យខូចសុខភាពខ្លួនឯងដោយមិនដឹងខ្លួន៖ « »។ អ្នកជំនាញគីមីដែលចែករំលែកចំណេះដឹងនេះ គឺអ្នកស្រីសាស្ត្រាចារ្យ លីដា ស្ចូន (Lida Schoen) និងអ្នកស្រី សាស្ត្រាចារ្យ ម៉ី ហុងជឺ (Mei Hung Chiu) តំណាងសហព័ន្ធអន្តរជាតិសម្រាប់គីមីទ្រឹស្ដី និងអនុវត្ត(IUPAC)។ នៅថ្ងៃទី៣០ ខែវិច្ឆិកា អ្នកជំនាញគីមីជាច្រើនរូបនៅលើពិភពលោកបន្ថែមទៀត នឹងចូលរួមចែកចំណែករំលែកចំណេះដឹង និងបទពិសោធន៍របស់ខ្លួននៅរាជបណ្ឌិតសភាកម្ពុជា៕
|
2014-11-30T14:45:00+07:00
|
rfa.org
|
https://www.rfa.org/khmer/news/health/chemistry-expert-share-knowledge-to-Cambodia-11302014023320.html
|
526f2549-0cc4-4692-bf6c-e0d1741aee74
|
ជប៉ុនសង់មន្ទីរពេទ្យទំនើបនៅភ្នំពេញ
|
ស្របពេលដែលសេវាថែទាំសុខភាពនៅប្រទេសកម្ពុជា នៅមិនទាន់មានកម្រិតខ្ពស់នៅឡើយ ធ្វើឱ្យក្រុមហ៊ុនសេវាសុខភាពជប៉ុន បណ្ដាក់ទុនសាងសង់មន្ទីរពេទ្យឯកជនលំដាប់ពិភពលោកមួយ នៅភ្នំពេញ។ ក្រុមហ៊ុនសេវាសុខភាព សាន់រ៉ាយ (Sunrise Healthcare Service Co., Ltd.) របស់ជប៉ុន ចាប់ផ្ដើមសង់មន្ទីរពេទ្យទំនើបថ្មីមួយនៅរាជធានីភ្នំពេញ។ ថ្លែងក្នុងពិធីបញ្ចុះបឋមសិលាសាងសង់នៅព្រឹកថ្ងៃទី២៧ វិច្ឆិកា ទីប្រឹក្សាក្រុមហ៊ុនសេវាសុខភាព សាន់រ៉ាយ និងជាតំណាងមន្ទីរពេទ្យ គីតាហារា អន្តរជាតិ គឺលោកវេជ្ជបណ្ឌិត គីតាហារា ហ្ស៊ីហ្គេមី (Kitahara Shigemi) មានប្រសាសន៍ថា ការសង់មន្ទីរពេទ្យនេះ គឺដើម្បីគាំពារជីវិត និងសុខភាពរបស់ពលរដ្ឋក្នុងប្រទេសកម្ពុជា។ លោកវេជ្ជបណ្ឌិត គីតាហារា ហ្ស៊ីហ្គេមី ឱ្យដឹងថា លោកមានយុទ្ធសាស្ត្រ ៣ ឆ្ពោះទៅកាន់គោលដៅរបស់យើង គឺទី១ ធ្វើយ៉ាងណាឱ្យប្រជាជនកម្ពុជា គ្រប់រូប អាចចូលទៅប្រើប្រាស់សេវាសុខាភិបាលសង្គ្រោះបន្ទាន់នៅមូលដ្ឋានសុខាភិបាលដ៏ល្អមួយ។ ទី២ ការពារប្រជាជនពីជំងឺ និងទប់ស្កាត់ការរាតត្បាតរបស់ជំងឺ និងទី៣ ផ្ដល់ការអប់រំដល់បុគ្គលិកសុខាភិបាលកម្ពុជា។ លោក គីតាហារា ថ្លែងបន្តថា ដើម្បីសម្រេចបានយុទ្ធសាស្ត្រទាំងបីនេះ ចាំបាច់ត្រូវធានាឱ្យហេដ្ឋារចនាសម្ព័ន្ធមានស្ថិរភាព ដូចជា ប្រព័ន្ធអគ្គិសនី ការផ្គត់ផ្គង់ចំណីអាហារប្រកបដោយអនាម័យ និងសុវត្ថិភាពនៅក្នុងមន្ទីរពេទ្យ។ ម្យ៉ាងទៀត ដើម្បីធានាឱ្យពលរដ្ឋកម្ពុជា ដែលខ្វះថវិកាអាចចូលទៅប្រើប្រាស់សេវាសុខាភិបាលមូលដ្ឋាននោះបាន ចាំបាច់គឺត្រូវបង្កើតប្រព័ន្ធធានារ៉ាប់រងមួយដែលសមស្រប។ ឯកអគ្គរាជទូតវិសាមញ្ញ និងសមត្ថភាពជប៉ុន ប្រចាំកម្ពុជា លោក គូម៉ាម៉ារូ យូជី (Kumamaru Yuji) ថ្លែងថា នៅក្នុងកិច្ចគាំទ្រចំពោះការលើកស្ទួយវិស័យសុខាភិបាលកម្ពុជា រាជរដ្ឋាភិបាលជប៉ុនកន្លងមក បានសាងសង់មជ្ឈមណ្ឌលគាំពារមាតានិងទារក ដោយជំនួយឥតសំណង និងបណ្ដុះបណ្ដាលធនធានមនុស្សក្នុងវិស័យសុខាភិបាល។ លោកថ្លែងថា ការសាងសង់មន្ទីរពេទ្យជប៉ុន ថ្មីនេះ គឺជាមន្ទីរពេទ្យឯកជនទ្រង់ទ្រាយធំបំផុតរបស់ប្រទេសជប៉ុន នៅកម្ពុជា។ លោក គូម៉ាម៉ារូ យូជី បញ្ជាក់ថា ការបញ្ចុះបឋមសិលាសាងសង់មន្ទីរពេទ្យនេះ គឺជាសមិទ្ធផលដែលលើកឡើងដោយនាយករដ្ឋមន្ត្រីជប៉ុន ស៊ីនហ្សូ អាបេ (Shinzo Abe) ក្នុងដំណើរទស្សនកិច្ចរបស់លោកមកកម្ពុជា កាលពីឆ្នាំមុននេះ។ ពេលនោះ ស៊ីនហ្សូ អាបេ ចង់បង់បង្កើតមជ្ឈមណ្ឌលសង្គ្រោះបន្ទាន់តាមបច្ចេកវិទ្យាជប៉ុន មួយនៅកម្ពុជា។ លោកបន្តថា មន្ទីរពេទ្យនេះនឹងមានបំពាក់បរិក្ខារពេទ្យទំនើបបំផុតរបស់ជប៉ុន អមជាមួយបុគ្គលិកវេជ្ជសាស្ត្រមានវិជ្ជាជីវៈខ្ពស់ ដែលនឹងផ្ដល់សេវាសុខាភិបាលខ្ពស់។ លោក អ៊ឹម ឈុនលឹម ទេសរដ្ឋមន្ត្រី រដ្ឋមន្ត្រីក្រសួងរៀបចំដែនដី នគរូបនីយកម្ម និងសំណង់ សាទរចំពោះការសាងសង់មន្ទីរពេទ្យជប៉ុន ដែលមានបច្ចេកវិទ្យាលំដាប់ពិភពលោកនេះ។ មន្ទីរពេទ្យទំនើបដែលនឹងលេចចេញជារូបរាងខាងមុខនេះ នឹងមានបំពាក់បរិក្ខារផ្នែកវេជ្ជសាស្ត្រឈានមុខគេសម្រាប់បម្រើឱ្យការពិនិត្យជំងឺ ការវះកាត់ដោយប្រើម៉ាស៊ីន MRI ម៉ាស៊ីន CT Scan សរសៃឈាម (Angiography) ដោយប្រើកាំរស្មីអ៊ិច។ មន្ទីរពេទ្យជប៉ុនថ្មីនេះ មានកម្ពស់ ៤ជាន់ ដែលផ្ទៃក្រឡាប្រមាណ ៤.៥០០ម៉ែត្រក្រឡា ឬជិតកន្លះហិកតារ ស្ថិតនៅសង្កាត់ជ្រោយចង្វារ រាជធានីភ្នំពេញ។ តាមគម្រោង មន្ទីរពេទ្យជប៉ុននេះ នឹងសម្ពោធដាក់ឱ្យប្រើប្រាស់នៅដើមឆ្នាំ២០១៦ ខាងមុខ។ នៅដំណាក់ដំបូងនឹងមានគ្រែសម្រាកព្យាបាលចំនួន ៥០ ហើយនៅពេលបន្ទាប់កនឹងពង្រីកដល់ ២០០គ្រែ៕
|
2014-11-28T08:50:00+07:00
|
rfa.org
|
https://www.rfa.org/khmer/news/health/japan-starts-building-hi-standard-hospital-11272014224602.html
|
e7fc7a52-85b5-43e7-9149-78c826755e29
|
ផលប្រយោជន៍នៃការពាក់វ៉ែនតា
|
ប្រជាពលរដ្ឋខ្មែរភាគច្រើន មិននិយមពាក់វ៉ែនតាទេ។ ការមិននិយមពាក់វ៉ែនតានេះ ព្រោះពលរដ្ឋទាំងនោះយល់ថា ការពាក់វ៉ែនតា គឺសម្រាប់តែពេលភ្នែកមានជំងឺ ឬសម្រាប់ភ្នែកមនុស្សចាស់ប៉ុណ្ណោះ។ តើវ៉ែនតាជួយភ្នែកដូចម្ដេចខ្លះ? ជំងឺភ្នែកនៅប្រទេសកម្ពុជា កំពុងក្លាយជាបញ្ហាចោទនៅឡើយ។ គ្រូពេទ្យជំនាញឯកទេសភ្នែកនៃមន្ទីរពេទ្យមិត្តភាពខ្មែរ-សូវៀត នៅរាជធានីភ្នំពេញ លោកវេជ្ជបណ្ឌិត សាលី ធារិទ្ធ បញ្ជាក់ថា ជំងឺភ្នែកបណ្ដាលមកពីកត្តាជាច្រើន ដូចជា ការប៉ះទង្គិច របួសស្នាម ជំងឺ និងកត្តាពីកំណើត។ មូលហេតុចម្បងមួយដែលបណ្ដាលឲ្យពលរដ្ឋកម្ពុជា មានជំងឺភ្នែកច្រើន គឺដោយសារពលរដ្ឋខ្មែរមិនសូវនិយមពាក់វ៉ែនតា។ លោកវេជ្ជបណ្ឌិតពន្យល់ទៀតថា ផលប្រយោជន៍ពីការពាក់វ៉ែនតា មានសារសំខាន់ទាំងការជួយការពារភ្នែកពីការប៉ះទង្គិចរបួសស្នាម ជំងឺ និងការជួយសម្រាប់ឱ្យយើងមើលឃើញច្បាស់។ លោកពន្យល់ទៀតថា ហេតុផលសំខាន់មួយដែលយើងត្រូវពាក់វ៉ែនតា គឺមកពីការមើលមិនច្បាស់។ បញ្ហានេះ មានទាំងមនុស្សចាស់ និងកូនក្មេង។ លោកវេជ្ជបណ្ឌិត សាលី ធារិទ្ធ ឱ្យដឹងថា វ៉ែនតាសម្រាប់ជួយឱ្យយើងមើលឃើញច្បាស់ គឺមាន ៤ប្រភេទទៅតាមបញ្ហារបស់ភ្នែក៖ ។ លោកវេជ្ជបណ្ឌិតមានប្រសាសន៍ថា វ៉ែនតាមួយប្រភេទទៀត គឺសម្រាប់ភ្នែកអ្នកដែលមើលមិនច្បាស់ទាំងអស់។ គ្រូពេទ្យហៅបញ្ហាភ្នែកនេះថា អាស្ទីម៉ាត (Astigmatism)។ ទាក់ទងនឹងជំងឺភ្នែកអាស្ទីម៉ាតនេះ មានផលវិបាកសម្រាប់ការរៀនសូត្ររបស់កូនក្មេង៖ ។ វ៉ែនតាប្រភេទទី៤ គឺសម្រាប់ភ្នែកដែលមើលជិតមិនច្បាស់ ជាពិសេសមនុស្សដែលមានអាយុចាប់ពី ៤០ឆ្នាំឡើងទៅ។ គ្រូពេទ្យហៅបញ្ហាភ្នែកនេះថា ប្រេសបាយយ៉ូប (Presbyopia)៖ ។ លោកវេជ្ជបណ្ឌិត សាលី ធារិទ្ធ ណែនាំថា អ្នកប្រើវ៉ែនតាសម្រាប់មើលជិតនេះ គប្បីដកឃ្លាការអាន ឬសរសេរឱ្យមានចម្ងាយយ៉ាងតិច ៣តឹកកន្លះ ទៅ ៤តឹក (35cm – 40cm) ពីភ្នែក៖ ។ លោកវេជ្ជបណ្ឌិតមានប្រសាសន៍ថា កូនក្មេងមួយចំនួនតូចដែលមានពីអាយុ ៣ខែ ទៅ ១ឆ្នាំ អាចមានភ្នែកមីញ៉ូបក្នុងកម្រិតលេខណាមួយ។ ក៏ប៉ុន្តែ កូនក្មេងមានបញ្ហានេះ មិនមានន័យថាត្រូវពាក់វ៉ែនតាទាំងអស់ទេ ពីព្រោះក្នុងចន្លោះ ៣ឆ្នាំ ភ្នែកមីញ៉ូបនោះអាចវិវឌ្ឍទៅរកភាពធម្មតាវិញ៖ ។ លោកវេជ្ជបណ្ឌិតបញ្ជាក់ថា កូនក្មេងខ្លះដែលមានគ្រាប់ភ្នែកធំតូចខុសគ្នា ក៏ត្រូវពាក់វ៉ែនតាដែរ ពីព្រោះភ្នែកនោះមានលេខខុសគ្នា។ ការប្រើវ៉ែនតា គឺជួយកុំឱ្យភ្នែកខ្ជិល និងមើលឃើញបានស្មើគ្នា៖ ។ កូនក្មេងដែលមានភ្នែកមីញ៉ូបពីអាយុ ៣ខែ ដល់ ៦ឆ្នាំ អាចវិវឌ្ឍទៅរកធម្មតាវិញជាលំដាប់ ដោយមិនបាច់ប្រើវ៉ែនតា៖ ។ លោកវេជ្ជបណ្ឌិត សាលី ធារិទ្ធ បញ្ជាក់បន្ថែមថា កន្លងមកមានការយល់ខុសមួយថា ការពាក់វ៉ែនតានឹងធ្វើឱ្យបញ្ហាមីញ៉ូបរបស់ភ្នែកកាន់តែធ្ងន់ធ្ងរ ហើយលេខវ៉ែនតាចេះតែកើនឡើង។ លោកថា ការសិក្សារកឃើញថា អ្នកពាក់វ៉ែនតាជាប់មានកម្រិតលេខមីញ៉ូបឡើងយឺតជាងអ្នកដែលមិនពាក់៖ ។ លោកថ្លែងថា ការមិនពាក់វ៉ែនតា ឬមួកការពារភ្នែកពីពន្លឺថ្ងៃចាំង ពន្លឺនោះនឹងដុតភ្នែកបន្តិចម្ដងៗ ហើយច្រើនឆ្នាំក្រោយមក វានឹងបង្កឱ្យកើតជំងឺបាតភ្នែក និងភ្នែកឡើងបាយ។ លោកឱ្យដឹងដែរថា ពលរដ្ឋកម្ពុជា ទាំងអស់ដែលមានអាយុចាប់ពី ៤០ឆ្នាំឡើងទៅ សុទ្ធតែមានបញ្ហាភ្នែកទាំងអស់។ ដោយឡែកកុមារប្រមាណ ១០% មានបញ្ហាភ្នែក។ លោកថា របបអាហារដែលមានសាច់ច្រើន គឺជាមូលហេតុមួយនាំឱ្យមានបញ្ហាភ្នែក។ មូលហេតុមួយទៀត គឺការលេងកុំព្យូទ័រ និងទូរស័ព្ទច្រើន ដែលធ្វើឱ្យភ្នែកប្រឹងរហូត និងស្ងួត៖ ។ លោកវេជ្ជបណ្ឌិត សាលី ធារិទ្ធ ណែនាំថា មនុស្សគ្រប់រូបគប្បីឱ្យគ្រូពេទ្យជំនាញពិនិត្យភ្នែករកបញ្ហា ហើយប្រសិនបើគ្រូពេទ្យតម្រូវឱ្យពាក់វ៉ែនតា គឺត្រូវតែពាក់ ពីព្រោះវ៉ែនតាមានប្រយោជន៍ជួយកុំឱ្យភ្នែកប្រឹងអាន ឬសរសេរ ធ្វើការបានយូរ និងមិនឈឺក្បាល៕
|
2014-11-27T16:17:00+07:00
|
rfa.org
|
https://www.rfa.org/khmer/program/health/Uses-of-eyeglasses-11272014041422.html
|
37066831-e535-4d73-bac4-269cde37cc89
|
លោក ហ៊ុន សែន៖ មន្ទីរពេទ្យទំនើបថៃអាចផ្ដល់ទំនុកចិត្តដល់ភ្ញៀវទេសចរមកកម្ពុជា
|
មន្ទីរពេទ្យរ៉ូយ៉ាល់ភ្នំពេញ (Royal Phnom Penh) គឺជាមន្ទីរពេទ្យថៃ ដំបូងគេ ដែលត្រូវសាងសង់ និងដាក់សម្ពោធឲ្យប្រើប្រាស់ជាផ្លូវការនៅកម្ពុជា នៅព្រឹកថ្ងៃទី១៨ វិច្ឆិកា។ លោកនាយករដ្ឋមន្ត្រី ហ៊ុន សែន សង្ឃឹមថា ពលរដ្ឋខ្មែរអាចនឹងកាត់បន្ថយចំណាយបានច្រើនក្នុងការស្វែងរកសេវាព្យាបាលនៅបរទេស ខណៈមានវត្តមានមន្ទីរពេទ្យទំនើបថៃ នៅកម្ពុជា។ មន្ទីរពេទ្យទំនើបថៃ ដែលមានឈ្មោះថា មន្ទីរពេទ្យរ៉ូយ៉ាល់ភ្នំពេញ ដែលបើកឲ្យដំណើរការនៅកម្ពុជា អាចនឹងផ្តល់ទំនុកចិត្តដល់ភ្ញៀវទេសចរបរទេស ហើយអាចទាក់ទាញភ្ញៀវទាំងនោះមកលេងកម្ពុជា កាន់តែច្រើនឡើងៗ។ លោកនាយករដ្ឋមន្ត្រី ហ៊ុន សែន មានប្រសាសន៍បែបនេះនៅក្នុងពិធីសម្ពោធមន្ទីរពេទ្យរ៉ូយ៉ាល់ភ្នំពេញ នៅព្រឹកថ្ងៃទី១៨ វិច្ឆិកា។ លោកសង្កត់ធ្ងន់ថា ក្រៅពីការជួយដល់ពលរដ្ឋកម្ពុជា ក្នុងការស្វែងរកនូវការព្យាបាលនៅបរទេស មន្ទីរពេទ្យថៃ រ៉ូយ៉ាល់ភ្នំពេញ ក៏អាចបន្ថែមទំនុកចិត្តដល់ភ្ញៀវទេសចរ និងអ្នកវិនិយោគឲ្យមកកាន់កម្ពុជា ជាពិសេស ភ្ញៀវទេសចរដែលមានវ័យចាស់ៗ ឬអ្នកទេសចរដែលព្រួយបារម្ភអំពីស្ថានភាពជំងឺរបស់ពួកគេ។ លោក ហ៊ុន សែន៖ ។ មន្ទីរពេទ្យរ៉ូយ៉ាល់ភ្នំពេញ សាងសង់ឡើងតាមលក្ខណៈស្តង់ដារអន្តរជាតិ និងផ្តល់សេវាវេជ្ជសាស្ត្រកម្រិតឧត្តម បំពាក់ដោយឧបករណ៍វេជ្ជសាស្ត្រទំនើបៗក្នុងទឹកប្រាក់វិនិយោគ ៥០លានដុល្លារអាមេរិក។ កាលពីឆ្នាំ២០១៣ ភ្ញៀវទេសចរមកលេងកម្ពុជា សរុបមានចំនួន ៤លាន ២សែននាក់។ លោក ហ៊ុន សែន សង្ឃឹមថា ភ្ញៀវទេសចរនឹងកើនឡើងរហូតដល់ ៤លាន ៥សែននាក់ នៅឆ្នាំ២០១៤ បន្ទាប់ពីកម្ពុជា មានកន្លែងផ្តល់សេវាសុខភាពទំនើបដូចមន្ទីរពេទ្យថៃ រ៉ូយ៉ាល់ភ្នំពេញ ជាដើម។ កាលពីខែមករា ឆ្នាំ២០១៤ លោកនាយករដ្ឋមន្ត្រី ហ៊ុន សែន បានសម្ពោធឲ្យប្រើប្រាស់មន្ទីរពេទ្យវៀតណាម ឈ្មោះជោរៃភ្នំពេញ និងបានអំពាវនាវឲ្យពលរដ្ឋខ្មែរមករកសេវាព្យាបាលនៅមន្ទីរពេទ្យនោះឲ្យបានច្រើន។ ការវិនិយោគសេវាព្យាបាលពីបរទេសនៅកម្ពុជា ច្រើនធ្វើឡើងបន្ទាប់ពីពលរដ្ឋខ្មែររាប់ពាន់នាក់ក្នុងមួយឆ្នាំៗ បានធ្វើដំណើរទៅរកសេវាព្យាបាលនៅបរទេស ពិសេសប្រទេសជិតខាង ដូចជាប្រទេសថៃ វៀតណាម សិង្ហបុរី និងប្រទេសម៉ាឡេស៊ី ជាដើម។ មន្ត្រីជំនាញខាងសុខាភិបាល និងអ្នកស្រាវជ្រាវខ្លះមានទស្សនៈដូចគ្នាថា ការជ្រើសរើសសេវាព្យាបាល និងថែទាំសុខភាពនៅក្រៅប្រទេសមានការចំណាយលុយច្រើនជាងនៅក្នុងស្រុក។ ប៉ុន្តែ ពលរដ្ឋខ្មែរដែលរកសេវាព្យាបាលទាំងនោះ មានជំនឿ និងទុកចិត្តជាង លើគុណភាព និងបច្ចេកទេសព្យាបាលរបស់គ្រូពេទ្យ។ ទន្ទឹមគ្នានោះ លោក ហ៊ុន សែន កត់សម្គាល់ថា ភ្ញៀវទេសចរខ្មែរទៅកម្សាន្តនៅប្រទេសថៃ បូកទាំងអ្នកទៅរកសេវាព្យាបាលនៅប្រទេសថៃ ផងនោះ មានចំនួន ៤៦ម៉ឺននាក់កាលពីឆ្នាំ២០១៣ ខណៈដែលភ្ញៀវទេសចរថៃ មកកម្ពុជា មានត្រឹម ២២ម៉ឺននាក់។ ទាក់ទងនឹងការធ្វើពាណិជ្ជកម្មជាមួយប្រទេសថៃ វិញ លោក ហ៊ុន សែន បញ្ជាក់ថា ប្រទេសកម្ពុជា គឺជាប្រទេសតូច ប៉ុន្តែមានកម្លាំងទិញធំពីប្រទេសថៃ។ គ្រាន់តែទំហំពាណិជ្ជកម្មមានរហូតដល់ ៤.៦០០លានដុល្លារ ក្នុងនោះ កម្ពុជា នាំទំនិញទៅថៃ មានត្រឹមជាង ៣០០លានដុល្លារប៉ុណ្ណោះ ឯប្រទេសថៃ វិញ នាំទំនិញចូលមកកម្ពុជា គិតជាទឹកប្រាក់មានជាង ៤ពាន់លានដុល្លារ៕
|
2014-11-18T18:45:00+07:00
|
rfa.org
|
https://www.rfa.org/khmer/news/health/The-inauguration-of-new-hospital-11182014064128.html
|
2c891458-a861-4725-9e70-783f2ab1d041
|
ជំងឺឈឺសរសៃប្រសាទ និងឈឺសន្លាក់
|
ការឈឺសរសៃប្រសាទ និងឈឺសន្លាក់ គឺជាជំងឺឧស្សាហ៍ជួបមួយដែរក្នុងចំណោមជំងឺដទៃទៀត។ គ្រូពេទ្យឱ្យដឹងថា នៅប្រទេសកម្ពុជា មានពលរដ្ឋខ្មែរជាច្រើនកើតមានបញ្ហាឈឺសរសៃ និងឈឺសន្លាក់។ ក្នុងនាទីសុខភាពសប្ដាហ៍នេះ លោក ឡេង ម៉ាលី មានសេចក្ដីរាយការណ៍អំពីស្ថានភាពជំងឺឈឺសរសៃ និងឈឺសន្លាក់ និងការព្យាបាលដូចតទៅ៖ ការឈឺសរសៃនៅពេលនេះ គឺគ្រូពេទ្យនិយាយសំដៅទៅរកសរសៃប្រសាទ ដែលនៅពាសពេញរាងកាយយើង។ គ្រូពេទ្យឱ្យដឹងថា ការឈឺសរសៃប្រសាទ គឺនៅពេលណាសរសៃប្រសាទនោះមានបញ្ហារលាក ឬប៉ះទង្គិចកើតឡើង។ គ្រូពេទ្យផ្នែកសង្គ្រោះបន្ទាន់នៃមន្ទីរពេទ្យព្រះកុសុមៈ គឺវេជ្ជបណ្ឌិត ខែក យ៉ាដែន ជំនាញឯកទេសខាងព្យាបាលជំងឺសន្លាក់ និងសរសៃប្រសាទ ថ្លែងថា ជំងឺសរសៃភាគច្រើនដែលលោកបានទទួលព្យាបាល គឺនៅសរសៃត្រង់សន្លាក់ស្មា៖ ។ វេជ្ជបណ្ឌិត ខែក យ៉ាដែន ពន្យល់ថា មានកត្តា និងមូលហេតុមួយចំនួនដែលនាំឱ្យកើតជំងឺសន្លាក់ និងសរសៃ គឺទីមួយ បណ្ដាលមកពីការប៉ះទង្គិច ដូចជា ដួល ឬគ្រោះថ្នាក់ផ្សេងៗ។ ការគ្រោះថ្នាក់នេះ អាចវិវឌ្ឍយូរៗទៅវាទៅជាឈឺ។ កត្តាទីពីរ គឺបណ្ដាលមកពីភាពមិនប្រក្រតីនៃឈាមរបស់យើង៖ ។ លោកបន្តថា ជួនកាលទៀត គឺបណ្ដាលមកពីមេរោគដែលនៅក្នុងឈាមយូរមកហើយ ជាពិសេស គឺមេរោគសន្លាក់៖ ។ រីឯរោគសញ្ញាដែលបង្ហាញថាមានជំងឺសន្លាក់ និងសរសៃ គឺចាប់ផ្ដើមជាចម្បងដោយឈឺនៅសន្លាក់ណាមួយ៖ ។ លោកវេជ្ជបណ្ឌិត ខែក យ៉ាដែន មានប្រសាសន៍ថា ការព្យាបាលបញ្ហាឈឺសរសៃ និងការឈឺសន្លាក់ គឺមានទិសដៅ និងដំណាក់កាលផ្សេងគ្នាទៅតាមស្ថានភាពជំងឺ៖ ។ លោកវេជ្ជបណ្ឌិតមានប្រសាសន៍បញ្ជាក់ថា ការព្យាបាលមិនបានត្រឹមត្រូវ អាចនាំឱ្យមានផលវិបាកដល់សុខភាពធ្ងន់ធ្ងរ ជាពិសេសការព្យាបាលដែលអ្នកជំងឺទៅឱ្យអ្នកលក់ថ្នាំ ផ្សំថ្នាំបំបាត់ការឈឺចាប់ឱ្យគាត់លេបម្ដងម្កាល៖ ។ លោកវេជ្ជបណ្ឌិតពន្យល់ទៀតថា សរសៃប្រសាទ ឬសរសៃវិញ្ញាណ គឺមានសរសៃឈាមទៅចិញ្ចឹមតូចៗ ហើយតិចតួច។ ដូច្នេះ ការប្រើថ្នាំលេប គឺមិនងាយនឹងជ្រាបដល់សរសៃដែលរលាកនោះណាស់។ ការប្រើថ្នាំលេប ត្រូវប្រើរយៈពេលយូរ ហើយមិនប្រសើរដូចការព្យាបាលដោយថ្នាំចាក់ទេ៖ ។ ទាក់ទងនឹងផលវិបាកនៃជំងឺសន្លាក់ និងរលាកសរសៃដែលមិនបានព្យាបាល អាចមានករណីចំនួនពាក់កណ្ដាលបានជាសះស្បើយឡើងវិញ និងពាក់កណ្ដាលទៀត វិវឌ្ឍទៅជាធ្ងន់ធ្ងរ។ មានកត្តាមួយចំនួនតូចអាចនាំឱ្យស្វិតដៃជើងដែរ។ លោកវេជ្ជបណ្ឌិត ខែក យ៉ាដែន ណែនាំថា អ្នកជំងឺដែលមានបញ្ហាឈឺសន្លាក់ ឬឈឺសរសៃ គប្បីទៅជួបគ្រូពេទ្យជំនាញដើម្បីព្យាបាលឱ្យបានត្រឹមត្រូវ ហើយដើម្បីបង្ការកុំឱ្យមានផលវិបាកផ្សេងៗ ត្រូវចៀសវាងការប្រើថ្នាំលេបបំបាត់ការឈឺចាប់ ដែលផ្សំដោយគ្មានបញ្ជាពីគ្រូពេទ្យជំនាញជាក់លាក់៕
|
2014-11-18T16:20:00+07:00
|
rfa.org
|
https://www.rfa.org/khmer/program/health/Neuritis-and-Join-Pain-11182014035609.html
|
8815d48a-5d13-4365-adc1-4b474c88b7d8
|
ក្រុមគ្រូពេទ្យប្រទេសប៊ែលហ្ស៉ីកនឹងវះកាត់ជូនពលរដ្ឋនៅខេត្តភាគឦសានឥតគិតថ្លៃ
|
អង្គការជួយសេវាពេទ្យកម្ពុជា សហការជាមួយក្រុមគ្រូពេទ្យមកពីប្រទេសប៊ែលហ្ស៉ីក (Belgium) រួមជាមួយមន្ទីរពេទ្យបង្អែកចំនួនបីនៅខេត្តភាគឦសានប្រទេស រួមមាន ខេត្តស្ទឹងត្រែង ក្រចេះ រតនគិរី នឹងធ្វើការវះកាត់ជូនប្រជាពលរដ្ឋដោយឥតគិតថ្លៃ ជាពិសេសជំងឺពកក និងវះកាត់ឆ្អឹង។ ប្រធានអង្គការសេវាពេទ្យកម្ពុជា លោក ហាវ មនោ មានប្រសាសន៍បញ្ជាក់នៅថ្ងៃទី១៨ ខែវិច្ឆិកា ថា នេះគឺជាសកម្មភាពមនុស្សធម៌ជួយកាត់បន្ថយការលំបាក និងចំណាយទៅលើការព្យាបាលជំងឺពលរដ្ឋនៅតំបន់ជនបទ។ លោកអំពាវនាវឲ្យប្រជាពលរដ្ឋមានជំងឺពាក់ព័ន្ធវះកាត់គ្រប់ប្រភេទ ឲ្យមកចុះឈ្មោះនៅមន្ទីរពេទ្យនៅខេត្តទាំងបី ឲ្យបានមុនកាលបរិច្ឆេទ ឬទាក់ទងផ្ទាល់មកប្រធានមន្ទីរពេទ្យទាំងបី និងប្រធានអង្គការជួយសេវាពេទ្យកម្ពុជា៖ ។ តាមកាលវិភាគ ក្រុមគ្រូពេទ្យជំនាញនឹងធ្វើការវះកាត់ជូនពលរដ្ឋនៅខេត្តទាំងបីចំនួនពីរថ្ងៃដូចគ្នា។ ខេត្តស្ទឹងត្រែង ចាប់ពីថ្ងៃទី២៤ ដល់ថ្ងៃទី២៥ ខែវិច្ឆិកា នៅខេត្តរតនគិរី ចាប់ពីថ្ងៃទី២៦ ដល់ថ្ងៃទី២៧ ខែវិច្ឆិកា និងខេត្តក្រចេះ ពីថ្ងៃទី២៨ ដល់ថ្ងៃទី២៩ ខែវិច្ឆិកា។ នេះជាលើកទី៣ហើយ ដែលគ្រូពេទ្យប៊ែលហ្ស៉ីក បើកប្រតិបត្តិការវះកាត់ជូនពលរដ្ឋខេត្តទាំងបី៕
|
2014-11-18T15:36:00+07:00
|
rfa.org
|
https://www.rfa.org/khmer/news/health/Belgium-doctor-plan-to-make-an-incision-in-northeast-11182014033441.html
|
88f9a5e3-6538-40df-a394-05cdc7ec0efa
|
ក្មេងស្រីអាយុ៦ឆ្នាំម្នាក់នៅត្បូងឃ្មុំស្លាប់សង្ស័យថាពុលនំកញ្ចប់ផលិតនៅវៀតណាម
|
អាជ្ញាធរស្រុកតំបែរ ខេត្តកំពង់ចាម កំពុងស្រាវជ្រាវរកមូលហេតុពិតប្រាកដ ដែលបណ្ដាលអោយក្មេងស្រីម្នាក់ស្លាប់ភ្លាមៗ នៅពេលហូបនំកញ្ចប់ដែលផលិតនៅប្រទេសវៀតណាម។ ការស្រាវជ្រាវនេះ កើតឡើងនៅពេលដែលក្មេងស្រីវ័យ ៦ឆ្នាំម្នាក់ឈ្មោះ ភ័ក្ត សាវី កើតមានអាការៈពុល នៅពេលហូបនំកញ្ចប់នាំចូលពីប្រទេសវៀតណាម មានយីហោ វង់ ណាត្រា (Vong Na Tra) និងបានស្លាប់នៅតាមផ្លូវពេលបញ្ជូនទៅមន្ទីរពេទ្យ។ អធិការស្រុកតំបែរ លោក ហុង គីមហឿន មានប្រសាសន៍ថា អាជ្ញាធរមិនទាន់អាចសន្និដ្ឋានបានយ៉ាងទេ ពីព្រោះអាជ្ញាធរកំពុងធ្វើការវិភាគរកសារធាតុនៅក្នុងនំនោះ។ លោកបន្តថា នំកញ្ចប់នោះត្រូវសង្ស័យជាមូលហេតុចម្បង ដ្បិតក្រោយពីហូបមិនទាន់អស់ផង ស្រាប់តែក្មេងស្រី សាវី មានអាការៈមិនស្រួលខ្លួន បន្ទាប់មកក៏ទន់ដៃទន់ជើង៖ ។ ហេតុការណ៍នោះ បានកើតឡើងកាលពីថ្ងៃទី១៥ ខែវិច្ឆិកា ឆ្នាំ២០១៤ នៅភូមិចំបក់ ឃុំនាងទើត ស្រុកតំបែរ ខេត្តត្បូងឃ្មុំ៕
|
2014-11-15T17:15:00+07:00
|
rfa.org
|
https://www.rfa.org/khmer/news/health/a-girl-dead-in-kampongcham-11152014081002.html
|
0a605683-a60e-42fa-b983-6511b08e12a7
|
ជំងឺឫសដូងបាត
|
ជំងឺឫសដូងបាត ជាជំងឺទូទៅមួយប្រភេទដែលគ្រូពេទ្យឧស្សាហ៍ជួប នៅពេលដែលអ្នកជំងឺមកជួបគ្រូពេទ្យ។ គ្រូពេទ្យឱ្យដឹងថា ជំងឺឫសដូងបាត គឺជាជំងឺទាក់ទងនឹងការរីកប៉ោងធំនៃសរសៃឈាមដែលនៅនឹងទ្វារលាមក។ ឯកសារសុខភាពរបស់គ្រូពេទ្យវះកាត់ពោះវៀនធំ និងទ្វារលាមក នៃសហរដ្ឋអាមេរិក ដែលមានឈ្មោះថា American Society of Colon and Rectal Surgeons សរសេរថា ជាធម្មតាមនុស្សយើងមានជាលិកាពកឫសដូងបាតនៅត្រង់ទ្វារលាមកគ្រប់ៗគ្នា។ ប៉ុន្តែករណីមនុស្សមួយចំនួន ដែលមានសរសៃឈាមនៅជាលិកាទ្វារលាមករីកធំខ្លាំង ទើបបង្កចេញជាឫសដូងបាតឡើង។ ងាកមកប្រទេសកម្ពុជា សព្វថ្ងៃនេះវិញ ត្រូវបានគ្រូពេទ្យជំនាញខាងព្យាបាលឫសដូងបាតនៃគ្លីនិក តូច យ៉ាន នៅរាជធានីភ្នំពេញ ឱ្យដឹងថា មានពលរដ្ឋខ្មែរកើតជំងឺឫសដូងបាតច្រើនដែរ។ គ្រូពេទ្យឯកទេសខាងព្យាបាលជំងឺឫសដូងបាត គឺលោកវេជ្ជបណ្ឌិត តូច យ៉ាន មានប្រសាសន៍ថា ជំងឺឫសដូងបាត កើតមាននៅលើពិភពលោកយូរមកហើយ។ ជំងឺនេះកើតចំពោះមនុស្សគ្រប់ភេទ និងទាំងចាស់ និងក្មេង។ លោកបញ្ជាក់ថា ការស្រាវជ្រាវបង្ហាញថា ជំងឺឫសដូងបាតបានសម្លាប់មនុស្សដោយផ្ទាល់ និងប្រយោល៖ ។ វេជ្ជបណ្ឌិត តូច យ៉ាន ពន្យល់ថា ជំងឺឫសដូងបាតមានសណ្ឋានប្លែកៗគ្នា។ លោកថា ជាទូទៅជំងឺឫសដូងបាត ត្រូវបានបែងចែកជា ៤ប្រភេទខុសៗគ្នា៖ ។ លោកវេជ្ជបណ្ឌិត តូច យ៉ាន ឱ្យដឹងថា កត្តាដែលជាមូលហេតុបង្កឱ្យកើតជំងឺឫសដូងបាត គឺអ្នកធ្វើការងារដែលអង្គុយច្រើន ដូចជា ជាងដេរ ជាងវិទ្យុម៉ាញ៉េ អ្នកបើកបររថយន្ត អ្នកធ្វើការងារការិយាល័យ។ អ្នកញ៉ាំច្រើន ដេកច្រើន ញ៉ាំសាច់ច្រើន ខ្វះបន្លែផ្លែឈើ បន្លែស្រស់ បន្លែមានជាតិសរសៃ និងអ្នកញ៉ាំទឹកតិច។ អ្នកដែលធាត់ អ្នកចូលចិត្តញ៉ាំផ្លែឈើលេបគ្រាប់ ដូចជា គ្រាប់ត្របែក គ្រាប់ព្រីង។ល។ ដែលក្រពះពោះវៀនពុំអាចរំលាយបាន។ អ្នកធ្វើការលើកដាក់លីសែងធ្ងន់ អ្នកឡើងដើមឈើ។ អ្នករួមភេទខុសធម្មជាតិ (រួមភេទតាមរន្ធគូទ)។ ស្ត្រីមានករណីកើតជំងឺឫសដូងច្រើនជាងបុរស ដោយសារស្ត្រីមានផ្ទៃពោះ និងឆ្លងទន្លេតាមធម្មជាតិ៖ ។ មានកត្តាជំងឺផ្សេងៗទៀតដែរ ដែលជាមូលហេតុបង្កឱ្យកើតជំងឺឫសដូងបាត ដូចជា ជំងឺថ្លើម ស្ទះសរសៃឈាមក្នុងថ្លើម ថ្លើមក្រិន ទាចទឹក ក្អករ៉ាំរ៉ៃ និងអ្នកមានជំងឺរាក ឬទល់លាមករ៉ាំរ៉ៃ។ ក្រៅពីនេះ គឺកត្តាពូជ ដែលឪពុកម្ដាយបន្តមកកូនតាំងពីនៅក្នុងផ្ទៃ។ រីឯរោគសញ្ញា និងអាការៈនៃជំងឺឫសដូងបាតវិញ លោកវេជ្ជបណ្ឌិត តូច យ៉ាន ឱ្យដឹងថា គឺមានធ្ងន់ស្រាលតាមដំណាក់កាលលូតលាស់ដែលមាន ៤ដំណាក់កាល។ លោកវេជ្ជបណ្ឌិតបញ្ជាក់ថា ឫសដូងបាតដែលកើតនៅក្នុងដំណាក់កាលទី១ ដែលជាដំណាក់កាលដំបូង ឬហៅថា ឫសដូងខ្ចី មិនមានរោគសញ្ញាអ្វីធ្ងន់ធ្ងរឱ្យដឹងទេ គ្រាន់តែពិបាកបត់ជើងធំម្ដងម្កាល គឺពុំទាន់មានការឈឺចាប់ ឬធ្លាក់ឈាមទេ។ ប៉ុន្តែ ចាប់ពីដំណាក់កាលទី២ ទៅ គឺចាប់ផ្ដើមមានអាការៈធ្ងន់ធ្ងរ៖ ។ លោកថ្លែងថា នៅក្នុងដំណាក់កាលទី៣ នេះ ពេលបត់ជើងធំរួចហើយ ឫសដូងបាតមិនលូនចូលដោយខ្លួនឯងវិញទេ លុះត្រាតែយើងរុញបញ្ចូល។ ចំពោះដំណាក់កាលទី៤ វិញ រឹតតែមានអាការៈធ្ងន់ធ្ងរថែមទៀត៖ ។ ទាក់ទងនឹងរបៀបព្យាបាលវិញ លោកថាមានពីរប្រភេទ គឺតាមបែបបុរាណ ដូចជា ដាំថ្នាំផឹក ថ្នាំលាបបង្កាត់ ឬថ្នាំឆ្ពុងចំហុយ ឬស្អំ និងថ្នាំចិនសែជាដើម៖ ។ ចំពោះផលវិបាកវិញ លោកវេជ្ជបណ្ឌិត តូច យ៉ាន ពន្យល់ថា ឫសដូងបាតធ្វើតឹង ឬចង្អៀតទ្វារលាមក ដែលបន្សល់ឧស្ម័ន និងកាកសំណល់ពុលច្រើននៅក្នុងខ្លួន។ ផលវិបាកទី១ គឺពិបាកបត់ជើងធំ ហើយឫសដូងបាត់ខ្លះធ្វើឱ្យពិបាកបត់ជើងតូចទៀតផង៖ ។ លោកថ្លែងថា ផលវិបាកទី៥ គឺធ្វើឱ្យបេះដូង សួត ដំណើរការពុំបានល្អ។ ចលនាឈាមរត់ជួនលើសជួនខ្វះ ជួនស្ទះដោយសារកំណកឈាមកកនៅក្នុងឫសដូងបាត ធ្វើឱ្យបេះដូង សួត ប្រឹងច្របាច់ និងចុះខ្សោយ ធ្វើឱ្យឆាប់ភ័យ ឆាប់តក់ស្លុត ឆាប់ខឹង ឆាប់រំជួលចិត្ត ពិបាកដកដង្ហើម តឹងទ្រូង ហើយថប់ៗដង្ហើម។ ផលវិបាកទី៦ ឫសដូងបាតធ្វើឱ្យឧស្សាហ៍ឈឺក្បាល វិលមុខ ងងឹត សក់ឆាប់ស្កូវ ភ្នែកឆាប់ស្រវាំង ងងឹត ខួរក្បាលប្រាជ្ញាស្មារតីបាត់បង់ការចងចាំ មានអាការៈធុញទ្រាន់ និងមួម៉ៅច្រើន។ ទី៧ បង្កឱ្យមានជំងឺសើស្បែក កន្ទួលរមាស់ កន្ទាលត្រអាក។ ស្បែកឆាប់ជ្រីវជ្រួញ ឆាប់ចាស់ ឆាប់ស្លាប់មុនអាយុ។ ទី៨ ឫសដូងបាតចេះតែធំធាត់លូតលាស់រាល់ថ្ងៃ រហូតទុំបែកមានហូរឈាមច្រើន អាចធ្វើឱ្យអ្នកជំងឺស្លាប់ បើពុំបានព្យាបាលទាន់ពេលវេលា។ លោកវេជ្ជបណ្ឌិត តូច យ៉ាន ណែនាំថា ប្រសិនបើលោកអ្នកមានការសង្ស័យថាមានជំងឺឫសដូងបាត សូមប្រញាប់ទៅជួបគ្រូពេទ្យជំនាញព្យាបាលជំងឺឫសដូងបាតឱ្យបានឆាប់៖ ។ ជាទូទៅ គ្រូពេទ្យណែនាំឱ្យអ្នកជំងឺឫសដូងបាត ឆាប់ទៅរកការពិនិត្យ និងព្យាបាលជាបន្ទាន់ នៅពេលណាបត់ជើងធំមានហូរឈាមច្រើន ស្រាលក្បាល និងងងឹតមុខ។ គប្បីទទួលទានរបបអាហារណាដែលអាចបន្ទន់លាមក គឺអាហារមានជាតិសរសៃ (Fiber) ច្រើន ដូចជា បន្លែ និងផ្លែឈើ គួរទទួលទានទឹកឱ្យបាន ៦ ទៅ ៨កែវក្នុងមួយថ្ងៃ៕
|
2014-11-14T17:32:00+07:00
|
rfa.org
|
https://www.rfa.org/khmer/program/health/HEMORRHOIDS-11142014052153.html
|
20bd116a-efb1-438b-9f7b-65c13573d535
|
រោងចក្រផលិតជីគីមីរបស់វៀតណាមនៅកៀនស្វាយភាយក្លិនស្អុយប៉ះពាល់ដល់ការដកដង្ហើម
|
ប្រជាពលរដ្ឋនៅភូមិព្រែកត្រែង ឃុំសំរោង ស្រុកកៀនស្វាយ ខេត្តកណ្ដាល ប្រតិកម្មចំពោះរោងចក្រផលិតជីគីមីសញ្ញាផ្កាយប្រាំរបស់ក្រុមហ៊ុនវៀតណាម ស្ថិតនៅតាមបណ្តោយផ្លូវជាតិលេខ១ ទល់មុខភូមិនោះ ដែលបានសាយភាយក្លិនស្អុយឆ្អេះឆួល ប៉ះពាល់ដល់ការដកដង្ហើម និងការរស់នៅរបស់ពួកគាត់ប្រចាំថ្ងៃ។ ក្រុមអ្នកភូមិ កំពុងស្វែងរកកិច្ចអន្តរាគមន៍ពីអាជ្ញាធរពាក់ព័ន្ធ ដើម្បីដោះស្រាយបញ្ហានេះ និងសូមឲ្យមានការធានាលើសុវត្ថិភាពនៃការរស់នៅ ជាពិសេសបញ្ហាសុខភាពរបស់ពលរដ្ឋនៅជុំវិញតំបន់នោះ។ ក្លិនស្អុយឆ្អេះឆួល ដែលភាយចេញពីសារធាតុគីមីផ្សំគ្នាក្នុងដំណើរការផលិតជីគីមី សម្រាប់ដំណាំកសិកម្មនៃរោងចក្រផលិតជីគីមីសញ្ញាផ្កាយប្រាំរបស់ប្រទេសវៀតណាម កំពុងក្លាយជាក្តីកង្វល់សម្រាប់អ្នកភូមិក្បែររោងចក្រនោះ។ ក្លិនមិនល្អដែលសាយភាយចេញមកខាងក្រៅរបងរោងចក្រនោះ បានបង្ខំចិត្តឲ្យអ្នកភូមិម្នាក់ៗត្រូវពាក់ម៉ាស់បិទច្រមុះ ដោយសារពិបាកទ្រាំនឹងក្លិននោះ។ «ពេលថ្ងៃអ៊ីចឹងចេះតែពាក់ម៉ាស់ទៅ វាចេះតែឆួលមកភាយៗ ចេះតែទិញម៉ាស់ពាក់ទៅ ហើយអាណិតតែអាក្មេងៗតូចៗ មិនដឹងពាក់ធ្វើម៉េច វាហប់វាស្រែក ខ្លាចតែចូលដល់គ្រឿងក្នុងក្មេងៗ អាវាមួយខួបពីរខួប ហើយមិនដែលបានទៅពិនិត្យអីម៉េចផង»។ ស្ត្រីវ័យចំណាស់ម្នាក់ឈ្មោះ ព្រាប ជុំ រស់នៅភូមិព្រែកត្រែង ស្ថិតនៅទល់មុខរោងចក្រដោយពុះចែកដោយផ្លូវជាតិលេខ១ នោះ ឲ្យដឹងថា ការពាក់ម៉ាស់នេះអាចកាត់បន្ថយក្លិនឆ្អេះឆួលច្រមុះបានខ្លះ និងបង្ការកុំឲ្យមានផលប៉ះពាល់ដល់សុខភាព ប៉ុន្តែគាត់ពិបាកនឹងណែនាំឲ្យកូនក្មេងពាក់ម៉ាស់នេះដូចមនុស្សចាស់ដែរ៖ ។ ចំណែកអ្នកធ្វើដំណើរតាមផ្លូវជាតិលេខ១ កាត់មុខរោងចក្រនោះ ក៏ត្រូវស្រង់ស្រូបក្លិនឆួលឆ្អេះដែលភាយចេញពីរោងចក្រផលិតជីគីមីនោះដូចអ្នកភូមិដែរ។ ការលំបាករបស់អ្នកភូមិសព្វថ្ងៃ គឺពិបាកទ្រាំនឹងក្លិនអាក្រក់នោះ ពិបាកដកដង្ហើម ហើយក្តីកង្វល់ធំជាងគេនោះ គឺបារម្ភខ្លាចប៉ះពាល់ដល់សុខភាពទាំងពេលបច្ចុប្បន្ន និងទៅថ្ងៃខាងមុខទៀត។ ស្ត្រីវ័យជាង ៤០ឆ្នាំមួយរូបក្នុងចំណោមប្រជាពលរដ្ឋជាច្រើនគ្រួសារផ្សេងទៀត ក្នុងភូមិព្រែកត្រែង បានបង្ហាញពីក្តីកង្វល់ និងអាការៈជំងឺរបស់គាត់ កូនៗ ព្រមទាំងអ្នកភូមិផ្សេងទៀត ក្រោយពីទទួលក្លិននៃសារធាតុគីមី ដែលចេញពីរោងចក្រផលិតជីនោះក្នុងរយៈពេលប្រមាណជា ៣ខែចុងក្រោយនេះ៖ ។ អ្នកភូមិផ្សេងទៀត ក៏បានត្អូញត្អែរប្រហាក់ប្រហែលគ្នាដែរ ជាពិសេសស្ត្រីកូនខ្ចី ត្រូវឈឺទាស់សន្លប់ក៏មាន ដោយសារឥទ្ធិពលនៃក្លិនចេញពីរោងចក្រផលិតជីគីមីរបស់វៀតណាម នោះ៖ ។ ក្រុមអ្នកភូមិឲ្យដឹងទៀតថា ក្លិនស្អុយឆួលឆ្អេះបែបនេះ កាលពីឆ្នាំទៅកើតមានម្តងមកហើយ តែមិនខ្លាំងដូចនៅឆ្នាំនេះទេ។ ឆ្លើយតបនឹងក្តីកង្វល់របស់ប្រជាពលរដ្ឋ អំពីការសាយភាយក្លិនចេញពីរោងចក្រផលិតជីគីមីនេះ អគ្គនាយករងនៃក្រុមហ៊ុន លោក ឆៃ យ៉ាចន ទទួលស្គាល់ថា រោងចក្រផលិតជីជៀសមិនផុតពីការធុំក្លិនខ្លះនោះទេ ពីព្រោះសារធាតុផ្សំមួយចំនួនមានជាតិអាម៉ូញ៉ាក់ ដែលមានក្លិនដូចទឹកនោម ប៉ុន្តែមិនធុំក្លិនខ្លាំងដូចពលរដ្ឋអះអាងនោះទេ ហើយក៏មិនអាចប៉ះពាល់ដល់សុខភាពមនុស្សសត្វឡើយ៖ ។ លោកបន្តថា អ្នកបច្ចេកទេសខាងរោងចក្រ ក៏ខំថែរក្សាអនាម័យនៅក្នុងរោងចក្រ ដូចជាពេលលាយវត្ថុធាតុគីមីផ្សំធ្វើជាជីគីមី រហូតទៅជាផលិតផលសម្រេចចុងក្រោយនោះ គឺមានការប្រើតង់កៅស៊ូគ្របពីលើ កុំឲ្យភាយក្លិនចេញមកក្រៅរបងរោងចក្រ ប៉ុន្តែដោយរដូវកាលនេះជារដូវធ្លាក់ខ្យល់ខ្លាំង ដូច្នេះមិនអាចទប់ក្លិនកុំឲ្យភាយចេញបានមួយរយភាគរយនោះទេ។ ចំណែកខាងអាជ្ញាធរស្រុកកៀនស្វាយ វិញ ហាក់យល់ស្របចំពោះការពន្យល់របស់តំណាងក្រុមហ៊ុន។ អភិបាលស្រុកកៀនស្វាយ លោក ហេង ធៀម មានប្រសាសន៍ថា អាជ្ញាធរពុំទាន់អាចសន្និដ្ឋានចំពោះអាការៈជំងឺរបស់អ្នកភូមិនោះ ថាអាចបណ្ដាលមកពីការសាយភាយក្លិនចេញពីរោងចក្រជីនោះ ឬក៏យ៉ាងណានោះទេ។ តែយ៉ាងណាក្តី អាជ្ញាធរឃុំស្រុក បានចុះពិនិត្យ និងជួបពិភាក្សាជាមួយក្រុមហ៊ុន ដើម្បីដោះស្រាយបញ្ហាកង្វល់របស់ប្រជាពលរដ្ឋជុំវិញបញ្ហាក្លិនជីគីមីនេះ៖ ។ ស្របពេលគ្នានេះដែរ លោកអះអាងថា អាជ្ញាធរក៏កំពុងសិក្សាព័ត៌មានលម្អិតជុំវិញការសាយភាយក្លិនចេញពីរោងចក្រជីគីមីនេះ ដើម្បីបញ្ជូនទៅមន្ទីរ និងក្រសួងបរិស្ថាន ព្រមទាំងស្ថាប័នពាក់ព័ន្ធដទៃទៀតដែលជាអ្នកផ្តល់អាជ្ញាប័ណ្ណ ដើម្បីមានវិធានការដោះស្រាយបន្តនៅពេលខាងមុខទៀត៕
|
2014-10-25T16:09:00+07:00
|
rfa.org
|
https://www.rfa.org/khmer/news/health/Villager-complaint-about-the-bad-smell-around-Vietnamese-fertilizer-factory-10252014043106.html
|
b1b7329d-4353-420d-a972-a5a98b9498dc
|
ពលរដ្ឋនិងអាជ្ញាធរនៅជនបទក្នុងខេត្តកំពង់ធំបារម្ភពីសុវត្ថិភាពចំណីអាហារ
|
ពលរដ្ឋ និងអាជ្ញាធរ មានការបារម្ភចំពោះសុខភាពរបស់ខ្លួន នៅពេលចំណីអាហារដែលពលរដ្ឋនៅតាមជនបទទទួលរាល់ថ្ងៃ ជួបប្រទះបញ្ហាដូចជាពុល ឬនាំឲ្យមានជំងឺផ្សេងៗ ជាដើម។ មន្ត្រីខាងផ្នែកសុខភាពបញ្ជាក់ថា ពលរដ្ឋគប្បីមានការប្រុងប្រយ័ត្នចំពោះការបរិភោគអាហារ និងបន្លែដែលមិនមានអនាម័យ ពិសេសបន្លែដែលនាំចូលមកពីក្រៅប្រទេស ដើម្បីជៀសវាងនូវបញ្ហាផ្សេងៗកើតមានឡើង។ បន្ទាប់ពីមានប្រជាពលរដ្ឋជិត ៣០០នាក់ នៅស្រុកសន្ទុក ខេត្តកំពង់ធំ ពុលអាហារនោះ ធ្វើឲ្យពលរដ្ឋ និងអាជ្ញាធរមានការបារម្ភចំពោះសុវត្ថិភាពចំណីអាហារ។ ពួកគាត់បារម្ភចំពោះសុវត្ថិភាពរបស់ខ្លួន ស្របពេលដែលចំណីអាហារនៅតាមទីផ្សារ មិនសូវមានអនាម័យ និងមិនសូវធានាបាននូវសុខមាលភាពសម្រាប់ពួកគាត់នោះ។ ប្រជាពលរដ្ឋនៅភូមិស៊ីវត្ថា ឃុំប្រាសាទ ស្រុកសន្ទុក អ្នកស្រី ខេង ណាំ មានប្រសាសន៍ថា អ្នកស្រីកាន់តែមានការបារម្ភជាខ្លាំងចំពោះសុវត្ថិភាពចំណីអាហារ ពិសេសចំណីអាហារនៅតាមទីផ្សារតែម្តង។ ការបារម្ភនេះ ក្រោយពេលសមាជិកគ្រួសារអ្នកស្រីពីរនាក់ គឺកូនស្រី និងប្ដីអ្នកស្រី បានពុលនំបញ្ចុកកាលពីថ្ងៃទី១៩ តុលា នោះ៖ ។ អ្នកស្រីស្នើឱ្យមន្ត្រីក្រសួងពាក់ព័ន្ធ ចុះត្រួតពិនិត្យចំពោះអាហារដែលចរាចរណ៍នៅតាមទីផ្សារឱ្យទូលំទូលាយ ដើម្បីជៀសវាងផលប៉ះពាល់ដល់ប្រជាពលរដ្ឋ ពិសេសពួកគាត់ដែលរស់នៅតាមជនបទ។ កាលពីថ្ងៃទី១៩ តុលា មានពិធីភ្ជាប់ពាក្យមួយនៅក្នុងភូមិស៊ីវត្ថា ដែលម្ចាស់កម្មវិធីបានរៀបចំទទួលអាហារសម្រាប់ភ្ញៀវដោយនំបញ្ចុក។ ភ្ញៀវដែលទទួលទាននំបញ្ចុកនោះជិត ២០០នាក់ ប៉ុន្តែក៏មានច្រកមកហូបតាមផ្ទះបន្ថែមទៀត ធ្វើឱ្យពួកគាត់ជិត ៣០០នាក់ (២៨៣) ភាគច្រើនជាអ្នកភូមិ បានពុលទាំងអស់គ្នា។ អ្នកភូមិសង្ស័យថា ករណីនេះអាចបណ្ដាលមកពីនំបញ្ចុកនោះតែម្តង ពីព្រោះមានអ្នកខ្លះហូបដោយមិនមានបន្លែផង ក៏ត្រូវពុលដែរ។ ពួកគាត់មានអាការៈក្តៅញាក់ វិលមុខ ក្អួត និងរាករូស ជាដើម បន្ទាប់ពីហូបនំនោះបានមួយថ្ងៃ។ នៅថ្ងៃទី២០ តុលា ទើបអាជ្ញាធរប្រកាសឱ្យពលរដ្ឋដែលមានបញ្ហាទាំងនោះ មកព្យាបាលនៅមណ្ឌលសុខភាពតែម្តង ដើម្បីងាយគ្រប់គ្រង និងតាមដានស្ថានភាពអ្នកជំងឺ។ ប្រធានមន្ទីរសុខាភិបាលខេត្តកំពង់ធំ លោក ស្រី ស៊ីន មានប្រសាសន៍នៅថ្ងៃទី២២ តុលា ថា មានមណ្ឌលសុខភាពមួយ និងមន្ទីរពេទ្យបង្អែកមួយ បានទទួលព្យាបាលប្រជាពលរដ្ឋដែលពុលអាហារទាំងនោះ គឺមណ្ឌលសុខភាពតាំងក្រសាំង មានប្រជាពលរដ្ឋពុលអាហារចូលព្យាបាលចំនួន ១៦៦នាក់ និងនៅមន្ទីរពេទ្យបង្អែកបារាយណ៍ ក្នុងស្រុកសន្ទុក មានចំនួន ៨៥នាក់ ក្រៅពីនោះ ក៏មានពលរដ្ឋផ្សេងទៀតសម្រាកព្យាបាលនៅតាមផ្ទះ ប៉ុន្តែចំនួននេះអាចមានការប្រែប្រួល។ លោកបន្តថា មន្ត្រីជំនាញបានចុះស្រាវជ្រាវជុំវិញបញ្ហានេះ ប៉ុន្តែមិនទាន់ដឹងថា តើការពុលនោះអាចបណ្ដាលមកពីនំ ឬបន្លែទេ ពីព្រោះខាងអាជ្ញាធរខេត្តមិនមានឧបករណ៍ដើម្បីវិភាគឱ្យដឹងបញ្ហានេះឡើយ៖ ។ ប្រធានមន្ទីរសុខាភិបាលដដែលបន្ថែមថា មិនមានពលរដ្ឋណាប៉ះពាល់ដល់អាយុជីវិតនោះទេ ហើយស្ថានភាពពួកគាត់ក៏បានប្រសើរហើយដែរ។ យ៉ាងណា លោកសុំឱ្យម្ចាស់អាជីវកម្មទាំងអស់ គប្បីគិតគូរពីអនាម័យលើចំណីអាហារ រួមនិងបន្លែត្រីសាច់របស់ខ្លួនឱ្យបានត្រឹមត្រូវ។ ដោយឡែកនៅស្រុកតំបែរ និងស្រុកពញាក្រែក ខេត្តត្បូងឃ្មុំ វិញ ក៏មានប្រជាពលរដ្ឋជាង ១០០នាក់ (១១០) ពុលត្រសក់ត្រាំ កាលពីថ្ងៃទី១៦ តុលា ដែលមានឈ្មួញដាក់ត្រសក់ត្រាំក្នុងប៊ីដុងជ័រលក់តាមម៉ូតូ បណ្ដាលឱ្យពួកគាត់រាករូស ឈឺឆ្អឹង វិលមុខ ប៉ុន្តែពួកគាត់ក៏បានជួយសង្គ្រោះរួចរាល់ហើយ។ អធិការស្រុកតំបែរ លោក ហុង គីមហឿន ក៏បានណែនាំឱ្យពលរដ្ឋទាំងអស់ មានការប្រុងប្រយ័ត្នចំពោះការបរិភោគចំណីអាហារទាំងនោះ៖ ។ ចំណែកប្រធានមណ្ឌលសុខភាពតាំងក្រសាំង លោក ម៉ែន ស៊ីណាត ក៏មានក្តីបារម្ភចំពោះសុវត្ថិភាពរបស់ពលរដ្ឋក្នុងការទទួលទានអាហារ និងបន្លែនៅតាមទីផ្សារដែរ។ លោកអំពាវនាវឱ្យពលរដ្ឋទាំងនោះ មានអនាម័យចំពោះការហូបចុកអាហារ និងការប្រើប្រាស់ទឹកស្អាតផង៖ ។ លោកបន្ថែមថា ប្រសិនបើពលរដ្ឋអាចកាត់បន្ថយនូវការប្រើប្រាស់បន្លែដែលនាំចូលពីក្រៅប្រទេសបាន គឺជាការប្រសើរ ប៉ុន្តែបើត្រូវការបរិភោគបន្លែទាំងនោះវិញ គឺត្រូវត្រាំទឹកឱ្យបានច្រើនម៉ោង ទើបអាចធានាថា សារធាតុគីមីដែលនៅក្នុងបន្លែនោះអាចបន្សាបចេញអស់បាន៕
|
2014-10-22T16:20:00+07:00
|
rfa.org
|
https://www.rfa.org/khmer/news/health/people-conern-about-health-10222014063755.html
|
ff8fedc6-9fa6-452a-befe-b1e2342f4794
|
សម្ភាសប្រធាននាយកដ្ឋានប្រយុទ្ធនឹងជំងឺឆ្លងស្ដីពីវិធានការបង្ការជំងឺអេបូឡា
|
ករណីឆ្លងរាលដាលរបស់មេរោគវីរុសគ្រុនឈាម អេបូឡា (E-Bola) នៅតំបន់អាហ្វ្រិក នៅតែកើនឡើងជាលំដាប់ចាប់តាំងពីដើមឆ្នាំរហូតមកដល់ពេលនេះ។ អង្គការសុខភាពពិភពលោក (WHO) បញ្ជាក់ថា មេរោគវីរុសគ្រុនឈាម អេបូឡា ឆ្លងពីមនុស្សទៅមនុស្ស។ នៅពេលនេះ មេរោគអេបូឡា មិនឆ្លងរាលដាលតាមខ្យល់ទេ គឺឆ្លងតាមការប៉ះពាល់ទឹករងៃ ឬសារធាតុរាវរបស់អ្នកជំងឺ។ អ្នកដែលឆ្លងរាល់ថ្ងៃ ភាគច្រើនជាអ្នកថែទាំអ្នកជំងឺ។ ជំងឺអេបូឡា កំពុងក្លាយជាបញ្ហាព្រួយបារម្ភមួយ ដែលធ្វើឱ្យអ្នកជំនាញសុខាភិបាលនៅទូទាំងពិភពលោក រិះរកយន្តការទប់ស្កាត់។ តើប្រទេសកម្ពុជា វិញមានវិធានការអ្វីខ្លះទេ? លោក ឡេង ម៉ាលី មានកិច្ចសម្ភាសអំពីបញ្ហានេះជាមួយប្រធាននាយកដ្ឋានប្រយុទ្ធនឹងជំងឺឆ្លងនៃក្រសួងសុខាភិបាល គឺលោកវេជ្ជបណ្ឌិត លី សូវ៉ាន់ ដែលមានខ្លឹមសារដូចតទៅ៖
|
2014-10-16T16:30:00+07:00
|
rfa.org
|
https://www.rfa.org/khmer/news/health/Cambodian-Intervention-Preparation-for-Ebola-Outbreak-10162014052049.html
|
027b2cfe-873c-4162-bb3e-69a0d58c68e4
|
យុវជន និងបញ្ហាសុខភាពផ្លូវចិត្ត
|
យុវជន និងបញ្ហាសុខភាពផ្លូវចិត្ត គឺជាប្រធានបទមួយដែលមនុស្សជាច្រើនកំពុងរស់នៅក្នុងសង្គមកម្ពុជា មានក្ដីបារម្ភ។ វិបត្តិសុខភាពផ្លូវចិត្ត បាននាំឲ្យមនុស្សប្រព្រឹត្តនូវអំពើខុសឆ្គងនានា ដូចជា ការធ្វើអត្តឃាត ជាដើម។ អ្នកសិក្សាផ្នែកចិត្តវិទ្យា បានកត់សម្គាល់ថា យុវជនមានការយល់ដឹងតិចតួចពីសុខភាពផ្លូវចិត្ត។ សាស្ត្រាចារ្យ ក្រុមអង្គការសង្គមស៊ីវិលបង្រៀន និងធ្វើការក្នុងវិស័យសុខភាពផ្លូវចិត្ត បានរៀបចំឲ្យយុវជនប្រមាណ ១.៥០០នាក់ ទទួលបានការយល់ដឹងតាមរយៈទិវាសុខភាពផ្លូវចិត្ត និងយុវជនលើកទី២ នៅឯសាកលវិទ្យាល័យភូមិន្ទភ្នំពេញ (RUPP) នៅថ្ងៃទី១០ ខែតុលា។ ស្ថានភាពផ្លូវចិត្តកាន់តែតានតឹង បាននាំឲ្យយុវជនយុវនារីស្ថិតនៅក្នុងភាពគ្រោះថ្នាក់ តាមរយៈការសម្រេចចិត្តធ្វើផ្ដេសផ្ដាស ធ្វើអត្តឃាតខ្លួនឯង ដោយចងក លោតទឹក លោតពីលើអគារ អារដៃសម្រក់ឈាម និងលេបថ្នាំសម្លាប់ខ្លួន ថែមទាំងបានថតរូបបង្ហោះតាមបណ្ដាញសង្គមទៀតក៏មាន។ ទាំងនេះ គឺដោយសាររបួសផ្លូវចិត្ត ខ្វះអ្នកប្រឹក្សាយោបល់ និងខ្វះព័ត៌មានអំពីដំណោះស្រាយ។ សាស្ត្រាចារ្យចិត្តវិទ្យា និងជាអ្នកសម្របសម្រួលកម្មវិធីបរិញ្ញាបត្រជាន់ខ្ពស់ផ្នែកចិត្តវិទ្យា នៃសាកលវិទ្យាល័យភូមិន្ទភ្នំពេញ លោក កៅ សុវណ្ណតារា មានប្រសាសន៍នៅក្នុងទិវាសុខភាពផ្លូវចិត្ត និងយុវជនលើកទី២ថា យុវជន គឺជាសសរទ្រូងនៃប្រទេសជាតិ ដែលទាមទារឲ្យមានភាពរឹងមាំ ទាំងផ្លូវកាយ និងផ្លូវចិត្ត។ លោកថា បញ្ហាស្នេហា បញ្ហាគ្រួសារ បញ្ហាការសិក្សា ឬភាពអត់ការងារធ្វើជាដើម ដែលនាំឲ្យពួកគេមានជំងឺនេះ។ ប៉ុន្តែលោកថា ទិវានេះនឹងផ្ដល់ដំណោះស្រាយឲ្យយុវជនយល់ថា តើអ្វីទៅជាសុខភាពផ្លូវចិត្ត ដោះស្រាយបញ្ហាផ្លូវចិត្តដោយវិធីណា និងរកសេវាព្យាបាលនៅកន្លែងណា។ លោក កៅ សុវណ្ណតារា៖ ។ យុវជនជាច្រើនរយនាក់បានឈរតម្រង់ជាជួរចូលទៅក្នុងអគារមួយនៃសាកលវិទ្យាល័យភូមិន្ទភ្នំពេញ តាំងពីព្រឹកព្រលឹម ដើម្បីចូលរួមទិវាសុខភាពផ្លូវចិត្ត និងយុវជនលើកទី២ នៅថ្ងៃទី១០ ខែតុលា។ អ្នករៀបចំកម្មវិធីបានចែកអាវយឺត និងអាហារសម្រន់ជូនពួកគេ។ យុវជនមួយរូបដែលបានចូលទៅដល់សាលប្រជុំ និងបានពាក់អាវយឺតនោះរួចជាស្រេច គឺយុវជន ប៊ុន បូរ៉ា និស្សិតផ្នែកសង្គមវិទ្យា ឆ្នាំទី៤ បានថ្លែងថា គាត់ចង់ទទួលបានការចែករំលែកពីសិស្សប្អូន និងសិស្សច្បងដែលរៀនផ្នែកសង្គមវិទ្យា និងចិត្តវិទ្យា ស្របពេលដែលយុវជនក្នុងពេលបច្ចុប្បន្នមិនសូវយល់ច្បាស់ពីបញ្ហាផ្លូវចិត្ត ដែលតោងឲ្យពួកគេត្រូវយកចិត្តទុកដាក់ជារឿងសំខាន់៖ ។ ក្នុងវ័យ ២២ឆ្នាំ ជានិស្សិតសិក្សាផ្នែកគីមីវិទ្យា យុវតី ម៉ែន ស៊ីណាត ដែលកំពុងអង្គុយជជែកជាមួយមិត្តភ័ក្ដិស្រីៗរបស់នាងមួយក្រុម បានថ្លែងថា នៅពេលជួបបញ្ហាតានតឹងផ្សេងៗនៅក្នុងចិត្ត នាងតែងតែលើកយកបញ្ហានោះទៅពិភាក្សាជាមួយមិត្តភ័ក្ដិ ឪពុកម្ដាយ ឬដើរកម្សាន្តដើម្បីដោះស្រាយភាពតានតឹងរបស់ខ្លួនមួយគ្រា៖ ។ អ្នកសម្របសម្រួលគម្រោងនៃអង្គការចិត្តសង្គមអន្តរវប្បធម៌ ហៅកាត់ថា ធីភីអូ (TPO) លោក ស៊ាង លាប ដែលបានសហការរៀបចំកម្មវិធីជាមួយសាកលវិទ្យាល័យភូមិន្ទភ្នំពេញ បានកត់សម្គាល់ថា យុវជនមានតិចតួចបំផុតដែលស្វែងរកសេវាប្រឹក្សាយោបល់ ដើម្បីដោះស្រាយបញ្ហាផ្លូវចិត្ត។ លោកថា ក្នុងសម័យប្រើប្រាស់បណ្ដាញសង្គមផ្សេងៗ ជាពិសេសហ្វេសប៊ុក (Facebook) យុវជនបានយកវិធីមួយនេះបញ្ចេញអារម្មណ៍តានតឹង ឬកំហឹងរបស់ពួកគេ។ ម្យ៉ាងទៀត យុវជននៅខ្វះព័ត៌មានពីសេវាប្រឹក្សាយោបល់ ឬព្យាបាល។ ក៏ប៉ុន្តែ មានការបញ្ជូនមកដល់ ធីភីអូ ពីក្រុមគ្រួសារនៅពេលដែលពួកគេមានកម្រិតធ្ងន់រួចទៅហើយ។ លោក ស៊ាង លាប បានផ្ដល់ដំណោះស្រាយតាមរយៈបច្ចេកទេសសម្រាលចិត្តកាយមួយចំនួនដូចជា អ្នកមានបញ្ហាអាចទៅលំហែកាយ ហាត់ប្រាណ ទៅកន្លែងម៉ាស្សាបែបវិជ្ជាជីវៈ ជាដើម នោះនឹងជួយឲ្យបញ្ហាផ្លូវចិត្តរបស់ពួកគេបានធូរស្រាល។ លោក ស៊ាង លាប៖ ។ យ៉ាងណាមិញ លោកសាស្ត្រាចារ្យ កៅ សុវណ្ណតារា មានទស្សនៈថា អ្នកមានបញ្ហាផ្លូវចិត្ត ពុំទទួលស្គាល់ថាខ្លួនឯងមានបញ្ហានោះទេ។ ជាងនេះទៅទៀត មនុស្សមួយចំនួនក្នុងសង្គមមានការរើសអើងចំពោះអ្នកដែលស្វែងរកសេវាព្យាបាលនេះ។ លោកបានស្នើឲ្យប្រជាពលរដ្ឋ និងសិស្សនិស្សិតទាំងអស់ ហ៊ានចូលរួម និងបញ្ចេញសមត្ថភាពខ្លួនឯងក្នុងការស្វែងរកសេវាព្យាបាលជំងឺផ្លូវចិត្ត និងលើកទឹកចិត្តដល់អ្នកមានជំងឺផ្លូវចិត្ត កុំវាយតម្លៃថាអ្នកជំងឺជាមនុស្សវិកលចរិត។ លោក កៅ សុវណ្ណតារា៖ ។ ការរៀបចំទិវាសុខភាពផ្លូវចិត្ត និងយុវជននេះ អង្គការសង្គមស៊ីវិលធ្វើការលើសេវាសុខភាពផ្លូវចិត្ត ក៏បានតាំងពិព័រណ៍សម្រាប់ឲ្យយុវជនដើរទស្សនា និងណែនាំពីទីកន្លែងផ្ដល់សេវាប្រឹក្សាយោបល់ផងដែរ។ «សំឡេងក្នុងសាលពិព័រណ៍» នេះជាការរៀបចំទិវាសុខភាពផ្លូវចិត្ត និងយុវជនលើកទី២ហើយនៅឯសាកលវិទ្យាល័យភូមិន្ទភ្នំពេញ កាលពីឆ្នាំ២០១៣ មានយុវជនប្រមាណ ១.៣០០នាក់ បានចូលរួមទិវានេះ។ ការប្រារព្ធទិវាលើកទី១ និងលើកទី២ មានអង្គការជាង១០ សហការក្រោមការឧបត្ថម្ភរបស់អង្គការសេវាកម្មអភិវឌ្ឍន៍អាល្លឺម៉ង់ ហៅកាត់ថា ជីអាយហ្សិត (GIZ)៕
|
2014-10-11T17:14:00+07:00
|
rfa.org
|
https://www.rfa.org/khmer/news/health/Youth-forum-on-psychological-health-10112014060707.html
|
3d51623e-f5e3-4998-900a-b58195c4937b
|
មន្ទីរពេទ្យរុស្ស៊ីផ្ដល់ការព្យាបាលជំងឺភ្នែកដោយឥតគិតថ្លៃរយៈពេលពីរសប្ដាហ៍
|
ក្រុមគ្រូពេទ្យឯកទេសផ្នែកជំងឺភ្នែក នៃមន្ទីរពេទ្យមិត្តភាពខ្មែរ-សូវៀត (មន្ទីរពេទ្យរុស្ស៊ី) ជូនដំណឹងថា នៅមន្ទីរពេទ្យនេះនឹងមានផ្ដល់ការពិនិត្យព្យាបាលជំងឺភ្នែកដោយឥតបង់ថ្លៃរយៈពេល ២សប្ដាហ៍ ចាប់ពីថ្ងៃច័ន្ទ ទី៦ តុលា។ គ្រូពេទ្យផ្នែកជំងឺភ្នែកនៅមន្ទីរពេទ្យមិត្តភាពខ្មែរ-សូវៀត អ្នកស្រីវេជ្ជបណ្ឌិត ឱ ធីតា ថ្លែងថា ការពិនិត្យ និងព្យាបាលជំងឺភ្នែកឥតបង់ថ្លៃនេះ នៅសប្ដាហ៍ទី១ មានរយៈពេល ៥ថ្ងៃ គឺចាប់ពីថ្ងៃច័ន្ទ ទី៦ ដល់ថ្ងៃសុក្រ ទី១០ តុលា។ កម្មវិធីសប្ដាហ៍ទី២ គឺចាប់ពីថ្ងៃច័ន្ទ ទី១៣ ដល់ថ្ងៃទី១៧ តុលា។ អ្នកស្រីវេជ្ជបណ្ឌិត ឱ ធីតា ឱ្យដឹងថា ការពិនិត្យ និងព្យាបាលជំងឺភ្នែកដោយឥតបង់ថ្លៃរយៈពេល ២សប្ដាហ៍នេះ គឺជាកិច្ចសហការរវាងគ្រូពេទ្យនៃមន្ទីរពេទ្យមិត្តភាពខ្មែរ-សូវៀត និងវេជ្ជបណ្ឌិតឯកទេសជំងឺភ្នែកមកពីប្រទេសអូស្ត្រាលី (Australia) ហើយមិនមានកំណត់ចំនួនអ្នកជំងឺទេ៕
|
2014-10-07T15:10:00+07:00
|
rfa.org
|
https://www.rfa.org/khmer/news/health/free-eyes-surgery-at-khmer-soviet-friendship-hospital-10072014040451.html
|
e2889e61-a598-46db-acb6-1c761fab0f52
|
មន្ត្រីសុខាភិបាលខេត្តកំពង់ស្ពឺនឹងចុះអង្កេតករណីទារកអាយុ៥ខែស្លាប់ក្នុងផ្ទៃ
|
ក្រុមមន្ត្រីជំនាញនៃមន្ទីរសុខាភិបាល ខេត្តកំពង់ស្ពឺ នឹងចុះអង្កេតករណីទារកក្នុងផ្ទៃម្តាយ ៥ខែ បានស្លាប់ ដោយសារការព្យាបាលដោយអ្នកដែលគ្មានជំនាញជាគ្រូពេទ្យ នៅឃុំសង្កែសាទប ស្រុកឱរ៉ាល់ កាលពីថ្ងៃទី២៥ ខែសីហា ឆ្នាំ២០១៤។ ការចុះអង្កេតនេះ បន្ទាប់ពីមានការប្ដឹងពីគ្រួសារអ្នកជំងឺនៅតំបន់ជនបទក្នុងខេត្តនេះ។ ស្ត្រីមានផ្ទៃពោះ ៥ខែម្នាក់ រស់នៅភូមិផ្សារកន្ទួត ឃុំសង្កែសាទប ស្រុកឱរ៉ាល់ ត្រូវគ្រូពេទ្យនៅខេត្តកំពង់ស្ពឺ ជួយសង្គ្រោះឲ្យរួចជីវិត បន្ទាប់ពីទារកក្នុងផ្ទៃស្លាប់។ បុរសជាប្ដីឈ្មោះ ឆាយ ធា ឲ្យដឹងថា ប្រពន្ធគាត់ចាញ់កូនខ្លាំងចាប់តាំងពីទម្ងន់ដំបូង រហូតដល់កូនក្នុងពោះអាយុ ៥ខែ។ លោកបន្តថា ដោយអាការៈចាញ់ខ្លាំងមិនអាចរកស៊ីអ្វីបាន គាត់ក៏នាំប្រពន្ធទៅរកកន្លែងព្យាបាល ដែលមានលើកស្លាកគ្រូពេទ្យ ភ័គ្រ ព្យាបាលជំងឺទូទៅ នៅក្នុងភូមិផ្សារកន្ទួត។ លោកថា ពេលគាត់ និងប្រពន្ធទៅដល់ផ្ទះពេទ្យ គឺគ្រូពេទ្យភ័គ្រ មិននៅផ្ទះទេ តែភរិយាគ្រូពេទ្យនោះបានជោះយកឈាមប្រពន្ធគាត់ទៅពិនិត្យ ហើយប្រាប់ថា គ្មានជំងឺចាញ់កូនទេ គឺឈឺក្រពះ។ ស្ត្រីភរិយាគ្រូពេទ្យភ័គ្រនោះ ផ្សំថ្នាំជាច្រើនឲ្យលេប និងចាក់សេរ៉ូមឲ្យប្រពន្ធគាត់។ លោកថា គ្រាន់តែសេរ៉ូមស្រក់មិនទាន់អស់ផង ប្រពន្ធគាត់មានអាការៈឈឺក្នុងពោះខ្លាំង ពេលនោះស្រាប់តែស្ត្រីភរិយាគ្រូពេទ្យភ័គ្រ ឆ្លើយថាមិនដឹង។ លោក ឆាយ ធា បន្តថា គាត់ដឹកប្រពន្ធយកទៅសង្គ្រោះបន្ទាន់នៅមន្ទីរពេទ្យបង្អែកខេត្តកំពង់ស្ពឺ។ គ្រូពេទ្យនៅទីនោះប្រាប់ថា កូនទើបស្លាប់ក្នុងពោះ។ លោកថា បញ្ហាកើតឡើងនេះ គាត់ដាក់ពាក្យប្ដឹងទៅអាជ្ញាធរមូលដ្ឋាន ចោទស្ត្រីភរិយាគ្រូពេទ្យភ័គ្រ ធ្វើឲ្យទារកស្លាប់ក្នុងពោះ។ គ្រូពេទ្យភ័គ្រ និងភរិយា បានសម្របសម្រួលឲ្យគាត់ ៥០ដុល្លារ ដើម្បីបញ្ចប់បញ្ហា តែគាត់មិនព្រមយកលុយនោះឡើយ។ ចំណែកគ្រូពេទ្យ និងភរិយា ជំរុញគាត់ឲ្យប្ដឹងទៀតទៅ បើមិនយកលុយនេះទេ។ លោក ឆាយ ធា ជាប្ដីអ្នកជំងឺ សុំឲ្យក្រសួងសុខាភិបាល ស៊ើបអង្កេត ហើយបំបាត់អ្នកគ្មានជំនាញពេទ្យ ហ៊ានព្យាបាលអ្នកជំងឺ យកទៅដាក់ទោសតាមច្បាប់៖ ។ វិទ្យុអាស៊ីសេរី ព្យាយាមទាក់ទងគ្រូពេទ្យភ័គ្រ ដែលមានលេខទូរស័ព្ទប្រកាសជាប់ស្លាកផ្ទះគ្រូពេទ្យនោះ ប៉ុន្តែមិនអាចទាក់ទង ដើម្បីសុំការបំភ្លឺករណីនេះបានទេ នៅថ្ងៃទី១ ខែតុលា។ បើតាមប្រធានមណ្ឌលសុខភាពស្រុកឱរ៉ាល់ លោក ជា ហ៊ីន ឲ្យដឹងថា លោក ភ័គ្រ គឺជាគ្រូពេទ្យពិតប្រាកដ ប៉ុន្តែភរិយានោះមិនមានសញ្ញាបត្រពេទ្យទេ ឬច្បាប់ឲ្យរកស៊ីដែរ។ លោក ជា ហ៊ីន ឲ្យដឹងថា នៅក្នុងស្រុកឱរ៉ាល់ មានអ្នកបើករកស៊ីព្យាបាលជំងឺឯកជន ១០កន្លែង។ ក្នុងនោះ ២កន្លែងគ្មានច្បាប់អនុញ្ញាត។ លោកថា ករណីអ្នកគ្មានជំនាញពេទ្យ គ្មានសញ្ញាបត្រពេទ្យ ហើយរកស៊ីព្យាបាលអ្នកជំងឺរហូតមានអ្នកស្លាប់ គឺមានទោសព្រហ្មទណ្ឌ៖ ។ មេភូមិផ្សារកន្ទួត លោក យឹម គឹមហួន ថ្លែងថា គ្រូពេទ្យដែលលើកស្លាកគ្រូពេទ្យភ័គ្រនោះ ជាអ្នកចំណូលថ្មី បានបើកព្យាបាលជំងឺទូទៅ៣ឆ្នាំមកហើយក្នុងភូមិនេះ។ ការព្យាបាលនោះ តាមលោកដឹង ព្យាបាលហើយស្លាប់មាន ៣ករណី។ ដោយឡែកករណីព្យាបាលធ្វើឲ្យទារកស្លាប់ក្នុងផ្ទៃម្តាយ គឺកើតមានមួយករណីនៅភូមិកន្ទួតនេះ។ លោកមិនដឹងថា គ្រូពេទ្យភ័គ្រនោះ ដោះស្រាយយ៉ាងណាចំពោះអ្នកស្លាប់នោះទេ ឃើញតែពេទ្យនោះនៅបន្តរកស៊ីដដែល ហើយក៏គ្មានមន្ត្រីក្រសួងសុខាភិបាល មកពិនិត្យអ្វីដែរ៖ ។ ពាក់ព័ន្ធករណីនេះដែរ អនុប្រធានមន្ទីរសុខាភិបាល ខេត្តកំពង់ស្ពឺ លោក សាយ សាវី អះអាងថា ក្រុមមន្ត្រីបានចុះញឹកញាប់ទៅស្រុកឱរ៉ាល់ ប៉ុន្តែក្រុមមន្ត្រីរបស់លោកមិនទទួលបានរបាយការណ៍ពីមណ្ឌលសុខភាពនៅទីនោះ ពីការព្យាបាលគ្មានជំនាញជាគ្រូពេទ្យ បណ្ដាលឲ្យមានអ្នកជំងឺស្លាប់នោះទេ។ លោកថា នឹងបញ្ជូនមន្ត្រីជំនាញចុះស៊ើបអង្កេតបញ្ហាកើតឡើងនេះបន្តទៀត បើរកឃើញមានករណីដូចការលើកឡើងមែន ក្រសួងសុខាភិបាល នឹងមិនបណ្តោយឲ្យកើតមាននោះទេ៖ ៕
|
2014-10-02T12:58:00+07:00
|
rfa.org
|
https://www.rfa.org/khmer/news/health/health-official-in-kampongspeu-investigate-on-infant-dead-10022014015731.html
|
391c13a9-1316-4aa6-bffb-2e38ba8ee2af
|
ILO បង្ហាញរបាយការណ៍កម្មករខ្វះគ្រាប់ឈាមក្រហមនិងបញ្ហាអាហារពុំមានសុវត្ថិភាព
|
គម្រោងរោងចក្រកាន់តែប្រសើរនៅកម្ពុជា នៃអង្គការអន្តរជាតិខាងការងារ ហៅកាត់ថា អាយឡូ (ILO) បង្ហាញលទ្ធផលបឋមនៃការសិក្សាថ្មីមួយរបស់ខ្លួន ដែលរកឃើញថា កម្មករជាង ៤០% នៃអ្នកដែលចូលរួមក្នុងគម្រោងទទួលផលប៉ះពាល់ ដោយសារបញ្ហាខ្វះគ្រាប់ឈាមក្រហម និងជាង ១៥% មានទម្ងន់តិច ដែលមិនសមាមាត្រនឹងរូបរាងកាយ។ បញ្ហាខ្វះគ្រាប់ឈាមក្រហមនេះ បណ្ដាលអោយកម្មករគ្មានកម្លាំងបំពេញការងារបានខ្លាំង ហើយលទ្ធភាពក្នុងការផលិតរបស់កម្មករមានកម្រិតទាប។ លទ្ធផលបឋមនៃការសិក្សារបស់អង្គការ អាយឡូ បញ្ជាក់ថា ស្របពេលដែលរកឃើញថា មានបញ្ហាខ្វះគ្រាប់ឈាមនេះ ក្នុងចំណោមក្រុមកម្មកររោងចក្រកាត់ដេរ ក៏កំពុងជួបបញ្ហាអាហារដែលពុំមានសុវត្ថិភាពដែរ។ នៅក្នុងសេចក្ដីប្រកាសព័ត៌មានរបស់ អាយឡូ ចេញផ្សាយកាលពីថ្ងៃទី២៩ ខែកញ្ញា អោយដឹងថា ការសិក្សាថ្មីនេះ អង្គការបានសហការជាមួយទីភ្នាក់ងារអភិវឌ្ឍន៍របស់ប្រទេសបារាំង (AFD) ព្រមទាំងអង្គការស្រាវជ្រាវ និងផ្ដល់ប្រឹក្សា ឈ្មោះ អិលធីឌី (LTD)។ លទ្ធផលនេះ បង្ហាញបន្ទាប់ពីបានបញ្ចប់ការសិក្សាជាមួយកម្មករជិត ៤ពាន់នាក់ (៣.៨៩០នាក់)។ គម្រោងនេះ នឹងសិក្សាធ្វើនៅក្នុងរោងចក្រចំនួន១០ ដែលមានកម្មករបម្រើការងារជាង ១៣.៣០០នាក់ ជាការស្ទាបស្ទង់ពីផលប៉ះពាល់លើរបបចំណីអាហារ ផលិតផល និងសុខភាព។ លទ្ធផលបឋមរកឃើញថា កម្មករនិយោជិតចំនួន ៤៣,២% ដែលចូលរួមក្នុងការសិក្សា មានបញ្ហាខ្វះគ្រាប់ឈាមក្រហម និងចំនួន ១៥,៧% មានទម្ងន់តិច បើប្រៀបធៀបនឹងស្តង់ដារគណនារបស់អាស៊ាន (BMI)។ ក្នុងនោះ កម្មករនិយោជិតបានចំណាយប្រាក់ចំនួន ៩ដុល្លារក្នុងមួយសប្ដាហ៍ ឬស្មើនឹង ១,៣ដុល្លារ ដែលប្រហែលនឹងជាង ៥.០០០រៀលក្នុងមួយថ្ងៃ ទៅលើចំណីអាហារប្រចាំថ្ងៃ។ ស្របគ្នានេះ មានកម្មករប្រមាណ ២ភាគ៣ ពុំទទួលបានអាហារដែលមានសុវត្ថិភាព និងមួយចំនួនទៀត ប្រឈមនឹងអាហារដែលពុំមានសុវត្ថិភាពធ្ងន់ធ្ងរ។ ប្រធានគម្រោងរោងចក្រកាន់តែប្រសើរនៅកម្ពុជា នៃអង្គការអាយឡូ អ្នកស្រី ជាល តាក់កឺ (Jill Tucker) បញ្ជាក់ក្នុងសេចក្ដីប្រកាសព័ត៌មាននោះ ដែលត្រូវប្រែសម្រួលដូច្នេះថា៖ ។ ឆ្លើយតបនឹងការរកឃើញនេះ មន្ត្រីជាន់ខ្ពស់នៃសមាគមរោងចក្រកាត់ដេរនៅកម្ពុជា ហៅកាត់ថា ជីម៉ាក (GMAC) លោក ជាតិ ខេមរា មានប្រសាសន៍ថា ជាទូទៅចំណីអាហារដែលកម្មករទទួលទាន គឺមិនខុសពីចំណីអាហាររបស់ក្រុមគ្រួសារពួកគេ ឬពលរដ្ឋខ្មែរដទៃទៀតដែរ។ លោកថា អាយឡូ គួរតែរកអោយឃើញបញ្ហានោះអោយជាក់លាក់ជាងនេះ ដែលអាចអោយគ្រប់ភាគីពាក់ព័ន្ធចូលរួមដោះស្រាយ៖ ។ ទោះយ៉ាងណា នេះគ្រាន់តែជាលទ្ធផលជំហានដំបូងដែលអង្គការ អាយឡូ នឹងបន្តការសិក្សារបស់ខ្លួន ដែលនឹងចំណាយរយៈពេលមួយឆ្នាំបន្ទាប់ពីការសិក្សាបឋម ដែលអាចនឹងបញ្ចប់នៅពាក់កណ្ដាលឆ្នាំ២០១៥។ ទាក់ទងនឹងបញ្ហានេះ មន្ត្រីក្រសួងការងារ បានបញ្ជាក់ថា កន្លងមក ក្រុមជំនាញរបស់ក្រសួងបានចុះទៅតាមរោងចក្រនានា និងជួយពន្យល់ណែនាំដល់កម្មករ អោយប្រុងប្រយ័ត្នបញ្ហាចំណីអាហារ និងត្រូវសម្រាកអោយបានគ្រប់គ្រាន់។ លើសពីនេះ ក្រសួងសុខាភិបាល ក៏មានគម្រោងបង្គ្រប់គ្រាប់ឈាមក្រហម ដោយការផ្ដល់ថ្នាំជាតិដែកទៅដល់កម្មការិនីក្នុងវ័យបន្តពូជ និងស្ត្រីមានផ្ទៃពោះ។ លើសពីនេះ ក្រសួងការងារ គ្រោងនឹងបង្កើតអោយមានអនុក្រឹត្យថ្មីចំនួន៣ទៀត ដែលនឹងជួយទៅដល់សុខភាពកម្មករ ក្នុងនោះនឹងផ្ដោតលើចំណុច ៣សំខាន់ គឺអាហារដ្ឋានសម្រាប់កម្មករ កន្លែងស្នាក់នៅ និងកន្លែងថែទាំកុមារតូច។ ប្រធានផ្នែកសិទ្ធិការងារនៃមជ្ឈមណ្ឌលអប់រំច្បាប់សម្រាប់សហគមន៍ លោក មឿន តុលា ចាត់ទុកការលើកឡើងរបស់និយោជក និងសកម្មភាពរបស់ក្រសួងពាក់ព័ន្ធ ថាពុំបានចូលទៅអោយចំបញ្ហា។ លោកថា បញ្ហាចម្បង គឺកម្មករព្យាយាមចំណាយតិច ប៉ុន្តែធ្វើការងារច្រើនម៉ោង ដើម្បីបំពេញតម្រូវការចំណាយប្រចាំថ្ងៃ ដ្បិតប្រាក់ចំណូលគាត់ទាប៖ ។ ទាក់ទងនឹងលទ្ធភាពក្នុងការផលិតរបស់កម្មករមានកម្រិតទាប តំណាងនិយោជក លោក ជាតិ ខេមរា ថ្លែងថា កម្មករនៅប្រកាន់ឥរិយាបថទម្លាប់ចាស់ ដែលមិនទាន់អាចផ្លាស់ប្ដូរបាន៖ ។ យ៉ាងណា លោក មឿន តុលា បញ្ជាក់ថា នៅក្នុងការសិក្សានាពេលកន្លងទៅរបស់អង្គការលោក រកឃើញដែរថា កម្មករជាច្រើននិយាយថា ពួកគេចង់អោយមានហូបគ្រប់គ្រាន់ដែលអាចអោយពួកគាត់បំពេញការងារបានពេញលេញ។ ដូចគ្នានេះដែរ ប្រធានសម្ព័ន្ធសហជីពកម្ពុជា អ្នកស្រី យ៉ាង សុភ័ណ្ឌ លើកឡើងថា ចំណុចអាទិភាព គឺត្រូវដំឡើងប្រាក់ឈ្នួលកម្មករដែលអាចអោយពួកគាត់រស់នៅបានសមរម្យ៖ ។ អ្នកស្រី យ៉ាង សុភ័ណ្ឌ ក៏បានច្រានចោលការលើកឡើងដែលថា កម្មករខ្មែរនៅមានទម្លាប់ចាស់ដែលមិនអាចអោយលទ្ធភាពផលិតរបស់ពួកគេនៅទាប៖ ។ ទាក់ទងនឹងចំណីអាហារប្រចាំថ្ងៃនេះ កម្មករជាច្រើនធ្លាប់អះអាងថា ពួកគេតែងសន្សំសំចៃ និងត្បិតត្បៀតខ្លាំង ដើម្បីបានសល់ប្រាក់ខ្លះដោះស្រាយបញ្ហាផ្សេងទៀតក្នុងជីវភាពរស់នៅ៕
|
2014-10-01T16:55:00+07:00
|
rfa.org
|
https://www.rfa.org/khmer/news/health/workers-lack-of-red-cellule-in-blood-10012014053813.html
|
Subsets and Splits
No community queries yet
The top public SQL queries from the community will appear here once available.